
  Autorská poznámka


  


  Toto je literatúra faktu: všetky opisované udalosti aj postavy sú skutočné. Mená amerických policajtov, vyšetrovateľov a prokurátorov – či príslušníkov mexickej armády – boli zmenené, výnimkou sú tí, ktorých totožnosť už vyšla najavo. Z dôvodov ochrany bezpečnosti boli zmenené aj niekoľké miesta, značky vozidiel, priezviská a prezývky. Všetky dialógy zodpovedajú spomienkam Andrewa Hogana.

  Žiaden lov sa nevyrovná lovu na človeka, a kto niekedy dosť dlho poľoval na ozbrojených ľudí a páčilo sa mu to, neskôr sa už o nič iné veľmi nezaujímal.


  Ernest Hemingway, Na modrej vode, 1936


  PROLÓG: EL NIÑO DE LA TUNA


  Phoenix, Arizona


  30. mája 2009


  


  O LEGENDÁRNOM Chapovi Guzmánovi som sa prvý raz dopočul krátko po polnoci v ponurom mexickom podniku Mariscos Navolato na Severnej 67. Avenue v Západnom Phoenixe. Diego Conteras, kolega zo Špeciálnej protidrogovej jednotky DEA, mi do ucha hulákal preklad jednej piesne:


  


  Cuando nació preguntó la partera Le dijo como le van a poner?


  Por apellido él será Guzmán Loera Y se llamará Joaquín


  


  „Keď sa narodil, pôrodná baba sa spýtala: ‚Ako sa ten chlapec volá?‘“ reval na mňa Diego horúcim dychom, z ktorého razila tequila Don Julio, čo do seba práve obrátil. „Priezvisko má Guzmán Loera, a pokrstíme ho Joaquín...“


  S Diegom sme ako partneri pracovali v špeciálnej jednotke vo Phoenixe od začiatku roka 2007 a po dvoch rokoch sme boli ako bratia. V ten májový večer som bol jediný biely chlap v Mariscos Navolato, cítil som, ako si ma postupne premeriavajú všetky oči, ale keďže som sedel plece pri pleci s Diegom, bol som v pohode.


  Krátko po zoznámení mi Diego ukázal mexickú kultúru vo Phoenixe. Jedávali sme v útulnej kuchynke nejakej Señory, ktorá zároveň slúžila ako provizórna reštaurácia, jedli z plastových misiek birrie, na ulici sme si od predavačov z vozíka kupovali mangové raspados, a neustále sme pri tom počúvali niektoré cédečko s narcocorridos z Diegovej zbierky.* Hoci som zjavne nebol z Mexika, Diego mi povedal, že sa zo mňa pomaly stáva güero – modrooký Mexičan s blond vlasmi a svetlou pokožkou – a že už čoskoro ma nikto nebude mať za gringa.


  


  * Narcocorrido: balada v tradičnom mexickom hudobnom štýle s textom o hrdinských činoch obchodníkov s drogami.


  


  V podniku hulákala hudba – na juhozápade USA práve koncertovala štvorčlenná kapela Los Jaguares de Culiacán, ktorá pochádzala priamo z násilím poznačeného hlavného mesta štátu Sinaloa. Kapela hrala norteño, ktoré sa trochu podobá na polku a vďaka rytmickému duneniu tuby a akordeónu je svojsky nákazlivé. Síce som obstojne ovládal španielčinu, Diego ma však učil celkom nový jazyk: jazyk, ktorým sa hovorilo v barrios, reč narcos a „bojových zón“ ako Ciudad Juárez, Tijuana či Culiacán. Diego my vysvetlil, že dôvodom kontroverznosti narcocorridos nie je agresívna tuba, akordeón či gitara – ide o vášnivé príbehy a bezohľadné gangsterstvo obsiahnuté v textoch.


  Tmavovlasá čašníčka v obtiahnutých bielych džínsoch, v topánkach na vysokých podpätkoch nám priniesla vedro s ľadom plné chladeného fľaškového piva La Cerveza del Pacifico. Jedno som si vybral z ľadu a pretrel som vlhký roh kánarikovo žltej etikety. Pacifico: Pýcha Mazatlánu. V duchu som sa zasmial: sedeli sme síce v srdci západného Phoenixu, ale mal som pocit, akoby sme nejako prekĺzli cez hranice a ocitli sa južne od Sinaloe, o tisíctristo kilometrov južnejšie. Podnik bol plný obchodníkov s drogami – s Diegom sme odhadli, že približne tri štvrtiny osadenstva sú nejako zapletené do kšeftov s kokaínom, trávou, alebo pervitínom.


  Dílerov v strednom veku ste ľahko spoznali podľa kovbojských klobúkov a topánok z krokodílej kože – viacerí popritom pracovali ako riadni chovatelia dobytka. Potom tu boli narcojuniori – nová generácia –, ktorí v košeliach Lacoste a módnych džínsoch pripomínali typických arizonských vysokoškolákov, s tým rozdielom, že väčšinou nosili hodinky, aké by si typický dvadsiatnik nemohol dovoliť.


  V okolí tanečného parketu som si všimol viacero chlapov, ktorí vyzerali, ako keby už niekoho pripravili o život nájomné svaly kartelov s oceľovými očami. A medzi tými všetkými boli po podniku roztrúsené desiatky čestných, poctivo pracujúcich občanov – maliari, sekretárky, kuchári, sestry, záhradníci –, ktorí si jednoducho radi vychutnávali živé predstavenie drogových pesničkárov zo Sinaloe.


  S Diegom som strávil celý deň myseľ otupujúcim sledovaním a po desiatich hodinách bez jedla som do seba nedočkavo obrátil to prvé Pacifico; keď sa mi hrdlom zviezol do žalúdka p>rvý dúšok, slastne som si vydýchol.


  „Mis hijos son mi alegría también mi tristeza,“ zakričal na mňa Diego tak nahlas, že mi takmer praskol ušný bubienok. „Moji synovia sú moja radosť – ale aj môj smútok.“ „Edgar, te voy a extrañar,“ spieval spolu frontmanom mexickej kapely. „Edgar, budeš mi chýbať.“


  Nechápavo som sa pozrel na Diega a pohľadom som ho požiadal o vysvetlenie.


  „Na parkovisku v Culiacáne zastrelili jedného z Chapových chlapcov, Edgara,“ spustil Diego. „Bol to jeho najobľúbenejší syn a nástupca. Po vražde Edgara išiel Chapo vyskočiť z kože. Ten pinche cabrón nasral poriadne veľa ľudí...“


  Bolo neuveriteľné, ako vedel Diego ovládnuť priestor. Nie svojou veľkosťou – nemeral viac ako meter šesťdesiatpäť –, ale sebaistotou a šarmom. Všimol som si, že jedna tanečníčka s ním flirtuje napriek tomu, že sa neprestáva krútiť okolo svojho partnera s kovbojskými topánkami. Diego nepatril medzi typických policajtov z protidrogového v tričku a vyťahaných džínsoch – či bol doma, alebo pracoval v uliciach, nosieval vyžehlenú košeľu.


  Kedykoľvek Diego prehovoril, okamžite si získal rešpekt prítomných – najmä ak hovoril po španielsky. Narodil sa na predmestí Mexico City, ako dieťa sa s rodičmi presťahoval do Tucsonu a neskôr do Phoenixu, kde sa v roku 2001 stal pochôdzkarom policajného zboru v Mese. Podobne ako ja, aj on si v uliciach vyslúžil povesť agresívneho policajta. Vyšetrovanie drogových zločinov Diegovi išlo tak dobre, že ho v roku 2006 povýšili na detektíva. O rok si ho jeho šéf osobne vybral do 3. protidrogovej zásahovej jednotky DEA vo Phoenixe. A tam sme sa zoznámili.


  Od chvíle, keď sme s Diegom vytvorili tím, bolo zrejmé, že naše silné stránky sa navzájom dopĺňajú. Diego mal vrodený cit pre ulicu. Ustavične na niekom pracoval: či to bol dôverný informátor, zradca alebo aj jeho priatelia. Často žongloval zo štyrmi mobilmi naraz. Najviac mu sedela rola agenta v utajení, ktorý sa na seba nebojí strhnúť pozornosť. Aj ja som mal rád prácu v uliciach, ale držal som sa v ústraní, tak ako v tento večer noc. Sedel som za stolom, v duchu som si zaznamenával každú maličkosť, skúmal som a vrýval si do pamäti každú tvár. Nemal som záujem o svetlá reflektorov, za mňa mala hovoriť moja práca v utajení.


  S Diegom sme sa práve začali zaujímať o partičku narcojuniorov z Phoenixu podozrivých z toho, že na juho-východe vo veľkom distribuujú kokaín, pervitín a cajetu – vysokokoncentrovanú mexickú marihuanu –, ktorú im dodáva kartel zo Sinaloe.


  V ten večer sme síce nemienili tieto ciele kontaktovať, no Diego bol oblečený presne ako narcojuniori – čierna košeľa od Calvina Kleina mu prevísala cez tmavomodré džínsy, na zápästí hodinky Movado s čiernym ciferníkom a na nohách čierne kožené pumy. Ja som však vďaka čiernej bejzbalke, sivému tričku bez nápisu a topánkam značky Diesel viac pripomínal kalifornského vysokoškoláka.


  Moji synovia sú moja radosť, ale aj môj smútok, zopakoval som si v duchu. Pesnička El niño de La Tuna od Roberta Tapia patrila medzi aktuálne najpopulárnejšie narcocorridos a z jej textu sálali silné emócie. Vnímal som ich v očiach poslucháčov, ktorí slovo po slove spievali spolu s kapelou. Zdalo sa mi, že El Chapo je pre nich akási zmes Robina Hooda a Al Caponeho.


  Obzrel som sa a kývol som na Diega, ako keby som mu úplne rozumel, v skutočnosti som však nemal potuchy, čo mi chce povedať.


  Bol som mladý špeciálny agent z Kansasu, ktorý vyrástol na surovej strave v podobe Metallicy, Tima McGrawa a Georgea Straita a ten prvý spoločný večer s Diegom v Mariscos Novalto bol pre mňa veľkou skúsenosťou.


  Na piatich televízoroch s plochou obrazovkou vysielali futbalový šláger mexickej Primera División: Méria vyhrávala 1 : 0 nad Querétaro, ale mne to veľa nehovorilo. Džuboks bol plný mexických bandas a rancheras, na stenách viseli plagáty s reklamou na Modelo, Tecate, Dos Equis a Pacifico, domáce torty, nadchádzajúce norteñové koncerty a ručne písané ponuky morských špecialít ako napríklad almeja Reyna, obľúbené jedlo z mušlí zo Sinaloe.


  El Chapo? Prezývka „Krpec“ že má budiť strach? Ako môžu pologramotného chalana z nejakej diery La Tuna medzi hrebeňmi Sierra Madre, ktorý rodine pomáhal pouličným predajom pomarančov, dnes oslavovať ako najslávnejšieho narkobaróna všetkých čias? Naozaj mali pravdu tie povedačky a narcocorridos, podľa ktorých bol Chapo mocnejší ako mexický prezident?


  Nech už bola pravda o Chapovi akákoľvek, upieral som pohľad na narcojuniorov za stolom pri druhom konci baru. Jeden mal čerstvý vojenský zostrih, dvaja ďalší mali vrabčie hniezdo a štvrtý mal na hlave šiltovku s logom Arizonskej štátnej univerzity. Diego aj ja sme vedeli, že sú s najväčšou pravdepodobnosťou ozbrojení.


  Keby sa vybrali do svojich áut, museli by sme ich nasledovať.


  Diego na stôl položil dve dvadsaťdolárové bankovky, žmurkol na čašníčku a zdvihol sa zo stoličky. Skupinka narcojuniorov sa teraz pomrvila, jeden z nich vstal, napravil si šiltovku a rozhliadol sa ako basketbalový rozohrávač.


  Diego do seba obrátil zvyšok piva a naznačil mi, aby som urobil to isté. Kapela teraz hučala ešte hlasnejšie a pri najlepšej časti pesničky sa Diego s celým barom rozosmiali.


  


  Možno som krpatý, ale odvážny...


  


  Odsunul som si stoličku, vstal som a tiež som sa uškrnul. Zvíťazil nado mnou hypnotický rytmus a prichytil som sa, že si pospevujem s rovnakou chuťou ako tí drogoví díleri v kovbojských klobúkoch.


  „Yo soy El Chapo Guzmán!“


  1. ČASŤ


  ÚTEK


  Guadalajara, Mexiko


  24. mája 1993


  


  TICHO DOKONALÉHO jarného popoludnia preťala náhla dávka z AK-47 a na parkovisku letiska v Guadalajare vyvolala paniku. Juan Jesús Posadas Ocampo, arcibiskup guadalajarský, ktorý prišiel na letisko privítať pápežského nuncia, na mieste spolujazdca svojho bieleho grand marquis inkasoval štrnásť zásahov. Šesťdesiatšesťročný kardinál sa zviezol k sedadlu vodiča, z čela mu tiekla krv. Zomrel okamžite. Automobil prevŕtalo viac ako tridsať projektilov a medzi ďalšími šiestimi mŕtvymi bol aj jeho šofér.


  Kto už sa len mohol podujať na niečo také nehorázne, za bieleho dňa popraviť arcibiskupa, ktorý patril medzi najobľúbenejších katolíckych lídrov v Mexiku? Pravda sa ukázala oveľa prozaickejšia: podľa správ sa kardinál Posadas nechtiac zaplietol do vojny medzi kartelmi zo Sinaloe a Tijuany, ktoré už celé mesiace zápasili o lukratívnu „plazu“ – drogovú pašerácku cestu – do južnej Kalifornie. Posadasa si pomýlili so šéfom sinalojského kartelu, Joaquínom Archivaldom Guzmánom Loerom, známym aj pod prezývkou „El Chapo“, ktorý mal v približne rovnakom čase a v podobnom bielom sedane doraziť na letiskové parkovisko.


  Zatiaľ čo diváci po celom svete sledovali zábery pripomínajúce vyčíňanie na divokom západe, úrady, novinári sa pokúšali pochopiť, čo mala tá masakra znamenať. „Nad miestom lietali vrtuľníky a polícia zadržala zhruba dvadsať guľkami prevŕtaných automobilov, v jednom z nich sa našli aj granáty a vysokoúčinné automatické zbrane,“ informovali na titulnej strane Los Angeles Times. Atentát na kardinála Posadasa za bieleho dňa otriasol samotným jadrom mexickej spoločnosti; okamžite vystúpil prezident Carlos Salinas de Gortari, vyjadril svoju sústrasť a pokúšal sa upokojiť národ.


  Z prestrelky na letisku sa vykľul zlomový bod moderných latinskoamerických dejín: Mexická verejnosť si prvý raz naplno uvedomila krvavú povahu miestnych drogových kartelov. Väčšina Mexičanov dovtedy nepočula o územčistom kápovi zo Sinaloe, ktorého prezývka znela skôr smiešne ako smrteľne.


  Po vražde Posadasa sa ostré skice Chapovej tváre objavili na titulných stranách novín a časopisov po celej Latinskej Amerike. Jeho meno každý večer zaznievalo v televíznom vysielaní: hľadaný pre vraždu a obchod s drogami.


  Keď si Guzmán uvedomil, že už nie je v bezpečí ani vo svojej rodnej oblasti na úpätiach Sierra Madre, či v susednom štáte Durango, údajne utiekol do Jalisca, kde vlastnil ranč, a napokon do hotela v Mexico City, kde sa stretol s niekoľkými významnými predstaviteľmi svojho kartelu a odovzdal im desiatky miliónov amerických dolárov na zabezpečenie svojej rodiny, kým je na úteku.


  V prestrojení a s pomocou pasu vydaného na meno Jorge Ramos Pérez Chapo vyrazil na juh Mexika a 4. júna prekročil hranice s Guatemalou. Ako vieme, mal v pláne s milenkou a niekoľkými telesnými strážcami sa nenápadne stiahnuť a potom usadiť v Salvádore, kde by počkal, kým lov a pátranie ustane. Neskôr sa objavili správy, že Chapo za svoj útek štedro zaplatil, keď istému guatemalskému vojenskému predstaviteľovi za bezpečný presun na juh od mexickej hranice vyplatil 1,2 milióna dolárov.


  


  V máji 1993, približne v čase vraždy Posadasa, som bol odtiaľ vzdialený dvetisícštyristo kilometrov. V rodnom Pattonville v Kansase som svojmu mladšiemu bratovi vysvetľoval rafinovanú prihrávku. Predstierali sme, že sme Walter Payton a Jim McMahon – nechýbali nám ani originálne modro-oranžové dresy chicagských medveďov –, a na dvore pred domom sme sa chystali poraziť tím zložený z mojich bratrancov a susedov. Sestra s kamarátkami boli oblečené ako roztlieskavačky, v rukách držali podomácky vyrobené pompomy a kričali spoza autových čiar.


  Môj brat Brandt bol vždy Walter Payton. Ja som bol Jim McMahon, ktorého som fanaticky zbožňoval – všetci si ma za to doberali. Dokonca aj pri zápasoch na dvore som musel mať všetky maličkosti dokonalé – vrátane bielej čelenky s menom ROZELLE, ktoré som napísal čiernym značkovačom, presne takej, akú v sezóne 1985 až do Super Bowlu nosieval sám McMahon.


  Ani jeden z nás nevážil viac ako päťdesiat kíl, ale tie zápasy na dvore sme brali rovnako vážne, ako keby sme naozaj boli Payton, McMahon, Singletary, Dent a zvyšok chicagských medveďov. Odhliadnuc od hrania futbalu a poľovačku ste sa v trojtisícovom Pattonville osemdesiat kilometrov od Kansas City príliš nezabavili. Môj otec bol hasič a celý život poľoval na divé kačky. Na prvú poľovačku ma vzal, keď som mal osem rokov, a na desiate narodeniny mi kúpil prvú brokovnicu – juniorskú verziu Remington 870.


  Všetci čakali, že tiež budem hasič – bol ním môj pradedo, dedo aj traja strýkovia. Celé hodiny som strávil s otcom na hasičskej stanici, skúšal som si jeho ohňom poznačenú prilbu a trénoval som nastupovanie a vystupovanie z odstavených vozidiel. V piatej triede som zo školy domov priniesol úlohu a ukázal som ju mame:


  „Jedného dňa budem... hasičom, policajtom alebo detektívom v utajení.“ Pokiaľ mi však pamäť siaha, v skutočnosti som bol rozhodnutý pre jediné povolanie: policajt. A nie hocaký policajt – bol som odhodlaný stať sa príslušníkom kansaskej štátnej polície.


  Miloval som ich modré uniformy, tmavomodré plstené klobúky a silné chevrolety, v ktorých jazdili. Celé roky som bol posadnutý kreslením policajných áut. Nebola to len záľuba – osamote som sedával vo svojej detskej a kreslil som ako v tranze. Musel som mať všetky potrebné farbičky, jednu vedľa druhej, ktorými som kreslil a tieňoval policajné autá do posledného detailu: správne majáky, insígnie, značenie, kolesá – všetko muselo sedieť do bodky vrátane presne nakreslenej antény. Keď sa mi nepodarila akákoľvek maličkosť, musel som začať nanovo. Kreslil som Ford Crown Vic, Ford Explorery, ale zo všetkého najradšej som mal Chevrolet Caprice s motorom Corvette LT1 s tmavými sklami. Často som sa pri vyfarbovaní zasníval, predstavoval som si, že sedím za volantom burácajúceho Chevroletu Caprice a po Route 36 sa rútim za unikajúcim podozrivým z lúpeže...


  Mojím najobľúbenejším ročným obdobím bola jeseň. Spoločné poľovačky na kačky s otcom a bratom. A futbal. Zo zápasov na dvore sa časom stali zápasy pod jasnými reflektormi štadióna. Náš tím trávil štvrtkové večery v nejakej stodole alebo okolo ohniska, kde sme počúvali týždňový prejav motivačného rečníka. V mihotavom svetle sa nám na hlavách mihali oranžové prilby s čiernymi tigrími labami po bokoch.


  Život v Pattonville sa krútil okolo piatkových zápasov. Pri cestách viseli oranžovo-čierne plagáty a na zápasy tigrov v piatok večer chodilo prakticky celé mestečko. Mal som vlastný predzápasový rituál v podobe hlučnej dávky Metallicy v slúchadlách.


  


  Pssst, maličká, už ani muk A zabudni na ten strašný hluk


  


  Po strednej škole som bol presvedčený, že budem žiť v tom istom mestečku, kde žili moji rodičia, starí rodičia, ujovia, tety a zástupy bratrancov a sesterníc. Nikam inam sa mi nechcelo. Nevedel som si ani len predstaviť, že opustím Pattonville. Nevedel som si predstaviť život v smogom zahalenej, dvadsaťšesťmiliónovej megapolis postavenej na troskách Tenochtitlánu, starobylého hlavného mesta Aztékov.


  Mexiko? Pod istým tlakom – povedzme, keby ma nedočkavým pohľadom prepaľovala moja učiteľka španielčiny – by som ho azda našiel na mape. Ale pokojne by som mohol zabodnúť prst aj do Madagaskaru.


  


  Čoskoro sa zo mňa stala čierna ovca: jediný policajt v rodine hasičov. Keď som na Kansaskej štátnej univerzite vyštudoval trestné právo, prihlásil som sa do kansaskej diaľničnej polície, ale celoštátne moratórium na prijímanie zamestnancov ma nasmerovalo inam. Vetrom ošľahaný kapitán z úradu miestneho šerifa mi ponúkol miesto v motorizovanej hliadke v Lincoln County, vďaka čomu sa mi otvorili dvere do systému vynucovania práva.


  Nebola to moja vysnívaná práca, ale bola to moja vysnívaná jazda: pridelili mi Chevrolet Caprice, ročník 1995, aj s tým silným motorom Corvette LT1 – rovnaké policajné auto, aké som si od desiatich rokov do detailov vyfarboval vo svojej detskej izbe. Teraz som si ho mohol brať domov a na noc parkovať na príjazdovej ceste.


  Počas každej dvanásťhodinovej služby som mal na starosti rozsiahlu oblasť s rozmermi tridsať krát päťdesiat kilometrov. V aute som nemal žiadneho partnera: sám som sedel za volantom, v policajnej uniforme a s detskou tvárou som križoval obrovskú krajinu posiatu osamelými farmami a niekoľkými mestečkami. Najbližšieho kolegu či kolegyňu som mal vo vedľajšej zóne, ktorá bola rovnako veľká ako moja. Keby sme boli na opačných koncoch a potrebovali by sme privolať posily, mohlo by to trvať dobrú polhodinu.


  Čo to naozaj znamená, som si uvedomil počas svojej prvej zimy, keď som sa vybral za dvojmetrovým, stodvadsaťkilovým chlapom – volal sa „Beck“ –, ktorého prepustili z psychiatrickej liečebne v Osawatomie. V tú noc už som s Beckom mal do činenia, keď bol účastníkom domácej potýčky v susednom meste. Krátko po ôsmej mi na dátovom termináli pípla správa od seržanta: „Hogan, máš dve možnosti: vyprevaď ho z kraja, alebo ho zavri.“ Vedel som, že som na to sám – seržant a ostatní kolegovia mali plné ruky práce s autom, čo skončilo v rieke, takže odo mňa boli najmenej dvadsať minút ďaleko. Na štrkovej vidieckej ceste som v kužeľoch svetla z reflektorov zachytil, ako sa po okraji pomaly šuchce tmavá postava. Hlasno som si vzdychol a zastavil som.


  Beck.


  Vždy, keď som mal pocit, že môže nastať fyzická konfrontácia, zvykol som si nechať hnedý plstený klobúk na sedadle spolujazdca. Toto bol jeden z tých prípadov.


  „David dvadsaťpäť,“ ohlásil som sa na vysielačkou dispečingu. „Budem potrebovať druhé auto.“


  Bol to najpokojnejší spôsob, ako si vyžiadať okamžitú posilu. Vedel som však, ako to je: v okruhu štyridsať kilometrov som bol jediný človek v uniforme.


  „Hotový osamelý jazdec, krucinál,“ zašomral som si popod nos a vystúpil som z auta. Opatrne som sa vybral za Beckom, ktorý nerušene pokračoval v ceste a ťahal ma ďalej od reflektorov, hlbšie a hlbšie do tmy.


  „Pane, buď vás odveziem na najbližšiu pumpu, alebo vás zavriem do cely,“ oslovil som ho vecne. „Z toho si dnes môžete vybrať.“ Beck moju ponuku bohorovne ignoroval a ešte pridal do kroku. Polo behom som skrátil vzdialenosť medzi nami a rýchlo som mu zovrel mocný biceps, aby som ho zložil na zem. Učebnicový manéver – presne ako som sa to naučil pri policajnom výcviku.


  Beck bol však príliš silný, trhol rukou dopredu a pokúšal sa vyslobodiť ju z môjho zovretia. Obaja sme sa snažili pevne zaprieť do zeme a na chodidlách som pocítil ostrý mrazivý štrk. Beck ma zovrel ako medveď, do chladného nočného vzduchu sa uvoľnilo niekoľko rýchlych výdychov a na zlomok sekundy sa nám niekoľko centimetrov od seba stretli pohľady. Nemal som sa do čoho zaprieť – nohami som sa ledva dotýkal cesty. Bolo zrejmé, že Beck sa ma chystá zložiť a priľahnúť.


  Bolo mi jasné, že nemám šancu ho pretlačiť, podarilo sa mi však uvoľniť si pravú ruku a vrazil som mu päsť do rapavej tváre, potom ešte raz, ale až po treťom čistom údere mu hlava odletela dozadu a konečne povolil zovretie. Zaprel som sa nohou, ako keby som niekoho išiel zložiť na futbalovom ihrisku, plecom som vrazil Beckovi do brucha a zložil som ho na zem. Spolu sme sa kotúľali do strmej zmrznutej priekopy, Beck sa pokúšal zmocniť môjho služobného Smith & Wesson, uvoľnil remienok a takmer mi pištoľ vybral z puzdra.


  Konečne som sa ocitol nad ním, siahol som k opasku a Beckovi som do úst a očí nastriekal poriadnu dávku obranného spreja. Kým zavýjal a zvieral si hrdlo, podarilo sa mi ho spútať, postaviť na nohy a odprevadiť na zadné sedadlo auta.


  Až uprostred cesty na stanicu sa mi ozval prvý kolega, ktorý by mi mohol prísť na pomoc.


  Bol to najdesivejší okamih môjho života – platilo to celých dvanásť rokov, kým som nevstúpil do Culiacánu, zlopovestného hlavného mesta mexického drogového podsvetia...


  


  Napriek hroziacim nebezpečenstvám mi lov rýchlo zachutil. Keď sme pri cestných kontrolách hľadali drogy, snoril som pod sedadlami a prehrabával sa v príručných skrinkách pod palubnou doskou, kde som zvyčajne našiel len poloprázdne vrecká s trávou a fajky na crack. Potom som však jedného večera na jednom pokojnom úseku zastavil Jeep Cherokee, ktorý prekročil povolenú rýchlosť. Auto malo na zadnom okne malú nálepku kapely Grateful Dead a za volantom sedel štyridsaťdvaročný hipík v zamastenom bielom tričku. Presne som vedel, ako to mám naňho zahrať: správal som sa ako bezradný mladý fízel zo zapadákova, požiadal som ho slovný súhlas s prehliadkou auta a našiel som sto gramov cracku a zväzok bankoviek, v ktorom bolo vyše trinásťtisíc dolárov v hotovosti.


  Môj úspech sa dostal do miestnych novín – bol to jeden z najväčších objemov zadržaných drog v dejinách nášho kraja. Čoskoro som si vyslúžil povesť agilného a zorientovaného policajta s vycvičeným čuchom na drogy. Bol to prirodzený odrazový mostík a bol som si istý, že skôr či neskôr sa mi splní cieľ dostať sa ku kansaskej štátnej polícii.


  No raz, keď som po práci zaparkoval služobné auto, čakala ma doma tenká biela obálka. Riaditeľstvo kansaskej diaľničnej polície v Topeke dospelo k definitívnemu rozhodnutiu: hoci som úspešne absolvoval testy, bol som jedným z troch tisícok uchádzačov a v tejto lotérii som jednoducho neuspel.


  Zavolal som mame, aby som ju prvú informoval o svojom neúspechu. Celá rodina už týždne zvedavo čakala na výsledky testov. Keď som zložil, uprel som oči k zarámovanej fotografii na nášivky kansaskej diaľničnej polície, ktorú som mal od vysokej školy. Cítil som, ako sa ku mne sťahujú steny spálne – bolo mi v nej ako v cele. Do krku mi stúpla žlč, otočil som sa, tresol som rámom do steny a na zem sa zosypali sklené črepiny. Nato som skočil na svoju motorku Harley-Davidson Softail Deuce, päť hodín som sa túlal po okresných cestách a nevynechal som žiadny pajzel, na ktorý som natrafil.


  Otec medzičasom odišiel od hasičov do dôchodku a kúpil pôvodnú zbrojnicu – dvojposchodovú budovu z červených tehál z roku 1929 –, zrekonštruoval ju a prerobil na krčmu. Z jeho podniku sa čoskoro stala najrušnejšia krčma v meste známa pikantnými krídelkami, živými koncertmi a hlučnou zábavou.


  V podniku bolo v ten večer plno, na pódiu hrala štvorčlenná kapela, a pri bare som narazil na Freda Jenkinsa, spoluhráča zo stredoškolského futbalového tímu, ktorý bol hasičom v Kansas City.


  Snažil som sa to striasť, ale stále vo mne bublala zúrivosť a vedel som, že ju neuhasí ani ďalšia fľaša piva. Zohol som sa k Freddiemu a zakričal som mu do ucha: „Poď za mnou.“


  Zaviedol som ho k zadnému vchodu do krčmy.


  „Čo to vymýšľaš, človeče?“ spýtal sa ma.


  „Len mi pomôž s tou posranou mašinou.“


  Freddie chytil motorku vpredu, ja vzadu, a spoločnými silami sme ju cez zadný vchod tlačili do baru. Sadol som si za riadidlá, otočil som rukoväť plynu, zadná pneumatika sa zahryzla do neopracovanej betónovej dlážky a do niekoľkých sekúnd sa z nej dvíhal hustý biely dym.


  Kapelu prehlušil ohlušujúci rev – mal som najhlasnejší výfuk v meste. Pevne som zvieral riadidlá, nohami som motorku udržiaval v rovnováhe, až kým celý podnik nezaplnil hustý, štipľavý dym. Keď som napokon vypol motor, cítil som len malú úľavu.


  Motorku som zaparkoval vonku a vrátil som sa do baru, kde som čakal uznanlivé potľapkávanie, čokoľvek, pri čom sa mi uľaví, ale všetci boli naštvaní, a najmä môj otec.


  Vtom ma akýsi hasič na dôchodku poriadne udrel do pleca.


  „Bolo to fakt niečo, chlapče,“ povedal mi, „ale moje krídelká teraz chutia ako guma.“ Siahol som do vrecka a vybral som guču bankoviek, aby som ho odškodnil. Nato som zbadal, ako sa ku mne spoza baru ponáhľa otec.


  „Vypadnime,“ zakričal som na Freddieho. „Musíme zmiznúť, skôr než mi foter rozkope riť.“


  


  Zostal som v motorizovanej hliadke, ale začal som sa obzerať aj po práci v niektorej federálnej inštitúcii – jeden z najlepších kamarátov v polícii v dobrom hovoril o DEA Národnom úrade na kontrolu obchodu s drogami. Až dovtedy som nikdy neuvažoval nad kariérou špeciálneho agenta, povedal som si však, že absolvujem dlhú cestu do Chicaga a zúčastním sa na výberovom konaní. Išlo to prekvapivo rýchlo a vďaka skúsenostiam z polície a vysokoškolskému titulu ma okamžite zaradili do skupiny „najlepšie kvalifikovaných uchádzačov“. Potom sa mi neozývali celé mesiace, vedel som však, že celé výberové konanie môže trvať aj viac ako rok. V jedno jesenné ráno som s partiou policajtov a hasičov na sedadle svojho Harley-Davidsona križoval okresné cesty, bola to súčasť charitatívnej akcie námornej pechoty pre deti z chudobných rodín. Po celom dni na motorke a po návštevách niekoľkých krčiem som pred Freddieho bratrancom Tomom utrúsil, že som sa prihlásil do DEA.


  „Netáraš? Poznáš Snaka?“ reagoval Tom a zavolal ponad bar: „Snake! Poď sem – tento chalan sa hlási do DEA.“ Podišiel k nám chlap v ošúchanej koženej bunde. S mastnými vlasmi po plecia, zanedbanou bradou a pokrčenými obrvami pripomínal skôr motorkára na úteku pred zákonom než agenta DEA.


  Okamžite sme išli na vec – obrátili sme do seba niekoľko pív a predebatovali sme slimačie tempo prijímacieho konania.


  „Pozri, viem, že je to otrava – tu máš moje číslo,“ podal mi Snake vizitku. „Zavolaj mi v pondelok.“ Vďaka Snakovi sa moje prijímacie konanie poriadne zrýchlilo a dostal som ponuku nastúpiť do výcvikovej akadémie DEA. Po rozlúčkovom večeri v otcovej krčme som zamieril na východ a opustil som svoj starostlivo budovaný život v Kansase. Prešiel som cez husto zalesnenú oblasť v okolí Quantica – lesy boli plné jeleňov, ktoré boli také krotké, že by sa prakticky nechali hladkať –, prešiel som cez brány akadémie DEA a zapísal som sa ako poslucháč základného výcviku.


  Ešte som si ani poriadne neprivykol na život v Quanticu, keď mi zatelefonovali, že ma vybrali ako kandidáta do výcvikovej triedy kansaskej diaľničnej polície. Ledva som veril tomu, čo mi ten seržant hovorí do slúchadla.


  „Ďakujem za pozvánku,“ odvetil som, „ale z DEA pre to neodídem.“ Vtedy už som sa naplno ponoril do výcviku.


  Na strelnici sme trávili celé hodiny, z Glockov 22 sme vypálili tisícky guliek a pri jazere sme sa potili pri opakovaní sérií drepov v ľadovej bahnistej vode, po ktorých sme sa presunuli na štrkovú cestu vedľa a na hánkach sme robili kľuky.


  Jadrom akadémie však bolo cvičenie praktických scenárov. Hovorili sme im „cvičká“. Počas jedného popoludňajšieho cvička som robil „oko“, pozoroval som cieľ – trénera akadémie, ktorý hral rolu drogového dílera –, čo sa na odľahlom parkovisku chystal na obchod s ďalším záporákom. Zaparkoval som mimo ich dohľadu a vyzbrojený ďalekohľadom a vysielačkou som sa plazil pod korunami borovíc.


  „Kufor je otvorený,“ oznámil som do vysielačky kolegom. „Cieľ jeden práve položil veľký čierny vak na sedadlo auta cieľa dva. Pripravujú sa na odchod. Čakajte.“ Nasadol som do svojho Fordu Focus a sám som sledoval auto druhého cieľa na ďalšie stanovisko.


  Nastal čas zaistiť vozidlo so šoférom. Stále som upieral oči na cieľ dva, ale na parkovisko nedorazil ani jeden z mojich parťákov. Minúty plynuli, podchvíľou som pozeral na hodinky a vysielačkou som volal svojich parťákov; vedel som, že musíme podozrivého zatknúť, inak všetko pokazíme.


  Dupol som na plyn, s pískaním som zaflekoval pri zadnom kufri cieľového auta a s vytasenou zbraňou som sa prirútil k šoférovým dverám.


  „Polícia! Ukážte mi ruky! Ukážte mi ruky!“


  Figurant bol taký vykoľajený, že ani nereagoval. Načiahol som sa cez dvere, chytil som ho za hlavu a vytiahol z auta. Tvárou napred som ho hodil na asfalt a spútal ho.


  Môj tím úspešne absolvoval cvičenie, ale pri záverečnom hodnotení ma inštruktor zhulákal ako šteňa. „Myslíte, že ste nejaký poondený kovboj, Hogan? Prečo ste so zatknutím nepočkali na svojich parťákov?“


  Čakať?


  Zahryzol som si do jazyka. Nebolo pre mňa jednoduché potlačiť agresivitu, inštinkt policajta z ulice vytrénovaný rokmi, ktoré strávil sám bez naozajstných posíl.


  To označenie – kovboj – mi prischlo až do posledných týždňov v akadémii.


  Akadémiu som absolvoval ako premiant triedy a za prítomnosti celej rodiny som v čerstvo vyhladenej tmavomodrej uniforme vyšiel na pódium, kde som si od riaditeľky DEA prevzal zlatý odznak. Potom som sa otočil k jej zástupkyni Michele Leonhartovej a podali sme si ruky.


  „Gratulujem,“ povedala mi Michele. „Čakajú na vás veľké prípady.“


  


  Väzenie bolo jeho ihrisko.


  V Jaliscu – domove multimiliardového biznisu s mexickou tequilou – si Chapo žil ako malý princ. Po úspešnom úteku do Guatemaly ho v hoteli len kúsok za hranicou 9. júna 1993 zadržali príslušníci guatemalskej armády. Politický tlak bol príliš intenzívny: z tejto šlamastiky sa už nemohol vyplatiť. Vtedy na zápästiach prvý raz pocítil chladnú oceľ želiezok a navlečený vo väzenskom mundúre prvýkrát absolvoval policajné fotografovanie. Netrvalo dlho a Guzmána posadili do vojenského lietadla, ktoré ho dopravilo do Federálneho sociálneho readaptačného strediska č. 1, väzenia s maximálnym stupňom stráženia, sto kilometrov od mexického hlavného mesta, ktoré je známejšie pod prostým názvom Altiplano.


  V tom čase už verejnosť o Chapovi vedela viac. Tento mladý campesino sa vykašľal na školu a na ulici predával pomaranče, aby pomohol rodine. Neskôr sa stal šoférom – a údajne aj talentovaným zabijakom – Miguela Ángela Félixa Gallarda prezývaného „El Padrino“, krstného otca moderného mexického obchodu s drogami.


  Gallardo sa narodil na predmestí Culiacánu, v mladosti jazdil na motorke ako príslušník mexickej Federálnej súdnej polície, bol telesným strážcom guvernéra Sinaloe a tieto politické konexie Gallardo neskôr využil pri budovaní svojej drogovej organizácie. Ako absolvent obchodnej univerzity Gallardo videl budúcnosť zločineckého podnikania: zjednotením všetkých rozhádaný pašerákov – najmä zo Sinaloe – stvoril prvú sofistikovanú drogovú organizáciu v Mexiku, ktorá sa stala známou ako guadalajarský kartel a poslúžila ako model pre všetky budúce drogové organizácie v Mexiku.


  Podobne ako Lucky Luciano pri zrode amerického organizovaného zločinu koncom dvadsiatych rokov minulého storočia, aj Gallardo pochopil, že sporné územia vedú ku krviprelievaniu, preto rozdelil krajinu na niekoľko pašeráckych plazas, a svojmu chránencovi Chapovi Guzmánovi zveril dohľad nad lukratívnym obchodom s drogami v Sinaloe. Kým Guzmán po zatknutí v Guatemale sedel za mrežami, jeho drogové impérium naďalej prosperovalo. V Chapovej neprítomnosti sa stal bosom jeho brat Arturo, no očividne o všetkom naďalej rozhodoval Chapo – podľa mexických aj amerických úradov sa vypracoval na najmocnejšieho medzinárodného obchodníka s drogami.


  Chapo z Južnej Ameriky cez Strednú Ameriku a Mexiko dopravoval do Spojených štátov závratné objemy kokaínu. Nehovoríme o bezvýznamných poslíčkoch: Chapovi ľudia sa starali o prepravu mnohotonových zásielok kolumbijského tovaru člnmi, malými lietadlami, ba dokonca aj provizórnymi „narkoponorkami“ – spolovice ponorenými plavidlami, schopnými prepraviť naraz až šesť ton čistého kokaínu. Chapove prepravné metódy boli kreatívne – nehovoriac o tom, že sa neustále vyvíjali –, vďaka čomu si vyslúžil povesť človeka, ktorý doručuje zásielky neporušené a načas. Chapo svoje pôsobenie rozšíril na mexické prístavy na atlantickom aj pacifickom pobreží a silou ovládol kľúčové hraničné body – a to nielen na americko-mexickej hranici, ale aj pozdĺž južnej hranice Mexika s Guatemalou.


  Chapo svojich ľudí zo sinalojského kartelu poslal do Kolumbie, Ekvádoru, Kostariky, Salvádoru, Guatemaly a Venezuely, vďaka čomu mohol pružne rokovať priamo s pašerákmi pozdĺž prepravného reťazca. Dosahom svojich kriminálnych chápadiel, všestrannosťou a vynachádzavosťou predstihol aj svojich ešte zlopovestnejších predchodcov, akým bol Pablo Escobar. Na titulných stranách novín sa síce objavovali správy o policajných úspechoch – zadržali mu trinásť ton kokaínu na rybárskej lodi, tonu na ponorke a ďalších devätnásť ton na lodi na trase z Kolumbie do Mexika –, boli to však len kvapky vo vedre kartelu, náklady súvisiace s prevádzkovaním tohto typu podnikania.


  Dokonca ani pobyt za mrežami Chapovi nezabránil rozšíriť pôsobnosť sinalojského kartelu: zatiaľ čo v minulosti podnikal výhradne v oblasti pašovania kokaínu, marihuany a heroínu, po novom svoje portfólio rozšíril aj na pašovanie vysoko koncentrovaného metamfetamínu, pričom potrebné chemické prekurzory dovážal z Afriky, Číny a Indie.


  Keď Chapa odsúdili na dvadsať rokov pre neoprávnenú držbu strelných zbraní a pašovania drog, zariadil, aby ho 22. novembra 1995 previezli z Altiplana do Federálneho sociálneho readaptačného strediska č. 2 s maximálnym stupňom stráženia neďaleko Guadalajary, známeho ako Puente Grande.


  V Puente Grande si Guzmán rýchlo vybudoval dôverný vzťah s Dámasom Lópezom Núñezom, prezývaným El Licenciado – alebo skrátene El Lic –, ktorý tiež pochádzal zo Sinaloe, z mesta El Dorado. El Lic ako vyštudovaný právnik v minulosti pôsobil na sinalojskej prokuratúre a potom dostal riadiacu funkciu vo väzení Puente Grande.


  Pod dohľadom El Lica si Chapo vo väzení údajne vychutnával luxusný život – mal k dispozícii množstvo alkoholu, organizoval večierky a mohol sledovať milované futbalové zápasy. Objednával si lahôdky zo špeciálneho jedálneho lístka, a keď ho to začalo nudiť, oddával sa sexu. Chapa pravidelne navštevovala manželka, rôzne milenky a neutíchajúci prúd prostitútok. V záujme ukájania svojich sexuálnych potrieb dokonca zariadil, aby do Puente Grande premiestnili mladú ženu, ktorá si odpykávala trest za ozbrojenú lúpež. Táto žena neskôr prezradila Chapove údajne romantické sklony: „Po našom prvom stretnutí mi do cely poslal kyticu a fľašu whisky. Bola som jeho kráľovná.“ Realita však bola výrazne smutnejšia: keď sa jej nabažil, údajne ju posunul ostatným členom kartelu vo väzení. Bolo zrejmé, že aj vo väzení je Chapo svojím vlastným pánom, no vzhľadom na rastúce obavy z vydania do Spojených štátoch naplánoval si z Puente Grande trúfalý útek. A tak sa to aj stalo; 19. januára 2001, krátko po desiatej ráno sa otvorili elektronicky ovládané dvere jeho cely. Podľa povier sa jeho útek podobal na jeden zo slávnych únikov Johna Dillingera v tridsiatych rokoch: z väzenia ho prepašovali v jutovom vreci ukrytom vo vozíku s bielizňou a cez väzenské brány ho previezla dodávka s podplateným väzenským dozorcom za volantom.


  Na taký kúsok boli potrební komplici, spolupráca a úplatky odovzdané vysokopostaveným zamestnancom väzenia, polície a štátnym úradníkom, ktoré drogového magnáta podľa odhadov vyšli na dva a pol milióna dolárov. O 11.35 sa väzenskí dozorcovia dozvedeli, že Chapova cela je prázdna, a prepukol chaos. Keď sa správy o úteku dostali do médií, mexická vláda spustila bezprecedentné pátranie, najrozsiahlejší ozbrojený lov od čias Pancha Villu.


  Mexickí policajti v Guadalajare vtrhli do domu jedného z Guzmánových spoločníkov, skonfiškovali automatické zbrane, drogy, mobily, počítače a tisícky dolárov v hotovosti. Do niekoľkých dní od úteku však bolo zjavné, že Guzmán už nie je v Jaliscu. Lov sa rozšíril, veľké mestá aj najospalejšie vidiecke diery prehľadávali stovky policajtov a vojakov.


  Aby dokázal, že má stále všetko v rukách, Guzmán zvolal rokovanie svojich podriadených zo sinalojského kartelu. Po krajine sa ozývala nová narcocorrido s názvom El Regreso del Chapo.


  


  No hay Chapo que no sea bravo


  Así lo dice el refrán*


  


  * Krpci sú vždy statoční


  Tak sa to hovorí


  


  Chapo však nebol len bravo: teraz sa zdal nedotknuteľný narkobarón, ktorého nezadrží žiadne väzenie. Po celej krajine sa mnohokrát objavili správy, že sa objavil tu i tam, ale kedykoľvek sa ho úrady pokúsili zatknúť, vždy dokázal zmiznúť do svojho útočiska v Sierra Madre – neraz prečkal noc na ranči, kde sa narodil –, alebo sa uchýlil do hustých lesov či marihuanových polí. Bol slobodný, vystatoval sa svojou mocou a naďalej beztrestne riadil sinalojský kartel.


  Trvalo ďalších takmer trinásť tokov, kým sa pozrel do očí čestnému policajtovi.


  NOVÁ GENERÁCIA


  Phoenix, Arizona


  5. októbra 2008


  


  „ LAS TRES LETRAS.“


  Opakoval som si tie slová, pohľadom som u Diega hľadal pomoc, no nedočkal som sa. Sedeli sme v aute, ktorému sme hovorili Black Bomber, a pri sledovačke sme počúvali narcocorrido kapely Explosion Norteña.


  Diego žul koniec slamky a druhým koncom miešal kocky ľady v pohári od kokakoly, obočie mal pokrčené ako prísny učiteľ.


  „Aké tri slová?“ Black Bomber bol na počúvanie narcocorridos ideálny – reproduktory značky Bose mali burácajúce basy a čistejší zvuk by ste nenašli v žiadnom nočnom klube vo Phoenixe. Keď sa Diego prvýkrát objavil vo phoenixskej pobočke DEA, sedel za volantom toho čierno čierneho Chevroletu Suburban Z71 s tmavotónovanými sklami a krémovým koženým čalúnením.


  Policajné oddelenie v Mese to auto pred niekoľkými rokmi zhabalo dílerovi kokaínu. Pôvodný majiteľ ho vybavil, vďaka čomu bol Bomber dokonalým vozidlom na dlhé sledovačky. Okrem iného sme mali k dispozícii aj výklopnú obrazovku na palubnej doske. V aute zaparkovanom v tieni bočnej uličky, pri čakaní na odovzdávku drog, sme často zabíjali čas pozeraním filmu Super poliši.


  Black Bomber však nebol len pohyblivé zábavné centrum na dvadsaťštyripalcových diskoch. Bol ideálny aj na záťahy – na rozdiel od štandardných policajných áut sme sa do tohto vozidla zmestili štyria v kompletnom taktickom výstroji. Časom sme ho začali považovať za ďalšieho člena tímu. Bol to smutný deň, keď akýsi číslami posadnutý byrokrat Diega prinútil odovzdať ho, lebo tachometer ukazoval, že už má najazdených tristodvadsaťtisíc kilometrov.


  Diega za volantom Black Bombera vo Phoenixe v jednom kuse zastavovali policajti, lebo mal mexické značky. Nechal na ňom tie pôvodné z mexického štátu Sonora, bielo-červené s malými čiernymi písmenami a číslicami. Miestni policajti išli po autách s mexickými značkami ako besní, po luxusných SUV osobitne, ale takto sme ľahko zapadli do ktorejkoľvek mexickej štvrte vo Phoenixe. Na Chevrolet Suburban so sonorskými značkami sa nikto neodvážil: za tými tónovanými sklami sme s Diegom mohli sedieť aj celú noc a nikdy nás nikto neotravoval.


  A narcocorridos, ktoré mi v Black Bomberi v kuse púšťal Diego, sa stali jadrom môjho vzdelávania. Každý známejší pašerák južne od Rio Grande mal na konte aspoň jednu norteño, ktorá ospevovala jeho úspechy.


  Diego mi vysvetľoval, že kým nemáš aspoň jednu vlastnú narcocorrido, v drogovom svete nie si nikto. Stále som sa však snažil rozširovať Las Tres Letras...


  „No tak, človeče,“ smial sa mi Diego. „To dokážeš. Boha, teraz už si mexickejší ako väčšina Mexičanov, čo poznám...“


  Načiahol som sa k palubnej doske, dal som znova prehrávať tú istú pesničku a ešte raz som sa pokúsil rozšifrovať text.


  „Las Tres Letras?“


  Napokon mi Diego silno zaboril ukazovák do pleca.


  „Človeče, ty si Las Tres Letras! DEA.“


  Las Tres Letras... čoho sa každý pašerák bojí najviac.


  


  Niekoľko dní po tom, čo mi Diego prvýkrát rozprával o El Niñovi de La Tuna, som sa vo svojej kóji v budove DEA v centre Phoenixu pustil vo voľnom čase do hlbšieho štúdia. Do NADDIS-u, čo je skratka pre Narcotics and Dangerous Drugs Information System, teda Informačný systém pre narkotiká a nebezpečné látky, som zadal meno Joaquín GUZMÁN Loera. Chapov záznam bol takmer nekonečný, na koniec by ste sa nedostali ani po hodine skrolovania. Phoenixská pobočka DEA viedla vyšetrovanie voči Guzmánovi, to isté však platilo o desiatkach ďalších orgánov po celej krajine. Ani som si nevedel predstaviť, čo by som musel urobiť, koľko veľkých prípadov by som musel zvládnuť, aby práve mne zverili vedenie hlavného vyšetrovania zacieleného na Guzmána.


  


  V roku 2001 a opätovne v roku 2009 označili prezidenti Spojených štátov Guzmána a sinalojský kartel za významného zahraničného obchodníka s drogami v súlade so zákonom o označovaní zahraničných narkotík.* Za informácie, ktoré povedú k jeho zatknutiu, vypísala americká vláda odmenu päť miliónov dolárov, mexická ponúkla odmenu šesťdesiat miliónov pesos – necelé štyri milióny dolárov.


  O Chapovi sa šírili navzájom si odporujúce klebety. Niektoré čerpali z policajných či spravodajských zdrojov, iné z pouličných rečí či od informátorov, ďalšie boli obyčajné povery, ktoré našli svoj odraz vo všemožných pesničkách z podsvetia.


  


  * The Foreign Narcotics Kingpin Designation Act, skrátene Kingpin Act


  


  Podľa jednej verzie Chapo podstúpil plastickú operáciu, aby ho už nebolo možné spoznať, podľa ďalšej sa zaprisahal, že si radšej siahne na život, ako by sa nechal zajať zaživa. V máji 2003 sa objavila správa, že žije v odľahlej jaskyni – malo to byť akási mexická verzia úkrytu Usámu bin Ládina –, lenže v júni toho istého roka sa začalo klebetiť o tom, že žije v Mexico City slobodný ako vták. Ďalší spravodajský zdroj uviedol, že sa skrýva v Guatemale a do Mexika sa vracia len príležitostne a že v septembri 2004 len tesne unikol polícii, keď pri záťahu v Sierra Madre skonfiškovala dve tony marihuany a zbrane.


  Ako v takej situácii možno oddeliť fakty od výmyslov? Naozaj Chapa vo dne v noci chránili stovky po zuby ozbrojených telesných strážcov v nepriestrelných vestách? Alebo uzavrel dohodu s podplatenou sinalojskou štátnou políciou, žil nenápadne a cestoval len s dvoma dôveryhodnými spoločníkmi?


  


  Nemal som ktovie koľko času, aby som sa podrobne venoval životu a zločinom Chapa Guzmána – vyše roka sme s Diegom mali plné ruky práce s tridsaťjedenročným Pedrom Navarrom, známym ako Bugsy. Bugsyho partia bola síce mladá – väčšina chlapov mala okolo dvadsiatky –, ale neboli to žiadni trochári. Keď sa mi podarilo získať o Bugsym prvé spravodajské informácie, do niekoľkých týždňov som získal povolenie spustiť vyšetrovanie Špeciálnej jednotky na odhaľovanie organizovanej drogovej trestnej činnosti, ktoré sme s Diegom nazvali La Nueva Generación, teda Nová generácia, ktorá sa v rámci phoenixskej pobočky DEA stala prioritným projektom.


  Od toho večera, keď som tých narcojuniorov prvý raz zbadal s Diegom v Mariscos Navolato, získali si môj nechcený rešpekt. Boli to nadšení chalani, ktorí mali obchodovanie s drogami v krvi – neraz išlo o synov skúsených príslušníkov mexických kartelov –, väčšina z nich však absolvovala stredné či vysoké školy v Spojených štátoch a v Európe. Vďaka vzdelaniu, bezchybnej angličtine a dobrého ovládania americkej kultúry mohli si zriadiť vlastné sofistikované drogové organizácie. Narcojuniori ako Bugsy boli roztrúsení po celom juhozápade od Phoenixu po San Diego.


  Títo mladíci mali sebadôveru a štýl novej generácie – a, popravde, napokon sme sa ako La Nueva Generación začali označovať aj my s Diegom. Boli sme zrkadlovým obrazom narcojuniorov, nový a čerstvý typ policajtov s výdržou, ktorí sa vyznali na ulici a mohli tak držať krok s mexickými pašerákmi.


  Operatívne sme zistili, že Bugsyho partia je zodpovedná za dodávky ton vysokokvalitnej marihuany do New Yorku, Baltimoru, Bostonu a St. Louis kamiónmi, kuriérmi FedExu a UPS. Navarro si v Mese prenajal sklad s rozlohou sedem árov, v ktorom jeho ľudia balili marihuanu do menších balení; potom ich ukrývali do paliet, z ktorých sa predával tovar v diskontných obchodoch. Okrem toho mal k dispozícii niekoľko mladých podnikateľov, a tí jeho špinavé milióny prali cez malé podniky vo Phoenixe. Na doručovanie peňazí používal miestne striptérky: vďaka tomu, že tie dievčatá neprestajne cestovali, mohli preňho vyberať peniaze po celých Spojených štátoch. Ako sprostredkovateľ pre Bugsyho drogovú organizáciu dokonca pracoval aj jeden bývalý futbalista, ktorý profesionálne hrával v NFL. Bugsy často cestoval ozbrojený, zbrane prevážal v osobitne vyrobených tajných odkladacích priestoroch, takzvaných „pasciach“ vo svojom Mercedese GL550. Jeho pasce boli v porovnaní s typickými drogovými dílermi dôkladnejšie: aby sa pasca otvorila, museli ste v správnom poradí urobiť tri kroky: najprv otočiť kľúč v zapaľovaní, zapnúť ľavú smerovku a potom v držiaku na nápoje akurátne pootočiť nenápadnú plastovú páčku. Niekedy, keď Bugsy vedel, že ho sledujeme, nevozil zbrane vo svojom aute, mali ich jeho ľudia v ďalšom aute ukryté vo vlastných pasciach.


  S Diegom sme odpočúvali Bugsyho mobily, vďaka čomu som si mohol vychutnávať výzvu dešifrovať kód narcojuniorov. Keď povedali, že sú nabrúsení, znamenalo to, že cestujú ozbrojení, kúpalisko bolo krycím označením Bugsyho domu so štyrmi spálňami v Glendale, fotografia môjho syna bola zasa vzorka trávy. Najviac som sa pri odpočúvaní zabavil, keď sme Bugsyho prichytili, ako sa otvorene chvastá, že on a jeho chlapci žijú, „ako keby sa Sopranovci presťahovali do Vincentovho sveta“.


  


  Bugsy však čelil vážnemu problému: zdroj jeho dodávok cajety do Phoenixu dočasne vyschol. V jedno sobotné ráno sme s Diegom a ďalším členom jednotky Nickom Jonesom sedeli na sledovačke pri „kúpalisku“. Práve sme „zapli spínač“ a opäť sme odpočúvali niekoľko Bugsyho mobilných telefónov. Vždy, keď si Bugsy vymenil mobil, čo robil takmer každý druhý týždeň, mesiace sme vypisovali a prepisovali žiadosti na federálne odpočúvanie. Keď sme ho nemohli odpočúvať, tak sme Bugsyho s partiou sledovali, aby sme zistili aspoň niečo.


  „Tuším sa balia,“ povedal Nick do vysielačky. „Pripravte sa vyraziť, chlapi.“ Bugsy s partiou v mercedese vyrazili rýchlosťou blesku po medzištátnej diaľnici číslo 8 na západ smerom od Phoenixu.


  Neboli sme ktovieako dobre pripravení na dlhú cestu, ale vďakabohu bol s nami Nick – celá jednotka mu hovorila Lepkavý Nicky, lebo pri sledovačke mu ešte nikdy nikto neušiel. Bugsy vytrvalo mieril na západ a zhruba každú hodinu na poslednú chvíľu zišiel z diaľnice, aby striasol prípadných prenasledovateľov, lenže už sme ho sledovali pridlho, aby sme mu skočili na také základné manévre. Držali sme sa ho takmer päť hodín, šli sme za ním v akurátnej vzdialenosti, aby si nás nevšimol, až sme konečne dorazili do San Diega.


  Sledovali sme ho ešte niekoľko dní, stále sme nosili tie isté šaty, vďaka čomu sme zistili, že Bugsy a jeho ľudia na predmestiach San Diega navštevujú jeden sklad za druhým. Požiadal som políciu zo San Diega, aby pri odchode z jedného zo skladov zastavili pikap Chevrolet Avalanche. Za volantom sedel jeden z Bugsyho mládencov a miestni policajti na korbe nákladného priestoru zadržali stopäťdesiat kíl cajety.


  „Mal namierené rovno do Phoenixu,“ povedal som Diegovi. „Musíme tie jeho suchoty využiť.“


  „Jasné,“ prikývol Diego. „Myslím, že poznám ideálneho chlapa.“


  


  Po návrate do Phoenixu sme s Diegom načrtli plán: Diegov utajený zdroj zoznámi Bugsyho s agentom DEA v prestrojení – s tridsaťdvaročným Američanom mexického pôvodu, istým „Alexom“. Podobne ako Diego, aj Alex bol na rolu narcojuniora ako stvorený.


  Keďže sme vedeli, že Bugsy je príliš prešibaný, aby skočil na pár kíl trávy v kufri auta, vlákali sme ho do Mission Bay, kde sme mu predviedli veľkolepé divadlo: na jachte DEA vybavenej kamerami a odpočúvacími zariadeniami sme mu ukázali stovky kilogramov marihuany a niekoľko bronzovo opálených dievčat v bikinách (v skutočnosti išlo o tajné policajtky zo San Diega). Medzi tými stovkami kíl cajety boli aj tie, ktoré sme mu nedávno zabavili v San Diegu.


  V deň D sme s Diegom sedeli v služobnom aute na pobreží zálivu a s očami dokorán sme civeli na obrazovku, kam sa prenášali zábery z kamier na jachte. Videli sme, ako Bugsy rozrezáva a ovoniava jeden z balíčkov, ktoré sme mu pred týždňom skonfiškovali.


  Naše predstavenie bolo také presvedčivé, že Bugsy nám to zhltol aj s navijakom, agentom v prestrojení povedal, že potrebuje dvestopäťdesiat kíl, aby doplnil zásielku do Chicaga. Alex mu povedal, že tráva, ktorú práve videl, už má svojho kupca, a putuje do Los Angeles, takže Bugsy bude musieť ešte týždeň počkať.


  


  S Diegom sme medzitým pracovali na príprave solídneho obvinenia z organizovaného zločinu s drogami a rozhodli sme sa, že Bugsyho pripravíme o peniaze, keď príde na nákup dvestopäťdesiatich kíl marihuany.


  Bugsy a jeho pravá ruka Tweety sa s Alexom stretli pred reštauráciou TGI Friday’s, kde mu ukázal štvrť milióna dolárov v hotovosti – zväzky bankoviek zviazaných gumičkami v čokoládovohnedej taške značky Gucci – a predpokladal, že na inom mieste na tej istej ulici tie peniaze vzápätí vymení za svoju cajetu. Lenže skôr než Bugsy a Tweety odišli s peniazmi, zasiahol som ja s Diegom.


  Keď sa Bugsyho čierny Ford F150 pokúsilo zastaviť označené auto sandiegskej polície, Bugsy s Tweetym dupli na plyn a z okna vyhadzovali zväzky bankoviek, v každej bolo desaťtisíc dolárov. Cesty v San Diegu boli čoskoro priam zasypané peniazmi.


  Vyrazili sme za nimi, podchvíľou sme zastavovali, aby sme ako dôkazový materiál vyzbierali čo najviac hotovosti. Neboli sme sami – svoje autá zastavovali aj mnohí iní šoféri, rýchlo si do vreciek napchali čo najviac Bugsyho bankoviek, a kým sme ich mohli zastaviť, skočili späť za volant a pokračovali v ceste.


  Naháňačka pokračovala na medzištátnu diaľnicu číslo 5, kde sa Bugsymu a Tweetymu konečne minuli peniaze, zastavili uprostred cesty a vzdali sa polícii. Ako informovala CNN, nechali za sebou pás „dolárových konfiet“ – päťdesiata stodolárových bankoviek, ktoré na diaľnici uprostred dopravnej špičky spôsobili chaos, a dostali sa do správ celoštátnych médií.


  EL CANAL


  Panama City, Panama


  14. júna 2009


  


  VÍRIVKA NA STRECHE mala tvar obličky a panamské pivo sa volalo Balboa – podľa jedného z conquistadorov. Palmy a siluetu mesta akoby maliar namaľoval hrubými ťahmi tropickej farby. Hlavné mesto Panamy sa jagalo ako karibský Dubaj.


  „Salud!“ zvolal Diego a zdvihol pohár s Balboou. „A la Nueva Generación!“


  „Salud!“ zopakoval som a zdvihol svoj pohár.


  Nová generácia konečne vstúpila na medzinárodnú scénu. V tú noc sme v San Diegu a vo Phoenixe položili Bugsyho bandu – rozložili sme celú jeho organizáciu, zadržali tony marihuany a majetok v hodnote takmer pol milióna dolárov vrátane Bugsyho jachty, niekoľkých mercedesov, klenotov a množstva hotovosti.


  Okrem toho však pri takom veľkom záťahu museli zostať aj ďalšie dôkazy – množstvo písomných stôp vedúcich k stále neodhaleným zločineckým chápadlám.


  Jedna z nich viedla k Tweetyho otcovi Gerardovi, ktorý počas posledného roka na kilá predával mexický metamfetamín nášmu tajnému zdroju.


  Gerardo mal množstvo konexií v mexickom meste Nogales a občas prehodil, že jedna jeho známa by potrebovala pomôcť s praním peňazí. Bola v strednom veku, mala porcelánovú pokožku a čierne kučeravé vlasy vždy pevne stiahnuté do chvosta. Nikto jej nepovedal inak ako Doña Guadalupová a okrem toho, že z Nogales cez hranice vo svojej Toyote RAV4 pašovala množstvo pervitínu a kokaínu, prostredníctvom Gerarda dala na známosť, že aktívne hľadá niekoho, kto by jej pomohol s praním peňazí. Nie so stovkami tisícok, ale desiatkami miliónov dolárov.


  Za tie roky strávené v DEA Diego ako agent v utajení hral desiatky úloh a s ľahkosťou sa vedel zhostiť rôznych typov osobností, ale pranie špinavých peňazí ešte na konte nemal.


  „Máme šancu dostať sa na stopu veľkých peňazí,“ nadhodil som mu pri obede v našom obľúbenom čínskom bistre v Mese. „Myslíš, že to dokážeme?“ spýtal som sa ho.


  Takmer som počul, ako sa Diegovi v hlave krútia kolieska pri rozmýšľaní nad tým, ako zariadiť, aby nám Doña Guadalupová zverila také sumy, k akým vraj mala prístup.


  Netrvalo ani týždeň a Diegovi sa podarilo zoznámiť s Doñou Guadalupovou, ktorú okamžite presvedčil, že potrebuje služby práve jeho „spoločnosti“. Diego pôsobil presne ako človek, ktorého hľadala, ukázalo sa však, že Doña Guadalupová bola len sprostredkovateľom, medzistupňom – prvým z mnohých, ako sme čoskoro zistili.


  A tak sme sa ocitli vo vírivke na streche panamského hotela, na našej prvej zahraničnej služobke – Diego sa mal osobne zoznámiť s ľuďmi Doñe Guadalupovej.


  


  Do nášho prvého stretnutia zostávalo len niekoľko hodín, no Diego sa správal, akoby ho nič netrápilo. Ako každý dobrý herec, aj on si bol absolútne istý, že je schopný uzavrieť akúkoľvek obchodnú dohodu. Zdrojom jeho sebadôvery bola však aj dôkladná príprava. Nad tvorbou krycej legendy sme strávili celé mesiace: Diego mal hrať vysokopostaveného manažéra istej americkej spoločnosti. Tá údajne navonok legálnym podnikaním maskovala zločineckú sieť, ktorá podnikala s prepravou veľkých objemov drog a peňazí. Doña Guadalupová už Diega odporučila svojim ľuďom vrátane šéfky sofistikovanej bunky so zameraním na financie a pranie špinavých peňazí, istej Mercedes Chávezovej Villalobosovej a jej spoločníkom so sídlom v Mexico City, Guadalajare a v hlavnom meste Kolumbie Bogote.


  Keď sa Diego dal do reči s Mercedes, správala sa agresívne, hovorila rýchlo a bola extrémne náročná. Diego mi o nej povedal, že je to drsná chilanga z Mexico City.


  Keď som jej meno narýchlo prehnal medzinárodnými databázami, zistil som, že v roku 2008 v Amsterdame na Mercedes vystavili zatykač pre pranie špinavých peňazí. Mala spojky po celom svete, takmer každý týždeň cestovala niekam do cudziny. Ustavične hľadala lepšie podmienky, niekoho, kto by vedel rýchlo presúvať stovky miliónov dolárov – a zásadne sa spoliehala na dobré slovo a podanie ruky.


  „Fakt si myslíš, že sedí na takých prachoch?“ Noc pred stretnutím som prebdel za svojím notebookom a neveriacky som sa pozeral na tie závratné sumy v dolároch. „Že vraj má sto miliónov v Španielsku. Päťdesiat miliónov v Kanade. Ďalších desať v Austrálii. A dvesto miliónov v Mexico City?“


  „Pozri, tiež som skeptický,“ dal mi Diego za pravdu, „ale čo iné môžeme robiť? Musíme to s ňou dohrať a uvidíme, čo je na tom pravdy.“


  „Predovšetkým musíme zistiť,“ povedal som, „komu tie prachy naozaj patria.“


  „Platí.“


  


  Stál som na hotelovom balkóne a opretý o tenkú sklenú stenu som sa pozeral dolu na mesto. Mercedes bývala v jednom z hŕstky luxusných hotelov, ktoré sa v Panama City podarilo dokončiť. Veľká časť siluety mesta sa ešte len stavala, okolo vežiakov sa ježili žeriavy, lešenia a obnažené traverzy. Množstvo budov investori nedokončili a ponechali ich svojmu osudu, mnoho dokončených zostalo prázdnych. Panama City bolo hlavným mestom špinavých peňazí na západnej pologuli. Banky trčali na každom rohu ako vo Phoenixe kaktusy pri chodníkoch. Citibank, Chase, RBC, Bank of Montreal..., ale aj množstvo menej známych latinskoamerických bánk: Balboa Bank & Trust, Banco General, Mercantil Bank, Centro Comercial de Los Andes... Veľká časť bánk podnikala legálne, ale niektoré, napríklad HSBC, čelili trestnému stíhaniu za „vedomé obchádzanie efektívnych opatrení proti legalizácii príjmov z trestnej činnosti“ v súvislosti so stovkami miliónov špinavých dolárov, ktoré patrili bosom mexických drogových kartelov.*


  Po niekoľkých mesiacoch telefonických nahováračiek Mercedes navrhla Diegovi osobné stretnutie v Mexico City, ale podľa našich šéfov v DEA to bolo príliš nebezpečné a kolegovia z mexickej polície by nám to nikdy nedovolili. „El Canal“ bol však dokonalým riešením: Panama bola známa ako neutrálne územie pašerákov drog z celého sveta, ktorí sa tu mohli stretnúť bez obáv z územných sporov či násilia. Navyše, pri stretnutiach s kolumbijským či mexickým kontaktom má Panama výhodnú geografickú polohu. Mnohí členovia drogového sveta sa na tejto jagavej šiji cítia ako ryba vo vode.


  


  * HSBC prijala zodpovednosť za uvedené konanie a začala s americkou vládou rokovať o dohode o vine a treste.


  


  Napokon sme sa obaja vrátili do hotelovej izby. Mal som pred sebou najmenej hodinu písania, musel som vypĺňať šestku, bez ktorej by celá operácia v Panama City nemala žiadnu dôkaznú hodnotu.*


  Kým som sa trápil s vypĺňaním správ, Diego sedel na peľasti postele a informoval ma o podrobnostiach svojho posledného telefonátu s Mercedes. Ako agent v prestrojení sa však Diego musel mentálne nastaviť – zapadnúť medzi miestnych, privyknúť si na atmosféru mesta –, takže keď skončil, vybral sa do kasína na treťom poschodí, aby sa znova napil. Ja som v izbe popíjal Balbou a ďalej som vypĺňal šestky. Po pätnástich minútach sa otvorili dvere izby.


  „Tam dole to vyzerá fakt dobre,“ oznámil mi Diego.


  „Ako to myslíš?“


  „Je to tam samá čaja,“ usmial sa Diego. „Niektoré si ma obzerali – úplne naozaj. Jedna si to so mnou rovno rozdávala očami, človeče.“


  „No tak, spamätaj sa, musím dokončiť tieto skurvené šestky,“ odvetil som so smiechom a Diego mi na stôl položil ďalšie Balbou. Zhlboka som sa nadýchol, zaklapol som notebook a vo dvojici sme sa vybrali na tretie poschodie. Diego nepreháňal. Keď sa otvorili dvere výťahu, pri bare kasína sa hmýrili najkrajšie ženské, aké som kedy videl – v minisukniach s rázporkami, obtiahnutých topoch, na vysokých podpätkoch či v tesných džínsoch, vďaka ktorým dávali vyniknúť práci tých najšikovnejších kolumbijských plastických chirurgov.


  


  * Správe o vyšetrovaní (formulár DEA-6) agenti DEA takmer nikdy nepovedia inak ako „šestka“.


  


  Po niekoľkých minútach nezáväznej konverzácie v španielčine som si uvedomil, že sú to napospol luxusné kolumbijské prostitútky z Medellínu, Cali a Bogoty, ktoré sú v Paname vďaka „pracovným vízam“. Diego pokrčil plecami a povedali sme si, že nám to neprekáža, bavili sme sa s dievčatami a tancovali sme na živú hudbu, aj keď som netušil, čo mám robiť – merengue som ešte vládal predstierať, ale pri komplikovaných figúrach salsy som prenechal vedenie svojej colombiane. Potom sme spolu nastúpili do taxíka a vybrali sme sa do jedného z najvychytenejších nočných klubov mesta. Ešte zopár pohárikov, trochu tanca, ďalší klub...


  Keď sme sa Diegom vrátili do hotela, na spánok pred naším veľkým stretnutím nám zostávali tri hodiny. Diego bol však akurátne nastavený: bol pripravený na vyjednávanie s poprednými finančníkmi sinalojského kartelu. Stal sa z toho náš štandardný postup počas prvej noci v cudzej krajine: ťahali sme takmer do úsvitu, vychutnávali sme si nočný život ako miestni, z prvej ruky sme zistili, ako to kde chodí, čo bolo na ďalších stretnutiach neoceniteľné.


  Pri zaspávaní som na televíznej obrazovke v hotelovej izbe zachytil tú známu tvár. Zo španielčiny som vyrozumel, že Forbes prvýkrát zaradil „El Chapa“ Guzmána na zoznam miliardárov, vďaka čomu sa zaradil medzi najbohatších a najmocnejších „podnikateľov“ na svete.


  


  Ako miesto chystaného stretnutia s Mercedes Chávezovou Villalobosovou sme si vybrali vychytený a poriadne drahý steakový podnik La Rosita – bol hneď pri vchode do luxusného nákupného centra.


  Plán znel takto: Diego a Mercedes si sadnú k stolu na terase, aby som svojho partnera mohol neprestajne pozorovať z kabíny pikapu Toyota Hilux patriaceho jednému z agentov DEA, ktorý bol trvale umiestnený v Paname.


  Diego ani ja sme neboli ozbrojení: podľa panamského práva sme si do krajiny nemohli priniesť pištole. Diego bol však vyzbrojený technickou novinkou: tajnou kamerou, ktorá vyzerala ako obyčajné diaľkové ovládanie auta, dali sa ňou však nahrať celé hodiny obrazového a zvukového záznamu.


  Diego mal dobre padnúci tmavosivý oblek, sako na tri gombíky, bielu košeľu a na krku uviazanú solídnu tehlovohnedú kravatu.


  „Zlom väz,“ povedal som mu, keď som ho objal pred stretnutím. Diego prikývol, ústa mal stisnuté, akoby už premýšľal nad tým, čo všetko by sa mohlo pokaziť.


  Zaparkoval som na rušnom parkovisku čo najbližšie k reštaurácii a pozoroval som, ako Diego vošiel do reštaurácie. Auto tam pôsobilo nenápadne, mal som však dokonalý výhľad na stoly na terase.


  Ubehli už dve minúty a Diega stále nikde.


  Tri minúty. Päť. Sedem. Stále som ho nevidel na terase. Palcom som do mobilu vyťukal esemesku. Pre prípad, že by mu vzali mobil, som komunikoval dohodnutou nenápadnou frázou v mexickom slangu, ktorá znamená „čo sa deje, človeče?“.


  „Konda, güey?“


  Stále bez odpovede.


  „Konda?“


  Začalo mi nervózne šklbať nohou. Opakovane som mu posielal tú istú otázku. Nič.


  Cítil som, že mám od potu premočenú košeľu.


  Toto bol pre agenta v utajení ten najhorší scenár: v reštaurácii sme nemali nikoho, kto by mal agenta na očiach, a chrbát nám nestrážili ani ozbrojení panamskí policajti.


  Už som nemohol obsedieť ani sekundu. Vyskočil som z auta zamieril som priamo ku vchodu do La Rosity.


  Čo ak Mercedes na poslednú chvíľu zmenila miesto stretnutia?


  Čo ak sa jej ľudia zmocnili Diega, aby ho prehľadali, či nie je policajt?


  V reštaurácii sa ma ujala usmievavá servírka s angličtinou poznačenou silným prízvukom. „Máte rezerváciu, pane?“ Tak som sa sústredil na hľadanie Diegovho sivého obleku pri stole, že som takmer nevnímal, čo jej hovorím.


  „Nie, mám sa stretnúť s priateľom,“ odvetil som. „Už ma čaká pri stole.“ Pohľadom som dôkladne prešiel každý stôl, ale nikde som ho nevidel.


  Kurva! To už ho odvliekli?


  Nedočkavo som sa motkal pomedzi stoly a mal som pocit, že sa na mňa upierajú pohľady celej reštaurácie.


  Dúfam, že nás neodhalili. Kde, kurva, je?


  Nemal som už kam ísť. Uprostred reštaurácie som sa zvrtol dookola, steny sa mi mihali pred očami. Rýchlo som čašníkovi zovrel plece.


  „El baño?“ spýtal som sa, a kým ten mládenec stihol ukázať doľava, uvedomil som si, že stojím priamo vedľa Diega – vlastne som sa zhora pozeral priamo na hlavu svojho partnera.


  Diego bol zabratý do živého, no tlmeného rozhovoru s Mercedes. A nielen s Mercedes, ale aj s ďalšími dvoma mexicky pôsobiacimi chlapmi. Na prvý pohľad som v nich spoznal zabijakov. Jednému sa spod hnedého saka vydúvalo puzdro s pištoľou.


  Tri ciele? Podľa dohody sa mal Diego stretnúť len s Mercedes. Vedel som, že sa bude držať svojej legendy, neodbočí ani o centimeter, ale už na prvý pohľad som si všimol, že pri stole vládne napätie. Mercedes a jej dvaja hrdlorezi mali ľadové pohľady: Diegova historka sa im nepozdávala. Kým si ma stihli všimnúť, zamieril som na toalety. Po hrudi mi k pupku cícerkom stekal pot. Počul som svoj hlasný dych. Kúsok pred dverami na toalety som si na stole všimol použitý steakový nôž.


  Stihnem ho vziať tak, aby si to nikto nevšimol? Nemal som na výber. Potreboval som zbraň a musel som to risknúť.


  Čo najrýchlejšie som schmatol nôž, čepeľ som si pritisol k zápästiu a vopchal som ruku do vrecka.


  Za dverami som pustil studenú vodu a opláchol som si tvár, pokúšal som sa upokojiť nervy a dúfal som, že jeden z tých chlapov sa náhle nevyberie vymočiť.


  Krucinál, čo môžem robiť, ak sa rozhodnú uniesť Diega? Čo ak je to len divadlo, aby si ho vzali ako ľudský žetón?


  Odrazu sa otvorili dvere – narovnal som sa, z tváre mi ešte kvapkala studená voda, ale bol to len bežný zákazník. Jedno mi bolo jasné: je kľúčové získať fotografie Mercedes a jej goríl, aby som ich mohol identifikovať, keby na Diega namierili pištoľ a uniesli ho. Okrem toho boli fotografie dôležité ako budúci dôkazový materiál a nemohol som sa spoliehať na Diegovo „diaľkové ovládanie“.


  V jednej ruke som vo vrecku zvieral nôž, do druhej som skryl malý digitálny fotoaparát so zapnutým nahrávaním videa.


  Len drž fotoaparát v ruke. Nenadväzuj očný kontakt. Nevšimnú si, že je zapnutý – len okolo nich prejdi, akoby nič...


  Pomaly som prešiel popri Diegovi, nemohol som príliš mieriť objektívom, zostávalo mi dúfať, že cestou k dverám zachytím tváre všetkých prítomných. Vedel som, že v reštaurácii nemôžem sám posedávať, našiel som si preto nenápadné miesto na terase, odkiaľ som mal cez okno výhľad na Diega. Sadol som si a rozochvený čakal na neho.


  


  Po ďalšej hodine sa Diego zdvihol od stola, všetkým podal ruku, na mexický spôsob sa k sebe privinuli, a vyšiel z reštaurácie.


  Pešo som ho sledoval, ako zamieril do nákupného centra, držal som sa tridsať metrov za ním a presvedčil som sa, že nás nesledujú Mercedesini ľudia.


  Ešte zo trikrát som sa obzrel ponad plece a napokon sme sa stretli na parkovisku. Nikto nás nesledoval. Nastúpili sme do kabíny pikapu a rýchlo vyrazili.


  Diego hodný čas mlčal, civel z okna a snažil sa usporiadať si, čo sa práve stalo. Mal výraz, ako keby bol v tranze.


  „Si v poriadku, človeče?“ načiahol som sa k nemu a zovrel som mu plece, aby som mu pomohol vrátiť sa do reality.


  „Čo?“ strhol sa.


  „Že či si v pohode.“


  „Bol to svinský náklad,“ dostal zo seba Diego napokon.


  „Treťostupňový výsluch. Pálila po mne otázku za otázkou.


  Čo je to za spoločnosť? S kým spolupracujete?“


  „Ako si to zvládol?“


  „Musel som si vymýšľať za pochodu, jednu historku za druhou – ako prevážame milióny v kamiónoch, že máme súkromnú letku. Lode. Povedal som im, že pašujeme kokaín – po tonách.“


  „A?“


  Diego sa uškrnul.


  „Zožrala mi to, človeče!“ vykríkol. „Ona mi to zožrala aj s navijakom! Všetci traja mi zobali z ruky.“


  „Paráda! Povedala ti aj, čie sú tie peniaze?“


  „Jasné, sú jeho,“ prikývol Diego.


  „Jeho?“


  „Povedala, že sú jeho,“ zopakoval Diego. Diego zmĺkol, len sa usmieval.


  „Jeho?“ spýtal som sa ešte raz.


  „Chapove.“


  „Chapove.“


  „Áno. Povedala mi, že všetky tie prachy sú Chapove.“


  TÍM AMERIKA


  Phoenix, Arizona

  CÍTIL SOM SA AKO MILIONÁR. A bol som milionár prinajmenšom na pár hodín. Šéfovia do mojich rúk zverili 1,2 milióna dolárov z vypraných ziskov z predaja drog, ktoré práve vybrali z účtu vedeného na meno agenta v utajení vo phoenixskej banke. S ďalšími tromi príslušníkmi špeciálnej skupiny sme tú hotovosť úmorne prepočítali a zväzky bankoviek napchali do dvoch bielych škatúľ s logom FedExu.


  Akoby to ani neboli naozajstné peniaze. Na podobné pocity som si za posledný rok zvykol: vždy, keď som počas utajených operácií držal americkú hotovosť, bolo to ako rátať peniaze v Monopoloch. Dobrý policajt sa vie zbaviť bázne pred peniazmi. Tie tučné zväzky hotovosti na našom veľkom pracovnom stole boli len ďalším nástrojom práce v utajení.


  Pri rátaní bankoviek som si spomenul na to, ako sme s Diegom pred štyrmi mesiacmi vyzdvihli prvú zásielku. Po roku veľkých rečí o „stámiliónových kontraktoch po celom svete“ nám Mercedes konečne zverila prvú, hoci oveľa skromnejšiu úlohu: na parkovisku nákupného centra južne od Los Angeles si Diego a ďalší agent v prestrojení vyzdvihli 109-tisíc dolárov, ktoré boli priliehavo uložené vo vedre od pracieho prášku. Presne podľa Mercedesiných pokynov sme s Diegom ešte v to popoludnie vložili peniaze do banky a vzápätí sme ich elektronickým prevodom poslali na účet vedený v Deutsche Bank v New Yorku. Odtiaľ peniaze putovali na ďalší účet v inej banke v Mexiku. Keď sme s vrátili do kancelárie, Diego z mobilu poslal Mercedes fotografiu s potvrdením o transakcii a vyložil si nohy na stôl.


  „Začali sme vo veľkom,“ utrúsil som so sarkastickým smiechom. Vzhľadom na obrovské cifry, ktorými sa Mercedes oháňala, to bol skromný začiatok, čoskoro nám však zverila ďalšie úlohy. V New Yorku sme si trikrát po sebe vyzdvihli čierne vaky plné špinavých peňazí: najprv 199 254 dolárov, potom 543 972 a neskôr 560 048. Vždy sme dostali rovnaké pokyny, kam ich máme poslať – na účet vedený v Deutsche Bank v New Yorku.


  Pri pohľade na kuriérov by ste sotva uhádli, čo robia. Raz sme po prílete do New Yorku zamierili na bočnú uličku neďaleko Times Square, kde nás v zaparkovanom karavane čakal párik sedemdesiatnikov, ktorí v tieni bilbordov vytiahli dva kufre plné peňazí.


  Potom sme za peniazmi zamierili do Kanady a vo Vancouveri vyzdvihli vyše osemstotisíc kanadských dolárov. Kým sme ich mohli poslať Mercedes, museli sme kanadské doláre najprv vymeniť za americké. Za necelý mesiac sme pre Mercedes vyprali vyše 2,2 milióna Chapových dolárov. Išlo nám to tak dobre, lebo na pranie peňazí sme mali výnimku na základe oficiálne schválenej Výnimočnej operácie ministra spravodlivosti (takzvaná Attorney General Exempt Operation – AGEO).


  Táto výnimka federálnym agentom umožňuje v záujme vyšetrovania sledovať toky peňazí, a tak namiesto chytania niekoľkých malých rýb a poslíčkov dokážu rozložiť celé drogové organizácie. Celé mesiace som vypisoval žiadosti, vďaka ktorým sme si mohli zakladať fiktívne schránkové spoločnosti a bankové účty.


  Na našu stranu sme pretiahli toľko bývalých členov Bugsyho partie, že náš prokurátor každú ponuku na spoluprácu obvineným uvádzal takto: „Teraz keď ste videli dôkazy, ktoré proti vám máme, čo by ste povedali na možnosť prejsť na druhú stranu a pridať sa k Tímu Amerika?“ Náš nový prípad sme teda nazvali „Operácia Tím Amerika“. V júni 2010 bolo zrejmé, že Mercedes má plné ruky práce, a tak Diega popri vyzdvihovaní peňazí zoznámila s Ricardom Roblesom, tridsaťštyriročným Mexičanom s mladíckou tvárou a hustými čiernymi vlasmi. Ricardo bol skúsený obchodník s peniazmi, ktorý vyrástol v lukratívnom svete mexických casas de cambio – zmenární –, zopár ich dokonca sám vlastnil.


  S Diegom sme rýchlo zistili, že všetky tie peniaze v skutočnosti pochádzali od Ricarda. Mercedes predstavovala len ďalšiu ochrannú vrstvu, ďalšiu nárazníkovú zónu, ktorá chránila skutočných šéfov a zároveň si ukrajovala svoj podiel.


  Počas niekoľkých týždňov vzniklo medzi Diegom a Ricardom pevné puto, takže nebolo prekvapením, keď Ricardo požiadal o osobné stretnutie s Diegom v jeho phoenixskej kancelárii. To bol trochu problém: žiadnu sme totiž nemali.


  Ricardo mal priletieť už v to popoludnie. Zariadili sme, aby ho pred letiskom čakal strieborný Mercedes CL 63 AMG. Za volantom sedel náš kolega v utajení, ktorý vyzeral ako mladý obchodník s drogami. Za týmto autom bol zavesený čierny Cadillac Escalade na dvadsaťdvapalcových diskoch s ďalšími tajnými agentmi z našej špeciálnej jednotky, ktorí simulovali Diegovu osobnú ochranku.


  Kým sa Ricardo viezol z letiska, na poslednú chvíľu sme upravovali narýchlo prenajatú luxusnú kanceláriu vo výškovej budove. Bola nádherná, mala dobre vyše sto štvorcových metrov a výhľad na centrum Phoenixu.


  „Doriti, máme veľký problém,“ povedal som Diegovi, kým sme sa prechádzali po kancelárii a vychutnávali si výhľad.


  „Je to tu sterilné,“ súhlasil Diego. „Ako keby sme sa sem práve nasťahovali.“


  Výťahom som sa spustil na prízemie, naskočil som do svojho služobného auta a zaviezol sa domov. Zo stien v obývačke som zvešal zopár zarámovaných obrazov, pridal som k nim niekoľko črepníkov s kvetmi, sôch a drobností, čo som si priniesol z ciest. Diego si na poslednú chvíľu postavil na pracovný stôl fotografiu svojich detí. Keď sme to dali dohromady, ilúzia bola dokonalá: keď sa Diego v striebornom obleku od Armaniho usadil do koženého otáčavého kresla, pôsobil ako ukážkový povrchný korporátny manažér.


  Kolegovia mi vysielačkou oznámili, že Ricardo je na mieste a vezie sa vo výťahu. Diego si rýchlo napravil kravatu, poriadne som ho potľapkal po chrbte a ponáhľal som sa k dverám.


  Z každého prevodu dodaných peňazí sme si sťahovali sedem percent, čo je štandardný poplatok. Vzápätí sme poplatok odložili na osobitný účet, z ktorého sme financovali prenájom kancelárskych priestorov, najnovšie MacBooky a najvyspelejšie nahrávacie zariadenia – ukryté v draho vyzerajúcich hodinkách –, o perleťovom obleku od Armaniho pre Diega nehovoriac.


  Keďže Diego si vypratím niekoľkých miliónov dolárov z predaja drog získal Ricardovu dôveru, nastal čas, aby sa porozprávali o druhej strane rovnice: o preprave dvoch ton kokaínu z Ekvádoru do Los Angeles.


  „Chce ma zoznámiť s Chapovými ľuďmi,“ oznámil mi Diego, keď sme nad kávou rozoberali priebeh schôdzky.


  Bolo zrejmé, že rovnako ako Doña Guadalupová či Mercedes, aj Ricardo je len ďalší nárazník, ďalší sprostredkovateľ. A vedeli sme, že kým sa prepracujeme celkom hore, budeme musieť zdolať ešte niekoľko vrstiev.


  Pred zoznámením s Chapovými ľuďmi sme však museli podstúpiť poslednú skúšku. Pre Ricarda sme už viac ráz vyzdvihli peniaze vo Vancouveri, tentoraz však chcel, aby sme mu tú sumu – 1,2 milióna dolárov – doručili priamo do Mexika v hotovosti.


  


  Diego letel do Mexico City vopred, aby spolu s agentmi DEA na mieste koordinoval operáciu s preverenými členmi mexickej federálnej polície. Mojou úlohou bolo naložiť škatule s peniazmi do súkromného lietadla Learjet – DEA ho používala výhradne pri operáciách v utajení – v hangári medzinárodného letiska vo Phoenixe. Keď sme stúpali nad mraky, oťaželi mi viečka, ale neodvažoval som sa odtrhnúť oči od škatúľ plných peňazí. Neodlepil som ich po celý čas a civel som na ne, akoby to boli moje práve narodené dvojičky.


  Piloti pristáli na letisku v Toluce neďaleko hlavného mesta, kde ma vyzdvihol miestny agent DEA Kenny McKenzie za volantom bieleho obrneného Fordu Expedition. Položil som škatule na zadné sedadlá a ostražito som sa poobzeral.


  Nemal by nás kryť ešte jeden ozbrojený agent?


  Cítil som sa neisto, svoje obavy som si však nechal pre seba a vyrazili sme z letiska. Mali sme pred sebou hodinovú cestu do Mexico City cez menší horský masív, kde neustále hrozilo riziko prepadnutia.


  Dorazili sme na podzemné parkovisko vo štvrti Satélite na severe hlavného mesta, kde žila stredná vrstva. Keď som po príchode uvidel Diega, ďalšieho mexického agenta DEA a dvoch mexických federálnych policajtov v civile, zhlboka som si vydýchol.


  Federálna polícia nám poskytla „odovzdávkové vozidlo“, biely pikap Chevrolet Tornado, ktorý mi trochu pripomínal zmenšené El Camino. To auto zhabali pašerákom drog, takže malo aj skryté úložisko – obyčajnú dutinu pod nákladným priestorom –, ale nebolo ani zďaleka také sofistikované, aké používal Bugsy a jeho banda vo Phoenixe. Skryté úložisko po celej dĺžke nákladného priestoru bolo očividne určené na väčší kontraband, ako sú zlisované baly trávy či tehličky kokaínu, a pristupovalo sa doň spoza zadného nárazníka. S Diegom sme škatule zviazali dohromady, vložili ich do skrýše a zvyškom povrazu sme ich pripevnili, aby sa nešmýkali hore-dolu.


  Naši mexickí kolegovia auto vybavili GPS lokátorom, takže sme ho mohli sledovať na miesto určenia peňazí. Dúfali sme, že takto budeme môcť určiť ďalšie miesto, získame ďalší dielik skladačky, podarí sa nám identifikovať ďalších ľudí a získame novú príležitosť sledovať peniaze. Vyťažovať zdroje, vyťažovať zdroje, vyťažovať zdroje, opakoval som si v duchu mantru, ktorú nám v akadémii DEA vtĺkali do hlavy.


  Mexickí kolegovia z federálnej polície prejavili veľkú láskavosť, keď nám dovolili vzdať sa v ich krajine 1,2 milióna dolárov, zároveň boli presvedčení, že od samotných peňazí by si mali držať odstup. Žiaden z nich sa preto nechcel auta ani len dotknúť, o riadení ani nehovoriac.


  Keď sme naložili peniaze, Diego sa telefonicky ozval Ricardovým ľuďom, ktorí súhlasili, že si auto vyzdvihnú na najvyššom poschodí parkoviska nákupného centra Plaza Satélite. Diego s druhým miestnym agentom DEA v obrnenom Forde Expedition vyrazili prví, zatiaľ čo Kenny a ja sme sa viezli v rozhrkanom pikape s manuálnou prevodovkou. Kenny sedel za volantom, zavesený za obrneným fordom vyšiel z garáže na rušnú ulicu a zamieril na sever. V hlave mi vírili myšlienky:


  Naše bezpečnostné opatrenia sú nahovno: vezieme vyše milióna v hotovosti a dohromady sme štyria americkí agenti? Len dvaja z nás majú pištole a keď na nás vybehnú nejakí hajzli s kalašnikovmi, budú nám naše glocky na dve veci...


  Keby sa niečo pokazilo, táto kraksňa by nás nikdy nedostala do bezpečia. Trvalo jej pol dňa, kým dokázala zrýchliť na šesťdesiatku. Vždy, keď Kenny so škrípaním preradil rýchlosť, autom v premávke trhlo.


  V kabíne bolo pekelne horúco a klimatizácia nefungovala. Autá, motorky a nákladiaky sa okolo nás prepletali, predbiehali a myšičkovali. Bola to typická chaotická premávka, ktorou sa Mexico City preslávilo – a s ktorou som sa v nasledujúcich rokoch dôverne zoznámil. Okrem toho som mal podozrenie, že Kenny cestou neminul jediný výmoľ a na každej križovatke sme chytili červenú.


  Zďaleka najväčším bezpečnostným rizikom však boli miestni policajti. Na môj vkus o tejto operácii vedelo priveľa príslušníkov federálnej polície. Ak bol čo len jediný z nich skorumpovaný, bolo jednoduché ozvať sa svojim priateľom, prepadnúť nás a rozdeliť si zisky fifty-fifty.


  Kým sa náš pikap neúnavne natriasal vpred, mobilom s mexickou kartou som komunikoval s Diegom. Vtom jeho auto z ničoho nič zastalo pri obrubníku, šofér otvoril dvere a rovno zo sedadla sa vyvracal na cestu. Ako som sa dozvedel, pred hodinou sa v stánku pri ceste napchal nejakými carnitas.


  Keď sme dorazili do Plaza Satélite, jedného z najväčších nákupných centier v meste, dospel som k presvedčeniu, že tu niečo určite nesedí – ako môže byť obľúbené nákupné centrum také prázdne?


  Diego ani ja sme nemali potuchy, či už nás niekto čaká na mieste. Prišli sme s dvadsaťpäťminútovým predstihom, ale to isté mohli urobiť aj oni. Kenny vyšiel na najvyššie poschodie parkovacieho domu na severnej strane a zaparkoval pozdĺž niekoľkých osamelých áut. Sedel som a čakal na signál, že môžeme odísť. Mali sme pokyn nechať auto na tomto mieste s kľúčmi v zapaľovaní.


  Práve som sa chystal vystúpiť z auta, keď som cez čelné sklo zbadal, ako pred nami kráča zhruba tridsaťročný, meter osemdesiat vysoký, svalnatý Mexičan. Pocítil som, ako mi zovrelo žalúdok – žeby tu už boli?


  Mal na sebe čiernu košeľu, tmavosivé sako a tmavomodré džínsy. Mal hnedé oči s prenikavým pohľadom, pod ľavým sa mu ťahala dobrých päť centimetrov dlhá rezná rana, akoby mu ju tam vyleptala slza z kyseliny.


  Nebola to jazva, čo ma najviac znepokojovalo. Policajt, ktorý si na ulici niečo odkrútil, to časom vie vycítiť. Sledoval som jeho chôdzu: marilo sa mi, že akosi ťažšie dopadá na pravú nohu. Ten chlap mal neprehliadnuteľný krok a výzor bitkára. Prešiel okolo pikapu a ešte raz sa za ním zlovestne obzrel.


  Obrátil som sa na Kennyho. „Kto to je?“


  „Netuším.“


  „Kenny, z tohto skurveného auta musíme vypadnúť, skôr než nás odbachnú.“


  Obidvaja sme naraz otvorili dvere auta.


  V tom miliónovom ohnisku by som už neobsedel ani sekundu.


  


  Táto odovzdávka peňazí nemala precedens – žiadna federálna bezpečnostná služba ešte nenechala toľko peňazí napospas zločincom, rozhodne nie na ulici Mexico City.


  Chapovi ľudia nás od tej chvíle vnímali ako rýchlo konajúcich medzinárodných hráčov: dokázali sme im doručiť vyše milióna dolárov, a to bez zdržiavania – od prevzatia peňazí po ich odovzdanie o takmer päťtisíc kilometrov ďalej, za dvoma medzištátnymi hranicami ubehlo ledva štyridsaťosem hodín.


  Ricardo nemal ani najmenšie podozrenie, že rokuje priamo s policajtmi, o DEA ani nehovoriac. Diegovi sa zdôveril, že tie peniaze poputujú na juh, kde za ne nakúpia veľkú dodávku kokaínu určenú pre Spojené štáty. Všetko sa dialo tak rýchlo, že sme s Diegom mali čo robiť, aby sme stíhali zabezpečovať logistiku. V lietadlách a v hoteloch sme trávili viacej času ako v kancelárii DEA vo Phoenixe. Jeden týždeň sme leteli do Karibiku, potom do Phoenixu a o týždeň už sme mierili na stretnutie do ďalšej tropickej destinácie.


  Hľadenie neutrálnych krajín, kde by sme sa mohli stretnúť s chlapmi z druhej strany, bolo čoraz väčšou výzvou, objednal som si preto jedenapolmetrovú mapu sveta a v kancelárii som si ju pripol na stenu. S Diegom sme sa bavili tým, že sme zavreli oči a zabodli sme do mapy prst, či nájdeme dobré miesto na ďalšie stretnutie. Jeho prst pristál na Islande, môj kdesi uprostred Tichého oceánu.


  Potom Diego zvážnel a zahľadel sa na stredoamerickú úžinu severne od Panamy.


  „San José,“ povedal. „Zariaďme si ďalšie stretnutie v Kostarike.“


  „Kostarika znie dobre,“ prikývol som.


  Podobne ako Panamu aj Kostariku považovali drogové kartely za neutrálne územie. Bolo to tam však más tranquilo, pokojnejšie, a oveľa menej riskantné ako v Mexiku či Kolumbii.


  


  Na druhý deň už Diego sedel na terase reštaurácie v hlavnom meste Kostariky a rozprával sa s Ricardom a ďalšími dvoma chlapmi.


  Na rozdiel od Panama City tentoraz som ho mal na očiach, sedel som na opačnej strane cesty v požičanej Toyote Land Cruiser. Rozdiel bol aj v tom, že kým pri rokovaní s Mercedes pôsobil defenzívne, tentoraz sa ujal iniciatívy, dôrazne sa nakláňal dopredu, rozprával takmer výhradne on, pálil po nich otázky – doručením miliónovej hotovosti si vydobyl silné postavenie a dôveryhodnosť.


  Diego ich prosil, lepšie povedané žiadal informácie, komu patrí všetok ten kokaín a hotovosť, kto je skutočným jefe, inak vraj do ničoho nepôjde.


  Trvalo mu to pätnásť minút, ale jeden z Ricardových chlapov napokon neochotne utrúsil meno muža, ktorému až dovtedy hovorili El Señor.


  „Carlos Torres-Ramos.“


  To meno ani mne, ani Diegovi nič nehovorilo.


  V lietadle do Phoenixu som v databázach DEA rýchlo vyhľadal prvé informácie o Carlosovi a zistil som toto: Carlos Torres-Ramos sa až doteraz úspešne vyhýbal záujmu DEA, mal však pozoruhodnú kriminálnu minulosť. Podľa utajených informátorov bol Carlos známy pašovaním veľkého množstva kokaínu v tonách z Kolumbie, Ekvádora a Peru. Zahľadel som sa na čiernobielu fotografiu.


  Meral meter osemdesiat, mal rednúce čierne vlasy, upravenú čiernu briadku a tmavé oči, vďaka ktorým vyzeral takmer ako profesor. Okamžite ma však upútala iná drobná informácia.


  „Tomu neuveríš,“ vyhlásil som s pohľadom naďalej upretým na obrazovku. „Diego, poď sem.“ Ukázal som mu to spojenie: Carlosova dcéra Jasmine Elena TorresováLeonová bola vydatá za Jesúsa Alfreda Guzmána Salazara, jedného z Chapových synov, do ktorého vkladal množstvo dôvery.


  „Panebože,“ vydýchol Diego potichu. „Carlos a Chapo sú consuegros.“


  Ten španielsky výraz nemá presný ekvivalent, dal by sa preložiť ako „svokrovci“, v mexických rodinách, najmä vo svete sinalojských narcos však ide o dôležitý príbuzenský vzťah.


  Mysleli sme si, že Carlos je veľký hráč, ani nám však nenapadlo, že až takýto veľký.


  Diego začal s Carlosom dohadovať prepravu priamo cez telefón a vzápätí cez aplikáciu BlackBerry Messanger – Carlos považoval BlackBerry za najbezpečnejší komunikačný prostriedok. Hoci sa stále nestretli – Diego bol vo Phoenixe a Carlos v Sinaloe –, vybudovali si vzájomnú dôveru.


  „Cero-cincuenta,“ oznámil mi Diego s úsmevom, keď čosi odpísal Carlosovi. „Myslím, že toho chlapa mám vo vrecku.“


  „Cero-cincuenta?“


  „Pridelil mi číslo – to znamená, že ma považuje za súčasť svojej organizácie. Hovorí mi cero cincuenta.“


  Z Diega sa stal „050“ a objavil sa tak na zozname Carlosových tajných kódov. Všetky Carlosove dôveryhodné spojky mali priradené vlastné číslo. Aj niektoré miesta mali pridelené čísla: pod kódom 039 sa skrývala Kanada, číslo 023 patrilo Mexiku, 040 zasa Ekvádoru.


  Carlos dokonca poslal Diegovi návod, ako rozšifrovať telefónne čísla, keď si ich posielajú esemeskami. Rafinovaní obchodníci s drogami nikdy len tak nerozdávajú telefónne čísla, keď sa teda Diego chcel dozvedieť nové Carlosovo telefónne číslo, každú číslicu musel upraviť podľa danej rovnice.


  


  Zásielky peňazí pokračovali cez Kanadu, tentoraz rádovo v miliónoch, pričom všetky peniaze boli určené na kúpu dvojtonovej dodávky kokaínu z Ekvádoru. Prirodzene, s Diegom sme nepracovali pre modré oči; Diego poznal pravidlá narkopriemyslu a presvedčil Carlosa, aby mu poskytol depozit na uhradenie prvotných nákladov na dopravu. Carlos súhlasil a na druhý deň nám cez rôzne miesta v Montreale a New Yorku poslal dohromady tri milióny dolárov.


  Tri milióny dolárov v hotovosti: zhabať toľko peňazí sa nepodarí každý deň – a ešte aj posilnili našu legendu. Peniaze sme s Diegom uložili na náš „firemný“ účet a objednali si letenky do Ekvádoru, aby sme pripravili dodávku dvoch ton kokaínu.


  Po pristátí v Ekvádore Diego v drahej reštaurácii v Guayaquile absolvoval rýchle stretnutie s niekoľkými Carlosovými mužmi. Sedel som za stolom v tieni na druhej strane reštaurácie. Tentoraz sme mali v zálohe menšiu armádu: tím príslušníkov ekvádorskej polície v civile. Napospol patrili do programu Tajných vyšetrovacích jednotiek DEA: každý jeden absolvoval výcvik protidrogových operácií v Quanticu. Policajti v civile boli roztrúsení v reštaurácii aj jej okolí a sledovali každý pohyb Carlosových mužov.


  


  Po skončení stretnutia policajti v neoznačených autách tých mužov sledovali na predmestie – nakrátko sa zastavili v obchode, kde kúpili širokú hnedú lepiacu pásku na škatule – a potom zamierili na nevýraznú fincu (malú farmu). Policajti fincu nenápadne sledovali a podarilo sa im zistiť evidenčné číslo bieleho nákladného auta, ktoré pred ňou parkovalo.


  Typický scenár z Quantica. Spomenul som si na cvičká z akadémie DEA. Pozorovali sme štandardné metódy obchodníkov s drogami.


  Ekvádorskí policajti sledovali nákladné auto celú noc, ráno videli, ako doň zozadu naložili svetložlté vrecia so soľou a vyrazili na cestu. Policajtom sme s Diegom dali pokyn, aby auto zastavili ako pri bežnej cestnej kontrole. Len čo šofér zbadal označené policajné autá so zapnutými majákmi, dupol na brzdy, a keď auto s kvíliacimi pneumatikami zastavilo, vodič vyskočil z kabíny a rozbehol sa do poľa. Policajti ho rýchlo dostihli a nasadili mu želiezka. Pri prehliadke auta v sedemdesiatich žltých vreciach so soľou objavili spolu dva a pol tony kokaínových tehličiek opečiatkovaných číslom 777 – a obalených tou hnedou lepiacou páskou.


  Diego cez BlackBerry okamžite napísal Carlosovi, že zásielku zadržala miestna polícia, ten však nemihol ani brvou. Síce pri náhodnej cestnej kontrole prišiel o dve a pol tony kokaínu, také však bolo riziko podnikania. Nemárnil čas a spýtal sa Diega, či je pripravený postarať sa o dodávku ďalšieho kokaínu.


  „Veríš tomu chlapovi?“ spýtal som sa Diega. „Namiesto krvi má v žilách ľad. Práve prišiel o kokaín, za ktorý by na ulici dostal šesťdesiattri miliónov dolárov, a on nám chce zveriť ďalší.“


  Diego neváhal a bez čakania odpísal Carlosovi:


  „Estamos listos. A sus ordenes.“


  Sme pripravení. Čakáme na pokyny.


  


  V priebehu nasledujúcich týždňov Carlosovi chlapi v Ekvádore posunuli ekvádorským policajtom prestrojeným za Diegových poskokov takmer osemsto kíl kokaínu, vďaka čomu sa pri celkovom záťahu podarilo rozložiť drogovú organizáciu Carlosa Torresa-Ramosa.


  Stačilo niekoľko hodín a celý domček z karát sa zrútil – v rukách policajtov sa ocitli Carlos, Ricardo, Mercedes, Doña Guadalupová a päťdesiatjeden ďalších ľudí od Kanady po Kolumbiu. Bezprostredne sme zadržali 6,3 milióna dolárov a 6,8 tony kokaínu.


  S Diegom nám trvalo celé mesiace, kým sme si vybavili prácu, ktorá vyplývala z toho nevyhnutného záťahu.


  


  Len čo sa situácia v špeciálnej skupine trochu upokojila, mali sme obrovskú chuť vrátiť sa k lovu. Tentoraz nám však zostal jediný cieľ. Pri pohľade na hierarchickú štruktúru sinalojského kartelu sme videli jediné meno, ktoré bolo vyššie ako Carlos. Bol to ten zavalitý pánko s čiernymi fúzami, ktorý mal na fotke čiernu taktickú vestu, čistú bielu šiltovku a ledabolo držal rukoväť samopalu, ktorý sa mu hompáľal na hrudi.


  Joaquín Archivaldo Guzmán Loera – sám El Chapo.


  2. ČASŤ


  LA FRONTERA


  V JANUÁRI 2011 som sa prihlásil na voľné miesto v mexickej pobočke DEA, ktorá sa dlhodobo považuje za jednu z najprominentnejších zahraničných pozícií amerických federálnych agentov, čo idú po mexických karteloch. Bolo mi jasné, že ak chcem dúfať v dolapenie Chapa Guzmána, musím trvale pracovať – a žiť – južne od americkej hranice. V Mexiku v tom čase prekvitalo násilie: pri bojoch o kľúčové pašerácke body pozdĺž americko-mexických hraníc medzi ozbrojencami Chapa a ďalších kartelov – predovšetkým Los Zetas, ktorý tvoria bývalí príslušníci mexických špeciálnych síl –, zomrelo vyše trinásťtisíc ľudí.


  Niekoľko mesiacov po rozložení organizácie Carlosa Torresa-Ramosa sme sa s Diegom pustili do práce na Guzmánovi. Boli sme presvedčení, že musí existovať niekto – nejaký federálny tím či špeciálna skupina –, ktorá sa zameriava na najhľadanejšieho narkobaróna na svete. Cestou z úradu prokurátora v centre Phoenixu sme prebrali rôzne scenáre. Boli sme si istí, že v každej federálnej bezpečnostnej organizácii sú agenti, ktorí idú po Chapovi. Potrebovali sme ich vyhľadať, dať informácie dohromady a začať koordinovať naše úsilie.


  Čakal som, že nájdeme celý skrytý svet skupín amerických agentúr, tajné vojnové centrály, kde sa zbiehajú spravodajské nitky – lenže po niekoľkých dňoch zisťovania, či sa vecou niekto zaoberá, sme na nič neprišli.


  Kto sa zameriaval na Chapa?


  Šokujúca odpoveď znela – nikto. Nejestvoval žiaden špeciálny tím. Ani jediná elitná skupina. Ani jeden federálny agent, ktorý by čo len tušil, kde sa práve skrýva.


  Napriek stohom uzavretých či odložených prípadov, napriek množstvu zvetraných spravodajských údajov – nehovoriac o desiatkach miliónoch dolárov, ktoré sa každoročne investovali do „vojny proti drogám“ –, sme s Diegom ani na jednej strane hraníc neobjavili jediného agenta či policajta, ktorý by aktívne poľoval na muža osobne zodpovedného za viac než polovicu globálneho obchodu s drogami.


  


  A potom, 15. februára 2011, maskovaní členovia Los Zetas v severomexickom štáte San Luis Potosí prepadli Jaimeho Zapatu a Víctora Ávilu, dvoch špeciálnych agentov vyšetrovacieho oddelenia amerického ministerstva vnútra na misii v Mexico City. Los Zetas v aute predbehli Chevrolet Suburban, v ktorom sa viezli agenti, pálili po nich z automatických zbraní a vytlačili ich z cesty. Ozbrojenci vzápätí otvorili Zapatove dvere a pokúšali sa ho vytiahnuť z auta, ten sa však vzpieral a chcel im vysvetliť, že robia chybu. „Sme Američania! Diplomati!“ Namiesto odpovede sa ozvala dávka zo samopalu. Zapata zahynul za volantom a Ávila utrpel vážne zranenia.


  Vražda Zapatu opäť rozvírila moje rozhodovanie. Medzitým ma vybrali na miesto v Mexico City – teraz som však musel premýšľať aj o svojej mladej rodine. Bolo bezpečné sťahovať sa aj s manželkou a našimi malými synmi na južnú stranu hraníc? Väčšina agentov DEA by pre obavy z únosu či vraždy ani len neuvažovala o práci v Mexiku.


  „Kristepane, teraz, keď zavraždili Zapatu, sa znova neviem rozhodnúť,“ zdôveril som sa Diegovi. „Vo Phoenixe sme spokojní a v bezpečí, ale, čo ja ti viem – zdá sa mi to ako logický ďalší krok.“ Posedávali sme za stolom v Mariscos Navolato, kravaty sme mali uvoľnené a po dlhočiznom dni, keď sme pripravovali dôkazy pre prokurátorov v kauze Tím Amerika, sme si zašli na niekoľko Pacificos. Od prekrikovania hlučnej kapely na pódiu pred naším stolom už som mal chrapľavý hlas.


  „Vieš, do čoho ideš,“ odvetil Diego. „Nakoniec aj tak musíš urobiť to, čo je správne pre teba a tvoju rodinu.“


  Na druhý deň ráno som si sadol s manželkou a všetko som jej vyložil. Nebolo čo skrývať, všetky riziká boli zrejmé. Pripravoval som ju na to už celé mesiace, no stále ma trápili možné nebezpečenstvá vyplývajúce zo života v Mexiku.


  „Čo ti hovorí inštinkt?“ spýtala sa. „Podporím ťa, či sa rozhodneš tak alebo tak.“


  Dlhú chvíľu som mlčky sedel za kuchynským pultom.


  „Choď,“ vyhlásil som napokon. „Inštinkt mi hovorí choď. Vezmi ten flek v Mexiku.“


  Keď sa obzriem na svoju pokojnú minulosť v Kansase, neviem si ani predstaviť, že by som povedal také slová. Lenže každé dôležité rozhodnutie bolo nepríjemné a vedel som, že toto je ďalší z tých okamihov. Zhlboka som sa nadýchol a moje obavy z budúceho nebezpečenstva sa začali rozplývať: áno, napokon, bol to prirodzený kariérny postup – pokračovať vo vyšetrovaní, ktoré sme pred rokmi s Diegom začali.


  Nasledovalo šesť mesiacov hĺbkového kurzu španielčiny v jazykovej škole DEA v južnej Kalifornii a potom ďalšie týždne intenzívneho výcviku v Quanticu.


  Všetci federálni agenti vysielaní na vysokorizikové posty v zahraničí podstupujú výcvik techník „osobného vyslobodzovania“. Naučíte sa úhybné šoférske manévre vrátane získania kontroly nad autom, v ktorom vám zabili partnera za volantom, či prerezávať plastové putá kusom nylonu. Nasledoval špecializovaný tréning v riadení ťažkých obrnených vozidiel, ktorý sa po smrti agenta Zapatu zaradil medzi povinné zručnosti.


  


  Vo februári 2012, keď som bol ešte v jazykovej škole, sa Diegovi podarilo pretiahnuť na našu stranu chlapa z Chapovho vnútorného okruhu, ktorý cestoval do Spojených štátov.


  Keď mi raz Diego zavolal – kamsi rýchlo kráčal vo vetre –, akoby ledva lapal po dychu.


  „Ha, mám PIN jeho BlackBerry.“


  „Čí PIN to máš?“


  „C.“


  Vždy sme sa snažili vyhýbať vyslovovaniu Chapovho mena.


  „C? Máš PIN jeho BlackBerry?“


  „Veru. Mám PIN jeho osobného BlackBerry.“


  „Kurvafix. Kde sa hlási?“


  „Cabo.“


  „Je v Cabo San Lucas?“


  „Áno – ale ešte je tu jedna vec,“ odvetil Diego frustrovaným tónom. „Nikto mi to nechce veriť. Dokola mi opakujú, že to nemôže byť jeho číslo. Ale hovorím ti, že je jeho PIN.“ Diego ten PIN posunul mexickej pobočke DEA, čo bol štandardný postup, aby sa zabránilo paralelnému vyšetrovaniu. Po niekoľkých hodinách sa Diegovi ozval agent z Mexika, ktorý mu povedal, že FBI v New Yorku na BlackBerry s týmto PIN vedie tisícky odchytených správ, ale nemajú potuchy, že ho používa Chapo.


  „Šokujúce,“ odvrkol som. „Federáli potajme išli po Chapovi, ale ani netušili, ktorý telefón vlastne používa.“


  Agent DEA v Mexico City odkázal Diegovi, že už s mexickou federálnou políciu pripravujú operáciu a rýchlo odsunul Diega na druhú koľaj.


  „Ani mi nedovolia, aby som sa k tej operácii pripojil,“ posťažoval sa Diego. „Doriti, to ja by som mal byť v Cabo a celé to riadiť.“ Vnímal som, ako je Diegovi ľúto, že tam nie som s ním, aby som mu pomohol zlepšiť si vzťahy s mexickými agentmi DEA, ale zároveň mi bolo jasné, že tento rozbehnutý vlak už nemáme ako zastaviť – určite nie v situácii, keď naša pobočka v Mexiku zapojila do operácie mexickú federálnu políciu.


  


  Mesto Cabo San Lucas na najjužnejšom výbežku Kalifornského polostrova sa dlho považovalo za jedno z najbezpečnejších miest v Mexiku a bolo obľúbenou destináciou hollywoodskych hviezd a tisícok amerických turistov. V rovnakom čase ako Chapo bola v meste aj americká ministerka zahraničných vecí Hillary Clintonová – v hoteli Barceló Los Cabos Palace Deluxe sa zúčastnila na schôdzke ministrov zahraničných vecí štátov G20, počas ktorej podpísala americko-mexickú cezhraničnú dohodu.


  Chapo sa očividne cítil v bezpečí, ba nedotknuteľný. Pobočka DEA v Mexico City narýchlo pripravila operáciu, na ktorej sa malo zúčastniť aj tristo príslušníkov mexickej federálnej polície, ktorí sa cez noc premiestnili na Kalifornský polostrov.


  Z operácie sa však vykľul debakel. V drahej štvrti s vilami na pobreží sa vyrojil zásahový tím, vrútil sa do dvanástich domov... a nič nenašiel. Dosiahli len to, že z postelí vytiahli niekoľko bohatých amerických dôchodcov, dovolenkárov, dobre zabezpečené mexické rodiny a naštvali celú štvrť.


  Mexickej federálnej polícii sa nepáčilo, že čelí opovrhovaniu bezpečnostnej komunity, a tak väčšinu svojich ľudí poslala domov. DEA vzápätí pripravila druhú operáciu, ale tentoraz nemali dosť ľudí – len tridsať príslušníkov federálnej polície. Vďaka Chapovmu mobilu však dokázali zúžiť miesto pátrania na tri pekné vily na pobreží v slepej uličke neďaleko Cabo San Lucas. Zatiaľ čo vtrhli do prvých dvoch domov, Chapo čakal a všetko pozoroval v treťom. Nemal ktovieakú ochranku – boli s ním iba jeho najdôveryhodnejší telesný strážca s prezývkou Picudo, pilot Cessny, kuchárka, záhradník a milenka.


  Zatiaľ čo chlapi z DEA a federálnej polície postupovali na koniec slepej ulice, Guzmán s Picudom vykĺzli zadným východom, úspešne sa vyhli rojnici a utekali k pobrežiu. Nejako sa im podarilo dostať sa až do La Paz, kde ich na provizórnej pristávacej dráhe vyzdvihlo lietadlo – pravdepodobne ho pilotoval Chapov obľúbený pilot, istý Araña – a vzápätí nasmeroval Cessnu späť k horám.


  Po tomto fiasku agentúra Associated Press napísala:


  


  Mexickým úradom sa takmer podarilo dolapiť muža, ktorý je podľa Spojených štátov najmocnejším narkobarónom na svete, a podobne ako Usáma bin Ládin sa ukrýval všetkým na očiach. Pred troma týždňami federálna polícia takmer zatkla Joaquína „El Chapa“ Guzmána v pobrežnej vile v Cabo San Lucas, len deň po rokovaní Hillary Clintonovej s ďalšími ministrami zahraničných vecí štátov G20 v tom istom turistickom letovisku na juhu Kalifornského polostrova.


  


  Tento záťah sa medzi Mexičanmi rýchlo zmenil na predmet nekonečného množstva vtipov: federálna polícia dokázala obkľúčiť Chapa v jeho vile menšou armádou, ale zabudli postrážiť zadný východ.


  Nikto z mexickej DEA nemal potuchy, akú obrovskú príležitosť v Cabo San Lucas premárnili. Pri prvom záťahu čelili technickým problémom a pri druhom zasa mizernej koordinácii. Pravdaže, Mexičania nemali dosť ľudí, aby postrážili zadný východ, ale kde boli, dopekla, všetci Američania? Pri zadnom východe neboli ani agenti DEA.


  Okamžite sa objavila nová narcocorrido, ktorú nahrala kapela Calibre 50. V pesničke Se Quedaron a tres pasos (Boli o tri kroky pozadu) sa z úteku stala dillingerovská legenda, podľa ktorej bol Chapo na dovolenke v Cabo San Lucas a potom „prekabátil vyše sto agentov DEA“.


  


  Boli tri kroky za Guzmánom Hľadali ho v Los Cabos


  Lenže on už sa túlal Culiacánom!


  


  V jednej veci sa text nemýlil: Chapo sa vrátil do hôr na svoju domovskú pôdu. V nasledujúcich mesiacoch sa FBI darilo získavať nové Chapove čísla, ktoré potom mexická DEA vystopovala do vidieckych oblastí Sinaloe a neskôr do susedného štátu Nayarit. Mexická DEA tieto spravodajské informácie potom posúvala mexickej federálnej polícii, ktorá uskutočňovala ďalšie a ďalšie razie, vždy však zistila, že daný telefón vôbec nebol v Chapových rukách. Zvyčajne patril nejakému nižšie postavenému zamestnancovi kartelu, ktorý správy posielal ďalej do Chapovho zariadenia.


  A jeho čísla teraz nikto nemal.


  Dôvodom bolo, že Guzmán začal používať techniku „zrkadla“. Až do tejto chvíle sme s Diegom nepočuli, že by používal tento spôsob skrývania pred sledovaním, ktorý síce nie je ktovieako zložitý, ale keď sa robí poriadne, je mimoriadne efektívny.


  „Stále je o krok vpredu,“ povedal som Diegovi. „Chapo je prešibaný – po návrate do Sinaloe ako prvé prekopal svoje komunikačné kanály.“


  Po ďalších neúspešných pokusoch, pri ktorých sa podarilo zajať len zrkadlo (nízko postaveného zamestnanca s daným mobilom), sa FBI začali míňať čísla a mexická DEA s federálnou políciou sa rozhodli hodiť do ringu uterák. DEA dokonca uzavrela prípad a nezdalo sa, že by sa v dohľadnom čase niekto chystal znovu otvoriť vyšetrovanie Chapa Guzmána.


  


  Už keď som sa hlásil na to miesto, vedel som, že môj odchod do Mexika bude znamenať koniec neopakovateľného partnerstva. Akokoľvek by chcel Diego vyšetrovať kartely južne od hranice, nebol federálny agent – do špeciálnej skupiny ho pridelili ako miestneho arizonského detektíva z Mesy –, a nemohol byť trvalo vyslaný do zahraničia. Na pozvánke na moju rozlúčkovú oslavu bola fotografia nás dvoch v taktických vestách. Práve sme dokončili veľký záťah, usmievali sme sa a za našimi chrbtami sa k obzoru skláňalo oranžové arizonské slnko.


  Za tie roky nás práca veľakrát zaviedla do južnej Kalifornie, a keď už sme tam boli, neraz sme si odskočili cez hranicu do Tijuany, aby sme si vychutnali ešte viac mexickej kultúry, ktorú som si zamiloval.


  Keď nás omrzeli mariachi, banda, norteño, o tretej ráno sme si odskočili do striptízových klubov, potom sme si na ulici dali tacos a potom sme sa opäť vybrali do Ameriky. To všetko patrilo k môjmu zoznamovaniu s kultúrou, prehlbovaniu chápania sveta, do ktorého som sa ponoril v ten prvý večer v Mariscos Navolato, keď som prvý raz počul slovesné spojenie „El Niño de La Tuna“, a začal sa vzdelávať v oblasti mexických kartelov.


  Bez Diega by som do Tijuany nikdy nešiel. Napokon, neboli sme turisti, ale agent DEA a detektív z elitnej protidrogovej skupiny, a keby sa niekto dozvedel, čo sme zač, a najmä, na akých prípadoch obchodovania s drogami a prania špinavý peňazí sme pracovali, boli by z nás extrémne zraniteľné ciele.


  Na rozlúčkový večierok priletelo aj zopár kamarátov z Kansasu, dokonca bývalý seržant z úradu šerifa. Oslava sa začala v jednom z bistier s remeselným pivom v San Diegu – celý večer sme si rozprávali vojnové historky, pripomínali sme si, čo som zažil v tíme a prišlo aj na odovzdávanie pamätných plakiet a zarámovaných fotografií –, odchodom šéfov sa to však neskončilo. Kdeže, o druhej ráno som najbližším kamošom navrhol, aby sme zaskočili do Mexika. No práve v okamihu, keď sme sa rozhodli vyraziť, sa Diego zahľadel na svoj vibrujúci mobil.


  „Doriti, rodinná pohotovosť,“ povedal stroho a objal ma. „Prepáč, musím vypadnúť.“


  Kamaráti ma napchali do auta a vyrazili sme na hranice. Plný taxík gringov a sprievodcu v podobe Diega nikde. Už veľakrát som počul chladné cvaknutie brány na hraničnom priechode pre peších, ale teraz to bolo celé na mne: odo mňa sa čakalo, že budem hovoriť a konať za ostatných.


  Keďže som len nedávno dokončil jazykovú školu, mal som solídnu španielčinu – môj učiteľ bol z Guadalajary, takže som mal aj miestny prízvuk. Stále som však mal obmedzený slovník a často sa mi stalo, že som uviazol v rozhovore a nevedel som ako ďalej, až som zúfalo skončil rozhovor prikyvovaním a opakovaním gracias.


  Akosi sa mi podarilo previesť mojich kansaských kamarátov nocou, naliali sme do seba tequily, v stánku na ulici sme si nakúpili tacos na vidiecky spôsob a keď sa spoza hôr na východe dvíhalo slnko, vrátili sme sa cez hranice do Kalifornie. Bodaj by to videl Diego, vravel som si, no v tom som si uvedomil, že som absolvoval akýsi uvádzací rituál a dokázal som, že som schopný zvládnuť Tijuanu vlastnými silami.


  


  Na druhý deň sme už s rodinou na medzinárodnom letisku v San Diegu tlačili vozík vrchovato naložený kuframi a taškami a mierili sme k odbavovaciemu pultu. Bol som jeden z mnohých otcov, v ruke som držal kôpku pasov a palubných lístkov a synovia ma ťahali za lakte.


  Bez ohľadu na budúce hrozby som bol presvedčený, že som sa rozhodol správne.


  Lietadlo stúpalo cez mraky – synovia mi rýchlo zaspali na pleciach –, a prinajmenšom niekoľko hodín ma lov na Chapa Guzmána vonkoncom netrápil.


  DF


  NA MEXICKEJ PÔDE sme s rodinou pristáli v poslednom májovom týždni 2012. Miestni túto metropolu – s dvadsiatimi šiestimi miliónmi obyvateľov je to najväčšie mesto na západnej pologuli – len výnimočne nazývajú


  „Ciudad de México“. Pre miestnych je to El Distrito Federal (DF), prípadne pre večnú vrstvu smogu El Humo (Dym).


  Pôvodne ma priradili ku skupine zameranej na pranie špinavých peňazí. Špeciálny agent, ktorý riadil vyšetrovanie sinalojského kartelu, bol vyhorený, najmä po fiasku v Cabe. Po niekoľkých mesiacoch som presvedčil vedenie, aby ma zo skupiny zameranej na pranie špinavých peňazí preradili do vyšetrovacej skupiny. Už na druhý deň som so svojimi novými kolegami a vedúcou skupiny sedel v Agave, kaviarni známej svojou machaca con huevo a čerstvo upečeným pan dulce.


  Keď som prišiel, systém bol neefektívny. Väčšina agentov DEA pracovala na vyšetrovaní viacerých kartelov súčasne: na sinalojskom, Los Zetas, na karteli Golfo, na karteli Beltrán-Leyvovcov, templárskych rytieroch... Vedúca skupiny vedela, že taká roztrieštená pozornosť je nesmierne neproduktívna. V centrále mexickej misie DEA sa to rojilo ako v úli, takže žiaden zo špeciálnych agentov sa nemohol stať expertom na konkrétny kartel, pretože neprestajne pracovali na všetkých.


  Na mojej prvej porade s novým tímom sme sa preto pustili do reorganizácie. Postupne sme jednotlivým agentom zadávali úlohy, a keď sme jednému z nich za špecializáciu určili sinalojský kartel, okamžite na mňa kývol a ohradil sa.


  „Henten prípad je úplný desmadre, nechaj si ho ty,“ povedal. „Ja som s ním skončil. Mexičania by Chapa nechytili, ani keby stál v Starbuckse oproti policajnej stanici.“


  „Jasné, vezmem si ho,“ pristal som a pokúsil sa potlačiť nadšenie.


  „Adelante y suerte, amigo.“ Vpred a veľa šťastia, priateľu. V tej chvíli som sa v duchu ocitol ďaleko od kaviarne: pokúšal som sa predstaviť si Chapa, ako tiež raňajkuje niekde v horskom úkryte alebo na nejakom ranči v strede Sinaloe. Niekde v Mexiku. Prinajmenšom sme teraz boli na tej istej pôde.


  Úloha predo mnou nebola práve najlákavejšia. Vedel som, že vďaka našim pokazeným operáciám a tesným únikom mal Chapo príležitosť poučiť sa zo svojich chýb. Mal zdroje, peniaze a kontakty, aby sa skryl tak hlboko vo svojom podsvetí, že bude extrémne náročné – alebo priam nemožné – ísť po ňom tak, aby o ničom nevedel.


  Jedenásť rokov sa z prvej ruky učil, čo sme zač, vravel som si po skončení porady. Mám čo dobiehať.


  


  Keď som sa pustil do práce, na veľvyslanectve som narazil na regionálneho riaditeľa DEA pre región Severnej a Strednej Ameriky Thomasa McAllistera. Prebodol ma pohľadom.


  „Hogan, počul som, že ak niekto dokáže chytiť Chapa, tak ste to vy...“


  Bola to skôr otázka ako tvrdenie a cítil som, ako mi tvár zaliala červeň. Bolo mi jasné, odkiaľ sa to k nemu donieslo: McAllister v minulosti pracoval na riaditeľstve DEA s mojím bývalým šéfom vo Phoenixe, ktorý dobre vedel, aký som neúnavný a metodický, keď mi ide o dolapenie aktérov mojich prípadov.


  „Uvidíme, pane,“ odvetil som s úsmevom. „Urobím, čo je v mojich silách.“


  V duchu som sa zaprisahal k jednej veci: nepadnem do pasce a neuverím všetkým tým legendám a povedačkám. Ešte aj viacerí z mojich kolegov v DEA stratili nádej, preto som sa chcel citovo odpútať od chapovskej mytológie, a radšej som sa uchýlil k najzákladnejšej policajnej výbave. Na svete niet zločinca, ktorého by nebolo možné dolapiť, napokon, neúspešná operácia v Cabe dokazovala, že Chapo bol teraz zraniteľnejší ako kedykoľvek v minulosti.


  


  Hneď po presune do vyšetrovacej skupiny mi prischla úloha styčného dôstojníka DEA v prípade, ktorý dominoval vo všetkých mexických médiách: s drogami súvisiaca vražda spáchaná za bieleho dňa v termináli medzinárodného letiska Mexico City. Letisko bolo známe ako jedno z najskorumpovanejších na svete. V prilietajúcich lietadlách z andskej oblasti, predovšetkým z Peru, sa medzi nákladom takmer vždy pašoval kokaín. Na tomto incidente však bolo výnimočné, že obeťami streľby boli aj mexickí policajti v uniformách, po ktorých pálili ich kolegovia v uniformách. Po druhom termináli kráčali dvaja príslušníci federálnej polície dohliadajúci na bezpečnosť letiska, ktorým sa končila služba. Pod tmavomodrou uniformou jedného z nich - s nápisom POLICÍA FEDERAL na chrbte – sa pokúšali prepašovať niekoľko kilogramov kokaínu, keď k nim podišli traja iní federálni policajti. Tým sa služba práve začínala a na kolegoch sa im zdalo čosi podozrivé.


  Nezhody medzi dvoma skupinkami neďaleko jedálenskej časti vyústili do ostrej hádky. Skorumpovaní policajti vytiahli služobné pištole a začali páliť do tých poctivých. Jeden z nich bol v podstate popravený ranou z bezprostrednej blízkosti do hlavy, dvaja ďalší tiež podľahli streľbe. Pre nezaujatých pozorovateľov to krviprelievanie vyzeralo ako teroristický útok. Vydesení cestujúci revali od hrôzy a zúfalo hľadali úkryt. Skorumpovaní policajti napokon vybehli z terminálu, naskočili do auta a ušli.


  „Veril by si tomu?“ obrátil som sa na skúsenejšieho agenta zo svojej skupiny. „Policajti proti policajtom za bieleho dňa na medzinárodnom letisku? Čo je to za ľudí?“ Agenta to nevzrušilo, ani nezdvihol pohľad od počítača.


  „Bienvenidos,“ utrúsil. Vitaj v Mexiku.


  Aj keď som sa snažil mexickej federálnej polícii a prokuratúre pomôcť vystopovať vrahov, čoskoro som narazil na nepríjemnú realitu: priveľa vrstiev skorumpovaných úradníkov. Vyšetrovanie policajných vrážd sa najprv vlieklo a napokon celkom vychladlo. Bol to pre mňa drsný úvod: už v prvých týždňoch nasadenia v cudzine som vďaka skúsenostiam z prvej ruky pochopil, prečo sa v Mexiku nedarí vyšetriť ani päť percent vrážd.


  


  Zo všemožných prípadov latinskoamerickej korupcie a násilia ich len zopár zostávalo v pamäti tak hlboko ako prípad agenta DEA Enriqueho Camarenu, zvaného Kiki, ktorý akoby sa v roku 1985 vyparil na rušnej ulici v Guadalajare cestou na obed s manželkou. Camarena bol nezvestný takmer mesiac, keď sa našlo jeho telo. Lekár po obhliadke konštatoval, že má rozdrvenú lebku, sánku, nos, lícne kosti a dýchaciu trubicu. Rebrá mal polámané, mučili, dokonca ho znásilnili násadou na metlu. Azda najhoršie bolo, že mu hlavu prederavili skrutkovačom, a keď ho pochovali v plytkom hrobe, stále dýchal.


  Z prípadu Kikiho Camarenu sa stal vážny medzinárodný incident a výrazne naštrbil vzťahy medzi Spojenými štátmi a Mexikom – americká vláda dokonca vypísala odmenu päť miliónov dolárov za dolapenie vrahov.


  Keď som o vyše dvadsaťpäť rokov neskôr nastúpil do mexickej pobočky DEA, okolnosti Camarenovej smrti ľuďom stále zostávali v pamäti a jeho pamiatka žila. Konferenčnú miestnosť pri vchode na veľvyslanectvo, ktorej sme hovorili „Kikiho miestnosť“, zdobila menšia Camarenova busta a pamätná tabuľka. Z mučenia a vraždy Kikiho Camarenu nebol usvedčený nikto iný ako Miguel Ángel Félix Gallardo, zvaný El Padrino – bývalý člen federálnej polície, krstný otec guadalajarského kartelu a mentor Joaquína Guzmána v oblasti narkobiznisu.*


  


  * Napokon v súvislosti s vraždou Kikiho Camarenu okrem Miguela Ángela Félixa Gallarda odsúdili aj ďalších dvoch predstaviteľov guadalajarského kartelu – Ernesta Fonsecu Carrilla a Rafaela Cara Quinteru.


  


  Napriek násiliu, ktoré má v Mexiku hlboké historické korene a extrémne stresujúce okolnosti, som sa manželke a malým synom snažil zabezpečiť čo najlepší život. DEA nám pridelila priestranný byt s troma spálňami v La Condese, chýrnej štvrti v centre mesta, ktorá by sa azda dala prirovnať k Latinskej štvrti v Paríži, prípadne k manhattanskému Soho. Bývali tam podnikatelia, umelci a študenti, neďaleko od nej stálo americké veľvyslanectvo na Paseo de la Reforma, takže som to mal do práce pätnásť minút autom.


  Milovali sme tú štvrť plnú stromoradí, ktoré vrhali tieň na architektúru z dvadsiatych rokov: reštaurácie, kaviarne, butiky, galérie a živé nedeľné trhy pod otvoreným nebom. Pre mňa však nebolo jednoduché vychutnávať si pulzujúci život v meste: každú chvíľu niečo upútalo moju pozornosť. Režim policajta v uliciach. Bolo prirodzené dávať si pozor na chrbát, začal som s tým ako dvadsaťjedenročný na hliadkach, lenže v Mexiku akoby človek nemohol poľaviť ani na sekundu. Jednostaj som kontroloval, či ma neprenasledujú alebo nepozorujú členovia kartelu, pouliční lumpi, prípadne dokonca mexická vláda. Keď som o siedmej vyšiel z bytu a zamieril k svojmu Chevroletu Tahou, pohľadom som preveril všetky autá na ulici. Ktoré z nich som v tomto bloku ešte nevidel? Ktoré z nich sem nepatria? V ktorých autách niekto sedí? Dokonca som si do pamäti ukladal značky, modely a evidenčné čísla.


  Keď sme sa vybrali do novej štvrte, manželka vedela, že nemá význam, aby sa so mnou pokúšala rozprávať. Bol som zaneprázdnený sledovaním ulíc, prehliadaním tvárí chodcov, taxikárov, poslíčkov – vlastne všetkých ľudí, ktorí boli na dostrel.


  Po niekoľkých týždňoch v DF si aj moja manželka osvojila techniky neustáleho vyhodnocovania rizika: pozrieť sa každému na chodníku rýchlo do očí a rozhodnúť sa – nebezpečenstvo či nie? Manželka a naši malí synovia sa neustále pochybovali na uliciach, v parkoch, na nákupoch či s priateľmi. Zločiny sa diali po celom DF, boli to však náhodné incidenty: počuli sme správy o tom, ako na zamestnanca veľvyslanectva v neďalekej reštaurácii namierili pištoľ, aby ho olúpili o zlaté hodinky, prípadne o tom, ako jednej panej s dieťaťom v kočíku uchmatli kabelku.


  Život v Mexiku však priniesol aj množstvo skvelých vecí. Zbožňovali sme najmä tamojšie pouličné jedlá: tacos de canasta, tlacoyos, elote (sladká kukurica v pohári s roztopeným maslom, trochou majonézy a so štipkou mletého čili). Zo všetkého najlepšie však boli camotes – sladké zemiaky - od predavača, ktorý každý týždeň za súmraku tlačil po našej ulici svoj škrípajúci kovový vozík.


  Vyzeral ako človek, ktorý celý deň pracuje na slnku, zlatohnedú tvár mu pokrývali kropaje potu z toho, ako po uliciach hore-dolu tlačil svoj vozík s kotlíkom na drevo. Pod tlakom dymu a horúčavy z ohňa sa zavše ozvala píšťala ako na starej lokomotíve z westernového filmu. To pískanie sa nieslo celými blokmi a počuť ho bolo aj vnútri. V takých chvíľach pribehli moji synovia s krikom: „Tato, ujo s camotami!“


  Svižne sme sa obuli a vybehli von. Niekedy sme ho však už nezastihli, zmizol v tieňoch kdesi na ulici, a museli sme počkať na jeho píšťalu, ktorá nás naviedla, ktorým smerom sa za ním máme rozbehnúť. Keď sme ho dostihli, otvoril šuplík plný veľkých sladkých zemiakov opražených na dreve, nechal mojich synov, aby si vybrali tie najkrajšie, potom ich rozrezal po dĺžke, šplechol na ne kondenzované mlieko a posypal hrubou vrstvou škorice a cukru – a to všetko len za dvadsaťpäť pesos.


  No akokoľvek som sa to usiloval skrývať pred svojimi synmi, aj v tých sladkých chvíľach som bol ako na ihlách. Deti sú najzraniteľnejšou obeťou únosu – mali sme dokonca suseda, „milionára, ktorý sa vypracoval z ničoho“, a ten každý deň vozil svoju dcéru do školy vrtuľníkom.


  Nebolo ničím mimoriadnym, keď asfalt na našich uliciach ničili najnovšie modely ferrari či porsche – aj keď je pravda, že všetko luxusné a opulentné v tomto meste razilo spojením s drogami. Do mexickej ekonomiky každý rok natieklo zhruba štyridsať miliárd dolárov prameniacich z obchodu s drogami, a niekde sa to muselo prejaviť. Neustále som si pripomínal postreh jedného regionálneho novinára v DF: „V Mexiku je všetko v pohode, až kým to odrazu v pohode nie je.“ Tie slová to vystihovali s mrazivou jednoduchosťou. „Spokojne si žijete a jedného dňa ste mŕtvi.“


  


  Z Chapa sa v Spojených štátoch konečne stalo notoricky známe meno, kriminálna komisia v Chicagu ho označila za verejného nepriateľa číslo jeden – vďaka čomu sa stal prvým zločincom s týmto titulom od čias Al Caponeho. No aj keď ma tešilo, že ten titul ku Guzmánovi a jeho zločinom pritiahol väčšiu pozornosť, pokiaľ išlo o samotné vyšetrovania, pri pátraní po ňom nám to veľmi nepomohlo.


  Za svojím pracovným stolom na veľvyslanectve som deň čo deň triedil spravodajské informácie o Guzmánovi, prehrabával som sa všetkými starými spismi, ku ktorým som sa dostal. Najčerstvejšie stopy mali podobu stránok z poznámkových blokov, tabuliek, vizitiek, ba dokonca odpadkov, ktoré sme našli vo vile po razii v Cabo San Lucas. Bolo to úmorné analyzovanie – ten typ práce, ktorým agenti DEA najviac opovrhujú –, no keď som sa vďaka nemu dopracoval aspoň k drobnej zmene prezývky či menu na faktúre od mobilu, bola to neoceniteľná informácia a pri každej som pocítil nával adrenalínu.


  Vyťažovať zdroje, vyťažovať zdroje, vyťažovať zdroje.


  Z môjho života sa čoskoro stal nekonečný prúd číslic. Bol som posadnutý číslami. Stále som sa učil nové a nové čísla, či už išlo o telefónne čísla alebo PIN niektorého BlackBerry. Nevedel by som vám povedať, kedy sa narodila moja babka, ale hocikedy by som vyrukoval s číslom na mobil Chapovho pilota. Ostatní agenti v mojej skupine sa ma vypytovali, prečo som taký posadnutý analýzami, telefónnymi číslami a PIN.


  Čísla, na rozdiel od ľudí, nikdy neklamú.


  


  Keď Chapo s Picudom utekali z vily v Cabo San Lucas, nezanechali po sebe len omrvinky. Mali tak naponáhlo, že Chapo nemal čas vziať si svoju pohotovostnú taktickú tašku so zeleno-čiernou nepriestrelnou vestou, čiernou puškou AR-15 vybavenou granátometom a šiestimi ručnými granátmi.


  S Diegom sme tiež potvrdili, že Guzmán sa pri úteku porezal na plote, tiekla mu krv, ale teraz už pokojne relaxoval pri sinalojskom pobreží Kalifornského zálivu. Od prepustenia z väzenia Puente Grande Chapo ešte nikdy nebol tak blízko zatknutia. Domyslel som si, že ak bol schopný tráviť čas v takom populárnom letovisku, najmä ak bolo plné zahraničných turistov, bezpochyby sa uspokojil a poľavil v ostražitosti. A bolo očividné, že nejazdí v kolóne čiernych obrnených SUV so zatemnenými oknami a stovkami telesných strážcov, ako tvrdili niektorí ľudia. Mnohí týmto správam stále verili, dokonca medzi nimi boli aj členovia americkej spravodajskej komunity v Mexiku.


  Raz za čas som sa o svoje zistenia delil s príslušníkmi mexickej federálnej polície, ktorí po februárovej razii v Cabe vyšetrovali stopy po Chapovi, a oni mi na výmenu poskytovali svoje útržky operatívnych informácií. Rýchlo sa ukázalo, že im poskytujem oveľa viac informácií, ako dostávam naspäť, ale vravel som si, že nejaké informácie od Mexičanov sú lepšie než žiadne.


  Potom som sa opäť prehrabával aktívnymi číslami na mobilné telefóny Chapových pilotov, príbuzných, mileniek – často som hodiny nezdvihol hlavu od počítača, až kým ma nejaký agent nevytrhol z myšlienok sarkastickou poznámkou.


  „Prečo s tým márniš čas, Hogan? Čo si myslíš, že tam nájdeš? Mexičania Chapa nikdy nechytia.“


  Pri pohľade na rozsiahle grafy s názornými prepojeniami zaistených zásielok kokaínu v Ekvádore na konkrétnych Chapových ľudí boli skeptickí aj moji šéfovia.


  „Cuando? Cuando?“ zvykol vykrikovať môj šéf, keď prechádzal okolo mojej kancelárie, a pýtal sa kedy – ak vôbec - všetka tá snaha prinesie nejaké ovocie.


  „Paciencia, jefe, paciencia,“ vravieval som mu. „Trpezlivosť, šéfe, trpezlivosť.“


  


  Každý večer po odchode z veľvyslanectva som opäť krútil hlavou z jednej strany na druhú. Mexico City bol jeden veľký úľ áut a chodcov a vedel som, že kedykoľvek vo dne či v noci ma tam niekto môže pozorovať.


  Prípadne, ešte horšie, sledovať ma.


  Raz večer som sa pri západe slnka viezol domov, vo svojom Chevrolete Tahoe som brázdil ulice. Keď som prvýkrát zabočil doprava, v duchu som si poznačil, ktoré autá za mnou urobili to isté.


  Modrý Chevrolet Malibu. Biely Nissan Sentra.


  Na ďalšom semafore som zabočil doľava; biely Nissan Sentra urobil to isté. V spätnom zrkadle som videl ostré lícne kosti, tmavé oči a hrubé obočie šoféra.


  Nebol to náhodou ten istý chlap s jazvou na líci, ktorého som videl, keď sme viezli peniaze na parkovisko nákupného centra Plaza Satélite? Rozhodne sa podobali...


  Nemohol som si byť istý, ale aj tak som dupol na plyn – opäť doľava a potom rýchlo doprava, aby som si bol istý, že som ho striasol.


  Vo svojom Chevrolete Tahoe s päťcentimetrovými nepriestrelnými sklami som sa však cítil pomerne bezpečne. Pre všetko to pancierovanie bolo auto také ťažké, že sa stačilo jemne dotknúť plynu a motor zareval, ako keby som išiel stopäťdesiatkou. Skúsený agent DEA so silným západotexaským prízvukom mi na veľvyslanectve povedal, že „tie mašinky lietajú ako obarené gorily“. Jazdil som tak, aby bolo prípadné sledovanie Chapovými ľuďmi prakticky nemožné - po mesiaci života v Mexiku som poznal všetky skratky domov a pravidelne som menil trasu cesty do práce a späť.


  


  Bolo horúce augustové popoludnie roku 2012 a Tom Greene, jeden z agentov v mojej skupine, ktorý pracoval na kartele Beltránovcov-Leyvovcov, si vzrušene kontroloval svoj BlackBerry.


  „Čudné, neodpovedá mi,“ oznámil mi Tom. Greene sa práve vrátil zo stretnutia so svojím informátorom s prezývkou El Potrillo (Kolt), dvadsaťšesťročným mohutným chlapom s dlhou štíhlou tvárou, ktorý žil neďaleko Mexico City. Len pred niekoľkými minútami sa Tom s Potrillom stretli v malom kníhkupectve s kaviarňou s názvom El Tiempo, len blok od veľvyslanectva vo štvrti Zona Rosa.


  „Poslal som mu plnú riť správ,“ pokračoval Greene.


  „Doteraz mi vždy hneď odpisoval.“ Usúdili sme, že nejde o nič dôležité, a tak sme sa s Tomom vybrali na obed do jedálne na veľvyslanectve. Až keď sme čakali s táckami v rade na obed, začuli sme, ako jedna z pokladníčok hovorí po španielsky: „Počuli ste o tom? Strašné. V Zona Rosa sa strieľalo...“


  Zona Rosa sa nachádza kúsok na západ od historického centra Mexico City, je to najrušnejšia a najživšia časť mesta, takže je ideálna na stretnutia s informátormi – je tam plno nočných klubov, nonstop podnikov a gejbarov. Pri odchode zo stretnutia s El Potrillom si Greene na ulici všimol dvoch podozrivých chlapíkov, jedného v aute a druhého na chodníku, ale vôbec nad tým neuvažoval. Jeho informátor rešpektoval dohodnuté pravidlá a zostal čakať v El Tiempo, kým Greene nebude dávno preč.


  El Potrillo po odchode z kníhkupectva prešiel len niekoľko krokov, keď pri obrubníku pri ňom zastavila motorka s dvoma mužmi v čiernych prilbách. Zadný jazdec zosadol z motorky, pokojne zozadu prišiel k El Potrillovi a šesťkrát ho strelil do hlavy. Päť z nich bolo nadbytočných, El Potrillo s najväčšou pravdepodobnosťou zahynul skôr, ako spadol na chodník. Vrah naskočil k jazdcovi na motorke a stratili sa v uliciach mesta. Zabijaci použili klasickú techniku sicariov, ktorú do mexického hlavného mesta priviezli kolumbijské zabijacké skupiny.


  Keď som tadiaľ o niekoľko dní kráčal, stále boli na chodníku škvrny od krvi – teraz mali farbu zaschnutého vína. Policajné vyšetrovanie nikam neviedlo, nenašiel sa jediný svedok ochotný spolupracovať. Motocykel nájomných vrahov nemal evidenčné čísla. Lepšie povedané, odhliadnuc od miesta a času streľby miestni policajti nezaistili žiadne dôkazy. Rýchlo sa z tej vraždy stala štatistika: ďalšia z desiatok tisíc nevyšetrených a nevyriešených vrážd v súvislosti s drogovou kriminalitou.


  


  Keď sa Greene po niekoľkých dňoch vyrovnal s traumou, zistil som, že život v pobočke DEA sa na počudovanie vrátil k normálu.


  Vražda El Potrilla bola len ďalšou hororovou chvíľou, aké Mexico City chrlilo denne, ako mraky smogu, ktoré zakrývali metropolu – zároveň to však pre mňa bola trvalá pripomienka, že ak nezostanem pozorný, aj mňa môžu kedykoľvek zastreliť z bezprostrednej blízkosti.


  Keby sa k nesprávnym ľuďom (členom kartelov, skorumpovaným policajtom, chamtivým civilistom, ktorí si chceli privyrobiť) dostali akékoľvek údaje, keby sa niekto dozvedel, kto je cieľom môjho vyšetrovania alebo čo som sa za šesť rokov dozvedel, na ulici v Zona Rosa by v kaluži krvi neležal nejaký informátor – bol by to ďalší Kiki Camarena. O niekoľko týždňov sa dvaja zamestnanci CIA v Chevrolete Tahoe s diplomatickými značkami – bolo to rovnaké obrnené auto, v akom som jazdil ja – viezli k vojenskému zariadeniu na okraji mesta, keď ich prepadli dve vozidlá plné ozbrojencov. Tahoe zasypali vyše stovkou projektilov zo samopalu. Ozbrojenci – ako sa ukázalo, boli to bývalí príslušníci mexickej federálnej polície – pálili v takom tempe, že prerazili pancierovanie a zasiahli zamestnancov CIA v kabíne. Na rozdiel od agenta Zapatu však prežili – pokračovali v ceste na kovových ráfikoch, až kým auto vládalo ďalej.


  Pozeral som sa na fotografie z miesta činu: to auto vyzeralo, ako keby absolvovalo prestrelku vo Fallúdži.


  Keď som v ten večer odišiel z kancelárie, pri otváraní dverí auta mi šklbalo v ľavom viečku a napriek letnej horúčave ma striasala zimnica. Vedel som, že ďalšou obeťou vraždy môžem byť ja – alebo iný agent DEA z veľvyslanectva.


  IDEME NA TO


  DIEGO TO NEBOL. Ale na druhej strane, kto to bol? Špeciálny agent ministerstva pre vnútornú bezpečnosť Brady Fallon obohatil tím jedinečnými schopnosťami a náš vzťah bol takmer taký výnimočný ako ten, ktorý som si vytvoril s Diegom. Tentoraz to nesúviselo s národnosťou - obaja sme boli Američania s írskym pôvodom; Brady sa narodil v Baltimore, v zahraničí študoval financie a federálnym agentom sa stal bezprostredne po teroristických útokoch z 11. septembra 2001. Náš vzťah bol špecifický tým, že agenti DEA a ministerstva pre vnútornú bezpečnosť k sebe navzájom zvyčajne pociťovali odpor.


  Na výkonnej úrovni vo Washingtone sa to prejavovalo tak, že komunikácia medzi týmito inštitúciami prebiehala výhradne prostredníctvom tradičnej pošty – agenti neboli ochotní ani si len telefonovať. Toto hlboko zakorenené nepriateľstvo medzi nimi vzniklo ešte predtým, ako sa z pôvodného úradu pre vnútornú bezpečnosť, ktorý vznikol bezprostredne po útokoch z 11. septembra, stalo plnohodnotné ministerstvo. Do veľkej miery to pripomína dysfunkčné vzťahy medzi FBI a CIA – súťaživosť a túžba po uznaní prebíja spoluprácu aj zdravý rozum.


  Nútená spolupráca špeciálnych agentov DEA a ministerstva zvyčajne vedie k teritoriálnym pretekom... V prípadoch, ako bol ten náš, sa do partie pridal aj prokurátor, ktorý zavetril možnosť presláviť sa dolapením a obvinením najhľadanejšieho narkobaróna na svete – a vyšetrovanie do niekoľkých týždňov skončilo v troskách. Práve z tohto dôvodu sa ani dvanásť rokov po úteku z väzenia nikto nedostal Chapovi na stopu.


  Môj vzťah s Bradym sa začal v apríli 2013 bežnou kontrolou, keď som zistil, že niektorý agent DEA či inej federálnej agentúry hľadal informácie o BlackBerry s tým istým PIN, aký zaujímal mňa. Zavolal som agentovi, ktorého meno sa mi objavilo na obrazovke: Brady Fallon, MVB – vysunuté pracovisko v El Pase.


  „Povedzte, nehovoria vášmu človeku 06 aj Sixto? A ten El 81 – neoslovil ho náhodou niekto Araña?“ spýtal som sa. Vedel som si predstaviť, čo si Brady v duchu hovorí: Paráda – chce sa sem prirútiť ďalší kovboj z DEA a vziať nám celý


  prípad...


  Tlmene som zo slúchadla počul, ako Brady v pozadí kričí na svojich kolegov, a keď sa po chvíli vrátil k aparátu, oznámil mi výsledok. „Áno, zachytili sme, že ich niekto oslovoval aj týmito menami. Objavili sa tam Araña aj Sixto. Prečo?“


  „Počúvajte,“ spustil som, „neviem, či si to uvedomujete, ale máte kontakty dvoch pilotov, ktorým Chapo najviac dôveruje.“


  Nielenže sme s Bradym sledovali rovnaké PIN-y – Arañu a Sixta –, ale bol tu aj tretí PIN, na ktorý som narazil, keď som skladal informácie o dvojici rýchlych člnov, ktoré z Ekvádoru do Mexika pašovali tony kokaínu. Brady mal mobil s týmto PIN označený ako Ofis-5 a tvrdil, že nech je jeho majiteľom ktokoľvek, posiela rázne pokyny pašerákom v Guatemale, Kolumbii a Ekvádore. Príjemcovia týchto pokynov vždy odpovedali slovami „Saludos a generente“. Pozdravujeme riaditeľa.


  „Niekedy v správach odpovedajú aj oslovením El Señor,“ dodal Brady.


  „Veru, El Señor,“ zopakoval som.


  Taká miera rešpektu takmer s istotou znamenala odkaz na Chapa.


  Keďže Bradyho práca sa koncentrovala pozdĺž mexicko-texaských hraníc pri Ciudad Juárez – čo je drogová zóna drogových kartelov a samotné mesto vykazuje najvyššiu mieru vrážd na svete –, mal za sebou viacero nepríjemných skúseností s agentmi DEA.


  Raz požiadal o pomoc s prípadom istého agenta DEA z El Pasa, ten mu však odkázal, že DEA mu vie pomôcť iba vtedy, keď prevezme vyšetrovanie prípadu. Brady nebol ochotný prenechať im ho a agentovi zabuchol dvere. Aj pri komunikácii so mnou bol preto skeptický.


  „Ako si môžem byť istý, že si jednoducho nevezmete všetky moje informácie?“ spýtal sa.


  Chápal som jeho obavy. „Ešte sa nepoznáme, ale som hrdý na to, že o svojich cieľoch viem všetko, čo sa vedieť dá, a rád sa o to podelím s hocikým, kto sa ku mne chce pridať a spolupracovať.“


  Podrobne som skúmal systémové zlyhania pri odovzdávaní informácií medzi FBI a CIA – táto katastrofálna nefunkčnosť bola vypuklá najmä pred 11. septembrom –, a sľúbil som si, že pred inou federálnou agentúrou nikdy nebudem skrývať informácie, ktoré by mohli posunúť vyšetrovanie ďalej. Už v špeciálnej skupine s Diegom som rýchlo zistil, že pri všetkých vyšetrovaných prípadoch mi úspech priniesli práve úzke vzťahy, ktoré som pestoval počas celej kariéry. Nemohlo so stať, že by mi niekto prišiel povedať, že vie viac ako ja, pretože, úprimne povedané, nikdy nehľadali tak hlboko. Nebola to arogancia, jednoducho som tak pracoval.


  Keď sme si s Bradym vysvetlili základné veci, okamžite som mu povedal všetko, čo som vedel o Chapových pilotoch, Sixtovi a Arañovi, a čo môže mať Ofis-5 spoločné so zadržanými drogami s priamymi väzbami na Chapa.


  „To môže byť zlatá baňa,“ zhodnotil Brady.


  


  Čoskoro sme si s Bradym volali dvakrát týždenne, porovnávali sme si poznámky, telefónne čísla a prepisy zo zariadenia Ofis-5.


  Smiali sme sa na realite vzdialených historiek v rôznych vládnych spravodajských materiáloch. Chapo sa nikdy nepokúšal zamaskovať plastickou operáciou, neskrýval sa v Buenos Aires, nevychutnával si luxusný život vo venezuelskej džungli a nepopíjal čaj pri politickej debate s Hugom Chávezom. Nikto z americkej spravodajskej písmenkovej polievky – DEA, HSI, FBI, ATF, CIA – sa neobťažoval preskúmať tie klebety, aby oddelil fakty od výmyslov. Ich práca nebola koordinovaná a všetci pomaly začínali veriť tým mýtom, opakovali ich a prepisovali tak často, až sa z nich stávalo evanjelium.


  Postupne som Bradymu opísal úspechy, ktoré sme s Diegom dosiahli vo Phoenixe, ako ďaleko sa dostalo naše vyšetrovanie v rámci Tímu Amerika a neúspešnú operáciu v Cabo San Lucas. Poslal som mu Chapovu fotografiu, na ktorej sa v objatí troch žien očividne tešil dobrému zdraviu.


  Tú fotografiu som mal od Diega, ktorý mi ju poslal, keď ju našli v zabudnutom BlackBerry vo vile v Cabo San Lucas. Bola to najaktuálnejšia fotografia najprominentnejšieho narkobaróna na svete, ktorú mala americká a mexická vláda k dispozícii, a nikdy nebola zverejnená.


  Priamo z veľvyslanectva som cez systém GPS skúsil lokalizovať zariadenie Ofis-5.


  Bum.


  Do niekoľkých sekúnd som získal polohu zariadenia v Durangu východne od Sinaloe. Nechcelo sa mi veriť, že by Guzmán opäť posedkával uprostred rušného mesta – ale ktovie? Pri Chapovi je možné čokoľvek.


  Vysvetlil som Bradymu, ako Chapo po návrate z Kalifornského polostrova do Sinaloe reštrukturalizoval svoju komunikačnú sieť.


  „To zariadenie Ofis-5 je s najväčšou pravdepodobnosťou zrkadlo,“ povedal som mu. „Je to skratka slova oficina.“


  „Oficina,“ zopakoval Brady. „Je to logické. Tie zariadenia fungujú ako kancelárie.“


  „Presne – Chapo o miestach so zrkadlami často hovoril ako o kanceláriách.“


  Znelo to veľkolepo, lenže s Bradym sme neskôr zistili, že v skutočnosti to boli obyčajné panelákové byty – diery –, kde „kancelársky“ pracovník ručne prepisoval tisícky správ, celý deň nevidel slnečné svetlo a prežíval na zohriatej fazuli z konzervy a príležitostnom hamburgeri z Burger Kingu. Šestnásť hodín denne zrkadlá smerovali všetku komunikáciu konečným príjemcom: fungovali ako telefonické ústredne kartelu a zároveň zmenšovali okruh ľudí, s ktorými Chapo komunikoval priamo.


  „Myslíš si, že sa izoluje od okolia?“ spýtal sa Brady.


  „Presne tak, izoluje sa od ostatných. Teraz ide len o to, koľko izolačných vrstiev nás od neho delí. Nateraz sú naším kľúčom tieto kancelárie.“


  Pripomenulo mi to staromódne mafiánske praktiky, keď ku krstnému otcovi chodili spojky, ktoré ho izolovali od priamych kontaktov s okolím.


  Potom som sa vrátil k svojej práci. V počítači som si otvoril internetovú mapu Mexika a na súradnice zariadenia Ofis-5 v Durangu som umiestnil prvý virtuálny červený špendlík.


  


  Večer 4. apríla sme sa od agenta DEA v New Yorku – ktorý to mal od utajeného zdroja – dozvedeli, že Chapo sa chystá osláviť svoje päťdesiate prvé narodeniny v spoločnosti priateľov a rodiny na ranči vo svojom rodisku La Tuna. Oslava sa mala konať v haciende vysoko v pohorí Sierra Madre v štáte Sinaloa. Feliz Cumple! množili sa správy pre El Señora. Prvý raz od úteku z Cabo San Lucas sme vedeli, kde sa Chapo nachádza.


  Tú informáciu sme však nemohli využiť na zásah.


  „Zatiaľ je na to priskoro, pokúšať sa o zajatie by bolo v tejto fáze príliš riskantné a okrem toho ani neviem, komu by sme v Mexiku mohli dôverovať,“ vyhlásil som.


  Rovnaký scenár sme vyskúšali – neúspešne – už mnohokrát. Agenti DEA v spolupráci s mexickými zložkami už roky konali na základe dôveryhodne pôsobiacich správ od utajených spravodajských zdrojov s informáciami, kde sa nachádza či bude nachádzať Chapo. Niekedy to mala byť veľká fiesta v horách, inokedy stretnutie v úzkom kruhu za zatvorenými dverami na ranči niektorého dôveryhodného predstaviteľa kartelu.


  Skúmal som minulé skúsenosti: záťahy boli takmer vždy uponáhľané a vo vleku udalostí. Agenti DEA zvyčajne dostali správu deň či dva vopred, prizvali si prvú mexickú agentúru ochotnú riskovať svoju jednotku a narýchlo zbúchali záťah. Bez výnimky sa to vždy donieslo Chapovi, ktorý mal deň či niekoľko hodín, aby zdúchol.


  Nikto netušil, kto vynáša a ako unikajú informácie, Chapo bol však vždy vopred dobre informovaný. Vždy keď sa Mexičania vrátili s prázdnymi rukami, DEA to hodila na systémovú korupciu, stiahla chvost a vrátila sa domov. Nikdy sa neplánovalo dlhodobo a nikto nesledoval, čo sa dialo potom. Nik si nedal námahu zostaviť celý obrázok – aby sa dozvedel, odkiaľ Chapo prišiel, nehovoriac o tom, kam sa pobral.


  Až doteraz sa pálilo od boku, náhodne a improvizovane, pričom každý zásah mimo posilňoval Chapovu povesť nepolapiteľného zločinca.


  „Kto po ňom teda ide?“ spýtal sa Brady. „Okrem teba.“ Poznal som odpoveď na tú otázku, ale chvíľu som mlčal, aby mala väčší efekt.


  „Nikto.“


  „Ty si zo mňa strieľaš?“


  „Nie, myslím to úplne vážne,“ smial som sa. „Len ja.“


  „Neuveriteľné,“ dodal neveriacky Brady.


  „Po ľuďoch na vrchných pozíciách sinalojského kartelu ide množstvo agentov DEA. Všetci sa snažia preniknúť do Chapovho vnútorného okruhu. So všetkými spolupracujem. Iste, každý z nich má kúsok skladačky, ale ešte nie sú dosť blízko. Ale keď sa do toho zahryzneme my dvaja, dostaneme ho. Ak má niekto šancu dostať Chapa, tak sme to my dvaja.“


  S Bradym sme si uvedomovali, že potenciálny prelom sa ukrýva v tých papieroch, medzi tými odkazmi.


  „Musíme pokračovať v hľadaní,“ povedal som.


  „To funguje, keď ideš po jednom pašerákovi,“ pokrútil hlavou Brady. „Ale nemyslím si, že to bude stačiť aj na Chapa.“


  „Nebude,“ súhlasil som. „Ani to netvrdím. Musíme skúmať celý jeho vnútorný okruh. Jeho asistentov, ozbrojencov, kuriérov, pilotov, právnikov a účtovníkov. Jeho synov, synovcov, bratrancov, manželky, milenky. Dokonca kuchárku a slúžky.“


  Kľúčovou vyšetrovacou stratégiou bolo súčasné prehľadávanie viacerých cestičiek vedúcich k El Señorovi. Keby sme sa ocitli v slepej uličke, mali by sme v zálohe ďalšie možnosti, ktoré by nám umožňovali pokračovať bez straty času.


  „Od úteku z Puente Grande bol Chapo vždy o krok vpredu,“ uznal som. „Uvedomuje si, kto po ňom ide. Chápe, ako pracujeme. Ten chlap nie je žiadny hlupák. Stále si stráži chrbát.“


  Chapo celé roky dokázal vodiť za nos najlepších agentov z oboch strán hraníc, ale cítil som, že v Bradym Fallonovi mám federálneho agenta, ktorý sa mi vyrovnal v odhodlaní aj nasadení. Dúfal som, že spolu budeme dosť silní, aby sme prekabátil Chapa v jeho vlastnej hre.


  


  O necelý mesiac Bradyho tím z ministerstva pre vnútornú bezpečnosť v El Pase zachytával správy z ďalších dvoch mobilov BlackBerry, ktoré sa nám podarilo identifikovať.


  S Bradym sme zistili, že každá „kancelária“ komunikuje s piatimi až desiatimi členmi Chapovho vnútorného okruhu a že každá z nich má za úlohu posúvať Chapove pokyny určeným kontaktom.


  Na veľvyslanectve som na bielu tabuľu napísal zoznam kancelárií a ku každej z nich som priradil ľudí, ktorí od nej dostávali pokyny zhora. Títo ľudia predstavovali výkonných členov kartelu, Chapovu kľúčovú pracovnú silu a nositeľov jeho moci v Mexiku a krajinách Strednej a Južnej Ameriky.


  Kancelária 1 – Tocallo


  Kancelária 3 – Lic-F, Lic Oro


  Kancelária 5 – Chuy, Pepe, Fresa, Turbo


  Vôbec po prvýkrát sme cez kľúčovú dierku nahliadli do Chapovho vnútorného sveta, mohli sme pozorovať objem komunikácie, ktorá nejako – prostredníctvom všemožných zrkadiel – prúdila z kancelárií späť k Chapovi.


  Brady so svojím tímom za niekoľko mesiacov odviedli obrovské množstvo práce v teréne, vďaka ktorej sa dobre oboznámili s viacerými Chapovými kľúčovými hráčmi:


  Chuy bol jeho operátor v Guatemale, kde koordinoval veľké zásielky kokaínu z Kolumbie a Venezuely. V spolupráci s Chapovými pilotmi, napríklad so Sixtom, zabezpečoval prepravu zásielok cez južnú hranicu do Mexika.


  Pepe pracoval priamo pri zdroji kokaínovodu – hlboko v kolumbijských džungliach –, kde zháňal tisícky kilogramov kokaínového základu, ktorý potom posielal na sever v rýchlych člnoch kotviacich neďaleko kolumbijského pobrežia. Z odpočúvaných správ bolo zrejmé, že Pepe je pracovitý a spoľahlivý človek, ktorý prostredníctvom zrkadla v Kancelárii 5 pravidelne informuje El Señora o aktuálnom vývoji situácie.


  Fresa bol hlavný Chapov operátor v Ekvádore, kde mal za úlohu vyhľadávať diskrétne pristávacie plochy vo vidieckych oblastiach, aby prijatý kokaínový základ mohol v súkromných lietadlách posielať ďalej. S Bradym sme videli, že nie je zďaleka taký spoľahlivý ako Pepe.


  „Tento Fresa v Ekvádore v jednom kuse mrnčí, že nedostal zaplatené,“ zhodnotil Brady.


  „Veru, vidím. A El generente nie je ktovieako spokojný s jeho prácou. Fresa by mal radšej pohnúť zadkom.“


  Keď naštvete šéfa najväčšieho drogového kartelu na svete, nemusí sa to skončiť len slovným dohovorom. Tocallo? Dlho do noci som sedel nad prepismi správ z Kancelárie 1. Z tej hŕby správ, ktoré kolovali z a do zariadení v tejto kancelárii, na mňa stále vyskakovalo jedno slovo.


  Slovo Tocayo – „menovec“ – som prvýkrát počul pred niekoľkými rokmi, keď sme s Diegom pracovali vo Phoenixe. Diego mi vysvetlil, že v mexických rodinách je výraz Tocayo (často sa nesprávne píše Tocallo) prívetivé oslovenie niekoho, kto má rovnaké meno ako vy.


  „Ten Tocallo z Kancelárie 1,“ oslovil som Bradyho. „Stavím sa, o čo chceš, že je to Iván.“


  „Iván?“ spýtal sa Brady.


  „Áno, Iván Archivaldo Guzmán Salazar.“


  „Jeho syn... Spomínam si.“


  „Spoznáš to už podľa toho, ako sa rozprávajú. Je v tom cítiť vzájomný rešpekt. A okrem toho s ním komunikuje Kancelária 1 – prečo by Chapo nepriradil prvú kanceláriu svojmu najobľúbenejšiemu synovi?


  „Čo o ňom vieme?“


  „Iván dohliada na transport veľkých objemov marihuany zo Sinaloe cez Sonoru do Tijuany a Nogalesu. Chapo a Iván majú rovnaké stredné meno – Archivaldo. Preto sú menovci. Tocallo. To nemôže byť zhoda okolností,“ zhrnul som. „Musí to byť Iván.“


  Iván bol jeden zo synov, ktorých Chapovi porodila jeho prvá manželka María Alejandrina Salazarová Hernándezová. Narodil sa v roku 1983, často mu hovorili Chapito a po zavraždení Edgara sa z neho postupne stal Chapov dedič a najdôveryhodnejší syn. Iván s mladším bratom Jesúsom Alfredom Guzmánom Salazarom strávili väčšinu mladosti medzi Culiacánom a Guadalajarou, kde si naplno vychutnávali životy narcojuniorov: organizovali veľkolepé večierky a šoférovali drahé európske športové autá. Teraz Iván s Alfredom riadili vlastnú poloautonómnu drogovú organizáciu a pomáhali otcovi, s čím bolo treba. Alfreda a Chapa v roku 2009 v Chicagu spolu obvinili z obchodovania s drogami a prania špinavých peňazí.


  Zatiaľ čo sa ich otec držal pri zemi, Iván s Alfredom sa nevedeli nabažiť života narkobarónov a nakupovali si tie najexkluzívnejšie autá na svete – lamborghini, ferrari, mustangy, dokonca aj vzácny Mercedes-Benz SLR McLaren s dohora sa vyklápajúcimi dverami, ktorý priviezli z Anglicka a akceleroval z nuly na stovku za 3,4 sekundy. Všetky autá si objednali zo Spojených štátov a z Európy cez nastrčených kupcov. Okrem toho si kúpili súkromné lietadlo, aj keď zaň nikdy nezaplatili prvú cenu – tak ako ich otec, aj bratia večne handlovali o čo najlepšiu cenu. Nosili prerastené švajčiarske hodinky, drahokamami vykladané pištole a doma v Culiacáne si ako domácich miláčikov chovali divé, z Afriky dovezené mačky savanové.


  


  Do vyšetrovacieho tímu ministerstva pre vnútornú bezpečnosť v El Pase prúdila správa za správou.


  „Tí chlapi idú nonstop,“ oznámil mi Brady. „Moji prekladatelia to ledva stíhajú prekladať.“


  Každý deň mi do Mexika doručili čerstvú dávku správ, celé dni som ich opakovane čítal a snažil sa dešifrovať aspoň zlomok Chapovej globálnej drogovej komunikácie. Pri pohľade na správy o čulom pohybe dodávok kokaínu z krajiny do krajiny smerom na sever som sa mohol ľahko rozrušiť, ale odkedy som mal prístup k „mýtu“ (záznamoch o jednotlivých hovoroch) z jednotlivých zariadení, mohol som robiť, čo mi išlo najlepšie.


  Musíme stúpať po rebríku vyššie a vyššie, vravel som si. Vyťažovať zdroje...


  Ak boli všetky zariadenia v kanceláriách len zrkadlami, kto bol nad nimi?


  Rýchlo som prebehol, ktoré PIN sa najčastejšie objavujú pri komunikácii s jednotlivými kanceláriami, a rýchlo som našiel spoločného menovateľa. Vďaka rokom stráveným analyzovaním čísel som vedel, že PIN, ktorý najčastejšie komunikuje so sprostredkovateľmi, s veľkou pravdepodobnosťou povedie k bosovi. Pri bežných používateľoch by to bol zvyčajne manžel, druh, prípadne rodič, ale v drogovom biznise je bez výnimky najčastejším kontaktom ten, kto vydáva pokyny – bos. Tento PIN dostával sto, dvesto, ba aj tristo správ denne.


  


  26B8473D


  


  Zadal som PIN do systému a pokúsil som sa ho lokalizovať cez GPS.


  Z jeho polohy by som sa mohol dovtípiť, či to naozaj bol PIN Chapovho osobného mobilu.


  Zistil som, že mobil sa opäť nachádza priamo v srdci Ciudad de Durango, hlavného mesta štátu Durango.


  „Doriti,“ povedal som Bradymu. „Vyzerá to na ďalšie zrkadlo.“ Užívateľské meno toho PIN znelo Telcel. S Bradym sme tejto druhej úrovni začali hovoriť „Druhé poschodie“.


  „Tvoji chlapci sa už zamerali na Druhé poschodie?“ spýtal som sa Bradyho.


  „Presne tak, sme o krok pred tebou,“ prisvedčil Brady.


  „Už som ich o to poprosil. Prečítal si si čerstvé správy, čo chodia do Kancelárie 3?“


  „Ledva som sa k tomu dnes ráno dostal,“ odvetil som. V záznamoch som si všimol, že Kancelária 3 je v pravidelnom kontakte so všetkými Licmi Chapovho kartelu. Lic je skratka pre licenciado.


  Vďaka minulej spolupráci s Diegom vo Phoenixe som vedel, že slovom licenciado – doslova „človek s titulom“ – možno myslieť hocikoho, kto získal vysokoškolské vzdelanie vyššieho stupňa: inžinierov, psychológov či architektov.


  Lenže v bežnej mexickej komunikácii sa výrazom licenciado myslí zväčša právnik alebo niekto s vyšším vzdelaním. Nemohli sme si byť ničím istí, ale jeden z hlavných poradcov v prepisoch vystupoval pod menom Lic Oro.


  El Señor sa prostredníctvom Kancelárie 3 Lic Ora vypytoval na stav jednotlivých súdnych procesov týkajúcich sa významných predstaviteľov sinalojského kartelu, ktorí sa v poslednom čase ocitli v rukách polície.


  Jeden z najpálčivejších prípadov sa týkal hráča, ktorého Lic Oro označoval ako El Suegro.


  Zahĺbil som sa do prepisov a hľadal som všetko, čo by sa mohlo týkať El Suegra (suegro po španielsky znamená svokor).


  Keď som sa v ten večer vracal autom z veľvyslanectva, spomenul som si na jednu priateľskú opekačku na predmestí Phoenixu, na ktorej ma Diego predstavil otcovi svojej manželky a použil výraz mi suegro. A počas operácie Tímu Amerika som sa zasa dozvedel, že Carlos Torres-Ramos a Chapo sú consuegros...


  A vtedy som si uvedomil, že tento El Suegro môže byť jediný muž: Inés Coronel Barreras, otec Emmy Coronelovej Aispurovej, Chapovej prekrásnej mladučkej krásavice.


  Emma bola americkou občiankou – narodila sa v roku 1989 v Kalifornii –, vyrástla však v odľahlej dedine La Angostura v štáte Durango. Keď sa vydala za Guzmána, mala len osemnásť rokov a Guzmán už mal po päťdesiatke. Jej minulosť sme s Bradym dobre poznali – Chapo po nej začal pokukovať po akejsi lokálnej súťaži krásy v La Gran Feria del Café y la Guayaba. Jej otec bol chovateľ dobytka a významný člen sinalojského kartelu. Mexická federálna polícia ho v minulosti zatkla pri amerických hraniciach – v sonorskom mestečku Agua Prieta – pre podozrenie z riadenia bunky pašujúcej do Arizony veľké objemy marihuany a kokaínu.


  Tocallo: menovec.


  Musel to byť Iván.


  El Suegro: svokor.


  Musel to byť Inés.


  Napriek dôkladne izolovanému komunikačnému systému tieto prezývky obsahovali jasnú nápoveď.


  Tie mená nechávali minimálny priestor na pochybnosti: Brady a ja sme takmer nepochybovali, kto je onen El Señor na hrote pyramídy zrkadiel. Nech tie pokyny prechádzali akýmkoľvek množstvom vrstiev (stále sme si tým neboli istí), bos, ktorý ich vydával, musel byť sám Chapo Guzmán. Keď som sa v ten večer vrátil do svojho bytu v Condese, nalial som si dvojitý bourbon s ľadom, v obývačke som sa zvalil do kresla, vytiahol z vrecka mobil a napísal som Bradymu správu


  


  Iván – Tocallo.


  Inés – El Suegro.


  


  Sieť sa sťahovala: reťazec španielskych mien nás viedol čoraz bližšie k El Señorovi.


  Vedel som, že bežné esemesky pri mexických mobilných vykrývačoch nie sú bezpečné, písal som mu preto cez aplikáciu WhatsApp.


  „Teraz máme navrch,“ písal som. „Tocallo. El Suegro. Ide nám karta. Ale musíme sa stretnúť. Ako rýchlo sa sem vieš dostať?“


  


  Trojmesačné telefonovanie a posielanie správ nám pomohlo, ale nemohlo to stačiť.


  Museli sme sa stretnúť osobne.


  O necelý týždeň som Bradyho čakal na letisku v Mexico City, priamo v druhom termináli, necelých dvadsať metrov od jedálenskej časti, kde skorumpovaní federálni policajti zavraždili svojich kolegov.


  Spoznal som ho na prvý pohľad: bol meter osemdesiat vysoký muž s vyholenou hlavou v sivom saku a s okuliarmi na čele. Keď ku mne kráčal, namrzene sa mračil, no ako sa ukázalo, vôbec nebol nahnevaný. Jeden druhému sme sa zahľadeli hlboko do očí – nie ako špeciálni agenti z konkurenčných federálnych agentúr, ale ako muži, ktorí chcú vyšetrovaním dosiahnuť spoločný cieľ.


  „Ideme na to,“ povedal som. Brady prikývol.


  „Ideme na to.“


  Spečatili sme to podaním rúk, pritisli sme sa k sebe a tuho sme sa objali.


  HORNÉ POSCHODIE


  V LETE 2013 som v Mexiku koordinoval všetky pobočky DEA zamerané na sinalojský kartel, agentov DEA a federálnych prokurátorov v San Diegu, Los Angeles, Chicagu, New Yorku a Miami.


  V tom čase som už oveľa lepšie rozumel dáždnikovej štruktúre kartelu. Aj keď bol Chapo el jefe de jefes – bos bosov –, pod krídlami sinalojského kartelu pôsobili aj ďalšie drogové organizácie, ktoré boli takmer také veľké ako Chapova osobná organizácia. Odhliadnuc od Chapa, najprominentnejším bosom bol Chapov dlhoročný obchodný partner Ismael Zambada García zvaný El Mayo.


  Ktorýkoľvek z pašerákov pod úrovňou Chapa a Maya potreboval na svoje pôsobenie ich priame požehnanie a musel sa s nimi podeliť o svoje zdroje.


  Pravidelne som telefonoval s agentmi DEA v Kanade, Guatemale, Kostarike, Paname, Kolumbii či Ekvádore, informovali sme sa o stopách a vymieňali sme si spravodajské informácie o pohyboch Chapových nespočetných zásielkach drog. Uvedomil som si, že vzhľadom na rozvetvenú sieť musím zvolať koordinačné stretnutie izolovaných agentov, ktorí poznali len zlomok celkového stavu a stôp.


  V auguste 2013 som všetkých zvolal do Mexico City. Keďže by sme sa toľkí nepomestili do Kikiho konferenčnej miestnosti, obsadili sme prednáškovú sálu veľvyslanectva. Zástupca každej z pobočiek ostatným premietol powerpointovú prezentáciu. Pravidelne som im do toho vstupoval, poukazoval som na spojitosť s inými prípadmi, čím som chcel prítomným lepšie ukázať rozsah tohto vyšetrovania.


  „Ak nedostaneme Chapa my,“ vyhlásil som na záver stretnutia, „tak kto? Musíme to byť my – elitný tím americkej vlády. Sedí priamo tu, v tejto miestnosti. Jediné, čo nám chýba, je viera v úspech. Chapo nie je žiaden super zločinec. Je to obyčajný človek, ktorý sa nachádza priamo v tejto krajine. Dýcha rovnaký vzduch ako my. Ako hociktorý iný drogový gangster. Chapo je zraniteľný. Môžeme ho chytiť. Všetci si však musíme urobiť svoje domáce úlohy.“


  Po stretnutí som sa tešil na stretnutie s niekoľkými členmi Bradyho tímu, ktorí s ním prišli do Mexika a trpezlivo pracovali v zákulisí.


  Špeciálny agent Joe Dawson bol mohutný tridsiatnik s rovnými, do chvosta zviazanými hnedými vlasmi. V sivej košeli s voľnou fialovou kravatou vyzeral ako mladý manažér z nejakej technologickej firmy zo Silicon Valley. Joe úzko spolupracoval s Bradym a vzal na seba väčšinu z námahy pri vypisovaní žiadostí o povolenie odpočúvať všetky zariadenia, ktoré podľa nás stáli za to. Vždy keď som volal do El Pasa, Joe pracoval hlboko do noci, sedel vo svojej kóji za pracovným stolom s lampičkou, kyvkal hlavou pri Metallice, ťukal do počítača a spolu sme cez telefón dešifrovali zachytené správy. Joe mal takmer fotografickú pamäť, a keď si raz prečítal správu o Chapových aktivitách, už na ňu nikdy nezabudol.


  „Všimli ste si toho Vaga zo správ z Kancelárie 5?“ nadhodil na začiatku stretnutia.


  „Vago? Áno, všimol som si ho.“


  „Zdá sa, že sa chystá na niečo veľké. Vieme, čo je zač?“


  „Je to ďalšie krycie označenie Chola Ivána.“


  Chola Ivána som už vyhľadal v databáze DEA: jeho pravé meno znelo Orso Iván Gastélum Cruz. Bol to Chapov elitný sicario a regionálny bos v meste Los Mochis na severe Sinaloe a aj na pomery mexických drogových kartelov patril k najnebezpečnejším obchodníkom s drogami.


  „A ty si videl, ako hovorí o nejakom Picudovi?“ spýtal som sa.


  Joe prikývol.


  Po tom, čo Carlos Adrián Guardado Salcido, zvaný El 50, v auguste 2013 zomrel pri prestrelke s mexickou armádou, Picudo sa stal Chapovým hlavným asistentom a regionálnym bosom v Culiacáne.


  „Poznáme Picudovo skutočné meno?“ pokračoval Joe.


  Pokrútil som hlavou. „Picudo po španielsky znamená pichľavý alebo tŕnistý. V Mexiku je to typická prezývka pre darebáka, niekoho, kto neustále vyhľadáva konflikt. Picudo je známy aj ako El 70. Stále sa snažíme dopracovať k jeho skutočnému menu.“


  Picudo a Cholo Iván: títo dvaja zabijaci Chapovi umožnili podrobiť si sinalojský ľud a prostredníctvom týchto sicariov mohol Guzmán vládnuť násilím.


  Niekoľko dní pred stretnutím s kolegami z DEA Cholo Iván spomínal zabitie príslušníkov Los Cochinos – skupiny v rámci konkurenčného kartelu –, čím sa im chcel pomstiť za vraždu svojho švagra. Cholo Iván vyhlásil, že na Los Cochinos treba zaútočiť okamžite, pretože ku konkurenčnému kartelu sa pripájajú niektoré elementy v mexickej vláde. Cholo Iván cez Kanceláriu 5 požiadal Miapu – slangové označenie „môjho otca“ a kódové označenie Chapa –, aby mu do Los Mochis poslal poriadne delostrelectvo.


  Obávali sme sa, že bude tiecť krv.


  


  Kľúčová dierka, ktorou sme nazerali na Chapov svet, sa rýchlo zväčšovala, ale každých pár týždňov – zvyčajne v tridsaťdňových intervaloch – dostali los pobrecitos (chudáci), ako Brady hovoril úbožiakom, ktorí v Durangu obsluhovali zariadenia, za vrece nových mobilov, staré BlackBerry putovali do koša, čím nám a celému nášmu tímu spôsobovali poriadny logistický hlavybôľ.


  Pred opätovným spustením odpočúvania sme najprv museli identifikovať nové zariadenia a Joe potom začal spisovať žiadosti. Bol to úmorný proces a mohlo trvať aj týždne, kým americká prokuratúra tie žiadosti preverila, až potom ich Joe či Brady predložili federálnemu súdu v El Pase. Po súhlase sudcu trvalo ešte zopár dní, kým technici z ministerstva pre vnútornú bezpečnosť „prehodili vypínač“. A to všetko sa týkalo každého jedného z pätnástich či dvadsiatich samostatných zariadení.


  Uvedomil som si, že by sa musel udiať malý zázrak, aby sme sa niekedy prehrýzli všetkými vrstvami zrkadiel v Chapovej komunikačnej štruktúre, nehovoriac o tom, aby sme rozplietli aj Chapove každodenné operácie.


  Lenže Brady a tím, ktorý si osobne zostavil, sa nemienili vzdať. Obaja sme vedeli, že celé vyšetrovanie máme na pleciach len my dvaja – on v El Pase a ja v Mexico City.


  Našťastie, okrem poctivého prokurátora, s ktorým pracovali v El Pase, sa Brady a jeho ľudia spojili s ďalšou prokurátorkou, ktorá mala šťavu: so zástupkyňou šéfa federálnej prokuratúry vo Washingtone Camilou Defusiovou. Táto skúsená prokurátorka po štyridsiatke sa nebála ani odvážnejších krokov namierených proti veľkým kartelom ak prinášali výsledky. Boj s Chapovým kartelom bola jej srdcová záležitosť. Vedela, čo treba robiť, a keď išlo o to urýchliť schválenie žiadostí o odpočúvanie jeho zariadení, bola ochotná napísať ich aj sama. Podobne ako my, aj Camila mala pred očami celú skladačku a Brady ju pravidelne informoval o aktuálnom stave vyšetrovania.


  Ako sa napokon ukázalo, kľúčové pre nás boli prepisy z Druhého poschodia.


  Aj Druhé poschodie bolo zložené zo zrkadiel, no len čo sa tie zariadenia prebrali k životu, vyzerali ako rad pouličných svetiel, ktoré osvetlili tmavú ulicu. Objem získaných informácií exponenciálne rástol. Komunikáciu na Druhé poschodie neposielali len Kancelárie 1, 3 a 5, ale presne tak isto sa správali aj ďalšie tri Kancelárie – 2, 4 a 6.


  


  Z prepisov prichádzajúcich správ sa stala nekonečná jedovatá rieka. Brady mi ich posúval po celých kopách – boli ich tisícky. Niekedy som ich čítal šesť hodín a ani som si neodskočil na záchod. Každá veta z kancelárií obsahovala ďalšie stopy vedúce do Chapovho tajomného dúpäťa. Časom som zistil, že najproduktívnejší som vtedy, keď ostatní agenti opustili veľvyslanectvo, od šiestej večer do polnoci, keď som nemusel hasiť požiare a márniť čas diplomatickými rečičkami, ktoré zhltnú väčšinu času agentov v cudzine. Keď som teda napokon osamel v kancelárii, mohol som sa ponoriť do prepisov a hľadať povestnú ihlu v kope sena, tú kľúčovú stopu v prúde gramaticky nezvládnutého, často ledva gramotného španielskeho textu. S rozžeravenými dúhovkami som sa ponáral čoraz hlbšie do Chapovho sveta. Brady a jeho ľudia v El Pase každý deň okolo jedenástej dopoludnia pozorovali, ako sa prebúdzajú k životu Chapovi kľúčoví podriadení, kancelárie a zariadenia na Druhom poschodí. Rovnaký modus operandi som pozoroval pri pašerákoch drog, ktorých som vyšetroval v Spojených štátoch. S Diegom sme tomu zo žartu hovorili „feťácky čas“ – bez ohľadu na ich postavenie v danej organizácii platí, že drogoví díleri sú noční vtáci, ktorí sa púšťajú do práce podľa toho, kedy sa spamätajú z noci.


  S Bradym sme dostali príležitosť sledovať z prvej ruky, ako Chapo využíva nové trhy. Guzmán dychtivo zháňal klimatizované sklady a svojich operátorov chcel umiestniť do Anglicka, Holandska, na Filipíny, ba aj do Austrálie.


  Vedeli sme, že Chapo v Spojených štátoch disponuje rozsiahlou distribučnou sieťou, zarazilo nás však, ako hlboko prenikol do Kanady. Podľa zisku predával Chapo v Kanade viac kokaínu ako v Spojených štátoch. Vyplývalo to z jednoduchých kupeckých počtov: koncová cena kila kokaínu v Los Angeles či Chicagu predstavovala zhruba dvadsaťpäťtisíc dolárov, kým vo veľkých kanadských mestách mohla presiahnuť aj tridsaťpäťtisíc.


  Kľúčoví predstavitelia Chapovho kartelu dokázali ťažiť zo slabých miest kanadského systému: Kráľovská kanadská jazdecká polícia totiž zlyhávala aj pri najbežnejších protidrogových záťahoch a stíhaní páchateľov.*


  Pre Chapa to bola ideálna kombinácia: mizerné policajné zložky a nenásytný hlad Kanaďanov po vysokokvalitnom kokaíne. Sinalojský kartel si za roky v brandži vybudoval pozoruhodnú distribučnú štruktúru, vďaka ktorej pašoval haldy kokaínu cez arizonské hranice, skladoval ich v Tucsone či vo Pheonixe, odtiaľ ich autom previezol ku kanadským hraniciam v štáte Washington. Tam drogy preložili do súkromných vrtuľníkov, ktoré preleteli ponad hranice a zhadzovali kokaín medzi vysoké borovice Britskej Kolumbie.


  


  * Na rozdiel od Spojených štátov, kde federálny systém na vymáhanie spravodlivosti predstavuje množstvo špecializovaných agentúr (DEA, HSI, ATF a FBI), v Kanade majú len Kráľovskú kanadskú jazdeckú políciu (Royal Canadian Mounted Police, skrátene RCMP).


  


  Chapovi muži boli v Kanade prepojení na rafinované iránske organizované gangy, ktoré zabezpečovali nákup lietadiel; tými potom pašovali tony kokaínu, ktorý sa z nich znášal na zem padákmi navádzanými GPS. Chapovi za to na juh do Mexika posielali škatule so šifrovanými smartfónmi. O pozemný transport a distribúciu drog lokálnym dílerom sa okrem iného starala aj sieť motorkárov pohybujúcich sa na hranici zákona, predovšetkým z klubu Hells Angels.


  Nie všetko však v Kanade Chapovi išlo ako po masle. Istého dvadsaťdvaročného chlapca z Culiacánu so slušnou angličtinou – volal sa Jesus Herrera Esperanza, prezývaný Hondo – poslal do Vancouveru, kde mu zveril dohľad nad distribúciou kokaínu a výberom peňazí po celej Kanade. Mladý Sinalojčan si mohol vychutnávať sladký život s krytím študenta podnikateľského programu na Columbia Collage v centre Vancouveru, neďaleko jeho luxusného loftového apartmánu na tridsiatom poschodí. Hondo prišiel len na niekoľko prednášok, väčšinu času trávil v kluboch alebo vyvážal dievčatá na lodi pozdĺž kanadského pobrežia.


  Hondo bol nafúkanec a otvorene sa chvastal svojím vzťahom s Guzmánom. Raz večer sme sa s Bradym vlámali do jeho účtu na Facebooku a zbadali sme tento status:


  


  Puro #701!


  


  „Čo to ten chalan vypisuje?“ spýtal sa Brady.


  „Čistých sedem nula jeden?“ utrúsil som nechápavo, no vtom ma osvietilo. „Človeče, to nie je kód – je to Forbes!“ Rozosmial som sa. „Je to Chapovo poradie v zozname Forbesu.“ Tento časopis nedávno vydal čerstvý zoznam najbohatších ľudí na svete a Chapo sa umiestnil na 701. mieste.


  Hondo bol medzi Chapovými operátormi zjavne slabým ohnivkom. Zo života narcojuniora sa mu zakrútila hlava a zanedbával svoje každodenné povinnosti v Chapovom drogovom karteli. Zašlo to tak ďaleko, že v istej chvíli vo Vancouveri, v Calgary, vo Winnipegu, v Toronte a Montreale čakali nevyzdvihnuté milióny dolárov – výnosy z predaja Chapovho kokaínu a heroínu.


  Frustrovaný Chapo napokon – prostredníctvom zrkadla v Kancelárii 5 – poslal Hondovi jasný pokyn:


  „Každý večer presne o siedmej mi budeš posielať hlásenie. Koľko si predal a koľko si vybral peňazí. Chcem údaje za každé mesto osobitne.“


  Keď Hondo začal posielať čísla, čítali sme si denné hlásenia. Vancouver: 560 000 dolárov a 95 kíl kokaínu. Winnipeg: 275 000 dolárov a 48 kíl. Toronto: 2 milióny a 150 kíl...


  


  Začal som tiež vnímať, aký vie byť Guzmán posadnutý malichernosťami.


  V júli 2013 vyplával z Ekvádoru rybársky čln vybavený štyrmi 350-koňovými motormi so 130 plastovými kanistrami paliva. Dvaja mladí Mexičania za kormidlom viezli svoj náklad ukrytý v rybárskej sieti: ťažké vrecia na odpadky so 622 kilogramami kokaínu. Keď opustili pobrežie Ekvádora, nabrali cikcakovitý kurz, vyhýbali sa rybárskym lodiam a pobrežným hliadkam, na mori strávili týždeň, spali pod otvoreným nebom, živili sa len mušľami z konzervy a krekrami a vytrvalo mierili k svojmu cieľu na severe – k sinalojskému mestečku Mazatlán na mexickom pobreží.


  Nedokázali to. Keď tí dvaja mladíci dostali echo, že po nich ide mexická vojenská loď, rozhodli sa zbaviť nákladu. Niekoľko mesiacov predtým sa niečo podobné stalo iným Chapovým pašerákom. Tiež ich takmer zadržali a takisto do oceánu nahádzali náklad kokaínu. Potom zapálili zvyšné kanistre s palivom, vďaka čomu sa ich čln zmenil na žeravú guľu, skočili do Tichého oceánu a takmer sa utopili. Tentoraz dostali echo včas, takže keď chlapi cez palubu vyhadzovali rybársku sieť s vodotesne zabalenými tehličkami kokaínu, pripevnili k nej oranžovú bójku, aby ju neskôr bolo možné zbadať zo vzduchu a vyzdvihnúť.


  Chapo zúril: stratiť jednu zásielku bolo zlé, ale prísť o dve bolo neprijateľné. Jeho muž, ktorý z Mazatlánu zabezpečoval pašovanie po mori, istý Turbo, v zúfalom úsilí zachrániť drogy poslal na miesto, kde sa mladíci zbavili kokaínu, sto kilometrov od pobrežia, čln.


  Že sa Chapo blíži k bodu varu, sme však spoznali vo chvíli, keď svojho najlepšieho pilota Arañu posadil do starej chrapľavej Cessny, aby celé dni krúžil nad Pacifikom a hľadal na hladine tú oranžovú bójku.


  „Ten matroš už bude niekde v Číne,“ sťažoval sa Araña inému pilotovi. „Tie prelety nad oceánom už neznesiem ani deň. Som z toho posratý. Pre šéfa urobím hocičo, čo odo mňa chce – ale toto nie. Už tam do toho nejdem.“


  S Bradym sa nám nechcelo veriť, koľko ľudského kapitálu Chapo investuje do záchrany malej zásielky. Nemalo žiaden racionálny zmysel, aby najbohatší narkobarón na svete tak úporne pátral po 622 kilách koksu. Začal som na svojej koristi pozorovať psychologické vzorce: Chapo bol posadnutý drobnosťami, ako bola cena leteckého paliva či presné odmeny v pesos, ktoré vyplácal svojim ľuďom. A veruže sa nepretrhol. Napríklad členom vojenských posádok, ktoré hliadkovali pozdĺž kolumbijsko-ekvádorských hraníc, Guzmán mesačne vyplácal len dvetisíc mexických pesos (zhruba 165 dolárov). Prečo rátať centy, keď ide o také zásadné kolieska v jeho mašine na inštitucionálne podplácanie?


  Chapo Guzmán bol síce generálny riaditeľ rozsiahlej multimiliardovej narkoorganizácie, no okrem toho si každý deň odkrútil zopár hodín na personálnom oddelení. Keď sme s Bradym čítali správy od Chapových podriadených, v ktorých preklínali nízke, prípadne, ešte horšie, meškajúce odmeny, viackrát sme sa nedokázali ubrániť smiechu.


  


  Bol som Chapom taký posadnutý, že som niekedy ani nevnímal, čo sa deje v kancelárii okolo mňa.


  Jedného rána som sa tak pohrúžil do prepisov správ, že sa mi slová začali rozmazávať na obrazovke predo mnou a mihali sa zľava doprava. Dostal som panický záchvat. Pozrel som sa na vešiak a uvedomil si, že jeden z vešiakov sa kýva zo strany na stranu.


  Terremoto.


  Mexico City často zasiahli menšie záchvevy pôdy, toto však bolo moje prvé citeľnejšie zemetrasenie. Po veľkom zemetrasení v roku 1985, pri ktorom zahynulo vyše desaťtisíc ľudí, boli mnohé budovy postavené tak, aby sa „hojdali“ spoločne so zemou. Aj mramorová budova amerického veľvyslanectva bola z tohto dôvodu postavená na antiseizmických „ložiskách“. Keď som sa v ten večer viezol domov, premýšľal som o novej prezývke, ktorú som pri čítaní prepisov objavil v Chapovom svete. Naris, teda Nos, bol kuriér, ktorý (prostredníctvom zrkadla v Kancelárii 6) od Druhého poschodia dostával pokyny často meniť autá, vyzdvihnúť ľudí a dopraviť ich na konkrétne miesta. Mohol to byť Chapov osobný poskok?


  Mojou prioritou sa po novom stalo spresnenie Narisovej polohy.


  Auto som zaparkoval blok od svojho bytu – podchvíľou som to robil, aby som sa vyhol rutinnému správaniu –, a keď som kráčal domov, uvedomil som si, že je práve Día de los Muertos – Deň zosnulých, keď si Mexičania pripomínajú predkov tým, že sa obliekajú do starostlivo ušitých kostýmov a na tvár si maľujú lebky zdobené pestrofarebnými kvetmi. Ulice boli plné ľudí, ktorí sa chystali veseliť na cintoríny. Manželka doma organizovala večierok pre ženy z našej štvrte a zdobila vlastnoručne vyrobené lebky z cukru. V rozsiahlej sieti ľudí z veľvyslanectva a miestnej americkej komunity si rýchlo našla kamarátky a počas všetkých významných mexických sviatkov, ako bol tento, vždy niekto usporiadal večierok či piknik s deťmi.


  Keď som kráčal do spálne, aby som si prezliekol oblek


  s kravatou, usmial som sa na manželku, ktorá naplno využívala každý okamih nášho pobytu v Mexiku.


  Žiaľ, nemal som čas pridať sa k oslavám.


  Sadol som si na peľasť postele a rýchlo som sa pustil do čítania série esemesiek od Bradyho.


  „Koľkokrát sa Chapo oženil?“


  „Netuším,“ odpísal som. „Pokiaľ viem, oženil sa už najmenej so štyrmi či piatimi ženami. Ale nikto nevie presne. Nikdy sa nerozvádza: jednoducho sa znova ožení. O ženách, s ktorými sa neoženil, ani nehovorím. Ženskými je posadnutý.“


  „To vidím,“ odpísal mi Brady. „Pozri sa na toto. Práve to prišlo z Druhého poschodia. Niekto mu poslal fotografie dievčat v spodnej bielizni. Vyzerá to, že prišli od panej, ktorej hovoria Lizzy. Poslala Chapovi menu, aby si vybral, s ktorou babou chce stráviť, noc,“ napísal Brady. „To je chudák.“


  „Zvrhlík,“ odvetil som. „Je to nechutné...“


  Keď si Chapo vybral spomedzi ponúknutých fotografií, Naris dostal od Druhého poschodia pokyn, aby sa vybral do Galerías vyzdvihnúť dievča.


  Neskôr som dospel k záveru, že Galerías je kódové označenie nákupného domu Centro Comercial Plaza Galerías San Miguel v srdci Culiacánu, kam Chapo posielal svojich návštevníkov, ktorých potom Noris či iní kuriéri dopravovali do niektorého z jeho tajných úkrytov.


  


  Okrem mladučkých panien bol Chapo vysadený aj na populárnu mexickú herečku Kate del Castillo, ktorá zažiarila v obľúbenej telenovele La Reina del Sur. Hrala v nej sinalojskú šéfku drogového kartelu, ktorá zo Španielska riadila svoje impérium. Z jedného prepisu som sa dozvedel, že Chapo vydal Lic Orovi pokyn získať Katin osobný PIN, aby ju mohol kontaktovať.


  „Tomu chlapovi v živote nezáleží na ničom inom, len na pašovaní drog a preťahovaní toľkých ženských, koľko stihne,“ písal som Bradymu. „Na ničom. Buď vybavuje každodenné obchodné záležitosti, alebo nejakú práši.“


  Sex bol jedinou prestávkou v Chapovom živote workoholického pašeráka drog. Ženy sa u neho striedali ako v otáčavých dverách, pomedzi návštevy v tej istej posteli privítal svoju manželku, sex bol takmer neustály.


  V hlave sa mi ozval inštinkt policajta z ulice: čím bola jeho posadnutosť silnejšia, tým bolo pravdepodobnejšie, že prerastie do využiteľnej slabosti, Chapovej Achillovej päty. Vskutku, z dôveryhodného zdroja som sa dopočul, že Chapo s Mayom často žartujú, že ženské raz budú znamenať ich koniec.


  


  Keď som ráno po oslave Dňa zosnulých prišiel k svojmu pancierovanému autu, zistil som, že z neho niekto ukradol rezervu. V čelnom skle bola dierka – z miesta pred šoférom sa po nepriestrelnom skle v sústredných kruhoch ako pavučina ťahali trhliny. Vyzeralo to na výstrel z pištole z malej vzdialenosti.


  Pomaly som ustúpil ďalej od môjho auta, očami som prechádzal z jedného auta na druhé, pohľadom som skúmal, či ma niekto pozoruje.


  Zastavil som sa na mužovi v čiernom Lincolne Navigator na druhej strane cesty. Pred očami sa mi mihali výjavy chlapa so zjazvenou tvárou, ktorého som videl na parkovisku pri odovzdávaní peňazí.


  Mohol to byť ten istý človek?


  Vonkoncom som nemal náladu to na mieste zisťovať. Rýchlo som skočil do auta, kde ma aspoň chránil pancier. Zavolal som manželke a povedal som jej, aby sa niekoľko dní neukazovala vonku, pomaly som sa vydal na cestu a čakal, či to auto vyrazí za mnou.


  Potom som dupol na plyn, ostro som zabočil doprava a auto v spätnom zrkadle sa mi rýchlo stratilo z dohľadu.


  


  Keď som na veľvyslanectve prechádzal okolo Kikiho miestnosti, rozdrnčal sa mi mobil.


  „Nazdar, Tocallo sa práve spýtal Ingeho, či môže dať odpraviť nejakého chlapa v base,“ oznámil mi Brady. „Pozná jeho presnú polohu, nielen basu, ale aj konkrétnu celu.“


  Vedeli sme, že Inge je skratka pre ingeniero, teda inžiniera. Ďalšia prezývka, ktorou ľudia z kartelu v správach nazývali Chapa.


  „A čo na to Chapo?“


  „Je to čudné,“ odvetil Brady. „Odkazuje Tocallovi, aby získal viac informácií. Chce vedieť viac.“ To naozaj znelo ako od Chapa. Už som vedel, že napriek médiami nafúknutej povesti krvilačného narkobaróna, Chapo v skutočnosti veľmi dôkladne, ba až bojazlivo zvažuje každé použitie násilia. Väčšina pašerákov zo Sinaloe sa vôbec nezdráhala niekoho zabiť, a osobitne to platilo pre hornatý terén v Sierra Madre, kde Chapo vyrástol. Krvavé spory a prestrelky tu boli bežnou praxou.


  Chapo však očividne rokmi zmúdrel. Často sa stávalo, že keď mu jeho ľudia hlásili vážny problém – niekto sa dopustil hrdelného zločinu –, Chapo sa pustil do vlastného vyšetrovania, pri ktorom kládol otázky, aby sa dozvedel viac faktov.


  V duchu som sa vrátil do čias, keď sme v rámci našej jednotky vo Phoenixe s Diegom celé hodiny sedeli s prokurátorom, spisovali sme návrhy obvinení, pričom prokurátor po nás pálil otázky, akoby sme už ako svedkovia pred súdom čelili krížovému výsluchu:


  „Odkiaľ to viete, Andrew? Boli ste tam? Kto vám to povedal?“


  Chapove výsluchy boli vyčerpávajúce. Kým rozhodol, čo bude najlepším riešením problému, často premýšľal aj deň či dva ako postupovať – a to aj v prípade, ak bol výsledkom trest smrti.


  S Bradym sme sa o tom presvedčili pri pozeraní videa spred niekoľkých rokov, na ktorom sa Chapo v obľúbenej bejzbalovej čiapke prechádza pod palapami v Sierra Madre, zatiaľ čo na zemi sedí neznámy muž pripútaný rukami k stĺpu. Chapo chodí sem a tam, vypočúva väzňa a po celý čas pôsobí nanajvýš pokojne.


  


  Teraz, keď sa nám s Bradym vďaka záznamom z Druhého poschodia darilo nahliadnuť do Chapovho života, potrebovali sme sa opäť posunúť o poschodie vyššie na ďalšiu úroveň zrkadiel. Chapovo osobné zariadenie už nemohlo byť ďaleko.


  „Druhé poschodie všetko posúva niekomu s užívateľským menom MD#8,“ povedal mi Brady jedného dňa.


  „Má MD#8 nejaké meno?“


  „Áno,“ prikývol Brady. „Druhé poschodie mu hovorí Condor.“


  Niekoľkokrát som si to meno v duchu zopakoval, či sa mi vybaví v nejakej spomienke z minulosti. Nič. No na rozdiel o užívateľských mien ostatných zrkadiel, označenie Condor znelo ako meno konkrétnej osoby. Alebo aspoň ako narcoprezývka. Kondory žijú v hornatej krajine, vznášajú sa vo vzduchu – nemohol to byť náznak, že ten človek pôsobí na vyšších priečkach hierarchie kartelu? Nemohol som si dovoliť márniť čas špekuláciami, potreboval som sa dozvedieť, kde presne sa Condor nachádza.


  Aj keď som poznal PIN Condorovho zariadenia, na jeho lokalizáciu som potreboval zistiť jeho mexické telefónne číslo.


  A na to som potreboval Dona Domingueza. Don bol personálny koordinátor oddelenia špeciálnych operácií DEA vo virgínskom meste Chantilly. Prvoradou úlohou personálnych koordinátorov v oddeleniach špeciálnych operácií bolo pomáhať agentom v teréne, ktorí pracovali na veľkých prípadoch. Zisťovali, či sa rovnakou vecou zaoberajú viaceré zložky, zabezpečovali financovanie odpočúvania a pôsobili ako styční dôstojníci so spravodajskou komunitou.


  Aj keď Dominguezova hodnosť zodpovedala postaveniu mojej vo vedúcej skupine, v duchu bol agentom z ulice.


  „Je úplne iný ako tie kancelárske krysy vo Washingtone,“ vysvetľoval som Bradymu. „Don je jeden z nás. Páli mu to. Vie, že toho hajzla máme na dosah.“


  Poslal som Donovi Condorov PIN, aby sa dostal k číslu. Don mal prístup k úzkemu tímu technikov DEA, ktorí si vybudovali perfektné vzťahy s najväčšími telekomunikačnými operátormi – dokonca s tými kanadskými vrátane BlackBerry.


  Vybavenie štandardnej žiadosti zo strany operátorov mohlo trvať aj tri týždne, a dovtedy by Condor – a všetci ostatní používatelia – dostal nový BlackBerry, takže by sme museli začať odznova. Lenže keď Brady so svojimi ľuďmi spísali žiadosť, aby im BlackBerry sprostredkoval Condorovo telefónne číslo, bol som si istý, že Don bude drieť ako žeravý, aby pre nás čo najrýchlejšie získal potrebné údaje.


  


  A veru, neubehlo ani dvadsaťštyri hodín, a Don Dominguez zistil, čo sme potrebovali.


  „Don mi práve poslal Condorovo číslo,“ povedal som Bradymu, ktorý už sa nevedel dočkať, kedy ten mobil lokalizujeme.


  „Kde je?“ spýtal sa Brady.


  Do niekoľkých minút sa mi rozžiarili oči pri pohľade na výsledok, ktorý som obratom poslal Bradymu:


  


  24,776, -107.415


  


  „Ozýva sa z Colonia Libertad.“


  „Colonia Libertad?“


  „Áno,“ prisvedčil som. „Zdá sa, že je to nejaké zabudnuté predmestie na juhozápade Culiacánu.“


  Zistili sme, že BlackBerry sa nachádza v hlavnom meste Sinaloe. Sieť sa sťahovala: prvý raz sme lokalizovali zariadenie mimo Duranga.


  


  Condor bol v Culiacáne. Priemerne veľké mesto so 675-tisícmi obyvateľov uprostred Sinaloe západne od svahov Sierra Madre bolo rodiskom mexického drogového biznisu a po kolumbijskom Medellíne prevzalo titul hlavného mesta svetového obchodu s drogami. Od čias Miguela Ángela Félixa Gallarda až po Chapovu éru platilo, že všetci vrcholoví lídri kartelov pochádzali priamo zo Sinaloe alebo z okolitých mestečiek.


  Culiacán bol povestný tamojším cintorínom Jardines del Humaya, ktorý sa stal známy ako „pohrebisko narkobarónov“, s klimatizovanými mauzóleami za šesťstotisíc dolárov, medzi ktorými bola aj pompézna hrobka Chapovho zavraždeného syna Edgara. Nachádzal sa tu aj oltár Jesúsa Malverdeho, svätého fúzatého patróna obchodníkov s drogami. Podľa legendy bol Malverde bandita zo sinalojských hôr, ktorý bohatým bral a chudobným dával – až kým ho v roku 1909 neobesili.


  


  Spomenul som si, ako mi Diego rozprával, že keď bol na dovolenke v Culiacáne, navštívil aj Jardines del Humaya. Vravel, že mu vyrazilo dych, keď videl, koľko peňazí pašeráci drog nalievali do údržby oltára. Medzičasom sa stal Culiacán známy ako mesto kriminálnikov, kam nemali prístup cudzie úrady, čo bol problém, pretože väčšinu miestnych policajtov a vojakov skorumpovala Chapova organizácia.


  Presnejšie, zo strachu z okamžitej kontry sa zvonka do Culiacánu nikdy neodvážila žiadna policajná či vojenská jednotka.


  Bez ohľadu na to, aký odľahlý a nedotknuteľný sa nám Culiacán zdal, mali sme v rukách náznak, že Chapo sa nachádza v mexickom drogovom hlavnom meste.


  


  Nastúpil som do prvého lietadla z DF do El Pasa, kde som sa stretol s Bradym, Joom a Neilom Millerom, ďalším členom Bradyho tímu na ministerstve pre vnútornú bezpečnosť.


  „Neil je náš buldozér,“ oznámil mi Brady so smiechom. „Ak tým dosiahne, čo potrebuje, je mu jedno, či niekoho naserie. Vitaj u nás.“ Brady otvoril dvere, za ktorými sa ukázala novozriadená bojová miestnosť. Nachádzala sa v zastrčenom konferenčnom priestore pobočky ministerstva pre vnútornú bezpečnosť v El Pase. Keď si privlastnili miestnosť, vybavili ju viac než desiatkou počítačov a posadili do nej aspoň toľko prekladateľov, ktorí postupne prechádzali všetky záznamy z Chapových kancelárií a teraz aj z Druhého poschodia.


  Napriek investovaným zdrojom však bol Brady ako na ihlách. „Ako môžeme vedieť, že nad kanceláriami a Druhým poschodím nie je ďalších sto poschodí? Podľa mňa sme v riti. Tie zrkadlá môžu pokračovať donekonečna.“


  Chvíľu som počkal, kým som svojmu kolegovi prezradil, čo viem.


  „Nie, nie sú ich stovky,“ upokojil som ho. „Analyzoval som Condorove kontakty. A práve som na to prišiel: dve. Sú len dve vrstvy.“


  Condor nebol v styku so žiadnymi inými PIN – len s Druhým poschodím.


  „Tým sa to končí,“ oznámil som. „Condor tie správy nikomu neposúva. On je na konci reťazca.“


  Brady tomu nechcel veriť.


  „Buď Condor každý deň ručne vyťukáva tisícky správ a posúva ich ďalej – čo je takmer nesplniteľná úloha –, alebo sa nachádza v miestnosti s Chapom, ktorý mu osobne diktuje pokyny,“ pokračoval som.


  Brady sa kamsi rozbehol a o niekoľko minút sa vrátil s Neilom.


  „Máme ho, človeče,“ vyhŕkol Brady.


  „Ako to myslíš?“ spýtal som sa.


  „Práve sa na to pozerám.“ Brady mi ukázal prepis správ, ktoré v to ráno dostal Condor z Druhého poschodia. V jednej zaznela otázka, či už je el generente, riaditeľ, hore.


  Condor sa očividne nachádzal v tej istej budove, alebo dokonca v tej istej miestnosti ako bos.


  Condor odpísal: „Nie, stále spí...“


  ABRA LA PUERTA


  Z HORNÉHO POSCHODIA sa stal môj život.


  Úplne ma pohltilo sledovanie polohy toho BlackBerry, najbližšieho k Chapovi. Kým som mohol kontrolovať polohu toho zariadenia na Hornom poschodí – zapínalo sa o šiestej ráno a vydržalo v sieti často aj po polnoci –, na ničom inom mi nezáležalo.


  Ešte aj keď som v La Condese ležal s manželkou v posteli, v duchu som sa nikdy nevzďaľoval od Horného poschodia. Teraz, keď som vedel, ako Chapo riadi každodennú prevádzku svojho multimiliónového drogového impéria, potreboval som už len jeho polohu. Vzhľadom na Chapovu záľubu v premiestňovaní z jedného úkrytu do druhého, z vidieka do mesta, často v rozmedzí hodín, to nebolo také jednoduché, ako sa môže zdať. Pri každej kontrole polohy som starostlivo označil miesto na elektronickej mape Culiacánu, a pridal som k nemu poznámku s dátumom o čase, keď sa tam ozvalo Condorovo zariadenie.


  Horné poschodie.


  Ak sa Condor pohyboval s ním, každá nová lokalizácia mi pomáhala doplniť vzorec Chapovho každodenného správania.


  Aj Brady, Neil a Joe pracovali prakticky nonstop, sledovali toľko zariadení, koľko ich len dokázali identifikovať – Kanceláriu 1 až 10 a Druhé poschodie –, navyše nové dôležité zrkadlo s užívateľským názvom Usacell. Rýchlo sme zistili, že Usacell – to meno pripomínalo názov veľkého mexického telekomunikačného operátora Iusacell – je duplikát: ďalšie zariadenie na Druhom poschodí, ktoré v Durangu obsluhoval používateľ Telcel.


  „Je zjavné, že je to ten istý chlap,“ poznamenal Brady.


  „Každému BlackBerry dal názov podľa operátora, aby si ich nepoplietol.“


  Zariadenie Usacell síce bolo len ďalšie zrkadlo, ale aj tak nám prinieslo dôležité správy, ktoré boli podľa Chapa ukryté. Ak kancelárske zariadenia posielali každý deň po dvesto správ Telcelu a Druhému poschodiu, rovnaké množstvo ich posielali aj Usacellu. S Bradym sme odhadli, že sa nám darí zachytávať zhruba tri štvrtiny komunikácie drogového kartelu, ktorá prichádza k bosovi a od neho.


  Okno do Chapovho sveta bolo čoraz priehľadnejšie.


  „Nateraz by sme sa mali zamerať na Druhé poschodie,“ navrhol Brady.


  Na Druhom poschodí sme vedeli zachytiť všetky rozkazy prichádzajúce od Chapa a všetku komunikáciu smerujúcu z kancelárskych zariadení nahor.


  „Súhlasím, to bude naša zlatá žila,“ prikývol som.


  Keby Condor a Kancelárie vymenili BlackBerry, ľahko by sme s Bradym dokázali identifikovať ich nové PIN, stačilo, aby sme naďalej zachytávali správy z dvojice zariadení na Druhom poschodí, Telcelu a Usacellu.


  Z Kancelárie 4 sme teraz získavali cenné spravodajské informácie, no na tomto zrkadle som si všimol ešte čosi: nielenže z nej cez Druhé poschodie prúdili správy nahor k Chapovi, ale zároveň sprostredkúvala operatívne pokyny – zväčša sa týkali Chapovho podnikania v Kanade ďalšiemu elitnému hráčovi s užívateľským menom Panchito.


  „Videl si, kto robí na Panchitovi?“ spýtal som sa Bradyho. „Vyzerá to na celý newyorský FBI.“


  „Veru,“ prisvedčil Brady. „Videl som to.“


  „Náš Panchito musí byť Alex Cifuentes.“


  Newyorská pobočka FBI nám tvrdila, že o Chapa má záujem aj po tom, čo sa pustila do rozpracúvania dlhoročného kolumbijského narkobaróna Hildebranda Alexándra Cifuentesa Villu, ktorý sa okolo roku 2008 presťahoval do Sinaloe, kde plnil úlohu ľudského kolaterálu za všetky Chapove drogové zásielky medellínskej rodiny Cifuentesovcov – Villovcov.


  Po zlyhaní operácie v Cabo San Lucas sa k nám dostávalo čoraz menej spravodajských informácií z FBI. Alex – ako všetci hovorili Cifuentesovi – bol jedným z Chapových pobočníkov.


  Niekoľko mesiacov pred koordinačným stretnutím v Mexico City som bol v New Yorku a na porade som sa ľuďom z FBI pochválil vynikajúcimi pracovnými vzťahmi s ministerstvom pre vnútornú bezpečnosť a Bradyho tímom.


  „Ide to rýchlo,“ povedal som. „Tento vlak nezastavuje. Ak chcete nastúpiť a podeliť sa s nami o svoje informácie, je najvyšší čas.“


  Nebolo to prvý raz, čo som sa pokúšal koordinovať spoločné vyšetrovanie s FBI. Zistil som, že ich špeciálni agenti sú zdvorilí profesionáli, ale zároveň som vedel, že sú veľmi skúpi na informácie. Pre FBI bolo typické, že si držia karty blízko pri tele – tak ma aj školili v Quanticu. V FBI boli presvedčení, že sú najlepšou vyšetrovacou agentúrou na svete, ale keď prišlo na drogy – najmä v prípade zložitého komplexu mexických kartelov –, ich odbornosť sa nemohla rovnať s DEA.


  No akokoľvek som chcel ostatných priviesť k spolupráci, vedel som, že to bude zložité.


  V zložkách FBI sa nachádzali predovšetkým archívne spravodajské zistenia o Cifuentesovi, po ktorom na základe viacerých federálnych zatykačov za pašovanie drog pátrali DEA aj FBI. Lenže namiesto toho, aby sa ľudia z FBI delili o informácie s DEA, posúvali ich CIA, lebo dúfali, že odtiaľ na výmenu dostanú niečo, vďaka čomu budú mať navrch.


  Vedel som, že keď raz niektorá federálna agentúra pošle informácie do CIA, pôvodný zdroj okamžite stratí kontrolu nad stupňom ich utajenia, šírenia a využívania. Bolo to jasné všetkým agentom, s ktorými som spolupracoval na veľvyslanectve, a práve z toho dôvodu sme sa s Bradym dohodli, že pre CIA v našom vyšetrovaní niet miesta.


  Prakticky všetky naše informácie o Chapovi sme získavali vďaka súdom schváleného odpočúvania, chceli sme totiž, aby sme tie dôkazy mohli použiť na americkom federálnom súde pri obžalobe Chapa a ostatných predstaviteľov jeho kartelu. Práve takto sa DEA darilo narúšať činnosť drogových organizácií a napokon ich celkom rozložiť. Na druhej strane, CIA bežne pracovala s vyhradenými a prísne tajnými zdrojmi, ktoré bolo náročné – ak nie priamo nemožné – použiť pred súdom.


  Nepotreboval som CIA, zároveň som však vedel, že by sa k nám veľmi chceli pridať, lebo videli, akým tempom sa s Bradym blížime k zisteniu Chapovej polohy.


  „Federáli a tajní chcú zvolať spoločnú poradu,“ oznámil som Bradymu.


  „Kde?“


  „V Langley.“


  „Doriti,“ zahrešil Brady. „Nepotrebujeme ich.“


  „Ak nič iné, musíme byť na jednej lodi, pokiaľ ide o Cifuentesa. Ak tam nepôjde ani jeden z nás, musíme tam za nás niekoho poslať. Porozprávam sa s Donom.“


  Don Dominguez sledoval tento vývoj z Virgínie a súhlasil s tým, že sa v našom mene zúčastní na rokovaní v sídle CIA. Výsledkom stretnutia bola dohoda všetkých zúčastnených agentúr na zatknutí a odstránení Cifuentesa z Chapovej pašeráckej organizácie, ale až keď nastane správny čas. Bolo kľúčové, aby sa v tejto veci koordinovali všetky agentúry. V FBI som si potvrdil, že Panchitov PIN naozaj patrí Alexovi Cifuentesovi a sprostredkoval som im viacero súradníc polohy Cifuentesovho BlackBerry, ktorý sa hlásil z vidieckej oblasti juhozápadne od Culiacánu.


  


  Koncom novembra 2013 som dostal nástojčivú esemesku od Bradyho v El Pase.


  „Toto práve prišlo,“ napísal mi Brady a odcitoval zo španielčiny preložené zachytené správy. Druhé poschodie vysielalo všetkým zariadeniam:


  „Panchito bol zajatý v súboji s vojakmi a Picudo ho išiel vyslobodiť. Vypnite si mobily, inak získajú vaše PIN.“


  Okamžite som zavolal Bradymu.


  „Kurva – federáli nás podrazili!“ kričal.


  „Počkaj,“ zastavil som ho. „Pozriem sa na to a zistím fakty.“


  Oslovil som kolegu v pobočke DEA v Mazatláne, ktorý sa zasa obrátil na svoje kontakty v miestnych vojenských zložkách, a spýtal sa ich, čo vedia o udalostiach neďaleko Culiacánu.


  Mexičania sprvu ani nevedeli, koho vlastne zatkli. SEDENA* na malom ranči zatkla akéhosi chlapíka v strednom veku, ale vojaci ho nepovažovali za Kolumbijčana a už vôbec nie za Cifuentesa.


  „Tvrdia, že majú nejakého Enriqueho Garcíu Rodrígueza,“ oznámil som Bradymu. „Práve mi posielajú kópiu jeho pasu s fotografiou.“


  Brady čakal na linke, kým mi do e-mailu dorazí pošta z Mazatlánu. Keď som otvoril prílohu, na fotografii som zbadal muža medzi štyridsiatkou a päťdesiatkou s ustupujúcimi vlasmi, prešedivenou bradou a svetlou pleťou.


  „Je to Cifuentes, človeče,“ vyhŕkol som. „Ten mexický pas je vystavený na falošné meno. Panchito je vybavený.“


  „Osral ich pes!“ zúril Brady.


  Vedel, že je len otázkou času, kedy sa zrúti všetko, čo sme spolu vybudovali v bojovej miestnosti v El Pase.


  Samozrejme, do niekoľkých minút Chapove kancelárie začali vypínať svoje BlackBerry; po nich malo nasledovať Druhé poschodie a napokon Horné poschodie: Condor.


  A potom budeme s Bradym opäť tápať v tme.


  „Práve mi prišla správa z FBI,“ pokračoval som. „Tvrdia, že s tým nemajú nič spoločné.“


  „Hovno,“ neveril Brady.


  „Nie som si tým istý. Ale jedno ti viem povedať – SEDENA tú informáciu dostala od CIA,“ povedal som. „To ti garantujem.“


  


  * Mexická armáda – skratka označenia Secretaría de la Defensa Nacional.


  


  Po telefonáte s Bradym som sa s otázkami o zatknutí Cifuentesa obrátil na protiteroristickú skupinu CIA v Mexico City. Najprv popierali, že by o tom niečo vedeli, ale napokon mi šéf pobočky povedal pravdu: všetky súradnice mobilu na vidieku, ktoré som odovzdal FBI, tajní posunuli mexickej armáde. (CIA sa bránila, že Mexičanom povedali len toľko, že na tých miestach sa nachádza „záujmová osoba“.) Vzápätí si CIA umyla ruky a tvárila sa, že s udalosťami, ku ktorým došlo po odovzdaní súradníc, nemá nič spoločné – na operáciu nedohliadali a nespolupracovali s mexickými kolegami. Popravde, v CIA ani nevedeli, či SEDENA zatkla správneho človeka, inak by sa k tomu úspechu okamžite prihlásili. A naozaj, keď som potvrdil, že zatknutou osobou je Alex Cifuentes, CIA si na tom rýchlo pripísala zásluhu.


  Z konania CIA mi bolo zle, vedel som však, že je to jednoducho ich pracovná metóda: získavajú spravodajské informácie z iných federálnych agentúr a ľahkovážne ich posúvajú mexickým kolegom.


  „Zasraní špicli, to sú celí oni,“ posťažoval som sa Bradymu. „Povedia to Mexičanom a potom sa z diaľky pozerajú, ako sa to poserie. Rozloženie medzinárodného drogového kartelu majú na háku. Pre nich je to len štatistika. Ak si môžu do kolónky zapísať odovzdanie kľúčovej informácie alebo zatknutie, môžu obhájiť svoju existenciu.“ Išlo o klasický príklad zlyhania komunikácie, ak nie priamo nepriateľstva medzi americkou spravodajskou komunitou a federálnymi vyšetrovacími orgánmi. Už som vedel, ako to chodí: CIA svoje aktivity v Mexiku takmer nikdy nekoordinovala s DEA. Platilo to v Mexiku, ale podobným spôsobom fungovala po celom svete. Často vážne poškodili mimoriadne citlivé, súdmi posvätené vyšetrovanie, ako bolo to naše.


  Tak či onak, Alexa Cifuentesa predčasne zatkla SEDENA a nám zostalo zbierať odrobinky. Po zatknutí sa odmlčali prakticky všetky odpočúvané BlackBerry. Bol som naštvaný, pri rozhovore s Bradym som sa však snažil krotiť emócie – nemalo zmysel prilievať olej do ohňa. Bradyho to však nezastavilo.


  „S tými hajzlami z FBI som skončil,“ hromžil. „Už im nikdy nepovieme ani slovo.“


  „Rozumiem ti, ale musíme konať s rozvahou,“ upokojoval som ho. „Ide o to, že netušíme, či sa CIA od FBI nedozvedela ešte niečo, čo by mohlo znova torpédovať naše vyšetrovanie. Musíme si ich držať blízko pri tele.“


  „Ako povieš,“ prehodil Brady. „Tak budeš ďalej robiť Švajčiarsko – to ti ide najlepšie. Ale poviem ti, že keby som bol v Mexiku, tak už by som nejakých smradov držal pod krkom.“


  


  „Argo,“ povedal som. „Videl si ten film? S Benom Affleckom?“


  „Ten o hollywoodskej habaďúre na Iráncov?“


  „Ten.“


  „Jasné. Argo, poser sa.“


  Zasmial som sa. „Myslíš, že by sme to zvládli aj my?“


  „S Chapom? Čo ja ti viem...“


  Alex Cifuentes celé roky na žiadosť Chapa zháňal producentov, scenáristov a hercov.


  Vzhľadom na úsilie, s akým Chapo tajil miesto svojho pobytu a zložitosť jeho komunikácie, to môže znieť čudne, ale bol posadnutý tým, aby vyrozprával svoj životný príbeh, ako sa z ulice dostal k bohatstvu. Zúfalo túžil po tom, aby na striebornom plátne videl svoju premenu z biedneho pouličného predavača pomarančov v La Tune na najbohatšieho narkobaróna na svete. V prepisoch správ sme podchvíľou zachytili, ako sa Chapo zmieňuje o predstave filmu, telenovely či knihy. Chapo bol ochotný vyrozprávať sa hocikomu, kto bol ochotný počúvať jeho príbeh.


  Alex Cifuentes preto cez svoje kontakty zháňal odporúčania na filmárov a scenáristov, ktoré potom ponúkal Chapovi. Ak prešli prvým kolom, Cifuentes zariadil osobné stretnutie s Guzmánom na bezpečnom mieste niekde v Culiacáne, prípadne na niektorom z rančov v horách.


  S Bradym sme sa dozvedeli prinajmenšom o jednom nádejnom filmárovi – poznali sme ho len ako Carlina –, ktorý za Chapom priletel z Cabo San Lucas. Carlino mal styky v Hollywoode a tvrdil, že pracoval s producentmi obľúbeného seriálu televízie Fox Polícia v akcii.


  Chapo ten seriál poznal a mal veľký záujem o nadviazanie spolupráce.


  „Potrebujeme zohnať nejakých filmárov,“ navrhol Brady.


  „Stavím sa, že by do toho išli. Už som oslovil našich ľudí v Los Angeles. Je tam pár agentov DEA so stykmi s producentmi. Budú ochotní s nami spolupracovať,“ odvetil som.


  „Žeby sme narafičili vlastnú verziu Arga?“


  „Presne.“


  „Ako na to pôjdeme?“ spýtal sa Brady.


  „Ty budeš hrať režiséra. Stačí, keď ti k tomu zoženieme kameramana. Budeš dokonalý, človeče. Nasadíš svoju tradičnú tvár hráča pokeru. Ani jeden úsmev. Založíš si okuliare s kosteným rámom a budeš na všetkých frflať a bohovať.“


  „To by som zvládol,“ potešil sa Brady.


  „Poďme od Los Angeles, nech vieme, na čom sme,“ navrhol som. „Teraz, keď je Cifuentes za mrežami, je možné, že toho cabróna vytiahneme z Culiacánu, len keď nájdeme vhodných agentov, ktorí by sa vedeli tváriť ako producenti či scenáristi.“


  „Ten film by sa mohol volať Saludos a Generente!“ nadhodil Brady.


  „Boha, to nie. Tú vetu už som čítal toľkokrát, že mi lezie krkom.“


  Civel som na mapu Mexika a pozeral som sa na všetky tie pobrežné rezorty, v ktorých by sme sa mohli stretnúť s Chapom.


  „Najkrajšie na tom je,“ povedal som, „že Chapo ani len nebude musieť opustiť Mexiko. Keby sa mal nakrútiť film založený na jeho živote, pokojne by sa vrátil do Cabo San Lucas. Alebo do Vallarty? Podľa mňa by šiel ešte aj do Cancúnu. Hocikam na mayskej riviére. Už ju precestoval. Cítil by sa tam bezpečne.“


  


  Nielenže sa Chapo stretával s producentmi a spisovateľmi, dozvedel som sa, že existuje aj USB kľúč s prvou polovicou filmového scenára o jeho vzostupe k moci. Svoju manželku Griseldu Lópezovú Pérezovú a dcéru Grisel Guzmánovú Lópezovú poprosil, aby si ho prečítali a zhodnotili ho. Dočkal sa len sťažností, že sa o nich málo zmieňuje.


  Svojej druhej manželke Griselde Chapo prejavoval osobitý rešpekt – ba až úctu. Pravidelne sme s Bradym v prepisoch narážali na Griseldine sťažnosti: často sa dožadovala peňazí pre svoje deti, Chapo jej vždy vyhovel a každých niekoľko týždňov jej posielal po desaťtisíc dolárov.


  Aj po rozchode si očividne zostali blízki. Guzmán mal s Griseldou tri žijúce deti – Joaquína, Grisel a Ovidia –, ktoré patrili medzi Chapove obľúbené.


  Celé mesiace sme zachytávali komunikáciu Joaquína a Ovidia. Bratia používali krycie mená Güero (bledý) a Ratón (myš). Vzhľadom na Joaquínovu svetlú pokožku bola jeho spojitosť so slovom Güero zrejmá.


  Spomenul som si, ako ma pred rokmi vo Phoenixe pri počúvaní narcocorridos Diego naučil slovo güero. „Keď so mnou stráviš nejaký čas v DF,“ vysvetľoval mi, „naučíš sa slang a vyješ niekoľko stánkov s jedlom, už pre nikoho nebudeš gringo. Všetci ti budú hovoriť güero...“


  „A prečo Ratón?“ spýtal sa Brady.


  Zahľadel som sa na fotografiu Ovidia. „Vyzerá ako myš,“ vyhŕkol som, keď som si to uvedomil. Ten chalan mal veľké čierne oči a odstávali mu uši...


  Tak ako ich nevlastný brat Iván, aj Güero a Ratón s otcom neustále komunikovali prostredníctvom zrkadla v Kancelárii 1.


  Bratia pracovali v súrodeneckých dvojiciach, ale zdalo sa, že Güero a Ratón sú na rozdiel od Ivána a Alfreda intenzívnejšie zapojení do každodenného Chapovho podnikania. Podľa zachytených správ však všetci štyria bratia patrili medzi kľúčových aktérov v Chapovej dynastii a boli mu bližší ako ktokoľvek iný v jeho organizácii.


  Neboli to žiadni snaživí amatéri: život narkobarónov mali v krvi a od útleho veku kráčali v otcových šľapajach. Už z pohľadu na ich každodennú komunikáciu mi bolo jasné, že tí štyria chlapci sú pre Chapa všetkým.


  


  Niekoľko týždňov po zatknutí Alexa Cifuentesa sa Bradymu, Joovi a Neilovi s pomocou dohliadajúcej prokurátorky Camily Defusiovej v El Pase opäť podarilo vytiahnuť loď na hladinu. Získali všetky potrebné povolenia na sledovanie komunikácie a posielali mi stovky čerstvých prepisov. Ministerstvo pre vnútornú bezpečnosť pracovalo rýchlosťou svetla a robilo všetko, aby pomohlo Bradyho tímu v El Pase.


  Brady mi prezradil, že je to najväčšie vyšetrovanie drogových zločinov v dejinách ministerstva. Vedel som, že Bradyho šéfovia robili pre úspech všetko, a v zákulisí celé mesiace mastili úradnícke ozubené kolieska. Také čosi som ešte nevidel. Bradyho nadriadení zariadili, že sme postupovali vpred bez jediného byrokratického prerušenia. Bolo to pôsobivé.


  Brady a jeho tím sa postupne vracali tam, kde boli pred zatknutím Cifuentesa, odpočúvali niekoľko kancelárií a nové zariadenie na Druhom poschodí. Bez ohľadu na cenu zachytených prepisov nás však títo poskokovia z Duranga k Chapovi nijako nepriblížili. Na to sme potrebovali lokalizovať zariadenie z Horného poschodia.


  


  Čakal som, keď objavíme nejaké zariadenie z Horného poschodia, a našťastie to netrvalo dlho. Tentoraz malo zariadenie užívateľské meno MI-26 a jeho majiteľa všetci oslovovali Chaneke.


  „Kto to má byť?“ spýtal sa Brady. „A čo sa stalo s Condorom?“


  „Nie som si istý.“


  „A kto je ten Chaneke, doboha?“


  „Nateraz predpokladajme, že je to náš nový Condor,“ povedal som vyhýbavo.


  Cez notebook som lokalizoval ten mobil. „Super. Chanekeho zariadenie sa hlási z tej istej štvrte. Colonia Libertad. Tam bol aj Condor.“


  Narýchlo som meno Chaneke prehnal cez internetový vyhľadávač. Podobne ako množstvo iných slov v prepisoch, aj v tomto prípade to bol zlý fonetický prepis. Chaneques boli stovky bohov a duchov, ktorých uctievali starovekí Aztékovia. Tieto mýtické stvorenia z mexického folklóru sú „malí ľudkovia, ktorí vám ukradnú dušu“. Zobrazenia chaneques na sochách a maľbách z predkolumbovskej éry pripomínajú malých trolov s nadmerne veľkými očiskami. Podľa aztéckej tradície boli chaneques strážcovia lesov, útočili na votrelcov a strašili ich, aby im z tela vyhnali dušu.


  Náš Chaneke z Horného poschodia bol tiež istý typ strážcu: Chapov najbližší sprostredkovateľ. V prepisoch Chanekeho ostatní nazývali Secre.


  „Musí to znamenať, že je Chapov sekretár, tajomník,“ dovtípil som sa. „A tie používateľské mená – MD-8 a teraz Mi-26 – sú tuším typy vrtuľníkov.“


  „Mohol by byť Chaneke pilot vrtuľníka?“ nadhodil Brady.


  Dôvod sme zatiaľ nepoznali, no zo zachytených správ bola jedna vec zrejmá: Condor to mal ťažké, ale keď prišlo na Chanekeho, ľudia z Chapovej organizácie ho vyslovene nemali radi.


  „Chanekeho všetci nenávidia,“ zhodnotil Brady. „Druhé poschodie a kancelárie naňho jednostaj bohujú. Ako keby mali pocit, že ich okráda. Večne sa ho vypytujú, kedy im El Señor zaplatí. Jeden chlap z kancelárie sa sťažoval, že potrebuje peniaze, aby nakúpil potraviny pre svoje dieťa. A Druhé poschodie mu odkázalo: ,Žiaden strach, až sa vráti Condor, postará sa o teba. “


  „Už to chápem. Chapo má dvoch secretarios – Condora a Chanekeho. Robia tú istú prácu a striedajú sa v zmenách,“ domyslel som si.


  Dospeli sme k názoru, že každý z dvojice sekretárov pracoval pätnásť až tridsať dní v kuse – bez prestávky. Pravdepodobne jedli to, čo jedol bos, spali vtedy, keď spal bos, a vyťukávali všetky pokyny a všetko, čo chcel Chapo poslať cez BlackBerry na Hornom poschodí.


  „Hovor mi o dennej rutine – vieš si predstaviť Condorovu?“ spýtal som sa Bradyho. „Ten chlap nemá žiaden čas na súkromie. Je Chapovým otrokom dvadsaťštyri hodín denne, sedem dní v týždni.“


  Brady sa zachechtal. „A k tomu ten chudák spáva vedľa Chapovej spálne, takže celé noci počúva, ako práši tie svoje štetky.“


  Predpokladali sme, že Chapo už nepoužíva súkromný mobil, lebo ho stále máta, ako ho takmer dolapili v Cabo San Lucas. Odkazy bez výnimky diktoval – celú jeho komunikáciu posielali ďalej dvaja sekretári, takže sa mobilu nemusel ani dotknúť.


  


  Brady a ja sme mali vlastné dôvody nemať Chanekeho v láske. Kedykoľvek po Condorovi nastúpil do služby, výmenu stráží sprevádzala takmer vojensky presná rutina: Chaneke, Druhé poschodie aj obsluha kancelárií v Durangu takmer okamžite vypli mobily. Buď ich zahodili do koša, alebo ich venovali príbuzným, každopádne to pre nás znamenalo logistickú nočnú moru. Všetky odpočúvané zariadenia – zvyčajne ich boli stovky – sa odmlčali. Odrazu sa zastavil prúd správ a nemali sme čo dešifrovať. Kľúčová dierka do Chapovho tajného vnútorného sveta sa stratila, rovnako ako sám úskočný narkobarón.


  Táto emocionálna horská dráha, keď sme jeden deň dostávali stovky prepisov, a odrazu ani jeden, liezla všetkým na nervy.


  „Neviem, ako dlho to môj tím ešte zvládne,“ povedal mi Brady, keď Chaneke znova vypol všetky mobily.


  „Už to skoro máme,“ chlácholil som ho. „Ešte chvíľu. Naposledy sme ho lokalizovali v tej istej štvrti v Culiacáne.“ Bol som si istý, že sledovanie Condorovho či Chanekeho zariadenia nás privedie priamo k Chapovi, takže som ho lokalizoval štrnásť hodín bez prestávky. Do hustého lesa virtuálnych žltých špendlíkov na elektronickej mape husto osídlenej časti Culiacánu pribudli ďalšie. Pred očami sa mi tvoril obraz Chapovho života. Hoci sa prístroj trochu vzdialil, zdalo sa, že Condor ani Chaneke nikdy neopúšťajú Coloniu Libertad.


  „Videl si satelitné snímky tej štvrte?“ spýtal som sa Bradyho.


  „Vyzerá to tam na poriadnu dieru,“ odvetil. „Nevyasfaltované cesty. Rozbité autá. Zadné dvory zakryté celtovinou.“


  „Veru, nedáva mi zmysel, prečo by bol v takej úbohej štvrti. Prečo by sa Chapo zašíval práve tam? Vieme, že jeho sekretári musia byť s ním, takže ak sú tam oni, je tam aj on. Možno nechce byť nápadný.“


  „Počkaj, práve nám niečo prišlo,“ zastavil ma Brady. Priniesli mu štôs čerstvo preložených prepisov. „Chaneke odkázal Narisovi, aby vo Walmarte 68 vyzdvihol Turba. Naris príde v čiernom Volkswagene Jetta,“ vyčítal z nich.


  „Turbo je v riadnych sračkách,“ domyslel som si.


  „Tých šesťsto kíl už sa Chapovi nikdy nevráti a Turbo za to nesie osobnú zodpovednosť,“ odvetil Brady.


  „Tak, tak, môže to byť škaredé. Turbo bude rád, keď z toho vyviazne živý.“


  Niekoľko hodín predtým poslal Chaneke pokyn Turbovi – prešiel cez Druhé poschodie, potom cez Kanceláriu 5 až napokon doputoval k Chapovmu koordinátorovi námornej prepravy v Mazatláne –, aby sa vybral do „El 19“. Vraj ho tam čaká jeho tío, teda strýko, čo bolo ďalšie krycie označenie Chapa. Potom mal ísť k obchodu „Walmart 68 na Obregone“ a počkať, kým ho vyzdvihne čierny Volkswagen Jetta.


  S Bradym sme sa rýchlo dovtípili, že El 19 je krycie označenie Culiacánu.


  „A ten Walmart poznám,“ ozval som sa. „Je kúsok na východ od miesta, kde sa mi hlási Horné poschodie, na ulici Avenida Álvaro Obregón. Je to blízko, ideálne miesto na vyzdvihnutie.“


  Sledoval som Narisov pohyb a pravidelne som ho lokalizoval.


  „Monitoruješ ho?“ spýtal sa Brady.


  „Jasné, je priamo pri tom Walmarte. Teraz zamieril na západ.“ Pravidelne som lokalizoval Narisa na ceste k úskočnému bosovi.


  


  Abra la puerta. Abra la puerta!


  


  Naris posielal správy do Kancelárie 6, ale systém sa zasekol. Jeho požiadavku, aby „otvorili dvere“, kancelária neposielala ďalej na Druhé poschodie, čo znamenalo, že ju nedostal ani Chaneke.


  „Trčí pred akousi bránou,“ domyslel si Brady. „A je poriadne naštvaný.“


  Bol to bizarný vývoj. Vedel som, že Naris je zvyčajne opatrný pri akejkoľvek komunikácii – keď šiel za Chapom, takmer vždy vypol mobil. Lenže teraz, keď zostal trčať pred akýmsi domom a nikto mu neotváral bránu, povedal si, že to riskne a zapne BlackBerry, aby sa jeho správa čo najrýchlejšie dostala k adresátom.


  


  Carnal, abra la puerta!


  


  „To je ono!“ vyhŕkol som.


  Narisovo zariadenie sa hlásilo z toho istého miesta ako Chanekeho.


  „Veru, Naris je na mieste,“ dodal som. „Máme ho, Brady. Nevieme, v ktorom dome je, ale Chapo musí byť v tom bloku.“


  KAČACIA RÍŠA


  BRADY SA MA UŽ MESIACE vypytoval, na koho spomedzi mexických kolegov sa budeme môcť s dôverou obrátiť pri zatýkaní Chapa.


  „Na federálnu políciu?“


  „Nie – to neprichádza do úvahy.“


  „Niektoré jednotky v rámci armády?“


  „Beznádejné.“


  No teraz, keď sme takmer s istotou a presnosťou jedného bloku určili, kde žije Chapo, bola odpoveď jasná.


  „Máme len jednu reálnu možnosť,“ povedal som.


  V rámci mexických federálnych štruktúr existovala jediná inštitúcia s povesťou nekorumpovateľnej: Secretaría de Marina-Armada de México známa pod skratkou SEMAR.


  „Námorníctvo?“ spýtal sa Brady.


  „Tak,“ prikývol som. „Pokiaľ ide o Mexičanov, musíme sa spoľahnúť na SEMAR...“


  „Dôveruješ im?“


  „To slovo by som nepoužil. Nedôverujem tu nikomu. Nikdy som s nimi nespolupracoval, ale viem, že sú rýchli, flexibilní a vždy sú pripravení do bitky.“


  Priebežne som sledoval výsledky SEMAR-u pri spolupráci s inými agentmi DEA na veľvyslanectve – podieľali sa na decimovaní kartelu Golfo a potom aj Zetas na východnom pobreží Mexika.


  „To znie sľubne,“ zhodnotil Brady.


  „V Mexico City je špeciálna brigáda,“ pokračoval som.


  „Podľa toho, čo som počul, je najmenej skorumpovaná zo všetkých.“


  Odkedy som začal spolupracovať s Bradym a jeho tímom, mexickým kolegom som neposunul vôbec nič.


  Po prvé, Mexičania ešte nevedeli, že americké federálne agentúry dokážu odchytávať správy, ktoré si v Mexiku cez BlackBerry posielajú pašeráci drog. Po druhé, v žiadnom prípade som nebol ochotný zverejniť nijaké spravodajské informácie, kým som so železnou istotou nepoznal Chapovu polohu.


  „Stále je priskoro, aby sme ich oslovovali,“ povedal som Bradymu. „A okrem toho mi šéfovia tvrdia, že o nasadení v Culiacáne nebude SEMAR ani len uvažovať. Je to veľmi nebezpečné.“


  


  Medzitým sa v prepisoch z ničoho nič objavilo nové meno.


  „Nejaký Lic-F,“ ozval sa Brady. „Naďabil si už naňho? Prechádzam si jeho správy. Očividne má veľmi blízko k Chapovi – vyzerá to, akoby mu pomáhal koordinovať zásielky kokaínu do a z Culiacánu a veľmi úzko spolupracuje s Picudom.“


  „Veru,“ prisvedčil som. „Zdá sa mi, že pre Chapa sú to najdôveryhodnejšie oči a uši. Je opatrný a bystrý. Ale nemyslím si, že je to právnik. Niečo v tých prepisoch mi hovorí, že má blízko k bezpečnostným zložkám.“


  Pri uvažovaní o Licovi-F som sa v duchu vrátil k úteku z väzenia Puente Grande – na to, ako Chapo skorumpoval stráže a na chyby vedenia väzenia. Lic-F? El Licenciado? Dámaso? Bývalý zamestnanec sinalojskej prokuratúry, z ktorého sa počas pôsobenia v Puente Grande stal Chapov blízky priateľ?


  „Myslím, že z Lica-F sa vykľuje Dámaso López Núñez,“ povedal som. „Ale zatiaľ si tým nemôžem byť istý. Vieme len toľko, že je klzký ako had. A musí mať dobré kontakty v bezpečnostných zložkách.“


  „Pozri sa na toto,“ upozornil ma Brady. „Informuje Chapa o stave akéhosi tunela.“


  Vytiahol som si prepisy správ, ktoré Lic-F adresoval Hornému poschodiu. Lic-F informoval Chapa o presnom opise tunela, ktorý budovali už vyše roka. „Po dokončení bude mať dĺžku približne tisícsto metrov, zatiaľ majú hotových vyše šesťsto metrov,“ dočítal som sa v preloženej správe. Ďalej písal, že na dokončenie stavby a vyplácanie miezd robotníkov bude potrebovať necelú „rolku“ – teda desaťtisíc dolárov.


  „Doriti,“ zaklial som. „Ten tunel bude merať dobre vyše pol míle.“


  „Chcú sa prekopať do San Diega alebo do Nogales – jedno alebo druhé,“ odhadol Brady.


  Vďaka pôsobeniu v pobočke ministerstva pre vnútornú bezpečnosť v El Pase sa z Bradyho stal expert na tunely pozdĺž americko-mexických hraniciach.


  Práve Chapo bol pionierom, ktorý do svojich pašeráckych koridorov zaradil tunely. S ich kopaním sa začalo takmer pred štvrťstoročím, keď sa v arizonskom Douglase objavil prvý cezhraničný tunel. Douglaský tunel, ktorého stavba podľa odhadov vyšla pašerákov na jeden a pol milióna dolárov, sa začínal v jednom dome v mexickom meste Agua Prieta a o sto metrov ďalej ústil do skladu v Douglase. Sinalojský kartel cez tunel pašoval tony marihuany a médiá ho nazvali Tunel Jamesa Bonda. Do podzemného priechodu sa totiž dalo dostať len otáčaním vodného ventilu pri dome, čím sa aktivoval hydraulický systém, ktorý nadvihol biliardový stôl v dome, a tak sa sprístupnil rebrík vedúci do podzemia.


  Nikto netušil, koľko tunelov dal v nasledujúcich rokoch Chapo postaviť. Po objave v Douglase americké úrady odhalili vyše 150 ďalších tunelov, takmer vždy s rovnakými konštrukčnými riešeniami: s ventiláciou, osvetlením, niekedy s koľajami a často s nejakým hydraulickým zariadením.


  


  Zistil som meno dôležitého človeka pri stavbe tunelov: Kava.


  „Možno je Kava architekt,“ povedal som Bradymu. „Možno inžinier. Stále sa hlási Chapovi, informuje ho, ako sú na tom jeho robotníci a o rôznych prebiehajúcich projektoch. Jeden z projektov je v Tijuane – možno je to ten tunel, ktorý spomína Lic-F.“


  „Možno,“ pripustil Brady. „Všetko, čo sa týka toho tunela, posúvam našim ľuďom v San Diegu a v Nogalese.“


  Bol 31. október 2013, keď špeciálna jednotka zložená z príslušníkov DEA, ministerstva pre vnútornú bezpečnosť a americkej colnej a pohraničnej služby neďaleko objavila veľký tunel vedúci z jedného skladu v Tijuane do druhého v San Diegu. V budove veľvyslanectva som sledoval živé vysielanie CNN.


  Tento „supertunel“, ako ho nazvali úrady, sa nachádzal v dvanásťmetrovej hĺbke a kľukato viedol k východu vzdialenému päťsto metrov vzdušnou čiarou v priemyselnom parku západne od hraničného priechodu Otay Mesa. Prepravovať tadiaľ drogy nebola práca pre nikoho s klaustrofóbiou: dospelý človek sa tam nevzpriamil, tunel bol iba čosi vyše metra vysoký a široký ani meter. Bol však vybavený ventiláciou, osvetlením, hydraulickými dverami a elektrickým koľajnicovým systémom.


  Americkí pohraničníci a colníci pri objave supertunela zadržali na mieste troch podozrivých a zabavili významný objem pašovaného tovaru – vyše osem ton marihuany a takmer stopäťdesiat kíl kokaínu.


  S Bradym sme mali silné podozrenie, že tunel bol Chapovým dielom – nie vďaka zmienkam o tuneli v prepisoch, ale preto, lebo že po jeho objave tieto zmienky okamžite zmizli.


  „Úžasné,“ komentoval to Brady. „Všetci sú ako zarezaní. To je ale disciplína! Prídu o taký veľký tunel a nikto nepovie ani slovo?“


  „Vzhľadom na to, na koľkých tuneloch Kava pracuje, si už Chapo musel zvyknúť, že občas o nejaký príde,“ zhodnotil som. „Dopekla, tipujem, že aj teraz kopú minimálne päť ďalších supertunelov.“


  


  Zatiaľ čo sme boli s Bradym pohrúžení do strategického plánovania našej vysoko rizikovej operácie s cieľom zajať Chapa, americkým veľvyslanectvom v polovici decembra 2013 Mexiku otriasla šokujúca správa. Spoločná razia DEA a mexickej federálnej polície v prímorskom rezorte Puerto Peñasco južne od arizonskej hranice sa vymkla z rúk.


  Práve som doraňajkoval a naprával si windsorský uzol na kravate, keď mi zazvonil telefón. „Okamžite nech si tu,“ oznámila mi vedúca skupiny. „Marco a jeho chlapi uviazli v prestrelke v Sonore. Volajú o pomoc.“


  Schmatol som tašku s notebookom a náhlil sa k autu. Agent Marco Perez zvyčajne sedával vedľa mňa, ale v to ráno sa spolu s niekoľkými ďalšími agentmi DEA a mexickou federálnou políciou zúčastnil na tajnej operácii Puerto Peñasco, kde mali zatknúť Gonzala Inzunzu, prezývaného Macho Prieto. Tento narkobarón rozvíjal svoju činnosť pod dáždnikom sinalojského kartelu. Prieto bol chránencom Ismaela Zambadu Garcíu, prezývaného Mayo, a bol považovaný za extrémne nebezpečného.


  Keď som sa prirútil na veľvyslanectvo, túžil som po správe, že Marco a jeho ľudia sú mimo nebezpečenstva a že sa dozviem, čo sa pokazilo. Federálna polícia dorazila k dverám Machovho domu krátko pred úsvitom a Macho reagoval okamžite. Spolu so svojimi ochrankármi cez dvere spustil paľbu a do niekoľkých sekúnd uprostred luxusnej obytnej štvrte plnej amerických turistov, len niekoľko krokov od bieleho piesku zúrila plnokrvná prestrelka. Machovi muži vyzbrojení kalašnikovmi a guľometmi s nábojovými pásmi pálili, kým sa im neminula munícia.


  Keď si Macho zavolal posily, z okolitých domov sa vyrojili ďalší strelci a pálili na policajtov z balkónov a áut. Na miesto sa prirútilo aj Machovo „bojové vozidlo“ – pancierovaný biely Ford F-150 s guľometom na korbe –, ktoré prerazilo barikádu policajných áut. Policajní ostreľovači pritom do čelného skla pálili jeden projektil za druhým a zranili šoféra. Bojové vozidlo sa vymklo spod kontroly a s vytekajúcim benzínom a olejom zastalo na chodníku. Z auta vyskákali ozbrojenci a zapojili sa do boja.


  „Prikrčení čakajú v zadnej časti komplexu,“ oznámila mi vedúca skupiny s uchom prilepeným na slúchadlo. „V pozadí počujem streľbu. Neprestáva ani na chvíľu.“ Perez s dvoma agentmi DEA sa popri betónovej stene dostali do zadnej časti komplexu, na teraz tam boli ako priklincovaní a nemohli opustiť svoje miesto, pretože federálna polícia povolala vrtuľníky Black Hawk, ktoré na nepriateľov vrhali granáty a pri ich výbuchoch sa autá menili na žeravé gule.


  Do prestrelky sa zapojili aj miestne policajné zložky, ibaže sa nepridali k tým dobrým. Miestni policajti, napospol na Machovej výplatnej páske, sa správali ako provizórne sanitky a odvážali zranených ozbrojencov kartelu. Tím federálnej polície bol malý, čelil presile, a teraz aj hrozbe, že ho obkľúčia Machovi chlapi.


  V tom chaose sa Machovým ochrankárom podarilo vyniesť ho cez zadný východ do pripraveného auta a utiecť, ale Macho silno krvácal. Keď sa federálni policajti konečne prestrieľali do domu, všade videli mláčky krvi a karmínové odtlačky rúk. Macho sa v snahe zastaviť krvácanie ponoril do vírivky, takže v nej bublala hustá, tmavočervená voda. Krvavé škvrny na dlážke viedli k zadnému východu. Macho Prieto síce unikol, bolo však zrejmé, že zraneniam čoskoro podľahne.


  Vážne zranenia utrpeli aj dvaja príslušníci mexickej federálnej polície, ktorých chlapi z DEA expresne previezli cez americké hranice do Tucsonu. Nemohli riskovať zotrvanie v Mexiku – po rozšírení správy, že federálna polícia zabila Macha, by nikde v Sonore neboli v bezpečí pred hrozbou útoku.


  Zranení príslušníci federálnej polície sa uzdravili v arizonskej nemocnici, nezranil sa žiaden z agentov DEA a Macho zomrel – operácia sa teda považovala za významný úspech v boji proti sinalojskému kartelu, zároveň to však bola jedna z najkrvavejších medzinárodných operácií v dejinách DEA.


  


  Culiacán mal v mojich myšlienkach odjakživa čestné miesto. Ešte viac to platilo po krvavej operácii s cieľom zajať Macha Prieta.


  Tak ako Macho tvrdou rukou ovládal svoju domovskú pôdu v Sonore, Chapo zvieral Culiacán. S Bradym nám bolo jasné, že bude takmer nemožné zasiahnuť proti Chapovi kdekoľvek v Culiacáne či okolí: mohlo by sa to skončiť tak, že na nás vytiahne zbrane celé mesto. Videli sme, koľko strelcov dokázal Macho povolať v rezortnom mestečku Puerto Peñasco – koľko by ich asi prišlo na pomoc Chapovi, keby sme naňho zaútočili v Culiacáne? Práve z toho dôvodu sme s Bradym usilovne hľadali miesto mimo Culiacánu, kde by sme ho mohli zajať rýchlo, ticho a azda bez streľby.


  „Koľko má Chapo detí?“


  V ten deň sme si telefonovali už piaty raz, a to ešte neodbilo poludnie.


  „Prinajmenšom toľko, koľko ženských mal v posteli – nikto nevie,“ odvetil som. „Stovky? Niektoré z nich môžeš mať za suseda.“


  Brady sa nahlas zasmial.


  „Ale teraz vážne,“ pokračoval som. „Zaujímať nás musia len štyria jeho najdôležitejší synovia.“


  Blížili sa Vianoce a všimol som si, že Ratón a Güero pravidelne cestujú mimo Culiacánu. Chapo im povedal, kde sa stretnú – tomu miestu hovoril Pichis.


  „S tým Pichis nedá pokoj – stále dookola. Aj dnes: Stretneme sa v Pichis,“ prečítal Brady jeden z čerstvo preložených prepisov.


  Rovnakými prepismi som sa prehrýzal aj ja.


  „Áno, videl som to. Netuším, čo má Pichis znamenať. Ale je to nejaká budova s bazénom a palapami – Kava ho pravidelne informuje, ako postupuje stavba.“


  Práve na zmienky o možných miestach stretnutia kľúčových hráčov som si dával najvyšší pozor, najmä ak boli plánované mimo mesta. Keď Güero s Ratónom vyrazili z mesta na juh, začal som lokalizovať ich mobily a čoskoro som mal na elektronickej mape šesť virtuálnych špendlíkov, ktoré tvorili krivolakú čiaru pozdĺž sinalojskej štátnej cesty číslo 5.


  Lenže potom nič. Zhruba po päťdesiatich minútach ich telefóny prestali reagovať. Boli tak ďaleko v divočine, žeby boli mimo dosahu vykrývacích antén? Alebo si pred stretnutím vypli telefóny, prípadne z nich rovno vybrali batérie? Nemohli sme ich ďalej sledovať, ale mohli sme sa ponoriť do Chapovho jazyka. Čo, pre Kristove rany, znamenal názov Pichis?


  


  Dvadsiateho štvrtého decembra 2013 o 22.34. Práve som si nalial za pohárik domáceho vaječného likéru a pomáhal som manželke baliť posledné vianočné darčeky pre chlapcov, keď mi vrčiaci telefón oznámil prijatie správy od Bradyho v El Pase.


  „Ďalšie stretnutie v Pichis.“


  Tentoraz okrem Güera a Ratóna prišiel aj Tocallo. Podľa Chapových pokynov mali traja chlapci na benzínovej pumpe v nejakom Celise počkať na šoféra, ktorý ich dovezie na miesto. Keď si manželka všimla, že si sadám k počítaču, aby som lokalizoval ich mobily, prevrátila oči.


  Celis označoval mestečko Sanchez Celis.


  „Jednu benzínku vidím pri južnej výpadovke, ale telefóny už mlčia,“ oznámil som Bradymu.


  Bola jedna po polnoci pred Prvým sviatkom vianočným a s Bradym sme civeli do virtuálnej mapy na internete, hľadali sme nejakú opustenú sinalojskú farmu s prístupom k močiaru, kde by sa mohol nachádzať Chapov prísne tajný úkryt.


  Vtedy to všetko začalo do seba zapadať. „Pred niekoľkými týždňami si objednával tie člny poháňané ventilátormi, však?“ spýtal sa Brady.


  „Áno. A potom spomínal stavbu bazéna s palapami,“ odvetil som. „Takže to musí byť niekde pri vode – neďaleko močiarov Ensenada de Pabellones.“


  „Mám to!“ skočil mi do reči Brady. „Pichis. Je to skratka: Klub lovcov kačiek Pichiguila.“ Brady medzitým otvoril webovú stránku klubu. Urobil som to isté a na úvodnej stránke som sa dozvedel, že ide o „najlepšie miesto na lov kačiek v Severnej Amerike“. Webová stránka sa tiež pochválila, že v tej oblasti si bol zapoľovať na kačice aj americký prezident Dwight D. Eisenhower, aj keď ešte pred založením klubu.


  Bola to čudná pripomienka mojej kansaskej minulosti. Chapo loví kačky? Hoci Guzmán vyrástol v odľahlých hornatých oblastiach Sierra Madre, ťažko som si ho vedel napasovať do roly milovníka prírody.


  „Vieš si ho predstaviť, ako stojí v rybárskych čižmách po kolená v močiari a čaká, keď okolo neho preletí kŕdeľ divých kačíc?“


  „Na také sprostosti Chapo nemá čas. Kačice? Ani náhodou. Skôr si ho viem predstaviť, ako loví mladé baby,“ ozval sa Brady.


  Klub sa nachádzal na severe Ensenada de Pabellones. Posledné špendlíky pri Sanchez Celis boli však od klubu priďaleko, Chapo teda určite nebýval priamo v klube. S Bradym sme pokračovali vo virtuálnych preletoch, zmenšovali a zväčšovali sme mierku a hľadali akúkoľvek ľudskú stavbu. Krátko po pol štvrtej som sa zahľadel na dva hnedé zrnité kruhy pripomínajúce staré palapy.


  Bingo!


  Spomenul som si na najdôležitejšiu otcovu lekciu, ktorú mi dal, keď som mal desať rokov: keď ideš na kačky, chceš obsadiť miesto X. Je to miesto, kam sa chodia kŕmiť alebo tam oddychujú. S Chapom to nebolo inak.


  Aj Guzmán potreboval občas opustiť klaustrofobický úkryt v Culiacáne, dať si carne asada, oddychovať, niekoľko hodín si posedieť pod hviezdami uprostred ničoho a nadýchať sa čerstvého vzduchu. Potreboval opustené miesto, kde sa mohol stretnúť so synmi a osobne prebrať záležitosti kartelu.


  „Práve som našiel naše X,“ vyhlásil som. „Dokonalé miesto na lov.“ Keď som Bradymu povedal, ako som nazval Chapov tajný úkryt medzi močiarmi, rozosmial sa.


  „Kačacia ríša.“


  LOS HOYOS


  KIKIHO MIESTNOSŤ bola plná ľudí v oblekoch a kostýmoch. Za vrchstolom sedela šéfka DEA, oproti nej ja. Riaditeľka Michele Leonhartová priletela na mexické veľvyslanectvo, aby si vypočula informácie o najdôležitejších prípadoch, na ktorých pracujú agenti v Mexico City.


  Príbehy o tom, ako sa agenti snažia dolapiť úskočných zločincov, pre Leonhartovú neboli nič nové. Kariéru v DEA začala na ulici ako radová agentka v južnej Kalifornii a postupne stúpala po rebríčku, až ju vo februári 2010 prezident Barack Obama vymenoval za riaditeľku DEA. Naposledy som ju videl v roku 2006, keď som pri promócii v Quanticu vyšiel na pódium. Než som začal svoj brífing o najnovšom vývoji v Chapovom prípade, v hlave mi opäť zaznelo, čo mi povedala počas promócie:


  Čakajú na vás veľké prípady.


  Usmial som sa, vedel som, že po šiestich rokoch som na prahu splnenia sľubu, ktorý som jej dal podaním ruky.


  Oboznámil som Leonhartovú, aké skvelé vzťahy som nadviazal s ľuďmi z ministerstva pre vnútornú bezpečnosť, ako ďaleko sme sa spolu dostali a ukázal som jej virtuálnu mapu s hustým lesom špendlíkov vo štvrti Colonia Libertad, kde sa hlásili zariadenia z Horného poschodia.


  „Jeho polohu sme určili s presnosťou jedného bloku, pani riaditeľka,“ vysvetlil som. „A každý týždeň, prípadne každých desať dní, opúšťa Culiacán.“


  „Viete, kam chodí?“


  „Áno,“ prikývol som. „Do súkromného úkrytu na pobreží neďaleko od mesta.“


  Leonhartová pokývala hlavou.


  „Dávame dohromady posledné podrobnosti,“ pokračoval som. „Chcem mať dosť informácií, aby som vedel, kam bude utekať – keby sa nám opäť vyšmykol. Už to takmer máme, pani riaditeľka. Čoskoro plánujeme osloviť SEMAR.“


  Po porade som na chodbe narazil na regionálneho riaditeľa DEA Toma MacAllistera.


  „Bol si poriadne sebavedomý,“ upozornil ma Tom. „Také sľuby sa nedávajú len tak.“


  „Je to pravda,“ odvetil som. „Len som povedal, ako to je.“


  Nebol som arogantný. Iba som nemal čas pochybovať o sebe.


  Mal som za sebou roky tvrdej školy pod Diegovým vedením vo Phoenixe a celé mesiace sme s Bradym, Joom a Neilom v zákopoch úmorne dešifrovali Chapovu zrkadlami vysielanú komunikáciu. Bez akejkoľvek arogancie či vystatovania som mohol čestne povedať, že ešte nikto si nevypracoval lepšiu príležitosť zajať Chapa Guzmána.


  Určil som polohu najhľadanejšieho zločinca na svete. Nadrvil som sa aj tie najmenšie podrobnosti o Guzmánovom živote. Tak hlboko som sa ponoril do Chapovho sveta, že som vedel prakticky o každom jeho pohybe a takmer o všetkých rozkazoch, ktoré denne vydal. Pri tom každodennom únavnom čítaní prepisov, riadok po riadku, som si všimol podobnú posadnutosť: aj Chapo chcel vedieť o všetkom, o každej transakcii a o každom rozhodnutí v svojom pašeráckej organizácii. Podobne ako mňa, aj tohto kriminálnika svojím spôsobom poháňal vpred neustály hlad po poznatkoch. Chapo chcel vedieť o každej maličkosti vo svojom podnikaní, aj o tých na pohľad najbežnejších a najnudnejších veciach. Táto žiadostivosť po absolútnych vedomostiach hraničila s posadnutosťou.


  Chapo bol bos, ktorý vyžadoval, aby mal všetko pod absolútnou kontrolou. Bol som na tom podobne. Mnohokrát, keď som mal byť doma s rodinou, som sa večer či v noci pristihol, ako si za počítačom znova prechádzam súhrn preložených prepisov a hľadám niečo, čokoľvek, čo uniklo mojej pozornosti:


  


  Chapo a Turbo, jeho koordinátor námorných operácií v Mazatláne, sa rozprávajú o poplatkoch za vysokorýchlostný čln, ktorý treba na niekoľko mesiacov poslať do San Diega, aby mu vymenili motory. Turbo žiada, aby Chapo vložil peniaze na účet jeho manželky a vraví, že ešte nedostal desaťtisíc dolárov na výdavky, ktoré má dostávať každé dva týždne. Turbo ďalej Chapovi oznamuje, že zvažuje nákup bójí vybavených čipom s GPS – očividne je to reakcia na nedávnu stratu 622 kíl kokaínu.


  


  Maestro, pilot z Chiapas, žiada Chapa, aby vyplatil nejakých nemenovaných vojenských veliteľov. Chapo odpovedá, že lietadlom pošle spolu stotridsaťtisíc dolárov: po štyridsaťtisíc každému veliteľovi a desaťtisíc ako poplatok za lietadlo.


  


  Raul – operátor v Paname – Chapa upozorňuje, že na kopci päť kilometrov od hraníc našiel miesto s rančom, kde by sa dala vybudovať tajná pristávacia dráha, ale na vyčistenie priestoru bude potrebovať ťažkú techniku. Ratón žiada „20 roliek“ (dvestotisíc dolárov) ako poplatok za prevoz dvadsiatich ton marihuany v kamióne k americkým hraniciam. Chapo mu oznamuje, že peniaze doručí Picudo.


  


  Chapo Ratónovi pripomína, že by mali odložiť tú opekačku neďaleko Culiacánu, pretože mimo mesta sa v poslednom čase roja vojaci a policajti. Chapo namiesto toho navrhuje stretnutie u Güera, kam si môžu objednať čínsku donášku.


  


  Chapo dáva Cientovi, jednému z jeho poskokov v Culiacáne, pokyn, aby dostal novinárov od Pinguinovho ranča, aby odtiaľ mohli previezť materiál. Má byť opatrný, pretože v okolí rančov sa motajú vojenské a bezpečnostné jednotky.


  


  Chapo žiada svojho účtovníka Oscara o informáciu, akú hotovosť majú poruke. Oscar odpovedá, že 1 233 940 dolárov, do čoho neráta peniaze, ktoré nedávno doručil Güero. Chapo vydáva Oscarovi pokyn, aby vykonal nasledujúce transakcie. Cientovi má poslať dvestotisíc dolárov a potom poslať Chapovi potvrdenie z banky. Vzápätí Oscara žiada, aby Pintovi, ďalšiemu culiacánskemu poskokovi, poslal 4 190 pesos na opravu auta.


  


  Chapo sa pýta Arañu, koľko zásielok prevážal z La Cienégy, pristávacej dráhy za Culiacánom. Araña hlási, že za posledný týždeň absolvoval desať letov po dvetisíc dolárov.


  


  Chapo píše Kavovi, aby sa poponáhľal s tými úlohami na deviatich pozemkoch. Kava hlási, že je na ceste do Tijuany, aby zhodnotil nové miesto, pravdepodobne začiatok ďalšieho supertunela. Potom s Chapom diskutujú o nákupe casa de cambio – zmenárne –, ktorú chce majiteľ zavrieť. Chapo má záujem. Kava sa chystá obhliadnuť ďalšie pozemky v Mexicali a San Luis.


  


  Chapo diskutuje s poradcom s prezývkou Flaco, ktorý ho informuje, čo počul o tom, ako úrady zaistili čln kartelu v prístavnom meste Lázaro Cárdenas.


  


  Chapo posiela miestnej 28-ročnej dievčine kvety a päťčlennú kapelu Los Alegres del Barranco, aby jej k narodeninám zaspievala serenádu.


  


  Chapo pravidelne každé ráno dostával spravodajskú informáciu od jedného z najdôveryhodnejších poradcov, ktorého sme s Bradym poznali len ako Sergia.


  Lic-F azda v mnohých oblastiach pašeráckej drogovej organizácie plnil funkciu Chapových očí a uší, zistili sme však, že keď ide o Chapovu osobnú bezpečnosť, kľúčovým hráčom je práve Sergio. Celé mesiace sme s Brady pozorovali, ako Sergio Chapovi dopodrobna hlásil pohyby mexických vojenských aj bezpečnostných zložiek, či už v Sinaloe, alebo za jej hranicami.


  „Dnes sú naplánované výzvedné lety od desiatej ráno do druhej poobede. Jeden vrtuľník bude lietať v zóne Cruz de Elota, ďalší v okolí Jesús Mariá a posledný do oblasti Navolata.“


  „Štyri sapos,“ teda ropuchy, krycie meno pre zelené uniformy vojakov mexickej armády, „dnes budú hliadkovať vo štvrtiach Cañadas, Las Quintas, Loma Linda a Villa Ordaz.“


  „Federálna polícia ráno opustí letisko a zameria sa na oblasť od Mazatlánu po Los Mochis – hľadajú laboratóriá na výrobu pervitínu.“


  „Dvaja vojaci budú v Culiacáne sprevádzať dodávku so sledovacím zariadením.“


  Informácie boli také podrobné, ako keby ich Sergio kopíroval priamo z denných operačných plánov mexických ozbrojených zložiek.


  „Sergio musí mať svojich ľudí všade,“ povedal som Bradymu.


  „Mhm,“ prikývol Brady. „Chapo sa vopred dozvie o každom pohybe v Sinaloe.“


  Po tom, čo sme s Bradym v prepisoch celé mesiace čítali o únikoch informácií z armády, takmer sme ich prestali brať na vedomie. Dúfali sme, že Chapo je na tom rovnako.


  „Neviem si predstaviť, že by stíhal spracúvať všetky tie informácie,“ nádejal sa Brady, „keď má plné ruky práce s riadením organizácie.“


  „V každom prípade vieme, že má funkčnú záchrannú sieť,“ zhodnotil som. „Zavetrí aj najmenšiu zmienku o chystanej operácii proti nemu.“


  Brady zmenil tému, lebo mu práve priniesli čerstvo preložené prepisy.


  „Condor práve napísal Narisovi, že Chapo má chuť na suši. Má ho dopraviť do Los Hoyos,“ oznámil mi Brady.


  „Už ho lokalizujem,“ oznámil som.


  „Condor si nedá pokoj,“ ozval sa opäť Brady. „Práve toho chudáka poslal naspäť po plastové lyžičky a ľad.“


  Keď Chapo práve nebol zamknutý v spálni s ďalším dievčaťom, pracoval dvadsaťštyri hodín denne, sedem dní v týždni sa venoval svojej organizácii, ani v nedeľu si nedal prestávku.


  „Naris toho má po krk,“ pokračoval Brady. „Počúvaj:


  ‚Dnes som so svojou rodinou,‘ odkazuje mu Naris. ‚Odkáž El Señorovi, že dnes mu nebudem robiť poskoka.‘“


  „Dnes mu nebudem robiť poskoka,“ zopakoval som a tak ma to rozosmialo, že som Bradymu zabudol poslať súradnice.


  Keď som mu ich konečne poslal, Narisov mobil sa ozval z tradičného miesta.


  „Tá istá štvrť, kamarát. Colonia Libertad. Znova v tom istom bloku.“


  „Čo je to Los Hoyos?“ spýtal sa Brady. „Diery – je to názov ulice? Alebo nejakej skrýše?“


  Los Hoyos.


  Obaja sme sa nad tým zamysleli. V telefóne zavládlo ticho. Obaja sme žeravili závity... A vtom opäť všetko zapadlo na miesto a obaja sme to povedali naraz:


  „Tunely.“


  Rozhodne zodpovedali profilu človeka, ktorý mal povesť pána tunelov.


  „Spomínaš si, čo mi hovoril jeden z mojich zdrojov? V jednom z domov, kde sa ukrýva Chapo, je tajný tunel s vchodom ukrytým pod vaňou.“


  „Jasné, samozrejme, že si spomínam – tunel pod vaňou.“


  „Stavím sa, o čo chceš, že práve tomu miestu hovoria Los Hoyos.“


  Nech už Chapo pod označením Los Hoyos myslel hocičo, pokračoval som v lokalizácii zariadení Horného poschodia a Narisa, ktoré k sebe boli čoraz bližšie v tom špinavom bloku v Colonia Libertad.


  „Už sú takmer pri sebe. O jeho správaní vieme všetko.


  Teraz len potrebujeme nájsť dvere.“


  


  Keď sme boli pripravení pustiť sa do prípravy záťahu, vedel som, koho mám zavolať.


  Leroy Johnson z Mississippi celé roky pôsobil vo federálnej bezpečnostnej službe US Marshals a mal povesť popredného odborníka na sledovanie mobilov zločincov na úteku. Pracoval v okolí Tennessee, ale keď bolo treba, cestoval za prácou po celých Spojených štátoch, aj do zahraničia. Leroy sa v Mexiku zúčastnil na toľkých záťahoch proti pašerákom drog, že si vyslúžil španielsku prezývku El Roy. Jeho južanský prízvuk vyvolával rovnaký rešpekt ako jeho postava – mal vyše stoosemdesiat centimetrov a vážil dobrých deväťdesiat kíl – a mali sme rovnakú vášeň pre lov zločincov.


  „Ten chlap je šialený,“ povedal som Bradymu. „A nepozná strach. Pôjde aj do najhorších štvrtí Juárezu, len aby nejakému lotrovi nasadil želiezka.“


  Bolo mi jasné, že ak sa chceme pustiť do úspešného záťahu, budeme na mieste potrebovať Leroya a jeho chlapov. V tejto fáze už sme cítili rastúci tlak z mnohých miest od Washingtonu po Mexico City. Medzi agentmi DEA a na ministerstve pre vnútornú bezpečnosť sa pomaly šírila informácia, že sme lokalizovali Chapa s presnosťou na jeden blok. Vysoké šarže z obidvoch organizácií trvali na záverečnej koordinačnej porade. Cítil som, ako nám byrokracia nakláňa ihrisko – podobne ako keď sa pri zemetrasení presúvalo ťažisko veľvyslanectva.


  Väčšinu času som už nevenoval vyhodnocovaniu spravodajských informácií, ale snahe uspokojiť šéfov a pripraviť komplexné koordinačné stretnutie ľudí z oboch organizácií. Aby toho nebolo málo, okolo mojej kancelárie sa začali motať ľudia z protidrogového tímu CIA, trúsili zvetrané informácie, medzi ktoré miešali otázky a usilovali sa zo mňa vytiahnuť, čo chystáme.


  


  Šestnásteho januára 2014 mi o 18.53 prišla esemeska od Bradyho:


  „Chapo sa chystá do Kačacej ríše. Zdá sa, že už je na ceste.“


  „Doriti,“ odpísal som. „Už sme mali osloviť SEMAR. Takých príležitostí nebudeme mať veľa.“


  Vedel som, že Chapo je najzraniteľnejší, keď opustí Los Hoyos v Culiacáne. Cestoval totiž naľahko, len s Condorom a azda s Picudom alebo iným telesným strážcom. V poslednom čase som intenzívne skúmal satelitné snímky Kačacej ríše. Na fotografiách som videl palapy, čerstvo postavený bazén s barom, zopár menších budov a na pozemku sa stále pohyboval jeden či dvaja robotníci. Zodpovedalo to informáciám z prepisov: palapy, nový bazén, možnosť využívať ventilátormi poháňané člny – všemožné zmienky, ktoré Chapo trúsil v uplynulých mesiacoch, teraz dávali zmysel.


  


  Kačacia ríša sa nachádzala uprostred pustatiny, terén bol rovinatý a ľahko dostupný zo všetkých strán, takže to bolo ideálne miesto na našu operáciu.


  Hodiny však tikali. Pravdepodobnosť úniku informácií k Chapovi bola privysoká. Na Chapovi Guzmánovi bola predvídateľná jediná vec – jeho nepredvídateľnosť. Kedykoľvek mohol zmeniť plány a na celé mesiace zmiznúť v pohorí Sierra Madre.


  Vedel som, že už nemôžeme čakať – vyšetrovanie bolo prakticky hotové, v darčekovom balení a previazané červenou mašľou.


  „Myslíš, že by sme to mali risknúť?“ spýtal sa Brady.


  „Už toho mám dosť,“ vzdychol som. „Áno, okamžite zavolajme SEMAR. Idem zrušiť poradu s vedením.“


  Nemali sme na výber: nastal čas konať.


  


  Ako prvému som zavolal Leroyovi Johnsonovi v Tennessee.


  „Ideme na to,“ oznámil som mu.


  „Záťah?“


  „Príď sem.“


  „Už som na ceste,“ odvetil Leroy.


  Večer už som sedel za stolom s Leroyom. V tichom bare oproti veľvyslanectvu sme si dali niekoľko fliaš piva Negra Modelo, otvoril som svoj notebook a ukázal mu hustý les špendlíkov na virtuálnej mape.


  Bolo ich toľko, že pod nimi takmer nebolo vidieť Culiacán, celý ho zakrývali farebné špendlíky. Zväčšil som mapu a vysvetlil som Leroyovi, čo znamenajú jednotlivé farby a ikony.


  „Žlté špendlíky sú lokalizácie Horného poschodia,“ spustil som. „Červené špendlíky sú Chapovi synovia a tiež ostatní Chapovi ľudia. Modré špendlíky sú niečím významné lokality, ktoré sú spomenuté v prepisoch. Ikony s vežou predstavujú veže s vykrývačmi signálu.“


  „Rozumiem,“ prikývol Leroy.


  „Písmená M označujú miesta, kde prebiehajú stretnutia, alebo sa tam zastavujú Chapovi kuriéri. Červené kruhy označujú ďalšie Chapove úkryty. Ikony s lietadielkami sú tajné pristávacie dráhy – sú ich stovky.“


  „A tie žlté hviezdičky?“ spýtal sa Leroy.


  „To sú súradnice s najpresnejšou polohou Chapa.“ Zväčšil som mapu štvrte Colonia Libertad. „Chapo sa nachádza priamo v tomto bloku.“


  „Neuveriteľné,“ pokrútil Leroy hlavou. „Podrobne ste zmapovali celý jeho svet. Úkryty, miesta stretnutí, vykrývače signálu. Páni, ešte som nevidel takú dôkladnú robotu. Zatlačili ste ho do kúta.“


  „Nie celkom,“ nesúhlasil som. „Máme toho veľa, ale ešte sme nenašli dvere.“


  „Och, to nič, nájdeme ich,“ vyhlásil Leroy sebaisto. „Poďme dostať toho hajzla.“


  


  Všetko čo sme s Bradym tak úzkostlivo tajili – o niektorých veciach nevedeli ani naši spolupracovníci z DEA či ministerstva pre vnútornú bezpečnosť –, sme sa teraz chystali prezradiť mexickým kolegom.


  Najvyšší veliteľ SEMAR-u pre oblasť Mexico City, admirál Raul Reyes Aragones, zoširoka známy pod prezývkou La Furia (teda Zúrivec, vyslúžil si ju za nasadenie, s akým so svojou elitnou brigádou likvidoval mexické pašerácke organizácie), dorazil na americké veľvyslanectvo v pancierovom mercedese. Nasledoval ho kapitán a niekoľko poručíkov.


  Furiov vzhľad bol pôsobivý: mal po šesťdesiatke, ale bol v extrémne dobrej forme – pokojne by na mieste urobil päťdesiat kľukov. Aragonesova lysá hlava bola taká opálená a lesklá, ako keby si ju leštil. Mal na sebe oslnivo bielu a dokonale vyhladenú naškrobenú námornícku uniformu. Mäkké dlane a upravené nechty, keď sa usmial, v ústach sa mu zaleskli biele zuby. Až príliš biele, pomyslel som si, ako keby to jeho zubár trochu prehnal s bielením. Bol to úsmev podomového predavača.


  „Quieres Chapo?“ spýtal som sa admirála, len čo sa oprel do čierneho otáčavého kresla v Kikiho miestnosti. „Chcete Chapa?“


  „Pues, claro que sí,“ odvetil admirál. „Samozrejme, že chceme Chapa! Povedzte mi, kedy a kde.“


  Vysvetlil som mu, že Chapo a celá jeho organizácia sa bojí chlapov zo SEMAR-u, ktorých nazývajú las rápidas – Rýchli. Kým som rozprával, cítil som, ako mi zviera hrudník, ako keby som v riedkom horskom vzduchu hlavného mesta odbehol desať kilometrov: mal som toho toľko na jazyku a pri premieňaní myšlienok na slová som bol takmer nervózny...


  Celé roky som sa snažil dostať až sem – ako by som to mohol len tak vychrliť? Ako by som mohol prezradiť všetky svoje tajomstvá a metódy, ktoré som tak dlho zdokonaľoval? Nikto nepoznal celý obraz – nikto na svete nevedel všetko to, čo som vedel ja – a teraz som to mal vyklopiť nejakému naleštenému admirálovi, ktorý si pred piatimi minútami prišiel na hotové?


  Vtom som si však uvedomil, že ak chceme dostať Chapa, budeme potrebovať vojenskú pomoc, zhlboka som sa nadýchol a zahľadel som sa admirálovi do očí – ten muž s oslnivým úsmevom a bezchybnou uniformou bol kľúčom k spusteniu úspešnej operácie.


  „Chapo z času na čas opúšťa bezpečie svojej pevnosti v Culiacáne. Chodieva oddychovať do úkrytu s bazénom a barom.“


  „Prečo práve tam?“ spýtal sa admirál.


  „Zrejme pre blízkosť do Culiacánu,“ pokrčil som plecami. „Autom je to kúsok – a zároveň je to odľahlé miesto, kam sa nikto nezatúla. Chapo sa rád stretáva so synmi osobne. Niektoré obchodné veci nemôžu vybaviť cez telefón. Je to opustený lovecký klub, volal sa Pichiguila, Chapo mu hovorí skrátene Pichis. Dal tam opraviť palapy a je z toho celkom pekné miesto. Hovorím mu Kačacia ríša.“


  Viacerí ľudia pri stole sa uškrnuli.


  „Sledovali sme jeho synov – lepšie povedané, sledovali sme ich mobily – a priviedli nás až k tým palapám. Z rovnakého miesta sa pri lokalizácii hlásilo aj zariadenie z Horného poschodia.“


  „Ako viete, že pri lokalizovanom mobile je Chapo?“


  „Používa espejos, zrkadlá – systém komunikačných vrstiev, ktorý sme rozlúštili,“ vysvetľoval som. „Tie vrstvy nazývame poschodia. Na najvyššom poschodí sú secretarios, sekretári, a on sám je riaditeľ – el generente. Lenže jeden z dvoch sekretárov – Condor alebo Chaneke, hovoríme im Horné poschodie – je vždy s Chapom.“


  „Dobre,“ stroho prikývol admirál Furia. „Povedzme, že chodieva do toho loveckého klubu Pichiguila. Necestuje s ním množstvo ochrankárov? Podľa našich správ je pri Guzmánovi menšia armáda ťažko ozbrojených chlapov – môže ich byť aj sto...“


  „To sú správy z minulosti,“ skočil som mu do reči. „Sú zastarané. Áno, niekedy v minulosti možno Chapo cestoval po horách s takým množstvom ozbrojených ochrankárov. To už môžu byť roky. Dnes to neplatí. Pohybuje sa rýchlo a nenápadne. Má úzku skupinu verných ochrankárov – a pravdepodobne chodí vždy ozbrojený, nosí nepriestrelnú vestu a možno sa presúva v obrnenom aute. Ale pokiaľ ide o tie správy o stovkách ozbrojených členov kartelu v konvoji čiernych SUV? Tie už neplatia. Môžem vás uistiť, že keď dnes Chapo cestuje na juh, aby si oddýchol pod tými palapami, čo si dal postaviť neďaleko klubu Pichiguila, spoločnosť mu robí len hŕstka najdôveryhodnejších chlapov.“


  Na admirálovi bolo vidieť, že ho to oslovilo – a než som dokončil svoju prezentáciu, bol pripravený dať mi k dispozícii všetkých svojich mužov a zdroje. Načrtli sme ambiciózny plán operácie: súčasný pozemný útok na Chapovo sídlo v lagúne.


  Kľúčovou vlastnosťou operácie mal byť prvok prekvapenia: potrebovali sme, aby SEMAR zaujal pozície uprostred noci, aby sme narkobaróna mohli zajať pri razii krátko pred úsvitom. V základni v La Paz neďaleko južného cípu Kalifornského polostrova mali byť pripravené štyri špičkové vrtuľníky námorníctva a z Mexico City do základní SEMAR-u v Sinaloe smerovali elitné brigády, ktoré obkľúčia Kačaciu ríšu.


  „Keď budú vrtuľníky a muži na mieste, budeme čakať, až od vás dostaneme zelenú,“ sľúbil mi admirál. „Ani sa nepohneme, kým nám nepoviete, že zariadenie z Horného poschodia je na mieste.“


  „Presne tak,“ prikývol som. „Dáme vám vedieť, hneď ako ho lokalizujeme v Kačacej ríši.“


  „A vaši ľudia na čele s Leroyom sa k nám pripoja v La Paz, správne?“


  „Áno, pane. Budú čakať s vami pre prípad, že budeme musieť naháňať unikajúci mobil. Ak Chapo nečakane zmizne, nikto nie je v stopovaní lepší ako El Roy a jeho ľudia. Pošlem s vami aj Nica Gutierreza, ktorý bude na mieste pôsobiť ako styčný dôstojník DEA.“


  


  Materským jazykom špeciálneho agenta Nicolása Gutierreza bola španielčina, sedával vedľa mňa na veľvyslanectve, pomáhal mi lokalizovať mobily a dešifrovať menej zrozumiteľný slang a preklepy v prepisoch. Nico bol bývalým príslušníkom námornej pechoty a mal postavu obrancu amerického futbalu. Ideálny adept, aby bol mojimi očami a ušami v teréne.


  Gutierrez priam dýchal pre takéto operácie. Taktický výstroj mal už pripravený a bol ochotný pridať sa k SEMAR-u.


  Pri odchode z Kikiho miestnosti som opäť narazil na regionálneho riaditeľa DEA Toma McAllistera.


  „Pozerám, že tvoj svet sa začína krútiť,“ povedal Tom s úsmevom.


  „Krútiť? Pane, už teraz mám pocit, že sa ide vykĺbiť.“


  Tom bol ostrieľaný vedúci pracovník DEA a stál na čele veľkých prípadov v Latinskej Amerike, Európe či na Blízkom východe. Nikto nemohol lepšie rozumieť tomu, ako tvrdo som pracoval, aby som sa dostal tak ďaleko.


  „Miestneho riaditeľa CIA som požiadal o mlčanlivosť,“ pokračoval Tom. „CIA o tejto operácii nebude môcť s nikým hovoriť.“


  Tomovi a ostatným šéfom som bol nesmierne vďačný, že mi umožnili pracovať bez vyrušovania či politických zásahov, ktoré často pokazili takéto rozsiahle vyšetrovanie. Trpezlivo pracovali v zákulisí a dali si záležať, aby sa informácie dostávali len k tým ľuďom, ktorí ich naozaj potrebovali.


  Brady musel vzhľadom na objem každodenne prúdiacich spravodajských informácií zostať v bojovej miestnosti v El Pase. Ja som spolu so skupinovou spravodajských analytikov a najvyšších nadriadených na veľvyslanectve zriadil veliteľské stredisko. Brady aj ja by sme najradšej boli so SEMAR-om v teréne, zároveň nám však bolo jasné, že aby sa vlak nevykoľajil, musíme zostať na svojich miestach a pokračovať v tom, čo sme takmer nonstop robili už deväť mesiacov.


  „Námorníctvo je pripravené zasiahnuť. Stačí, aby Chapo vystrčil hlavu z tej svojej potkanej diery a prišiel do Pichiguile na posledné stretnutie,“ povedal som Bradymu.


  „Od chvíle, keď vstúpi do Kačacej ríše, je v riti,“ zastrájal sa Brady. „Z tej lagúny nemá kam utiecť.“


  


  Nebolo cesty späť – SEMAR-u som povedal všetko, čo potrebovali vedieť, a 19. januára uskutočnila námorná pechota prvé presuny. Na základňu v La Paz dorazili vrtuľníky a do základní v El Castillo, La Puente a Chilangu sa premiestňovali vojaci.


  V noci o desiatej mi zavolal Brady.


  „Doboha,“ spustil namiesto pozdravu.


  „Čo sa stalo?“


  „Musíš to vidieť. Práve to prišlo.“


  Bol to čerstvý prepis správ, Lic-F písal Chapovi.


  „Sergio sa práve stretol s jedným z vodákov, čo majú v MEX špeciálny tím. Dáva mu desať roliek mesačne.“


  Zovrelo mi žalúdok. „Vodáci“ – krycie označenie námornej pechoty. A pokiaľ išlo o „špeciálny tím v Mexico City“, mohla to byť Furiova brigáda. Naozaj bola práve vyzradená celá naša operácia? Desať roliek. To znamená, že zmieňovaný zdroj za informácie dostával stotisíc dolárov mesačne. Pokúsil som sa preložiť svoj hnev do slov, ale nešlo to.


  „Počkaj. Bude to ešte horšie,“ zastavil ma Brady. Medzitým som zapol notebook a otvoril si súbor s prepismi a prekladom.


  


  Lic F: Ahorita llegaron 3 rapidas del agua al castilo, puros encapu-chados (son fuerzas especiales del agua) como que quieren operar en culiacan. Al rato nos avisa el comandante ya que platique con elos a ver que logra saber.


  


  „Tri rýchle vodácke dorazili do El Castillo, všetci s čapicami (sú to špeciálne sily vodákov). Ako keby sa chystali na operáciu v Culiacáne. Veliteľ nám dá vedieť neskôr, až sa s nimi porozpráva.“


  


  LicF: Estan reportando 4 trillas grandes en la calma. Hay que estar pendientes pues no vayan ha querer cruzar el charco.


  


  „Hlásia štyri vrtuľníky v La Paz. Musíme si dávať bacha pre prípad, že by chceli prejsť cez El Charco.“


  „Sú rozlezení všade,“ skonštatoval Brady.


  „Pre prípad, že by chceli prejsť cez El Charco,“ zopakoval som nahlas.


  El Charco – kaluž. Vedel som, že je to krycie označenie Kalifornského zálivu, ktorý oddeľuje mexickú pevninu, vrátane Sinaloe, od dlhého štíhleho Kalifornského polostrova, kde sa nachádza základňa námorníctva v La Paz.


  


  Úniky. Prekliate úniky. Vytrvalé kvapkanie, kvap, kvap, kvap, sa teraz zmenilo na búrku.


  „Kriste,“ vzdychol som.


  „Vie o každom našom kroku,“ ozval sa Brady.


  Ešte dvakrát som si prečítal prepisy a zahľadel som sa na farebný les špendlíkov na mojej virtuálnej mape.


  


  Vodáci.


  S čapicami.


  Musíme si dávať bacha. Prejsť cez El Charco.


  


  Lic-F okamžite hlásil Chapovi každý vojenský presun. Ešte raz som sa zahľadel na dlhočizný Kalifornský polostrov, na základňu v La Paz a potom opäť do srdca Culiacánu. Farebné špendlíky sa mi zliali do jagavého kaleidoskopu.


  „Andrew?“


  Dlho sa medzi nami vznášalo ticho. Potom som začul vlastný hlas, ktorý ako v tranze opakuje po Bradym.


  „Áno. Vie o každom našom kroku.“


  3. ČASŤ


  LA PAZ


  „ ANDREW?“


  Počul som Bradyho hlas, nevedel som sa však prinútiť k odpovedi.


  Stál som pri okne a cítil, ako sa mi v hrudi rozlieva páľava – krk a tvár mi horeli od bezmocnosti a hnevu.


  Odjakživa som chcel byť ako diplomat – Brady tomu hovoril, že hrám Švajčiarsko. Bol som dobrý v budovaní dobrých vzťahov a atmosféry spolupráce medzi jednotlivými agentúrami. Keď sa medzi niekým objavili šarvátky, dokázal som ich zmieriť. Nikdy som nestratil chladnú hlavu. Rozčúlenie nepomáhalo pokroku vo vyšetrovaní.


  Teraz som však bol krátko pred výbuchom. Pevne som v ruke zovrel mobil.


  „Niekto z tej miestnosti môže vynášať,“ ozval sa opäť Brady.


  Chapo mal vysokopostavený zdroj v Mexico City, ktorý sa nechal kúpiť za stotisíc dolárov mesačne. Skorumpovanosť, miera, do akej sa Guzmánovi podarilo preniknúť k elitným ľuďom v armáde a bezpečnostných zložkách, nielen v Sinaloe, ale aj v hlavnom meste, sa odrazu zdala neprekonateľná. Pred očami sa mi v rýchlom slede mihali tváre admirála, kapitána a poručíkov. Len pred niekoľkými hodinami sme im v Kikiho miestnosti prezradili všetko, čo vieme, a jeden z nich môže byť skorumpovaný?


  Kto?


  Stál som v tieni obývačky nášho bytu v La Condese, pri uchu som držal mobil a pozeral na zaparkované autá na ulici pod oknami.


  Pri pohľade do okna, v ktorom sa na chladnom skle odrážali priehľadné obrysy mojej tváre, ma odrazu premkol pocit, že ma niekto pozoruje.


  Kto sedí v tých zaparkovaných autách na ulici? Nový charger.


  Stará toyota.


  Mobil – je vôbec bezpečný.


  Niekto môže počúvať každé slovo.


  „Čo budeme robiť?“ spýtal sa Brady.


  Než som odpovedal, zhlboka som sa nadýchol.


  „Nemáme inú možnosť,“ ozval som sa. „Musíme sa na to spýtať admirála – okamžite. Príď sem.


  


  Ráno som vo svojom obrnenom aute vyrazil na medzinárodné letisko Mexico City a pri obrubníku som vyzdvihol Bradyho.


  „Zaradíme spiatočku?“ spýtal sa Brady. „Nebudeme pracovať so SEMAR-om?“


  „Nie. Buďme k sebe úprimní, bez námornej pechoty nemáme šancu. Musíme sa stretnúť s admirálom – na jeho pôde.“


  „Chapo stále dostáva varovné správy,“ informoval ma Brady a podal mi svoj mobil.


  „Musíme si dávať bacha ako tehotná štetka,“ napísal Cholo Iván, nekompromisný sicario, ktorý prakticky ovládal mesto Los Mochis.


  „Toľko chlapov som na tej základni ešte nevidel – nikdy.“


  „Deje sa niečo čudné – dávajte si bacha.“


  „Sú to tí Rýchli, pane. Tí Rýchli.“


  


  Zamieril som na južné predmestie DF, celou cestou som sa prepletal medzi autami a hľadal medzery v strnulej premávke. V základni SEMAR-u sme prešli cez jedinú bránu, ktorú strážili dvaja mladí mariňáci s automatickými puškami, a zaviedli nás do veľkej konferenčnej miestnosti. Keď sme vystupovali po schodoch, uvedomoval som si, že som už dvadsaťštyri hodín nespal, ani nejedol. Príliš ma znervózňovala predstava, ako sedím pred admirálom. Stále som netušil, kto môže byť zdrojom únikov.


  Po oboch stranách konferenčnej miestnosti boli kancelárie. Dohodli sme sa, že rokovanie bude súkromné, len ja, Brady a admirál Furia, ale všade sa motali príslušníci námornej pechoty a pochodovali z kancelárie do kancelárie. Všetci mali na sebe bojové uniformy, dokonca aj mladučký vojak, ktorý nám priniesol kávu a koláčiky. Projektor na stenu premietal všetky spravodajské informácie, ktoré som deň predtým odovzdal SEMAR-u. Admirál Furia v ďalšej bezchybnej bielej uniforme sedel za vrchstolom dlhého dubového stola a pôsobil pokojne. S Bradym sme si prisadli.


  Keď do miestnosti vošli ďalší dôstojníci, vymenili sme si s Bradym vystrašené pohľady. Teraz tu sedelo dvakrát viac ľudí ako počas nášho prvého stretnutia na veľvyslanectve. Ani jedného z tých dôstojníkov som nepoznal. Takto súkromné rokovanie nevyzerá.


  „Pozri sa okolo seba,“ zašepkal mi Brady. „Je to tu deravé ako rešeto...“ Prišli sme na rokovanie o prísne tajnej operácii s cieľom zajať najhľadanejšieho zločinca na svete, ale ocitli sme sa v miestnosti, kde to žilo ako na blšom trhu na Paseo de la Reforma, kam sme každú nedeľu ráno chodili s manželkou a so synmi.


  „Ti poviem, je tu očí a uší ako nasratých,“ zašepkal som mu naspäť, ale admirál už nám netrpezlivo naznačoval, aby sme vyklopili, s čím sme za ním prišli.


  „Prišli sme prediskutovať únik informácií,“ spustil som.


  „Zachytili sme správy, z ktorých je zrejmé, že cieľ,“ nechcel som nahlas spomenúť Chapovo meno, „vie o každom pohybe vašich ľudí v Sinaloe a La Paz. Môžeme povedať, že aktualizácie dostáva prakticky naživo. Tie informácie mu poskytuje vysokopostavený príslušník SEMAR-u v Mexico City.“


  Ukázal som admirálovi tie správy.


  


  S čapicami.


  Tí Rýchli.


  Vrtuľníky.


  Prejsť cez El Charco.


  


  Furia pripustil, že vie o únikoch zo SEMAR-u. Tvrdil, že to určite nie je nikto z jeho ľudí, ale neprekvapovalo ho, že Chapo vie o všetkom, čo sa deje na tichomorskom pobreží. Ubezpečil ma, že urobí všetko, čo je v jeho silách, aby okamžite odhalil zdroj únikov.


  „Bezpečnosť je pre mňa prvoradá,“ zaprisahával sa admirál. „Ak má byť táto operácia úspešná, musíme ju udržať v prísnom utajení.“


  Musel som potlačiť úsmev. Pri pohľade do miestnosti na množstvo cudzích tvárí, prichádzajúcich a odchádzajúcich príslušníkov námornej pechoty, bolo to vyhlásenie na smiech. Vedel som, že ak sa Chapo dozvie o chystanom záťahu v Kačacej ríši a zruší návštevy Ensenady de Pabellones, budeme sa ho musieť pokúsiť dolapiť v Culiacáne.


  Razia v Culiacáne – už pri tom slovnom spojení sa v mysli objavovali výjavy krviprelievania. Nikto to nechcel. Spomienky na prestrelku s Machom Prietom a jeho ozbrojencami boli čerstvé. V tomto bode však už nebolo cesty späť – musel som to povedať admirálovi.


  „Máte ďalšie informácie o pláne cesty nášho cieľa? Viete, odkiaľ príde na miesto?“ spýtal sa admirál pri popíjaní café con leche.


  „V tejto fáze áno,“ prikýval som. „Jeho polohu vieme určiť s veľkou presnosťou. Lokalizovali sme blok v Culiacáne, kde sa nachádza.“


  „V Culiacáne? Viete, kde sa nachádza v tejto chvíli?“


  „Nuž, áno – neviem vám povedať názov ulice, ale viem, v ktorej je štvrti. Sme si istí, že sa tam nachádza jeden z jeho najdôležitejších úkrytov.“


  Pri tých slovách admirál vybuchol a hulákal na nás, že pred ním zatajujeme informácie.


  „No me cambias mi pañal!“


  „Nevymieňajte mi plienky! A nekŕmte ma z fľaše!“ Furia tresol upravenou rukou po dubovom stole. „Okamžite sa medzi nami musí vytvoriť dôvera.“


  Vysvetlil som mu, že to nie je vec dôvery. Chcel som SEMAR-u odovzdať najlepšie dostupné informácie. Vžil som sa do roly diplomata, ospravedlnil som sa admirálovi a sľúbil som mu, že mu poskytneme všetky naše informácie vrátane siete úkrytov v Culiacáne, kde Chapo trávil väčšinu času.


  Admirál Furia sa zhlboka nadýchol a pozorne ma počúval. Brady dodal, že sme sa ho nechceli dotknúť a nechceli sme, aby to vnímal ako obvinenie.


  „Mira,“ doložil Brady, „vieme, že aj u nás pracujú skorumpovaní ľudia. Aj v Spojených štátoch.“


  „Niekto nechce dostať Chapa viac ako my,“ ozval sa admirál Furia. „A nikto v tejto miestnosti po ňom netúži viac ako ja. Vy, Američania, tomu možno nerozumiete, ale zajatie Chapa je dôležitejšie pre Mexiko ako pre Spojené štáty. Je to škvrna na povesti celej krajiny.


  Úprimnosť jeho citového vzplanutia na mňa urobila veľký dojem.


  Atmosféra v miestnosti sa napokon upokojila. Admirál sa zaviazal zabrániť únikom informácií a my s Bradym sme urobili presne to, čo od nás admirál chcel: „Abra las cartas.“ Odkryte karty. Odovzdali sme mu celé roky získavané spravodajské zistenia a zdĺhavo sme admirála zasväcovali do každej maličkosti Chapovho tajného sveta.


  Krátko pred odchodom sa mi ešte raz podarilo upútať admirálovu pozornosť.


  „Señor,“ oslovil som ho. „Len jediná vec môže nadobro rozvrátiť celú operáciu.“


  „A ktorá?“


  „Los primos,“ odvetil som.


  Bratranci – zoširoka známe eufemistické označenie CIA. Vedel som, že medzi admirálovými ľuďmi je zopár informátorov na výplatnej páske CIA, ktorí dôverné informácie od DEA promptne posúvali špiónom. V takom prípade sa mohla CIA tváriť, že tie informácie získala vlastnými silami a konať na vlastnú päsť bez koordinácie s ostatnými.


  Admirál si zavolal dvoch dôstojníkov, kapitána a poručíka, a dosť teatrálne, akoby to bolo určené najmä Bradyho a mojim ušiam, im rozkázal: „Odteraz sa k los primos nič nedostane. Rozumiete? To je rozkaz.“


  


  Počas cesty z rokovania späť na veľvyslanectvo som zavolal Nicovi, aby som získal čerstvé informácie.


  „Ako to tam vyzerá, človeče?“


  „Todo bien, mijo,“ ozval sa Nico. „Tí chlapi sú poriadne nabrúsení. Ja pôjdem v prvom vrtuľníku, El Roy a jeho chlapi poletia vo vrtuľníku za nami.“


  „K veci. Videl si tie úniky, však? Admirál nám sľúbil, že urobí, čo je v jeho silách, aby našiel človeka, ktorý vynáša informácie a vyrukoval s novým plánom.“


  Pri čakaní na Chapov pohyb bolo nevyhnutné, aby námorná pechota prišla s dôveryhodnou legendou, ktorou vysvetlí svoju činnosť, pretože Chapo mal hustú sieť halcones, takzvaných jastrabov, špiónov, ktorí preňho v Sinaloe vykonávali výzvednú činnosť. Aby neprehliadnuteľná prítomnosť vojakov a ich techniky nevzbudila v Chapových ľuďoch ďalšie podozrenie, SEMAR začal šíriť klebety, že na mieste sa pripravuje rozsiahle cvičenie, do ktorého budú zapojené vrtuľníky, pozemné jednotky a niekoľko brigád na pobreží Tichého oceánu.


  Okrem toho do La Paz dorazilo vládne lietadlo, ktoré malo pomôcť s ešte presnejšou lokalizáciou zariadenia z Horného poschodia, len čo Chapo opustí svoje útočisko v Culiacáne a zamieri do Kačacej lagúny.


  


  Brady hneď po stretnutí letel späť do El Pasa, aby sa mohol dať do práce v bojovej miestnosti ministerstva pre vnútornú bezpečnosť.


  Prešiel celý týždeň a ani jeden secretario sa nepohol z miesta.


  „Stále nič?“ vypytoval sa Brady.


  „Nie,“ odvetil som. „Horné poschodie sa z toho poondeného bloku ani nepohlo.“


  „Bol by som z toho na nervy. Išiel by som vyskočiť z kože. Vieš si predstaviť, že celý týždeň nevyjdeš z domu a nevidíš slnečné svetlo?“


  Lenže ak bol niekto zvyknutý na zašívanie v úkryte, bol to Guzmán. Chapa už očividne vôbec nevyvádzalo z rovnováhy, keď musel celé týždne stráviť na jednom mieste. Aktivity SEMAR-u očividne nijako neovplyvnili jeho každodenné drogové operácie.


  Prešiel ďalší týždeň.


  „Stále nevychádza,“ hlásil som. „SEMAR-u sa kráti čas. Nico mi povedal, že vrtuľníky teraz lietajú okolo Cabo San Lucas, lebo sa venujú ‚cvičným misiám‘, ale tá rozprávka už dlho neobstojí. Mariňáci začínajú byť nervózni...“


  „Počkaj – práve niečo prišlo,“ zastavil ma Brady a prečítal mi čerstvo preložený prepis zachytenej správy. „Chapo posiela Narisa do Kačacej ríše, aby sa poobzeral, či sa námorná pechota pohybuje v okolí ciest.“


  Keď som lokalizoval Narisov mobil, zistil som, že Naris sa už obzerá na miestach, kam ho poslal Chapo. O niekoľko hodín posielal hlásenie šéfovi. Dozvedeli sme sa, že Naris sa rozprával s akýmsi rančerom v strednom veku v susedstve klubu Pichiguila. Podľa suseda on aj synovia každý deň počujú vrčanie vrtuľníkov, ale keď zdvihnú hlavu, nič nevidia. Hlásil rušnú aktivitu v okolí základne La Paz. Chapo už mal istotu, že sa chystá niečo veľké – chudák Naris mal sedieť pri ceste a civieť na oblohu, či uvidí zdroj vrčania, ako nejaký londýnsky strážca počas nemeckých náletov.


  „Chapo možno vie o všetkých pohyboch námornej pechoty,“ podotkol som. „Do karát nám tuším hrá už len to, že asi nevie, kto má byť terčom tej operácie.“


  „Máš pravdu,“ súhlasil Brady. „Keby to vedel, dávno by zmizol.“


  „A zatiaľ v prepisoch nie je ani slovo o gringoch, však?“ spýtal som sa. „Zbaľte si veci,“ odkázal som im. „Potrebujeme pripraviť novú stratégiu a motivovať chlapov. Poďme za Nicom a El Royom.“


  „Dobre,“ odvetil Brady. „Môžem tam byť o niekoľko dní.“ Bradyho manželka práve porodila syna a z vlastnej skúsenosti som vedel, že to nie je ten najlepší čas, aby jej oznámil, že musí odísť z El Pasa.


  „Je mi to ľúto,“ povedal som, „ale potrebujem ťa teraz – musím kuť železo za horúca. Tá brigáda tu je už pridlho a všetci sú z toho nervózni.“ Mariňáci na základni boli dva týždne v pohotovosti, nevedeli sa dočkať, až sa zahryznú do Chapa a jeho organizácie, ale zatiaľ si len leštili zbrane a kontrolovali výstroj.


  „Musíme sa porozprávať s admirálom zoči-voči – idem tam ešte dnes. Potrebujem ťa od stredy do piatka. Tri dni, rýchlo to celé premyslíme. Prileť rovno do Cabo San Lucas, vyzdvihnem ťa na letisku a pôjdeme do La Paz.“


  Pri názve tej leteckej základne sa mi na tvári objavil úsmev. Jej oficiálny názov znie Base Aérea Militar No. 9, La Paz, Baja California Sur, ale každý jej hovorí len La Paz - Mier.


  Nevedel som, čo nás čaká, bol som si však istý, že mier to ešte nejaký čas nebude...


  


  Poponáhľal som sa domov, aby som sa rozlúčil s manželkou a chlapcami. V ten večer som sedel na peľasti synovej postele a sľuboval mu, že mi neujde jeho narodeninová oslava budúci víkend.


  „Čestné slovo?“


  „Čestné slovo. Budem tam.“


  Veď čo by som na tej základni týždeň robil? Pobozkal som syna na čelo a povedal mu, že sa domov vrátim včas pred oslavou. Jasné, idem len na otočku, ubezpečoval som manželku. Maximálne tri dni. Brady ani ja si so sebou neberieme taktický výstroj ani zbrane. Do kufra som nahádzal niekoľko košieľ, džínsy a spodnú bielizeň a zišiel som po schodoch k svojmu čiernemu obrnenému autu.


  


  S velením SEMAR-u sme teraz potrebovali vymyslieť plán B pre prípad, že Chapo z úkrytu v Culiacáne už nevytiahne päty.


  V okolí Sinaloe sa však odohrávalo priveľa nezvyčajných aktivít. Zo základne BAM-9 v La Paz štartoval jeden vrtuľník za druhým, krúžili okolo Culiacánu a snažili sa zamerať na ten priestor jedného bloku, kde sa mi podarilo lokalizovať zariadenie Horného poschodia. Letecké snímky boli síce užitočné, potrebovali sme však použiteľné informácie o adresách – niekoľko domov, na ktoré by mohla námorná pechota udrieť pri bleskovo rýchlych raziách.


  Medzitým mi do počítača prúdili aktuálne snímky Kačacej ríše. Na fotografiách som videl čulý ruch pri čerstvo opravených budovách: robotníci stavali most k umelému ostrovu s veľkou palapou a pracovali na mieste vhodnom na bujaré večierky. Bahnistá voda, vďaka ktorej bola močaristá lagúna ideálnym miestom na lov kačíc, očividne nebola dosť lákavá, aby do nej Chapo skákal s háremom svojich dievčat.


  


  Medzinárodné letisko v Cabo San Lucas bol preplnené americkými turistami, hlúčiky blonďavých vysokoškoláčok v plážových šatách a šľapkách sa nevedeli dočkať, kedy dorazia na pláž. Zarastení chalani v bejzbalových šiltovkách, plaveckých šortkách už zrejme bojovali s opicou. Keď som sa predieral terminálom, vybavil som si, kedy som bol naposledy na pláži. Ubehlo odvtedy len šesť mesiacov, na pobreží Floridy som sa pozeral na svojich chlapcov, ako stavajú hrad z piesku, nohy mi omývali vlny, keď mi na prúžkovanom uteráku začal vibrovať mobil. Mrzuto som v duchu preklial Chapa, že mi nedopraje ani pokojnú chvíľku s rodinou. Tú správu som dekódoval priamo na pláži a vďaka informáciám od DEA a ministerstva pre vnútornú bezpečnosť som sa dozvedel o pláne vraždy.


  Chapo sa chystal zabiť vlastného bratranca, štyridsaťtriročného Louisa, ktorému nikto nepovedal inak ako Lucho. Guzmán bol prešibaný, nemal záujem o verejnú popravu, žiadni maskovaní sicarios na motorkách s kalašnikovmi v rukách. Naopak, tú vraždu nemal nikto spájať s Chapom. Guzmánov plán znel tak, že pošle Lucha na druhú stranu hraníc s Hondurasom, aby čosi dojednal. Skorumpovaní honduraskí policajti na Chapovej výplatnej páske by ho podrobili náhodnej kontrole, akých som ako policajt v Kansase vykonal nespočetne – s tým rozdielom, že Luchovi do jeho toyoty podstrčia pištoľ a kokaín, zatknú ho, pošlú do honduraského väzenia, kde by ho spoluväzni utĺkli na smrť. Celé to malo vyzerať tak, že Lucho mal skrátka smolu, keď sa ocitol v nesprávny čas na nesprávnom mieste.


  Vstal som z deky, prešiel som sa po pláži, a keď som bol dosť ďaleko od manželky a synov, zavolal som na honduraskú pobočku DEA. A naozaj, potvrdili mi, že bol pred niekoľkými hodinami zatknutý. Zariadili sme, aby ho presunuli do samostatnej cely a zabránili sme plánovanej vražde. Keď som sa rozhodol, že budem policajtom, nikdy by mi nenapadlo, že budem zachraňovať krky vysokopostaveným členom sinalojského kartelu.


  Keď sa mi podarilo prekľučkovať cez turistov na letisku, vyzdvihol ma Nico v obrnenom aute v sprievode menšieho konvoja rápidas – špeciálne upravených pikapov námornej pechoty s guľometmi na korbe – a zamierili sme do základne BAM-9 v La Paz. Na mieste som hodil kufor na posteľ a hneď som niekoľko minút hľadal vhodné miesto, kde zriadim mobilné komunikačné centrum. Voľba padla na miestnosť veľkosti skrine, ktorú som nazval nervovým centrom: celý priestor zaberali notebooky, mobily, iPhony a BlackBerry, káble a nabíjačky.


  O niekoľko hodín priletel do Cabo San Lucas aj Brady z El Pasa. Vyzdvihli sme ho a priviezli do La Paz. Okamžite sme sa vybrali na poradu s poľným veliteľom brigády SEMAR-u, dvojhviezdičkovým admirálom Antoniom Reynom Marquezom, zvaným Garra. Ten sa zodpovedal priamo admirálovi Furiovi, ktorý zostal v Mexico City. Nebol som si istý, ako sa tento admirál dopracoval k prezývke Garra – v španielčine to znamená Pazúr –, ale sadla mu ako uliata. Mal nakrátko zostrihnuté lesklé čierne vlasy, slnečnými lúčmi pokrčené čelo, jastrabí nos a vysoké lícne kosti prezrádzajúce, že mu v žilách koluje aztécka krv. Netrepal nezmysly, hovoril pokojne a k veci.


  Garra sa okamžite dožadoval informácie, či naďalej môže počítať s tým, že sa Chapo v dohľadnom čase vyberie z Culiacánu do Kačacej ríše.


  „Bodaj by som vám mohol dať spoľahlivú odpoveď, pane,“ odvetil som. „Naším najväčším problémom zostávajú uniknuté informácie. Podarilo sa vám vypátrať ich zdroj?“


  „Nie,“ pokrútil hlavou admirál Garra. „Stále na tom pracujeme.“


  


  Stačil deň a Brady aj ja sme sa naplno zžili s brigádou. Ako jediní belosi v civile na celej základni sme tam pôsobili ako päsť na oko, vtom sa však spoza rohu vynoril kapitán Julio Diaz so škatuľami s bojovými uniformami námornej pechoty a pieskovožltými bojovými topánkami.


  „Oblečte si to a pokúste sa zapadnúť medzi ostatných,“ povedal nám kapitán Diaz. „Je tu priveľa zvedavých očí.“ Spomenul som si, že Diaza som videl na predchádzajúcej porade v Mexico City, kde mu všetci hovorili El Toro. Sadol mi od prvej chvíle.


  „El me cae bien,“ pošepol som Bradymu, doslova to znamená, „dobre mi padne“. Tú frázu som pochytil až v Mexiku a znamená, že vám niekto sadne. „Len sa naňho pozri. El Toro je vždy ako na ihlách, pripravený do akcie, ani neobsedí.“


  Postele boli úzke, ale aj tak som bol námornej pechote vďačný, že nám pridelila dôstojnícke kasárne s klimatizáciou a slušnými sprchami. Pri večeri sme sa stretli s Leroyom a Nicom – všetci vrátane osemdesiatich mariňákov z DF jedli v spoločnej natrieskanej jedálni.


  „Musíme ísť za ním,“ vyhlásil Leroy pri chlípaní akejsi rybacej šťavy. „Kašlem na toto vysedávanie. Aj tak nikdy nevylezie.“


  „Doriti,“ rozosmial sa Nico. „Kam sa tak ženieš? Každý deň sa niekoľkokrát prebehnem okolo základne. Povozím sa vrtuľníkom a potom si s tými chlapmi vyrazíme na pláž. Treba si užívať život.“


  


  Keď sme sa vrátili do kasární, zistili sme, že v izbe už nebývame sami.


  Na základňu dorazili dvaja mladí agenti DEA a práve si vybaľovali kufre. Viedli vyšetrovanie Maya Zambadu a Rafaela Cara Quinteru (prezývaného RCQ). Istý sudca nedávno súhlasil s predčasným prepustením Cara Quinteru z mexického väzenia po tom, čo si zo štyridsaťročného trestu za podiel na vražde špeciálneho agenta Kikiho Camarenu odsedel dvadsaťosem rokov. Opäť bol hľadaný a podľa niektorých zdrojov sa skrýval v horách Sierra Madre severne od Culiacánu.


  Odkedy som pri pátraní po Chapovi začal spolupracovať so SEMAR-om, na veľvyslanectve sa začalo rozprávať, že by z toho mohli mať osoh aj iné tímy DEA, ktoré išli po iných ľuďoch. Taká bola oficiálna politika a nedalo sa tomu vyhnúť. Keď som Bradymu pred niekoľkými týždňami nadhodil, že sa možno budeme deliť o SEMAR s inými vyšetrovateľmi, poriadne ho to napálilo. „To si robíš srandu,“ zavrčal. „Deliť sa o SEMAR? A načo?“


  „Aj iní agenti tvrdia, že majú dosť informácií na zásah proti svojim cieľom,“ vysvetľoval som mu. „Keď je teraz SEMAR v plnej pohotovosti, hovoria, že budú na záťah pripravení v rovnakom čase ako my.“


  „Ale hovno,“ odsekol Brady nespokojne.


  „Ja viem,“ chlácholil som ho. „Ale nemôžem s tým nič robiť. O tom rozhodujú inde.“ S agentmi, ktorí pracovali na iných prípadoch, som uzavrel džentlmenskú dohodu: ten agent, ktorý bude mať najlepšie údaje v čase, keď bude SEMAR pripravený v La Paz, bude môcť požiadať o zásah. Našťastie, vedel som, že informácie týchto agentov o Mayovi a RXQ neboli ani zďaleka v takom stave, ako to, čo sa nám s Bradym v posledných deviatich mesiacoch podarilo zistiť o Chapovi.


  „Musíme dúfať, že SEMAR pri toľkých rôznych cieľoch nestratí pozornosť. Potrebujeme, aby sa sústredili,“ povedal som.


  Vedel som, že Mayo navštevoval hory východne od Kačacej ríše, a keby sa ho námorná pechota pokúsila zajať ako prvého, definitívne by padla akákoľvek nádej, že Chapo opustí Culiacán. Vzhľadom na záťah mariňákov južne od mesta by to nikdy neriskoval.


  Pri vybaľovaní som podišiel k tým dvom agentom.


  „Uvedomte si, že ak požiadate o záťah na Maya alebo RCQ, našu operáciu v Kačacej ríši môžeme odpísať,“ upozornil som ich. „Bude definitívne mŕtva.“


  Obaja prikývli, očividne im to však bolo ukradnuté. Bolo na nich vidieť, že sú predovšetkým nadšení, že sú na základni v centre diania.


  


  Po niekoľkých dňoch v La Paz som pochopil, že ja ani Brady sa odtiaľ tak skoro nedostaneme. Z nervového centra sa stalo naše nové veliteľstvo a keby nastal čas zasiahnuť, námorná pechota bola okamžite poruke.


  Nico nás zaviezol do miestneho supermarketu, kde sme sa zásobili potravinami a dokúpili si spodnú bielizeň. Návrat do DF bolo to posledné, nad čím som premýšľal.


  Z parkoviska pred supermarketom som zavolal manželke.


  „Zlatko, nemôžem odísť,“ oznámil som jej. „Neviem, ako dlho to potrvá – možno niekoľko dní –, vysvetlím ti to neskôr.“


  „Dobre, dávaj na seba pozor.“


  „Ľúbim ťa.“


  Počas kariéry v DEA bola manželka skalou, o ktorú som sa mohol oprieť. Ak aj mala obavy, nikdy mi to nepovedala. V tomto sme boli dokonalý pár: vždy sme prijímali a vítali vzácne životné okamihy – aj tie strašidelnejšie – ako tím.


  Niekoľko nasledujúcich dní sme boli s Bradym ako prilepení k dreveným stoličkám v nervovom centre do neskorej noci; keď už všetci mariňáci išli spať, čítali sme stohy čerstvých prepisov a lokalizovali zariadenia Horného poschodia. Väčšinou sme zostali bdieť poslední, všade bolo zhasnuté a pracovali sme len pri svetle počítačových monitorov.


  Lic-F naďalej zásoboval Chapa čerstvými informáciami o pohyboch námornej pechoty – len s tým rozdielom, že teraz to robil okamžite, takmer bez oneskorenia. S Bradym sme sa dívali, ako štyri vrtuľníky – dva Black Hawky a dva ruské Mi-17 – vzlietli zo základne a vybrali sa na cvičnú misiu.


  „Už je to tu,“ oznámil mi Brady do niekoľkých sekúnd pri pohľade na displej mobilu.


  „Lic-F práve poslal Chapovi správu, že zo základne La Paz vzlietli štyri vrtuľníky a zdá sa, že pred sebou majú cvičnú misiu v okolí Cabo San Lucas.“


  „To sedí,“ zašomral som. Hovorte mi niečo o obavách. Na tejto základni som sa necítil bezpečne. Ako keby ma niekto stále pozoroval.


  Na základni musel byť nejaký podplatený zradca. Ale kto?


  


  Uprostred piatej večere na základni mi zavolala moja šéfka z Mexico City. Požiadala ma o rýchlu informáciu o stave vyšetrovania, ale čoskoro bolo zrejmé, o čo jej v skutočnosti ide. Naznačovala mi, a to pomerne jasne, že na ňu tlačia ľudia z prostredia „MV“ (mexickej vlády).


  „Andrew, MV na mňa nalieha,“ vravela mi. „Ako ste na tom? Nemôžeme na túto operáciu čakať donekonečna.“ Vysvetlila mi, že chlapov zo SEMAR-u nevyhnutne potrebujú na boj proti Los Caballeros Templarios – teda kartelu templárskych rytierov – v Michoacáne. Templárski rytieri predstavovali vážnu hrozbu – založil ich Nazario Moreno, el narco bežne prezývaný El Más Loco (Ten Najšibnutejší) –, ale predstava, že by mali byť dôležitejším cieľom ako Chapo Guzmán, bol absurdná.


  „Templárski rytieri?“ ohradil som sa neveriacky. „Ospravedlňujem sa, ale MV trepe. Hovoríme o Chapovi. Vieme o jeho úkrytoch v Culiacáne, poznáme presné polohy. V mexických dejinách sa ešte neobjavil obchodník s drogami s vyššou prioritou. Odkedy som na základni SEMAR-u, s ich admirálom, nikto o Michoacáne nepovedal ani slo...“


  „Je v tom, ako by som to... politika,“ skočila mi do reči.


  „Môžem sa tomu vzpierať len do určitej miery. V SEMAR-e sa hovorí, že z La Paz stiahnu všetkých ľudí.“


  Ukončil som hovor a pozrel som sa na Bradyho. „To bola moja šéfka,“ povedal som. „Šíria sa reči, že nás zrušia. Že stiahnu SEMAR z La Paz.“


  „Vypadnime odtiaľto,“ prehodil Brady a prehltol poslednú lyžičku lentajas, vodnatej fazuľovej polievky.


  „Nežartujem. Hovorí, že sa do toho začínajú pliesť politici.“ Nadýchol som sa. Politika – šéfovia chcú jedno a chlapi v teréne hlásia niečo iné. Ani jeden z radových mariňákov nemal ani najmenšiu chuť odtiaľto odchádzať, aby išli po templárskych rytieroch.


  Napriek tomu som cítil, že sa nám zrúti celý operačný plán. Ako keby nestačilo, že sme dostávali dvojznačné signály, ešte väčším potenciálnym nebezpečenstvom bolo množstvo politikov, šéfov a úradníkov v mexických aj amerických zložkách, ktorí vedeli o prebiehajúcej operácii. Odsunul som misku s polievkou, pokúsil som sa ich zrátať a rýchlo som sa medzi nimi stratil: šéfka DEA, riaditeľ vyšetrovacej sekcie ministerstva pre vnútornú bezpečnosť a reťazec ich podriadených vo Washingtone, v Arizone, Kalifornii, Texase a Illionoise. A nezabudnime na los primos, pravdepodobne vrátane samotného riaditeľa CIA.


  A všetci majú ústa, pomyslel som si. A ego.


  Nepoznal som presný zdroj spravodajských únikov, no výsledok bol nanajvýš zrejmý. Dopekla, až na mňa a Bradyho bol Chapo o konkrétnych pohyboch a presných operačných rozhodnutiach námornej pechoty informovaný lepšie ako hociktorý pracovník amerických agentúr.


  


  „Lietadlo spozorovalo Mayovho kuriéra,“ oznámil nám vzrušene Leroy Johnson. „Sledujú ho. Juhovýchodne od Culiacánu. Podľa mňa pôjdeme do akcie.


  El Roy vedel, že najvyššou prioritou by mal byť Chapo, ale už jednoducho nevydržal vysedávať v kasárňach. Do štvrtej ráno na posteli pozeral filmy a pohľad naňho prezrádzal, že jeho mozog si ani na chvíľu nedá pohov. Bol napumpovaný adrenalínom a pripravený vyraziť s mariňákmi do akcie a naháňať nejakého zloducha, nech už je to hocikto.


  Obrátil som sa na Bradyho. „Tvrdia, že s pravdepodobnosťou jedna k jednej ten kuriér vezie Mayovi do hôr jedlo. Idú na to.“


  „Doriti.“


  Obaja sme pozorovali, ako si Nico, Leroy a jeho tím pripravovali taktický výstroj, ktorý im visel na ráme poschodových postelí, a potom sa vybrali za kolegami z námornej pechoty, ktorí na asfaltových heliportoch nastupovali do štyroch vrtuľníkov. Vyšiel som s nimi von, roztočené vrtule mi do tváre vháňali zmes oceánskeho vzduchu a prachu. Cítil som sa bezmocne, túto operáciou už nebolo možné zastaviť.


  Díval som sa, ako sa vrtuľníky vzniesli do vzduchu, zamierili nad Kalifornský záliv a napokon sa stratili za horizontom.


  


  Vrtuľníky sa vrátili na druhý deň podvečer. V jedálni som videl, ako sa unavení mariňáci stavajú do radu na jedlo.


  Výsledok ich akcie už som poznal.


  Síce nezajali Maya, ale do rúk im padlo niekoľko jeho chlapov a na ranči neďaleko pôvodného miesta nasadenia vykopali niekoľko veľkých sudov s arzenálom kalašnikovov, emšestnástiek a brokovníc.


  „Nevyzerá to dobre,“ povedal mi Brady. „Zo siete už sa odhlásilo niekoľko zariadení z kancelárií v Durangu a zavládlo ticho.“


  Vedeli sme, čo nás čaká – to isté sa stalo po predčasnom zajatí Alexa Cifuentesa. Keby sa stiahli všetky zrkadlá, opäť by sme sa ocitli v tme.


  V kasárňach sme videli, ako si agent, ktorý robil na Mayovom prípade, zbalil veci a kývnutím sa rozlúčil.


  „Tuším ho to vôbec nerozrušilo a je spokojný,“ utrúsil som.


  „Toľko rozruchu pre päťdesiatpercentnú šancu? Aspoň sme sa ich zbavili a SEMAR sa môže sústrediť na Chapa.“ Uprostred cesty z kasární do veliteľského centra sa Brady zastavil a zadíval sa na displej mobilu. Z bojovej miestnosti v El Pase mu práve poslali čerstvo zachytenú a preloženú správu z Horného poschodia.


  „Kurva, stále žijeme.“


  „Čo ti prišlo?“


  „Chapo práve napísal Narisovi, aby šiel kúpiť červené saténové posteľné návliečky a odniesol ich do jedného z úkrytov,“ tlmočil mi Brady.


  Nevedeli sme síce, či je Chapo vystrašený alebo nie, ale pokračoval v bežnej komunikácii. A hoci mohol mať obavy z pohybov námornej pechoty južne od Culiacánu a vrtuľníkov na oblohe, nenaštrbilo to jeho milostný život, rozhodne nie na svätého Valentína, ktorý je v Mexiku známy ako El Día del Amor y la Amistad, čiže Deň lásky a priateľstva.


  „Odkázal Narisovi, aby všetkým jeho milenkám nakúpil desiatky ruží a poslal im karty s rovnakým odkazom,“ čítal Brady. „Dokonca Narisa požiadal, aby sa zaňho podpísal jeho iniciálami: J. G. L.“


  „J. G. L.,“ zopakoval som. „Osobnejšie už to nejde.“


  Teraz som už o tom nepochyboval – Chapo bol stále vo svojom úkryte v ošarpanom bloku vo štvrti Colonia Libertad.


  V La Paz sme nemali ani chvíľu pokoja. Vzhľadom na čerstvý vývoj pokusu námornej pechoty zajať Maya som bol ako na ihlách.


  Obaja sme vedeli, že sa musíme postarať o to, aby sa SEMAR opäť sústredil na lov na Chapa, preto sme zamierili priamo za admirálom Garrom do jeho kancelárie. Bolo na ňom vidieť, že je unavený, tvár mal zachmúrenú, pod očami kruhy, z výsledkov záťahu na Maya bol očividne sklamaný.


  Garru akoby nahneval už pohľad na nás vo dverách. Nepovedal ani slovo, len nadvihol obočie, aby nám dal najavo, že máme ísť k veci.


  „Señor,“ oslovil som ho. „Ozvalo sa Horné poschodie.“


  „Stále je v tom bloku?“


  „Áno, zariadenie Horného poschodia sa na počudovanie hlási z toho istého miesta,“ odvetil som. „Chapo sa v Culiacáne zjavne cíti dobre. Môžeme to využiť vo svoj prospech. Určite si myslí, že vojenská aktivita v okolí La Paz vznikla len v dôsledku plánovaného záťahu na Maya. Pokračuje, ako keby sa nechumelilo. Všetkým svojim milenkám práve poslal kvety ku Dňu svätého Valentína, ale určite nevytiahne päty z Culiacánu. Aspoň nie tak skoro.“


  „Takže navrhujete...?“


  „Vyraziť za ním,“ prikývol som.


  „Do Culiacánu?“


  Na veliteľstve dlho visel vo vzduchu názov tejto pevnosti kartelu, ktorú pre pomníky venovaným stovkám zavraždeným narcos často nazývali Mesto krížov.


  Pred očami sa mi mihali policajné zábery mexických pašerákov: Ernesto Fonseca Carrillo, Miguel Ángel Félix Gallardo, Rafael Caro Quintero, Héctor Luis „El Güero“ Palma, Amado Carrillo Fuentes, Mayo Zambada, Manuel Salcido Uzeta, zvaný Cochiloco, bratia Arellanovci Félixovci, Chapo Guzmán... prakticky všetci najslávnejší mexickí narcos považovali Culiacán za svoj domov. Predstava vpádu do Sinaloe bola desivá, zhruba ako keby sa niekto uprostred prohibície rozhodol, že Al Caponeho pripraví o kontrolu nad Chicagom.


  Civel som na Garru a on na mňa. Obaja sme si uvedomovali, že je to jediná možnosť, rovnako sme však vedeli, aké obrovské hrozby nás tam čakajú.


  O ničom podobnom sa doteraz ani len neuvažovalo, nehovoriac o tom, že by to niekto skúšal. Operácia v Culiacáne by pre dvojicu amerických agentov a SEMAR bola čosi ako výlet na Mesiac.


  


  Garra zdvihol slúchadlo, absolvoval krátky telefonát s admirálom Furiom v Mexico City a premeral si nás pohľadom.


  „Zbaľte si výstroj,“ povedal nám. „Vyrážame zajtra ráno o presne o ôsmej.“


  V ten večer si v odľahlom kúte základne, medzi cardónes - veľkými kaktusmi – a palmami príslušníci námornej pechoty narýchlo usporiadali rozlúčkovú oslavu. Zapálili vatru a usporiadali opekačku na mexický spôsob. Podávali sa taniere plné carnitas, tacos de barbacoa a v námornej pechote mimoriadne obľúbených tacos de sangre, čo sú mäkké tortillové placky plnené krvavými klobáskami.


  Keď som sedel pri tom ohni, v myšlienkach som sa zatúlal do čias, keď som mal osemnásť a s kamarátmi zo stredoškolského futbalového tímu z Pattonville sme vo štvrtok posedávali okolo ohňa, rozprávali si historky a chystali sa na veľký piatkový zápas pod umelým osvetlením.


  Cítil som, že podobná družba sa tvorí aj v La Paz – chlapi si v španielčine rozprávali vtipy, hltali krvavé tacos a obracali do seba jednu chladenú plechovku Tecate za druhou. Všetci mariňáci mali výbornú náladu a tešili sa, že ráno definitívne opustia La Paz.


  Kývol som na Bradyho. Čakal nás veľký skok.


  Chystali sme sa prekročiť El Charco a zamieriť do samotného srdca Sinaloe.


  


  Na druhý deň ráno, 15. februára 2014, som sa zobudil pred východom slnka, ležal som na posteli a hľadel do stropu. Čím viac som premýšľal nad cestou do Sinaloe, tým silnejšie mi zvieralo žalúdok. Siahol som po mobile a napísal som otcovi esemesku:


  „Otec, ani neviem, ako ti vysvetliť, čo sa stalo minulý týždeň. Budeme ho musieť vyduriť z nory a nebude to pekné. Ale je to jediná možnosť.“


  „Kedy vyrážate?“ odpísal mi otec.


  „Práve sa balíme. Presúvame základňu a veliteľské centrum na nepriateľské územie. Od pondelka máme zelenú,“ napísal som. „Spálime to tam na uhoľ.“


  CHOĎTE ZA NOSOM


  S KUFROM SOM VOŠIEL do lietadla DEA King Air a chytil si miesto na ľavej strane lietadla. Hneď po mne nastúpili Brady, Nico a Leroy.


  Cítil som, ako sa po dlhom období pasivity rozbiehame; SEMAR chytil nový dych. Cez okno som pozoroval, ako sa vrtuľník Mi-17 plný príslušníkov námornej pechoty odlepuje od základne. Nešli však na rovnaké miesto ako my – mierili priamo na sinalojskú vojenskú základňu Ballón de Infanteria Marina No. 10 (BIM-10) v Topolobampe.


  O tridsaťosem minút King Air preletel cez Kalifornský záliv a pristál na medzinárodnom letisku v Mazatláne necelých dvesto kilometrov juhozápadne od Culiacánu. Pri pohľade na čakajúce auto som zaškrípal zubami. Ktosi z mazatlánskej pobočky nám pridelil najhoršiu obrnenú rachotinu, čo tam mali: šesťročný Chevrolet Suburban, ktorý mal na tachometri dobrých tristotisíc kilometrov. Ešte aj tmavé fólie sa odliepali z okien. Výslovne som si vyžiadal dve obrnené autá a oni nám pošlú toto?


  „Americké úrady v najlepšej forme,“ posťažoval som sa Bradymu, ale na nahnevané či frustrované frflanie nebol čas. Nahádzali sme batožinu do kufra a nasadli.


  „Ako to vyzerá s prepismi?“ spýtal som sa.


  „Je ich málo,“ odvetil Brady. „Veľmi málo.“


  „Neprekvapilo by ma, keby už vedel, že sme tu,“ utrúsil som.


  Nico sa chopil volantu, Leroy sa usadil na mieste spolujazdca a podal nám dve ošúchané emštvorky s púštnou kamuflážou.


  „Môžeme ich potrebovať,“ prehodil s úškrnom.


  „Doriti, už bolo načase,“ zhodnotil Brady. „Odkedy som prešiel cez hranice, cítim sa ako nahý.“


  Otvoril som notebook a pokúsil sa o lokalizáciu zariadenia Horného poschodia. Neúspešne. Skúsil som to ešte niekoľkokrát.


  „Myslím, že ten mobil je vypnutý. Možno definitívne.“


  „Budeme potrebovať viac šťastia,“ povedal Leroy. Brady zavolal Joovi a Neilovi, ktorí zostali v El Pase, a požiadal ich, aby začali loviť nové číslo mobilu Horného poschodia.


  „Držte sa chlapci,“ ozval sa spredu Nico a buchol päsťou po palubnej doske. „Dúfam, že to táto stará škatuľa zvládne.“


  Vyrazili sme na sever od Mazatlánu, išli sme po sinalojskej hlavnej tepne. Na mexickej federálnej diaľnici 15D južne od Culiacánu sme sa stretli s dvomi rápadas SEMAR-u, s ktorými sme prešli zvyšok cesty na topolobambskú základňu BIM-10, kde sme sa pripojili k námornej pechote. Základňa sa nachádzala pri malom prístave na pobreží Kalifornského zálivu, neďaleko od Los Mochis, bašty Chola Ivána.


  Slnko už zapadlo za obzor, lemovala ho ružovkastá žiara, v ktorej sa kúpala diaľnica.


  Nico zastavil auto na krajnici, aby sme si mohli uľaviť. Keď som si preťahoval nohy, pristihol som sa, že sa pokúšam prečítať výrazy mariňákov, ktorí stáli na korbách rápidas v kompletnej kamufláži s nepriestrelnými vestami, taktickým výstrojom a čiernymi guľometmi.


  Odrazu som si uvedomil, že nemám potuchy, z ktorej brigády tí chlapi pochádzajú.


  „Dúfam, že sú z DF,“ povedal som Bradymu, kým sme stáli na kraji priekopy a za chrbtami nám po diaľnici uháňali autá.


  „Veru, keď sú miestni, sme v riti,“ prikývol Brady. „Bude vedieť, že mu štíme na zadnom dvore.“


  Ako sme tak stáli na otvorenom priestranstve, prežil som ďalší nával paranoje: predstavil som si, že dvaja z tých mariňákov sú na Chapovej výplatnej páske, zozadu sa k nám nenápadne priblížia, vytiahnu pištole a ako na popravisku nás zastrelia pri tej priekope.


  „Vámanos,“ povedal som.


  Zdolať tých 245 kilometrov nám malo trvať vyše troch hodín, ale Nico prinútil auto uháňať stotridsiatkou. Míňali sme výjazdy na predmestia Culiacánu, ktoré som celé hodiny prehľadával na virtuálnych mapách: Las Isabeles, Cinco y Medio, Benito Juárez.


  Na diaľnici zavládlo zlovestné ticho, čierny asfalt v čiernej tme bolo vidieť len vďaka roztrúseným kamienkom. Konečne som sa ocitol na tej istej úzkej stužke, po ktorej jazdili Chapovi synovia, aby sa dostali do tajného úkrytu v Ensenada de Pabellones.


  Z tohto miesta to bolo len pätnásť minút autom k blokom, ktoré som si vryl do pamäti – mali sme Chapa na dosah... Priam som to cítil, bolo to ako kužeľ majáka, ktorý žiari zo stredu mesta...


  Na obchvate Culiacánu premávka zhustla, Nico obišiel niekoľko nákladných áut naložených rajčiakmi, ktoré smerovali na sever. Keď sme prechádzali popri Guamuchilera Segunda, mne aj Bradymu naraz zavibrovali mobily.


  Dostali sme správu od chlapov z El Pasa – podarilo sa im nájsť nové číslo.


  „Horné poschodie je späť,“ vyhlásil som s úsmevom. „Stále sme v hre!“


  


  O dve hodiny, krátko po polnoci, sme dorazili na základňu BIM-10.


  Základňa pechoty v Topolobampo stála vysoko na kopci a bol z nej výhľad na tmavé vody Tichého oceána. Na veľkej značke pred bránou som si prečítal slogan námornej pechoty:


  


  TODO POR LA PATRIA


  


  „Všetko pre vlasť.“ Odkiaľsi náhle padla hmla a zahalila základňu hrubou bielou dekou. Reflektory auta ňou prenikali na ledva desaťmetrovú vzdialenosť.


  Vystúpil som a zhlboka sa nadýchol hmlistého prímorského vzduchu – voňal inak ako ten v La Paz.


  V hlave mi hučala tá stará skladba od Metallicy – tak ako v tých napätých chvíľach pred každým futbalovým zápasom tigrov v Pattonville, keď som si pripevňoval chrániče a chystal som sa na trávnik. Neuvedomoval som si, že si nahlas spievam – a bolo to naozaj nahlas. Keď sme si z kufra vytiahli batožinu a brodili sa hmlou ku kasárňam a potom vyšli po schodoch, spieval som verše zo skladby Enter Sandmen.


  „Aj atmosféra je tu iná,“ prehodil som.


  „Veru, tiež to cítim,“ prikývol Brady.


  „Chlapi sú pripravení do bitky.“


  Pribehol k nám jeden z mariňákov s detskou tvárou a oznámil nám, že admirál Garra na jednu hodinu po polnoci zvolal mimoriadnu poradu.


  Prišli sme tam poslední – okolo konferenčného stola už sedeli dôstojníci SEMAR-u a ďalší mariňáci, takže sme sa ledva nasúkali medzi nich.


  


  Zhasli svetlá a všetci sa pozerali na moju prezentáciu s mapami na veľkom plátne.


  Skôr ako som sa zmohol na jediné slovo, riadenia porady sa ujala dvojica spravodajských analytikov SEMAR-u. Boli to tí istí chlapi, ktorých som podozrieval, že posúvajú informácie CIA. Zmätene som sa pozrel na Bradyho: nechcelo sa mi veriť, že dobre počujem. Spravodajskí analytici sa usilovali, aby námorná pechota namiesto na Chapa pokračovala v operácii proti Mayovi Zambadovi.


  „Mayo?“ zašomral som. „Zase?“


  „Čo to má znamenať?“ zašepkal Brady.


  Keď som sa rozhliadol po miestnosti, napriek tme som si všimol prikyvovanie – niekoľko kapitánov a poručíkov SEMAR-u im tie somariny zožralo. Ešte aj Nico a Leroy, ktorí stáli na opačnej strane miestnosti, akoby s tým súhlasili. Už som to nevydržal a prerušil jedného z analytikov.


  „Počkajte chvíľu,“ ozval som sa. „O čom to rozprávate?“


  „Pokoj, človeče,“ snažil sa ma schladiť Brady a zovrel mi predlaktie.


  Nedokázal som sa však ovládnuť.


  „Mira! Počúvajte ma: na dosah ruky máme najhľadanejšieho zločinca na svete.“ Vstal som a podišiel som k plátnu. „Určili sme Chapovu polohu s presnosťou na jeden blok – a vy mi vravíte, že chcete opäť zmeniť cieľ a ísť po Mayovi?“


  Zhlboka som sa nadýchol a spomenul si, ako veľmi potrebujeme plnú spoluprácu SEMAR-u, stlmil som hlas a v úctivej španielčine som oslovil admirála Garru.


  „Señor, k lepším spravodajským zdrojom sa už nedostaneme.“ Chcel som to povedať ešte rukolapnejšie: mohlo ísť o najväčší úspech v boji s narkobiznisom v dejinách Mexika a Spojených štátov. Len niekoľko hodín nás delilo od zajatia najhľadanejšieho zločinca od okamihu, keď americkí výsadkári z jednotky SEAL zlikvidovali Usámu bin Ládina.


  „Sme na prahu niečoho historického, señor. Odkedy sa Chapovi pred trinástimi rokmi podarilo utiecť z väzenia v Puente Grande, nikto nebol k jeho zajatiu tak blízko ako my teraz.“


  V miestnosti zavládlo ticho.


  Sťažka sa mi dvíhala hruď. Prehltol som a zahľadel sa na spravodajských analytikov SEMAR-u. Počul som aj Bradyho ťažký dych a – ledva počuteľný – tichooceánsky príboj na útesoch pod kasárňami.


  Admirál zvažoval, aké má možnosti, očami kmital medzi spravodajskými dôstojníkmi a mnou. Napokon sa rozhodol.


  „Vamos,“ spustil pokojným tónom, „a activar Operación Gárgola.“


  Gárgola.


  Vtedy som to slovo počul prvý raz v živote, v španielčine znamená chrlič. Gárgola bolo perfektné krycie označenie tejto operácie – G ako Guzmán.


  Kačacia ríša putovala do minulosti, spustila sa operácia Gárgola. Analytici si medzitým sadli a už sme od nich nepočuli ani slovo.


  Ktosi zasvietil, takže sme všetci prižmúrili oči. Boli dve hodiny nadránom, ale nikto sa nechystal do postele. Naopak, celá brigáda sa pustila do práce.


  Uprostred noci bol ideálny čas na záťah: Nico s jednotkou mariňákov pôjdu Chevroletom Suburban, zatiaľ čo El Roya, jeho vybavenie a ďalších mariňákov mal odviezť čierny Nissan Armada. Úlohou Nicovej jednotky bolo v zásade zaisťovať bezpečnosť El Roya, ktorý sa s vybavením bude prehrýzať Coloniou Libertad – tým jedným blokom – v okolí miest, kde podľa nás Chapo strávil posledných dvadsaťštyri hodín. Mal jedinú úlohu – nájsť tie správne dvere.


  Začal som sa obávať Chola Ivána. Ten zabijak sa nevedel dočkať, kedy dostane príležitosť, nenechal si ujsť jedinú možnosť potiahnuť spúšť. Keby Cholo Iván a jeho ľudia v Los Mochis zachytili presun vojakov z našej základne do Culiacánu cez jeho územie, veci sa nám mohli rýchlo vymknúť z rúk. A keby sa to stalo, chlapi zo SEMAR-u, Nico aj Leroy by sa rýchlo stali terčom ťažkej paľby.


  Objal som Nica a Leroya. „Dajte im do tela, chlapci,“ povedal som, ako už toľkokrát Diegovi vo Phoenixe pred väčšou akciou.


  Boli tri hodiny nadránom, keď sme sa s Bradym zvrtli a hmlou sa vybrali nazad do veliteľského strediska.


  Rýchlo sme povyťahovali svoje prístroje a v Topolobambo sme zriadili podobné nervové centrum ako v La Paz. Otvoril som virtuálnu mapu, na ktorej som sledoval pohyb Nicovho a Leroyovho mobilu, ktorí po mexickej federálnej diaľnici 1D mierili na juh. Oranžové ikonky v aplikácii Find My Friends sa blížili ku Culiacánu.


  „V prepisoch nie je ani slovo o Cholovi Ivánovi,“ oznámil mi Brady. „Myslím, že nevie, že má v revíri našich chlapcov.“


  „Dobre,“ prikývol som a nervózne som pochodoval tam a späť. No len čo zažiarili prvé ranné lúče, do Culiacánu dorazili novinky. Výmenu informácií s Horným poschodím sme s Bradym sledovali takpovediac naživo. Lic-F a Sergio zhruba každých dvadsať minút posielali Chapovi čerstvé informácie. Svojich halcones mali na každom rohu, na každej ulici a okamžite hlásili, koľko rápidas zo SEMAR-u je pred mestom, koľko je ich v meste a kde presne hliadkujú.


  


  SERGIO: Ahorita estan por la canasta bienen puro gafe de agua no traen intel andan en rg en 19 a ver k cae hay las teniamos monitoriadas duraron paradas en la col popular en la calle rio usumasintris y rio grijalba.


  


  „Práve teraz sú v košíku (meste). Všetci sú z vodných špeciálnych síl. Nevedia, kde majú zasiahnuť. Mieria do RG v 19 (Culiacáne) a uvidia, čo sa stane. Monitorujeme ich pohyb v Colonii Popular a na uliciach Rio Usumacinta a Rio Grijalva.“


  Admirál Garra za prvými dvoma autami s Nicom a Leroyom vyslal ďalšie jednotky rápidas, mali však pokyn držať sa za mestom a krúžiť okolo neho ako žraloci. Zasiahnuť mali len v prípade, že sa Nico, Leroy a ich jednotky dostanú do problémov.


  Sergiova správa Chapovi pokračovala.


  


  Hay estan como escondidas toda la mañana y se movieron rumbo a la canasta


  


  „Skrývali sa tam celé ráno a teraz sa vybrali ku košíku.“ Všetci halcones v meste vedeli, ktoré osobné a nákladné autá tam nepatria. Tak či onak sa v meste nedalo postupovať nebadane a operácia bola závislá od toho, že Nico s Leroyom sa vyberú priamo do toho bloku, kde vyhľadajú zariadenie Horného poschodia, a tým aj konkrétne dvere, za ktorými sa skrýva Chapo.


  „Človeče, prečo im to trvá tak dlho?“ spýtal sa Brady, ktorý pochodoval okolo zadnej časti vrtuľníka Mi-17 za dverami veliteľského strediska.


  „Neviem,“ odvetil som. „Ale mali by si švihnúť. V meste začína byť horúco. Oveľa dlhšie už sa nebudú môcť motať po uliciach.“


  Nico, Leroy a ich jednotky vyše deväť hodín krúžili po Colonii Libertad a okolitých štvrtiach, no stále sme sa k nájdeniu Chapovho úkrytu nepriblížili ani o piaď. Lokalizovať zariadenie Horného poschodia v teréne sa ukázalo ťažšie, ako sme predpokladali.


  Vtom sa v našej skupinovej konverzácii v aplikácii WhatsApp objavila nová správa z bojovej miestnosti v El Pase.


  Bola od Chapa, ktorý písal svojej kuchárke s krycím označením Lucia.


  


  Lucia, aplasten la tina del bano. Y para ke tesalgas en el yeta con memo la aipa la tableta. La traes tambien


  


  „Lucia, vypusti vaňu, aby si mohla odísť v jette s Memom. A zober aj ten tablet iPad.“


  


  Lucia, bengase fijando ke no las siga ningun carro y borre los mensajes


  


  „Lucia, keď pôjdeš, daj si pozor, aby ťa nesledovali žiadne autá a vymaž správy.“


  Civel som na Bradyho.


  „Vypusti vaňu?“ zopakoval som spýtavo.


  „Možno už kopol do vrtule.“


  „Veru, začína panikáriť,“ zhodnotil som. „Naši chlapci musia byť blízko – hneď pri jeho dome.“


  Zavolal som Nicovi, aby som mu tlmočil tú správu.


  „Ako? Už sa na vás usmialo šťastie?“ oslovil som ho.


  „Veru nie, človeče, je to peklo,“ odvetil Nico. „Vždy, keď zachytíme silnejší signál, zasa ho stratíme. Označili sme niekoľko zaujímavých miest, ale stále nemáme nič poriadne.“


  


  Počas celého popoludnia až do večera dostával Chapo čoraz podrobnejšie informácie: SEMAR odpočúval miestne rádiové vysielanie, cez ktoré halcones hlásili svojmu šéfovi každú maličkosť o nissane a chevrolete – až po ich farbu a počet mužov v maskáčoch, ktorí v nich sedeli.


  „Správy sa začínajú strácať,“ oznámil mi Brady. „Druhé poschodie sa odpája.“


  „Doriti, vedia o nás.“


  Brady sa okamžite vrátil k mobilu a s Joom a Neilom v El Pase rýchlo zmenili stratégiu.


  „Ideme na mobilný odposluch!“


  Mobilný odposluch je najrýchlejší spôsob, ako legálne odpočúvať členov Chapovej narkoorganizácie, ktorí na úteku zahodili staré mobily a začali používať nové.*


  „Vydrž na linke,“ odkázal Neil Bradymu. „Ozveme sa každú chvíľu.“


  


  * Podľa americkej legislatívy je „mobilné odpočúvanie“ deﬁnované ako odpočúvanie, ktoré sa netýka konkrétneho zariadenia, ale skôr sledovanej osoby. Ak sa sledovaná osoba pokúsi vyhnúť sledovaniu výmenou mobilu, presunom či iným spôsobom, zväčša treba získať nové povolenie na odpočúvanie. Lenže pri „mobilnom odpočúvaní“ je možné ďalej sledovať cieľ a zmariť tak jeho snahu uniknúť sledovaniu zmenou polohy či komunikačnej techniky.


  Joe, Neil a ich tím v El Pase pracovali nonstop, naspali toho asi toľko ako ja s Bradym, teraz sa pustili do rýdzej právničiny, aby s pomocou dozorujúcej prokurátorky Camily čo najrýchlejšie získali povolenie na mobilné odpočúvanie.


  Krátko po deviatej večer mi zavrčal mobil.


  „Andrew, tí skurvení fízli nám nedajú pokoj, v jednom kuse nás otravujú,“ ozval sa Nico. „Už ani neviem, koľkokrát nás zastavili. Celé mesto vie, že sme tu. Všetci sú unavení a hladní – sme hotoví. Takto to nepôjde, človeče.“


  S Bradym sme opäť vyšli k heliportu. Brady si zapálil cigaretu, ktorú vyžobral od jedného mariňáka. Už ôsmykrát sme krúžili okolo toho sovietskeho vrtuľníka Mi-17 s vedomím, že Nico a jeho ľudia nevyhnutne potrebujú použiteľné informácie.


  „Seriem na to,“ povedal som Nicovi. „Naris je to najlepšie, čo máme. Nájdite ho a on nám povie, kde presne je Chapo.“


  „Takže máme ísť po Narisovi?“ spýtal sa Nico pre istotu.


  „Áno. Choďte za Nosom.“


  


  Keď sme sa vrátili do veliteľského strediska námornej pechoty, admirál Garra zúril.


  „Čo sa to, kurva, deje? Sme na tom rovnako ako na začiatku. Naši chlapci sú na mieste, ale nenašli ani hovno. Vyvolávajú mi ľudia z DF a vypytujú sa, čo vôbec robíme v Culiacáne. Dlho to už neobhájim – ešte pár hodín a budem to musieť odvolať.“


  Chápal som admirálovu frustráciu, tiež som ju pociťoval.


  „Señor,“ oslovil som ho ticho, „musíme ísť po Narisovi.“


  „Chapov kuriér je naša najlepšia šanca,“ dodal Brady.


  „Ak nenájdeme Narisa, môžeme to prehodnotiť,“ ozval som sa opäť ja. „Ale som si istý, že ak sa nám dostane do rúk, prezradí nám presnú polohu Chapa.“


  Admirál Garra ma mĺkvo prebodol pohľadom a potom bez jediného slova opustil veliteľské stredisko.


  


  Veliteľské stredisko osirelo, všetci príslušníci námornej pechoty sa išli aspoň trochu vyspať. Zostal som tam len ja s Bradym, takže som otvoril fľašu červeného Johnnieho Walkera. Kúpil som ju pred odchodom z Mazatlánu a prepašoval ju sem v taške s notebookom pre prípad, že budeme oslavovať... Našiel som zopár červených plastových pohárov a jeden som podal Bradymu. Od hladu mi skrúcalo žalúdok. Kedy som naposledy jedol? Osem hodín? Osemnásť? Nemal som potuchy.


  Brady mal krvou podliate oči – už dva dni sme nespali. Brigáda SEMAR-u konečne vypadla z Culiacánu – narazila do nich vlna únavy a zmietla ich ako cunami. Chlipol som si zo škótskej a pozrel som sa na mobil, koľko je hodín: polnoc, 17. februára 2014.


  Ticho som zahrešil a pokrútil hlavou. Porušil som sľub synovi: Pred odchodom z DF sme zháňali piñatu, darčekové tašky a pozvánky na jeho narodeninovú oslavu.


  „Človeče, čo sa deje?“ ozval sa Brady.


  „Počkaj, musím jej napísať,“ vzdychol som si. „Je sedemnásteho.“ Palcom som čo najrýchlejšie vyťukal esemesku a o 00.02 som ťukol na Odoslať.


  


  Zlatko, prepáč, že to premeškám. Mám za sebou jeden z najťažších týždňov v živote. Som ako zombík, vyčerpaný a chýbate mi. Bojujeme tu ako levy. Poriadne za mňa vystískaj a vybozkávaj malého, želám mu všetko najlepšie. Všetkých vás ľúbim.


  


  Doliali sme si škótsku a mlčky sme sa na seba dívali.


  Nada más que decir.


  Niet viac čo povedať.


  Brady nechal v El Pase manželku s ich novorodeným synom; ja som sa zasa cítil ako hajzel, lebo som svojmu synovi sľúbil, že do jeho narodeninovej oslavy sa určite vrátim do DF...


  Prechádzal som skladby, čo som mal uložené v mobile. Mal som sto chudí pustiť si naplno Enter Sendman alebo niečo podobné od Metallicy či Nirvany. Alebo aj nejakú šibnutú narcocorrido od Los Tigres del Norte, niečo tvrdé a rytmické, čím by som mohol prehlušiť zmes vyčerpania a smútku.


  Všetci mariňáci však spali – niektorých som počul chrápať –, takže som radšej zvolil zbierku oddychových džezových skladieb a dožičil som si poriadny dúšok whisky. Keď sa kasárňami začali niesť mäkké džezové tóny, Brady sa rozosmial. Kasárne razili zmesou spotených maskáčov a zablatených bagandží. Práve sa hrala skladba Everything Happens to Me saxofonistu Warna Marsha, keď sme dostali správu od Joa v El Pase.


  „Máme príjem,“ ozval sa nadšene Brady. „Si šikovníček, Joe! Len tak ďalej.“


  Prvá správa bola od Chapa, ktorý bol čoraz nedočkavejší a dožadoval sa, aby ho Lic-F informoval, čo sa deje. Bol vyľakaný.


  


  Los bolas del agua donde kedaron no saves??


  


  „Tí mariňáci – kam sa podeli? Nevieš?“ Rozvibroval sa mi telefón. Podľa informácií na displeji bolo 00.34.


  Volal mi Nico. Ani nepozdravil – hlas mal napätý, akoby ani nedýchal.


  „Aké je Narisovo číslo?“


  Rýchlo som mu odrapotal číslo Narisovho BlackBerry, ktoré som si vryl do pamäti.


  Tušil som, prečo sa naň Nico pýta, ale aj tak som bol zvedavý.


  „Prečo?“


  Nico sa rozosmial. „Lebo mám toho hajzla rovno pred sebou.“


  „Naozaj? Našiel si Narisa?“ vypytoval som sa a s úškrnom som sa pozrel na Bradyho, ktorý na seba takmer zhodil plastový pohár s whisky.


  „Veru,“ odvetil Nico. „Ten nosatý chlap stojí kúsok odo mňa – tipujem to tak na dva metre.“


  „Dobre, povedal ti, kde je Patas?“ spýtal som sa.


  Patas Cortas – po španielsky „Krátke Nohy“ bolo naše krycie označenie Chapa na účely tejto operácie.


  „Tvrdí, že je v Trojke,“ odvetil Nico.


  Len pred chvíľou sme s Bradym dostali Chapovu správu, ktorú sme sa práve lúštili.


  


  Naris si cnl bas ten pranito ala birra y le llebes ala 5 y traes aguas. Seme olbido el cuete ai esta en el 3 en la cautiba atras me lo traes


  


  „Naris, ráno choď vyzdvihnúť haraburdy a kľúče a prines ich do Päťky. A prines vodu. Nezabudni na zbraň. Je v Trojke na zadnom sedadle Chevroletu Captiva. Prines mi pištoľ.“


  Vedel som, že Naris klame. Chapo určite nebol na mieste, ktoré označovali ako Trojka – bol som si istý, že ten úkryt je teraz prázdny.


  Povedal som Nicovi, čo som sa práve dočítal: „Odrbáva ťa. Patas nie je v Trojke, v Trojke nie je ani noha. Je v Päťke.“ Počul som, ako Nico chlapom zo SEMAR-u vysvetľuje, že Naris im klame, potom sa hovor ukončil, ale o niekoľko


  minút mi Nico volal opäť.


  „Naris už spieva inú pesničku,“ oznámil mi. „Mal si pravdu. Teraz tvrdí, že Patas je v Päťke.“


  „Všetkých mariňákov, čo máš k dispozícii, pošli do Päťky,“ povedal som.


  V JAME LEVOVEJ


  LA PISCINA.


  Spomenul som si, že Chapo v ten deň poslal Narisa do „El 5“, aby sa stretol s chlapom, ktorý čistil bazén.


  Okamžite som zavolal Nicovi.


  „La Piscina,“ povedal som


  „Aký Bazén?“


  „Patas v minulosti hovoril o La Piscine ako o Bazéne. Dom, ktorý hľadáš, má bazén. Som si tým takmer istý. Pošlem ti súradnice toho miesta. Naris tam dnes ráno bol. Condor sa hlásil z toho istého vykrývača neďaleko od domu.“


  „Dobre,“ odvetil Nico. „Ideme do Päťky. Narisa berieme so sebou.“


  Dvere veliteľského strediska sa rozleteli dokorán.


  „Vámanos!“ zhúkol admirál Garra, oči mal stále privreté, akoby sa práve strhol zo spánku. „Vámanos!“ zhúkol znova.


  „Levantamos a Naris.“


  Potešilo ma, že nielen my sme sledovali vývoj prostredníctvom Nica, ale aj Garra sa cez svojich ľudí informoval, čo sa deje.


  Zvuk turbíny vrtuľníka Mi-17 za stenou veliteľského strediska na mňa zapôsobil ako injekcia adrenalínu do žíl. S Bradym sme zbehli po schodoch do kasární, aby sme si pozbierali zopár vecí, mobilov a tašku s notebookom.


  „Nezabudni na vesty!“ vyhŕkol Brady z úzkych dverí.


  Zo studenej dlažby na podlahe som schmatol dve staré nepriestrelné vesty, ktoré sme si priniesli z Mazatlánu. Jednu som hodil Bradymu.


  Naspäť k heliportu sme schody brali po troch. Nadýchol som sa slaného oceánskeho vzduchu a ešte po ceste k vrtuľníku som sa pokúsil obliecť si nepriestrelnú vestu, ale uvedomil som si, že tá, ktorú som si vzal, akoby ušili na mieru nejakému decku. Keď sa mi ani po niekoľký raz nepodarilo uvoľniť popruhy, nasilu som si tú vec natiahol cez hlavu.


  Keď sme sa ocitli pod roztočenými lopatkami vojenského vrtuľníka, zahľadel som sa na Bradyho.


  „Už je to tu,“ snažil som sa prekričať hukot rotora. „Je v riti!“


  Keby nás teraz niekto videl, ťažko by nás považoval za amerických federálnych agentov. Pod hnedo-čiernymi vestami sme mali maskáčové bojové uniformy SEMAR-u, ktoré sme si opäť obliekli po príchode na základňu Topolobampo.


  Vkročil som do obrovskej diery v zadnej časti Mi-17 a zabral miesto na oceľovej lavici hneď za guľometom pod pravým krídlom. Brady si sadol vedľa mňa.


  Admirál Garra pôsobil pokojne – azda až príliš pokojne, vravel som si. V posledných týždňoch som admirála pozoroval a snažil som sa odhadnúť, čo by ho mohlo vykoľajiť. Tento ostrieľaný veliteľ s celými desaťročiami skúseností z bitiek s mexickými drogovými pašerákmi bol ako prešedivený dravý vták: večne pokojný, dokonca aj vtedy, keď sa rútil strmhlav za korisťou.


  Bez známky vzrušenia – ako keby sa chystal zatknúť nejaké pouličného dílera trávy a nie miliardárskeho narkobaróna, ktorý uniká úradom od roku 2001 – zakričal cez hučiaci motor: „Keď dorazíme, naložíme ho do tohto vrtuľníka a odvezieme naspäť na základňu, kde ho vypočujeme.“


  „Teraz si musíme zohnať nejaké zbrane,“ zakričal Brady. Áno, obaja sme potrebovali zbrane.


  Rozhliadol som sa po kabíne, či tam neuvidím zopár pušiek, ku ktorým sa nikto nehlási. Razom sa z toho vykľula plnohodnotná vojenská operácia, lenže s Bradym sme do Sinaloe vypadli tak narýchlo, že sme nemali príležitosť sa poriadne pripraviť. „Naše“ emštvorky sme pred odchodom do Culiacánu vrátili Nicovi s Leroyom.


  Teraz sme nespali už celé tri dni. Vrtuľník sa odlepil od asfaltu a pozdĺž sinalojského pobrežia letel na juh k rodisku a pevnosti jedného z najmocnejších drogových kartelov na svete.


  Nočná obloha bola jasnejšia než interiér stroja. Mariňáci okolo nás si upravovali taktický výstroj a nabíjali zbrane, medzi ktorými nechýbal granátomet Mark 19 zavesený na zadnej palube a dva rotačné guľomety M134 umiestnené pod oboma krídlami vrtuľníka.


  Odrazu všetko čudne stíchlo. Nikto nepovedal ani slovo. Vojak najbližšie ku mne si v zuboch pridržiaval zelenú taktickú baterku a popritom si na mobile kontroloval svoj facebook. Chystali sme sa zajať najhľadanejšieho narkobaróna na svete a on sa akoby nič prehrabával správami na sociálnej sieti, ako keby sedel doma na gauči. Aj ja som si vytiahol mobil a informoval som svoju vedúcu skupiny v Mexico City. Vedenie DEA vedelo len toľko, že sa chystá čosi veľké, nezveril som sa im so všetkými podrobnosťami. Vždy keď sa zamestnanci amerických federálnych agentúr priplietli k spolupráci s cudzou armádou, vznikal potenciál na politickú búrku. Nie každý predstaviteľ DEA či ministerstva pre vnútornú bezpečnosť bol nadšený z toho, že sme s Bradym opustil La Paz a vybrali sa do Sinaloe.


  Vedeli sme, že o niekoľko minút sa ocitneme na horúcej pôde v Culiacáne. Vkročiť do toho mesta je pre amerických federálnych agentov a príslušníkov SEMAR-u otázkou života a smrti. Chvíľu som premýšľal, čo mám napísať. Povedal som si, že čím menej toho budú šéfovia v tejto fáze vedieť, tým lepšie, takže som zvolil čo najúspornejší variant.


  „Sme na ceste.“


  Zavrel som oči. Rozvírené myšlienky som sa snažil upokojiť sústredením na zvuk vrtuľníka, ktorý si razil cestu oceánskym vzduchom.


  Prečo sme nevedeli nič o tom, čo sa deje na zemi?


  S Bradym sme každú chvíľu kontrolovali mobily, ale keď sme sa nič nedozvedeli, obrátili sme sa priamo na admirála.


  Garra mlčal.


  Od začiatku akcie ubehlo štyridsať minút a stále sme nepočuli ani slovo. Ak sa mal niekto dozvedieť o zatknutí, tak určite Garra. Jeho chlapi zo zásahovej jednotky SEMAR-u by boli prví, ktorí by vyrazili dvere a natrafili na Chapa.


  Žeby ho už námorná pechota mala v rukách, ale z bezpečnostných dôvodov sa tým nechválil cez vysielačku?


  Na Bradyho tvári sa ako vždy zračilo mrzuté sústredenie.


  Výraz admirála Garru bol stále nečitateľný.


  Vrtuľník zamieril od pobrežia hlbšie do vnútrozemia. Leteli sme ponad domce a väčšie ranče, v diaľke som vybadal neostré svetlá mesta.


  „Quince minutos,“ oznámil jeden z členov posádky z kokpitu.


  Ešte pätnásť minút. Práve v tej chvíli sa mi v pravom hornom rohu mobilu rozblikalo červené svetielko. Dostal som správu od Nica, ktorý s jednotkou SEMAR-u dorazil do úkrytu s označením Päťka:


  „Je to hotová pevnosť,“ písal mi Nico. „Všade sú kamery.“


  Pilot s vrtuľníkom v osmičkách krúžil nad mestom. Pozrel som sa na ulice pod nami, boli pusté až na autá jednotiek rápidas, na každej korbe bol pripevnený guľomet a okolo neho mariňáci. Na pohľad chaoticky križovali blok, ako keby sa púšťali do pátracej operácie.


  Obďaleč som vo vzduchu zbadal vrtuľník Black Hawk, ktorý prehľadával iný blok. Pozrel som sa na Bradyho a pokrútil hlavou.


  „Kde, doriti, je?“ spýtal som sa nahlas s pohľadom zaboreným do obytnej štvrte pod nami, akoby som čakal, že zbadám, ako po pustej ulici uteká Patas Cortas v teplákovej súprave. Nevedel som sa dočkať, až sa ocitneme na zemi a vydáme sa na lov. Vo vzduchu sme boli zbytoční.


  Starý sovietsky stroj sa prudko zvrtol doprava a potom začal rýchlo klesať na voľné priestranstvo.


  Keď sme sa blížili k zemi, náhle som strácal orientáciu – ten pocit som neznášal. Odjakživa som bol pyšný na to, že inštinktívne viem, kde som a kam idem. Počas štúdia na vysokej škole som sa do baru často viezol v kufri kamarátovho auta, pretože sedadlá už si uchmatli dievčatá, ktoré sme museli odviezť. Ale aj zamknutý v kufri, celou cestou do baru som vedel identifikovať každú zákrutu a každú ulicu, po ktorej sme sa viezli, a ani raz som nestratil orientáciu.


  Lenže teraz, keď vrtuľník dosadal na zem, nemal som potuchy, v akej časti Culiacánu sme sa ocitli. Napriek splnu som nedokázal určiť ani len sever a juh.


  Vrtuľník sa ledva dotkol zeme a už sme cez zadné dvere vyskakovali von. Mariňáci sa rýchlo rozpŕchli a skryli sa vo vysokej tráve opusteného priestranstva. S Bradym sme sa odrazu cítili opustení, cez hukot rotora sme sa nepočuli a privierali sme oči pred prudko zvíreným prachom a špinou. Chlapi sa nám raz-dva stratili z dohľadu, dokonca aj Garra. A to sme mali v pláne, že sa od neho počas celej operácie nepohneme ani na krok.


  Vybral som z vrecka mobil a pomocou aplikácie Google Maps som sa pokúsil určiť našu presnú polohu. Neúspešne. Na tej istej tesnej ploche sa teraz pokúšal pristáť aj Black Hawk, ktorý sme ledva videli cez zvírený prach.


  „Kriste,“ zaklial Brady s prižmúrenými očami. V asi dvestometrovej vzdialenosti zbadal, ako niekoľko mariňákov naskakuje na korbu rápidas. „Poďme, Andrew.“


  Rozbehli sme sa po nerovnej ploche, preskakovali sme kusy polámaného betónu a burinu. Medzitým pristál Black Hawk a kútikom oka som videl, ako z oboch strán vrtuľníka vyskakujú mariňáci a kryjú svojich kolegov s pripravenými puškami.


  Brady bol popredu, ja som za ním nemotorne vliekol tašku s notebookom.


  „Toto vyzerá na poriadny malér,“ začul som Bradyho hlas.


  „Veru,“ súhlasil som. „Nemáme zbrane. Nemáme vysielačku. A keď tie autá odídu bez nás, sme v riti...“


  


  Chýbalo nám ešte dvadsať metrov, keď sa rápidas pohli z miesta. Zo všetkých síl sme vyrazili vpred, šprintovali až po medzeru v plote, ktorou sme sa dostali na cestu. Lenže už bolo neskoro. Rápidas boli dávno preč.


  Zadychčaní sme kráčali po prázdnej ulici, nevideli sme zadné svetlá áut, ani sme nevnímali vrčanie vrtuľníkov za nami. Počuli sme len náš zrýchlený dych a šramot topánok na asfalte.


  Pozeral som na všetky strany a pokúšal sa určiť, ktorým smerom sa máme vydať, lenže chodníky, stromy a budovy sa mi odrazu zliali do nezreteľnej hnedosivej zmesi.


  Niekoľkokrát som zažmurkal a zaostril zrak. Asi sto metrov od nás som zbadal čiernu siluetu.


  Inštinktívne som siahol k puzdru s pištoľou, ale dotkol som sa len svojej nohy. Žiadne puzdro. Žiadna zbraň. Silueta sa blížila.


  Zreteľne som zbadal hlaveň pušky.


  „Je náš!“ vykríkol Brady.


  Keď sme k tej postave podišli bližšie, zistili sme, že je to mladučký námorník, ktorý osamote hliadkoval na ulici. Bol štíhly, mal úzky ostrý nos, hnedé oči, prilba mu bola očividne priveľká. Na prvý pohľad by som povedal, že je to dvanásťročné chlapča vystrojené ako vojak. Brady pridal do kroku a podišiel k nemu.


  „A dónde van?“ zvolal Brady. Kam sa podeli všetky rápidas? Mladučký námorník pokrčil plecami. Zdal sa rovnako stratený ako my, rozhodli sme sa, že napriek tomu sa k nemu pridáme. Keď nič iné, mal aspoň pušku. Po ceste sa ho


  Brady po španielsky spýtal: „Máš vysielačku?“


  Vojak pokrútil hlavou, že nie. Brady ma prebodol pohľadom.


  Neozbrojení sme sa ocitli v Culiacáne hocikomu na milosť. Nemali sme ako zakryť naše gringovské tváre: nepriniesli sme si ani len vojenské čiapky či prilby.


  A na rozdiel od Mexico City si nás nikto nemohol pomýliť s miestnymi.


  Toto nie je náhoda, vravel som si.


  Chapo mal na výplatnej páske aj predstaviteľov námornej pechoty. Ocitli sme sa sami, bez zbraní či vysielačiek v srdci Culiacánu, vydaní napospas únoscom.


  Ešte ani nevyjde slnko a na YouTube už niekto nahrá videozáznam, ako nás mučia...


  „Človeče, musíme sa vrátiť do vrtuľníka,“ povedal som.


  „Okamžite.“


  Bol vôbec náš Mi-17 stále tam, kde pristál? Nechali sme mariňáka mariňákom a zo všetkých síl sme sa rozbehli naspäť. Vedeli sme, že ak už vrtuľník odletel, zastaneme opustení a neozbrojení v jame levovej.


  


  Vtom sa spoza rohu vynoril ďalší konvoj pikapov rápidas.


  „Doboha,“ odfúkol si Brady. „Poďme za nimi.“


  Rozbehli sme sa k autám, niekoľko mariňákov na korbe nám naznačilo, že sa k nim máme pridať. Vyskočili sme k nim a tlačili sme sa medzi šiestimi ozbrojenými mariňákmi. Nemal som potuchy, čo je to za chlapov, ani to, kam nás vezú. Vyzerali drsnejšie ako tí, ktorých sme vídali na základni Topolobampo. Tlačil som sa na vychudnutého chalana s tmavou pleťou. Fajčil cigaretu a prilbu mal posunutú nabok. Väčšina ostatných mala tváre zakryté čiernymi šatkami.


  Po niekoľkých minútach cesty sme zaparkovali uprostred obytného bloku v typickej štvrti strednej triedy. Keď som zoskakoval z korby, premeral som pohľadom križovatku a videl som, že na každom rohu stoja rápidas a pechota. Začal som sa upokojovať. Dvaja mariňáci mne a Bradymu podali šatky, aby sme si zakryli tváre.


  „Las cámaras,“ vysvetlil nám jeden z nich.


  Chapov úkryt bol zvonka aj zvnútra vybavený kamerami a pred vstupom si všetci museli pozakrývať tváre.


  S Bradym sme sa blížili k modernému dvojposchodovému domu medzi dvoma rovnako veľkými budovami. Bol som taký dezorientovaný, že som si ani nebol istý, kde nás naša rápida vlastne vyložila.


  Nachádzali sme sa v tom bloku, ktorý som tak usilovne skúmal na virtuálnej mape? Sme vôbec pri Päťke? Nica ani Leroya som nikde nevidel.


  S Bradym sme opatrne vkročili do otvorených garážových dverí, prešli sme okolo čierneho štvordverového mercedesu, keď náš pohľad upútali vážne poškodené dvere do domu. Chýbal v ňom jeden z panelov a trčali vykrútené kovové lamely. Dvere boli vystužené dvadsaťcentimetrovými oceľovými plátmi a SEMAR-u očividne dalo zabrať, kým si cez ne prerazili cestu dnu.


  


  Vošiel som dovnútra. V kuchyni v prednej časti domu bolo jednoduché zariadenie: biely plastový stôl a skladacie stoličky. Potom som zabočil doprava a cez obývačku som vošiel do spálne na prízemí. Po izbe bolo porozhadzované dievčenské oblečenie. Bielizeň, blúzy, tepláky, použité uteráky, na posteli a podlahe otvorené fľaštičky od tabliet.


  S Bradym sme pomaly vkročili do vedľajšej kúpeľne.


  Tmavá tichá miestnosť bola oveľa vlhkejšia ako zvyšok domu. Pokúsil som sa zasvietiť, ale vypínač na stene bol poškodený. Ako baterky sme teda použili blesky na mobiloch. Vtedy sme to zbadali – napriek prítmiu sa to nedalo pomýliť.


  „Doboha,“ zaklial som.


  Kavova práca.


  „Len sa na to pozri,“ zašomral Brady, keď sme sa priblížili.


  Hydraulickým zariadením vybavená veľká biela vaňa trčala do vzduchu v štyridsaťpäťstupňovom uhle. Keď sme sa ocitli priamo pri nej, do nosa mi udrel silný pach plesní. Civeli sme do umelej chodby pod vaňou. Visiaci rebrík viedol do tunela, ktorý v asi trojmetrovej hĺbke pokračoval smerom k ulici.


  Brady zišiel ako prvý, ja hneď po ňom. Plesnivý vzduch bol taký hustý a teplý, že sme mali čo robiť, aby sme dýchali cez šatky na tvári. Skrčení sme sa pustili do tunela. Bola to mimoriadne dôkladná stavba vybavená neónkami a drevenými podperami. Pokračovali sme, až sme dorazili k oceľovým dvierkam vybaveným priemyselným kruhovým uzáverom.


  Brady ním niekoľkokrát otočil v protismere hodinových ručičiek, a keď sa dvere otvorili, ukázalo sa, že vedú do ďalšieho tunela. Po dlážke tiekli cícerkom splašky, v jeden a polmetrovej výške sme museli kráčať ako kačice.


  „Doriti,“ uľavil si Brady potichu. Civeli sme do tmy.


  Pozerali sme sa do vchodu do labyrintu kanalizačného systému priamo pod mestskými ulicami. Všade dookola sa rozliehala čierno-čierna tma, výnimkou bola len svetlá špendlíková hlavička vzdialená dobrých dvadsať či tridsať blokov.


  Zalapal som po dychu. Pozrel som sa jedným smerom, Brady druhým. Dúfali sme, že postrehneme náznak života - šepot, plač, brodenie špinavou vodou...


  Nič.


  „Je preč,“ hlesol Brady. Chapo opäť unikol.


  KURIÉR


  CHAPOV SVET bol hore nohami.


  A teraz aj môj.


  Nezostávalo nám nič iné, len pokračovať v love.


  Vrátil som sa k rebríku a pomaly sa vysúkal hore, pri vyliezaní som sklonil hlavu, aby som sa neudrel o dno vane.


  Po Nicovi či Leroyovi stále ani stopy. Vytiahol som mobil a napísal Nicovi.


  „Kde si?“


  „Vo Štvorke,“ odpísal mi. „Presúvame sa do Trojky vedľa. Uvidíme sa tam.“


  V aplikácii Find My Friends som videl blikať oranžovú Nicovu ikonku asi desať blokov východne.


  „Stavím sa, že Chapo sa vie kanalizáciou presunúť až do Štvorky,“ zhodnotil Brady.


  „Veru, vôbec nemusel vyliezť na denné svetlo.“


  Vošli sme do izby, ktorá bola ešte donedávna Chapovou spálňou, a pustili sme sa prehrabávať hory oblečenia, uterákov, účtovných kníh, všemožných poznámok, škatuliek Cialisu, Celebrexu a ďalších liekov na predpis, ktorými bola izba zaprataná.


  Zaujímalo ma jediné.


  „Podaj mi všetky škatule od BlackBerry a sim karty, ktoré nájdeš,“ povedal som Bradymu. Potrebovali sme čokoľvek, čo nám pomôže dovtípiť sa, kam Chapo utiekol a na koho sa v posledných minútach obrátil o pomoc.


  „Kristepane, sú všade,“ vzdychol Brady. Len v spálni sa váľalo vyše dvadsať škatúľ od BlackBerry. Rýchlo sme ich pozhŕňali na kôpku na posteli.


  Dal som sa fotiť jedinečné PIN všetkých zariadení vytlačené na boku každej škatule. Hneď ako som ich poslal Donovi do Virgínie, oddelenie špeciálnych operácií DEA mi takmer okamžite dokázalo posunúť telefónne čísla používané v tých mobiloch.


  Potom som sa mohol pustiť do lokalizovania tých zariadení.


  „Máme slušnú šancu, že aspoň jeden z tých BlackBerry má Chapo pri sebe,“ dúfal som.


  


  Pri prečesávaní prázdneho domu sme narazili na admirála Garru.


  „Ven conmigo,“ oslovil nás rázne a naznačil nám, aby sme ho nasledovali von.


  Naskočili sme do ďalšieho pikapu a v menšom konvoji sme vyrazili na cestu. Garra sa tváril odhodlane, no obočie mal nespokojne pokrčené – neklamná známka, že sa hnevá, ako sa nám Chapo stratil v kanáloch.


  Bolo len pol piatej ráno – stále nebolo dosť jasno, aby som zreteľne videl, kde auto zastavilo –, ale keď som položil topánky na štrkovú cestu, presne som vedel, kde stojím. Bol to práve ten blok, ktorý som už mesiace skúmal na virtuálnych mapách a fotografiách.


  Ulicu zaplnili rápidas, z ktorých vyskakovali mariňáci, až zaplnili celú príjazdovú cestu. Rozhliadol som sa po Colonii Libertad. Zbadal som, ako niekoľko vojakov viedlo k domu muža v červeno-čiernej polokošeli – aj v rannom prítmí som v ňom okamžite spoznal kuriéra Narisa.


  Mlčal, so sklonenou hlavou a s rukami spútanými pred sebou viedol mariňákov k širokej hnedej oceľovej bráne. Bola masívna a ovládaná elektricky. Vedel som, že je to tá brána, pred ktorou Naris postával celé minúty, keď Chapovi viezol krevety, suši alebo plastové lyžičky, vypisoval Abra la puerta! a prosil Condora, aby ho pustil dnu.


  Tentoraz si Naris pomohol zväzkom kľúčom a otvoril vojakom bránu. Ochotne so SEMAR-om spolupracoval. Prešiel som s mariňákmi cez bránu a obzrel sa smerom k ulici. Uvedomil som si, že som miesto určil ešte presnejšie, ako som si myslel: nebol to rádius jedného bloku, môj virtuálny špendlík bol zapichnutý len o dvadsať metrov ďalej, na opačnej strane ulice, odkiaľ by sa do garážových dverí dalo dohodiť šišatou loptou na americký futbal.


  Prepadový tím rozbil oceľový zámok bočných dverí a do domu sa nahrnuli desiatky vojakov. Kráčal som hneď za nimi a definitívne som sa ocitol v Chapovom svete. Tento dom bol jeho hlavný úkryt, v ktorom trávil deväťdesiat percent času.


  Vošiel som do prvej spálne po pravej strane, prehľadal ju a odfotil ďalšie škatule od BlackBerry a sim kariet. Mariňáci už dom obracali hore nohami.


  Počul som, ako Brady kričí:


  „Prečo nie sú v kanáloch? Prezrite tie smradľavé tunely!“ Bolo mi jasné, že to nijako nepomôže, v takejto chvíli nemal šancu rozkazovať, ako bude postupovať stroj s názvom


  SEMAR.


  Na kuchynskom stole ležalo vrecúško s pervitínom. Bolo to čudné – šnupanie pika nevyzeralo ako Chapova kratochvíľa. V skrini v hlavnej spálni som našiel povešané množstvo Chapových košieľ a najmenej päťdesiat do výšky naukladaných škatúľ topánok. Narazil som na niekoľko drahých hodiniek vrátane úplne nových Jaeger-LeCoultre z ružového zlata so zafírovým kryštálom. Boli ešte v škatuľke, v ktorej ich expedovali zo švajčiarskeho mestečka La Sentier.


  Až na značkové topánky a niekoľko elegantných švajčiarskych hodiniek však všetko vyzeralo, akoby to kupovali v obchodnom dome na tucty.


  „Tie isté lacné gauče so syntetickým čalúnením,“ skonštatoval som. „Ten istý biely plastový stôl. Tie isté skladacie stoličky.“


  Prekvapilo ma, že si Chapo užíval tak málo luxusu. Tento dom nebol o nič lepší ako ten, ktorému hovorili Päťka. Oba domy vyzerali ako kópie, boli absolútne praktické a takmer isto ich navrhli a upravili Kava a jeho ľudia.


  Vybral som sa za El Torom, ráznym kapitánom SEMAR-u, a niekoľkými mariňákmi do kúpeľne susediacej s Chapovou spálňou. El Toro pred sebou tlačil Narisa, zjavne mal preňho úlohu.


  Keď som zabočil za roh, zrazil som sa s Narisom zoči-voči.


  Jeho výrazný červený nos teraz priam horel.


  Chapov kuriér, ruky mal stále spútané, podišiel k umývadlu a do dierky vedľa elektrickej zásuvky pri zrkadle strčil malý predmet, vyzeral ako spinka na papiere. Ozvalo sa praskanie, sprvu mi napadlo, že Narisa kopla elektrina, ale mýlil som sa – nejako sa mu podarilo zapnúť skrytý vypínač, ktorým sfunkčnil hydraulické zariadenie.


  Škáry okolo vane popraskali, ale vaňa zostala na mieste. Naris k nej podišiel, spútanými rukami chytil okraj vane a potiahol ju nahor, čím pomohol hydraulickému zariadeniu. Vaňa sa napokon zdvihla a trčala takisto v štyridsaťpäťstupňovom uhle, ako som videl v Päťke, a do kúpeľne sa vovalil pach plesní a splaškov.


  Poručík SEMAR-u, ktorému nikto nepovedal inak ako Zorro, začal na vojakov štekať rozkazy. „Mira! Vyzlečte si výstroj, vlezte do tunela a nájdite toho hajzla!“ Ako dodal, teraz nebol vhodný čas na hľadenie suvenírov. Núkala sa im príležitosť dostať najväčšieho narkobaróna na svete.


  Zorro bol prvý, kto vošiel do otvoru pod vaňou, a spúšťal sa do nechutne páchnucej kanalizácie. Rýchlo po ňom sa v diere stratil aj jeho tím. Vedel som však, že Chapo je preč. Ten chlap bol úskočný ako potkan z kanála. S najväčšou pravdepodobnosťou už pred hodinou vyliezol z nejakého poklopu.


  


  Vyšiel som von a nad hlavou som si všimol veľkú modrú celtovinovú plachtu, provizórny prístrešok nad dvorom, ktorý siahal od hosťovského domu po hlavný dom. Chapo si zjavne uvedomoval, že ho z oblohy sledujú zvedavé oči. Hosťovský dom vybavený spálňou s dvojposteľou a kúpeľňou postavili na opačnom konci menšieho dvora, necelých desať metrov od bočného vchodu do hlavného domu. Keď som doň nazrel, chlapi zo SEMAR-u už z neho urobili dreváreň. Napadlo mi, že tu mohla bývať Chapova kuchárka či chyžná – zdalo sa mi, že kto si to v Mexiku mohol dovoliť, nezaobišiel sa bez gazdinej na plný úväzok –, ale mohol tam bývať aj Condor počas pätnásťči tridsaťdňových zmien v úlohe secretaria.


  Po dôkladnej prehliadke celého pozemku sa mariňáci bez mihnutia oka pustili ďalej, vyšli na ulicu a naskákali do áut. Kráčali sme za nimi, keď som zovrel Bradymu plece a ukázal na biely Chevrolet Captiva na príjazdovej ceste - takmer sme ho prehliadli. Bolo to to isté auto, do ktorého Chapo pred niekoľkými hodinami posielal Narisa, aby mu priniesol jeho pištoľ.


  


  Na korbe pikapu sme uháňali na miesto s krycím označením Dvojka – bolo vzdialené len niekoľko blokov, takže sme tam mohli ísť aj peši. Keď som sa chystal zoskočiť z korby, zháčil som sa. Opäť som sa mal ocitnúť na mieste, ktoré som tak dlho a dôkladne skúmal na satelitných snímkach. Až do tej chvíle sa všetko vyvíjalo rýchlosťou blesku, no účinok šoku z rýchleho nasadenia a návalu adrenalínu sa postupne vytrácal. Začal som si uvedomovať, akí sme zraniteľní. Kedykoľvek nás mohli napadnúť a spustiť paľbu priamo na ulici. Predstavil som si, ako sa na nás spoza všetkých rohov vyrútia davy Chapových ľudí a ich ochrankárov, ostatní pašeráci a skorumpovaní miestni policajti – vlastne ktokoľvek so zbraňou – a začnú po nás strieľať. Nemali by sme kam utiecť.


  Rozhliadol som sa po korbe, či nájdem voľnú pušku, pištoľ alebo aspoň nôž – nič z toho som však nezbadal. Prevalila sa mnou vlna strachu. Zoskočil som z pikapu a pretlačil som sa do davu mariňákov, ktorí mierili k dverám – povedal som si, že najbezpečnejšie miesto je medzi vojakmi.


  Dvojka, ako Chapo označoval tento úkryt, bola postavená rovnako ako Trojka – s masívnymi betónovými múrmi, ktoré sa čneli do výšky, aby zabránili zvedavým pohľadom z ulice, pričom medzery vypĺňal kovaný železný plot –, a predsa bola dosť podobná okolitým domom, aby medzi nimi príliš nevytŕčala. Dvojka mala bielu fasádu, hneď za bránou stáli dve vysoké palmy a kúsok za nimi bolo vidieť vráta do jednomiestnej garáže. Aj toto miesto som dôverne poznal. Keď som v La Paz lokalizoval Picuda, skúmal som detailné satelitné snímky presne tohto domu.


  Len čo sme sa ocitli dnu, zistili sme, že je to takmer holobyt. V každej z troch spální síce bola posteľ, ale inak v nich bolo len minimum nábytku, prípadne žiaden.


  „Vyzerá to tu ako nejaký sklad alebo nocľaháreň,“ povedal som Bradymu.


  Vojaci v kúpeľni vedľa hlavnej spálne objavili ďalšiu identickú hydraulickú vaňu, len s tým rozdielom, že tentoraz bolo takmer nemožné preniknúť dnu. Pod vaňou sa totiž nachádzalo vyše tisíc balíčkov veľkosti futbalovej lopty. Boli zalepené hnedou páskou a označené štvorciferným číslom, ktoré zrejme udávalo hmotnosť obsahu v gramoch. Pervitín. Napokon sme zrátali, že tunel bol zaprataný viac ako troma tonami drogy.


  Nedávalo mi to zmysel. Prečo by niekto pervitín v hodnote desiatok miliónov dolárov nechával hniť v útrobách Culiacánu?


  „Žeby to bola Chapova hotovostná rezerva pre prípad núdze?“ nadhodil som Bradymu. „Možno,“ pripustil.


  „Vzhľadom na to, akú má ten matroš na ulici cenu, by z neho mohol žiť na úteku celé roky.“


  Rýchlo sa rozvidnievalo, horizont Culiacánu bol čoraz jasnejší, ulice ožívali. Chvíľu som postával na ulici s mariňákmi, ktorí zvonka zaisťovali Dvojku. Na druhej strane cesty som si všimol niekoľko školákov a uvedomil si, že čoskoro budú ulice plné detí.


  A ešte čosi ma zaujalo: odkiaľsi k nám doliehala hlasná hudba. Kto by v tomto čase tak nahlas púšťal hudbu? Žeby to bol nejaký signál od Chapových spojencov? Volanie do zbrane? Skôr než som sa spamätal, ocitli sme sa opäť v konvoji, tentoraz sme s Bradym, Nicom a Zorrom sedeli v obrnenom Chevrolete Suburban a uháňali k ďalšiemu úkrytu.


  Prvýkrát od chvíle, keď sme sa nadránom horúčkovito pustili do záťahu, som mal možnosť porozprávať sa s Nicom zoči-voči.


  „Koľko vám chýbalo, aby ste ho zajali, skôr ako zmizol v tuneli?“


  „Keď sme prišli na miesto, ešte boli v dome,“ odvetil Nico. „V okne na poschodí som videl ľudí. Ktosi sa na nás pozeral cez žalúzie. Ale kým sme sa prebili cez tie skurvené dvere, bol preč.“


  Pozrel som sa na Bradyho a neveriacky som pokrútil hlavou. „Vedeli sme, že si pod niektorou vaňou nechal postaviť tunel vedúci do kanalizácie. Ibaže sme nevedeli, že taký tunel má v každom jednom úkryte.“


  Poručíka Zorra tá poznámka očividne naštvala. „Doteraz mi ešte nikto neutiekol,“ precedil.


  „Počuli sme ich, ako utekajú, a v diaľke tečúcu vodu, ale netušili sme kam,“ pokračoval Zorro. „Toto sme našli v kanalizácii,“ ukázal na dve taktické vesty, jednu čiernu, druhú svetlozelenú.


  Vo vreckách boli štyri ručné granáty so zlatými poistkami. Jeden z granátov bol zabalený v americkej dvadsaťdolárovej bankovke. Chapo ich pravdepodobne chcel za sebou odpáliť, aby zničil tunel, ale nemal na to čas. „Podobne na to išiel v Cabo San Lucas,“ spomenul som si.


  Zorro mi podal červený pamäťový kľúč, ktorý Chapo v zmätku nechal v tuneli. Nebolo na ňom nič zaujímavé, len tajne nakrútené video z domu akejsi dievčiny. Očividne to bola ďalšia Guzmánova úchylka...


  Po niekoľkých minútach sme zastavili pred Jednotkou. Otvorené hnedé garážové dvere viedli do uzavretého priestoru, nad ktorým sa namiesto strechy vznášala obrovská armádna zelená celtovina.


  V provizórnej garáži sme narazili na malý pracovný stôl. Stálo na ňom niekoľko počítačových monitorov, ktoré zobrazovali záznamy bezpečnostných kamier zo všetkých Chapových úkrytov. Komusi zjavne pripadla otupná úloha vysedávať v prázdnej garáži na ďalšej lacnej plastovej stoličke a sledovať šachovnicu z monitorov.


  Tento dom bol ešte starší ako Dvojka – v kúpeľni a niekoľkých spálňach sme našli ružové a zelené kachličky z polovice šesťdesiatych rokov a v obývačke starú špinavú pohovku. Steny boli holé. Vzhľadom na vek toho domu som mal pocit, že je to Chapov celkom prvý úkryt v Culiacáne.


  Spútaný Naris opäť nejakým trikom nadvihol hydraulickú vaňu, pod ktorou sa objavil ďalší vchod do tunela.


  „Všetky úkryty sú prepojené,“ skonštatoval som. Boli k sebe dosť blízko, aby sa medzi nimi dalo prechádzať cez celomestskú podzemnú kanalizačnú sieť.


  S Bradym sme vyšli na ulicu, aby sme si utriedili myšlienky. Medzičasom sa úplne rozvidnelo. Spoznal som tú štvrť.


  „Priamo tu v auguste zomrel El 50 po prestrelke s mexickou armádou,“ povedal som Bradymu. „Priamo na tejto ulici.“


  


  Ledva sme s Bradym nastúpili do starého obrneného auta, keď som dostal e-mail od skupiny spravodajských analytikov v Mexico City. Než som odišiel z La Paz, dal som im pokyn, aby sa každých pár hodín pokúšali lokalizovať ďalších vysokopostavených členov kartelu – hocikoho, kto bol blízko Chapovi –, aby sme ich v prípade potreby mohli čo najjednoduchšie vyhľadať a zatknúť.


  Podľa údajov v e-maile sa Picudov mobil pohyboval veľkou rýchlosťou, vyrážal z Culiacánu, pohyboval sa pozdĺž diaľnice 15D a dorazil do cieľa severne od Mazatlánu. Pozrel som sa na čas a miesto lokalizácie.


  Posledná lokalizácia pred odchodom z Culiacánu: 03.48. Posledný údaj neďaleko Mazatlánu: 06.00.


  Štuchol som do Bradyho a natočil som mu mobil.


  „To je náš kuriér!“


  Vedel som, že ak Chapo niekomu dôveruje, tak to bude Picudo. Guzmán mal dobré dôvody nezdôverovať sa nikomu, že uniká z Culiacánu – napokon, podľa informácií z El Pasa väčšina Chapových ľudí ďalej pracovala, ako keby sa nechumelilo –, ale Picudo ako jeho najbližší človek ho mohol v vyzdvihnúť a v tichosti odviezť z mesta.


  „Páni, to vyzerá sľubne,“ prikývol Brady pri pohľade na miesto a čas lokalizácie Picudovho mobilu.


  „To je náš kuriér,“ zopakoval som znova. „Daj na mňa, Chapo je v Mazatláne.“


  „Vámanos güey!“ zvolal Brady.


  Obom nám však bolo jasné, že nemôžeme vpochodovať do Mazatlánu s troma stovkami mariňákov. Odkedy Chapo unikol z Päťky, sa Joe s Neilom v Texase nepohli z bojovej miestnosti a čakali, kedy narazia na nové zariadenie Horného poschodia. Skôr či neskôr si Condor musel zaobstarať nové zariadenie, aby bol v kontakte s Druhým poschodím a kanceláriami a mohol sa tváriť, že všetko ide ako obyčajne.


  Bolo len otázkou času, kedy sa v El Pase dopracujú k novému číslu Horného poschodia. „Kde je Toro?“ spýtal som sa Nica. „Musíme mu dať vedieť, že Picudo je teraz pravdepodobne na ceste späť.“


  Podľa spravodajských informácií bol Picudo na diaľnici do Culiacánu. Obával som sa najhoršieho.


  „Môže sem napochodovať s armádou chlapov,“ povedal som. „Pripravenou na boj.“


  „V tom prípade nechcem byť nikde inde ako tu,“ rozhliadol sa Brady vôkol seba.


  V tom čase sme už mali pocit, že sme uprostred hlavného mesta Sinaloe zapadli medzi chlapov z brigády SEMAR-u a vnímal som tú ťažko postrehnuteľnú zmenu dynamiky medzi nami a mariňákmi. Už sme neboli len americkí federálni agenti, čo sa rýpu v spravodajských informáciách a satelitných snímkach. Nezáležalo na tom, koľkých pašerákov sme predtým dostali, napätiu tejto operácie sa nič nevyrovnalo. Napríklad na Zorra urobilo veľký dojem, aké podrobné boli údaje, ktoré som už dva týždne zhromažďoval. Moja analýza Chapovej dennej rutiny a v priamom prenose získavané informácie od Bradyho a jeho ľudí v El Pase nás priviedli rovno do Guzmánovho úkrytu.


  Vrátil som sa do Päťky pohľadať Tora. Vychádzal z kuchyne, tvár mal zakrytú zeleno-čiernou šatkou, vďaka čomu pripomínal viac príslušníka amerických špeciálnych zložiek ako mexického mariňáka. Jeho španielska prezývka vo mne evokovala dva významy: áno, pripomínal býka, no okrem toho som počul skratku slova tormenta – búrka. Len čo sa dotkol culiacánskej pôdy, zmenil sa na hurikán, ktorý nemilosrdne prenikal Chapovým tajným podsvetím.


  „Motor! Motor!“ zakričal odrazu Toro. Volal jedného zo svojich mladších podriadených, aby mu prekladal, čo sa mu chystám povedať. Motor mal len krátko po dvadsiatke, no už bol z neho uznávaný dôstojník SEMAR-u s titulom z angličtiny z americkej univerzity. Zúčastňoval sa na našich prvých poradách s admirálom Furiom a elitnými dôstojníkmi v Mexico City. Bežné veci som vedel Torovi tlmočiť v hovorovej španielčine, ale keď išlo o operačné informácie, Toro si dal vždy záležať, aby nám tlmočil Motor a neunikla mu žiadna podstatná maličkosť.


  „Potrebujeme dostať Picuda,“ oznámil som Torovi a vysvetlil som mu, že to on pravdepodobne odviezol Chapa.


  „Picudo nám bude môcť potvrdiť, že Gárgola je v Mazatláne.“


  „Dale,“ reagoval bez váhania. Znamenalo to „Ideme“.


  „Dale.“


  „Dobre. Podľa našich informácií sa práve vracia do mesta,“ vysvetľoval som. „Spojím sa s Leroyom a jeho ľuďmi a oznámim im polohu cieľa.“


  


  Toro a jeho chlapi sa medzitým snažili vydolovať z Narisa ďalšie informácie.


  „Vamos a la casa de Condor!“ oznámil Toro a vybral sa na ulicu.


  S Bradym sme naskočili na zadné sedadlo Chapovho bieleho pancierovaného Chevroletu Captiva – Toro ho skonfiškoval v Trojke a zaradil ho do vozového parku SEMAR-u. Síce som mal kolená vrazené do šoférovho operadla, ale aj tak som bol vďačný, že ma chráni pancier Chapovho auta. Brady ani ja sme stále neboli ozbrojení. Toro si sadol na miesto spolujazdca a auto sa dalo do pohybu. Nasledovali sme tmavosivý Jeep Cherokee, ďalšie Chapovo pancierované vozidlo, ktorého sa zmocnili mariňáci. V tom aute sedel Naris – Nos nás viedol na ďalšie miesto.


  Zvrtol som sa na sedadle a cez zadné okno pozoroval dlhú šnúru pikapov námornej pechoty, ktorá sa za nami hadila. Nechcelo sa mi veriť, akým tempom mariňáci likvidujú infraštruktúru Chapovej organizácie.


  Prudko sme zabrzdili na kamenistej ceste pred dvojposchodovou betónovou rezidenciou. Dom pôsobil dojmom nedokončenej stavby. Po ulici sa túlalo niekoľko opustených psov a kráčala po nej mladá mamička v tesných spraných džínsoch a na vysokých čiernych podpätkoch. Spoločnosť jej robil malý synček.


  „To že je Condorov dom?“ spýtal sa Brady. „To je ale diera!“


  Mariňáci už boli dnu a pri prečesávaní domu objavili starú pušku a fotografiu dohladka oholeného Mexičana so svetlou pokožkou a čiernymi vlasmi vystrihanými na kohúta.


  Brady si dôkladne prezrel fotografiu.


  „Áno, pripomína mi kondora,“ usúdil napokon.


  Nato sme opäť nastúpili do Chapovho auta a konvoj vojenských rápidas si kliesnil cestu mestom, až sa po strmej ulici vyštveral k domu v oveľa prívetivejšej obytnej štvrti. Hneď ako som vošiel dnu, všimol som si, že vybavenie domu v ničom nepripomína predchádzajúce na kosť oholené Chapove culiacánske príbytky. Nábytok bol oveľa drahší, mramorová dlažba bola čistá a lesklá, na stenách


  viseli veľké zarámované obrazy.


  Na stene hneď za vchodovými dverami nás privítala freska, ktorej dominovali tmavé odtiene žltej, oranžovej a červenej farby. Bol to pamätník: spoznal som tvár Edgara, zavraždeného syna Chapa a Griseldy, ako stúpa do neba. Akoby som počul Diegov hlas, ktorý pred rokmi vo Phoenixe spieval text známej narcocorrido:


  


  Mis hijos son mi alegría también mi tristeza


  Edgar, te voy a extrañar


  


  V garáži parkovali biely Chevrolet Suburban a Hummer H2, čoskoro sme však pochopili, že Naris nás zaviedol do domu, v ktorom Chapova druhá manželka Griselda už dávno nebola. Nenašli sme nič, čo by svedčilo o tom, že v dome niekto býva: v kuchyni nebolo čerstvé jedlo, v spálni sme nenašli špinavú bielizeň. Zdalo sa, že už tam nikto nebýval celé mesiace.


  „Vraciame sa do Päťky,“ rozkázal Toro.


  Pred odchodom z Griseldinho domu som si pod pazuchu strčil kôpku fotoalbumov, ktoré predtým vojaci povyťahovali zo skrine v jednej zo spální.


  Po príchode do Päťky som vyšiel po schodoch a sadol som si na Chapovu pohovku z umelej kože. Prvý raz od chvíle, čo som si ju nasadil, som si z tváre stiahol čiernu šatku. Až v tej chvíli ma ovalila prvá vlna vyčerpania. Už som si ani nevedel spomenúť, kedy som naposledy spal, jedol či pil – pravda, až na tých niekoľko dúškov Johnnieho Walkera na základni v Topolobampo.


  Brady vyšiel po schodoch s dvoma hrnčekmi horúcej instantnej kávy, ktorú objavil v kuchyni na prízemí, a jeden mi podal.


  „Leroy dolu varí vajíčka.“


  S Bradym sme sa pustili listovať Griseldinými fotoalbumami, dúfali sme, že v nich nájdeme použiteľné Chapove snímky. Lenže aj keď bol album plný rodinných fotografií Griseldy s deťmi – Joaquínom, Grisel a Ovidiom –, ani na jednej nebol otec. Svadby, krsty, quinceañeras, oslavy... ale ani jediný záber, na ktorom by bol Chapo.


  Keď sme si prezreli všetky albumy, prehľadali sme zvyšok domu. Vedľa televízie s metrovou uhlopriečkou sme v obývačke našli ešte jednu bielu obrazovku, bola oveľa menšia, zhruba ako väčší počítačový monitor. Niečo podobné sme našli aj neďaleko bazénika na prízemí: k stene pripevnený televízor s metrovou uhlopriečkou a pod ním malý monitor so zábermi z ostatných Chapových skrýš v meste.


  „Vždy, keď pozeral televízor, mohol zároveň sledovať, čo sa deje v jeho ostatných domoch.“ Tento úkryt – La Piscina – očividne patril medzi tie, kde sa Chapo cítil bezpečnejšie a uvoľnenejšie.


  Vrátil som sa do Chapovej spálne, ešte raz som sa rozhliadol a otvoril som skriňu. Z hornej poličky som vzal čiernu šiltovku.


  Bola to jedna z Chapových povestných čapíc bez nášivky, ktorú mal nasadenú na tých zopár overených záberoch, ktoré sa od jeho úteku z väzenia Puente Grande podarilo získať. Chapo mal šiltovku vždy dôkladne nasadenú, ako keby to bola nevyhnutná súčasť jeho každodennej uniformy. Strčil som si ju pod nepriestrelnú vestu.


  Bol to môj jediný suvenír z lovu.


  SU CASA ES MI CASA


  „ ÁNDALE! APÚRATE! APÚRATE!“ kričal kapitán Toro. Stále sme boli v La Piscine, ale vojaci sa už chystali ďalej. Naris prezrádzal polohy ďalších Chapových úkrytov. S Bradym sme nasadli na zadné sedadlo Chevroletu Captiva, Toro sa opäť usadil na mieste pre spolujazdca.


  „Zorro de Toro,“ opakoval Toro nástojčivo do vysielačky, keď auto vyrazilo na cestu a po španielsky navigoval svojich kolegov.


  Ponáhľali sme sa do ďalšej obytnej štvrte. Chlapi zo SEMAR-u vyrazili dvere na jednom z domov a s prvou vlnou mariňákov som sa dnu dostal aj ja. Dom bol prakticky prázdny, len na zemi sme našli zelené banány a pepinos (malé uhorky), na kuchynskom pulte akýsi biely prášok (látka na riedenie kokaínu) a niekoľko čiernych vriec plných umelo pestovanej trávy. Z trsu banánov na zemi som jeden odtrhol – banány boli umelé a slúžili ako obal pri medzinárodnej preprave oveľa lukratívnejšieho tovaru.


  „Čo by si povedal, keby si bol medzi tými chudákmi, čo tie banány plnia kokaínom?“ nadhodil Brady.


  Do jedného „banánu“ sa zmestilo prinajlepšom pol kila kokaínu a plniť ich musela byť nesmierne únavná a namáhavá práca. Okamžite sa mi vybavil Hondo z Britskej Kolumbie, ktorý ustavične zháňal dostatočne veľké sklady, kde by mohol uložiť „dodávky ovocia“ pre šéfa. Tieto „banány“ mali pravdepodobne putovať priamo do Vancouveru a ich obsah po vyložení expedovali ďalej do miest po celej Kanade.


  Do našej skupinovej konverzácie pribudla správa s ďalším prepisom z El Pasa. Lic-F sa prostredníctvom Kancelárie 3 hlásil Condorovi a Chapovi.


  


  Buenos dias, como amanecieron. En la ciudad siguen con alboroto esos del agua, no han dormido.


  


  „Dobré ráno, ako ste sa vyspali? Mesto je stále hore nohami – tí z vody celú noc nespali.“


  Lic-F pokračoval:


  


  Compadre andan bien bravos y todo el movimiento es contra la empresa.


  


  „Compadre (Chapo), nemaznajú sa s tým a všetko je namierené proti podniku.“


  Konvoj sa s tým naozaj nemaznal a plnou parou odhaľoval jeden Chapov úkryt za druhým.


  Medzičasom sme sa ocitli v ďalšom Picudovom sklade. Na špinavom dvore sme objavili päť bojových kohútov s ostrohami na nohách. Navzájom sa obchádzali ako boxeri, ktorí sa nevedia dočkať, kedy si to s niekým rozdajú. Pozoroval som, ako jeden tmavočervený kohút s tmavomodrými perami napadol iného. Tie kohúty boli vycvičené bojovať na smrť. Na stene som si všimol zavesený ručne šitý kožený pohár na kocky. Po bokoch mal vypálené značky na počesť El 50. Vyzeralo to tak, že Picudo vyprázdnil sklad len krátko pred naším príchodom. Vrátili sme sa do Trojky. Celú ulicu teraz blokovali rápidas námornej pechoty. Naďalej hrozilo, že na nás zaútočia zbraňami, ale vedomie, akou silou disponujeme, mi dodávalo trochu sebaistoty.


  S Bradym sme zamierili do Chapovej kuchyne a hľadali sme niečo na pitie. Otvoril som chladničku a vzal tri posledné fľaše piva La Cerveza del Pacifico.


  „Rozdelíme sa?“ spýtal som sa Bradyho a niekoľkých mariňákov.


  Nahol som fľašu a na tvári sa mi objavil úsmev – spomenul som si na ten večer s Diegom vo Phoenixe, keď som počul pesničku El Niño de La Tuna. Dožičil som si dúšok piva z kanárikovožltej fľaše, podal som ju jednému mladému vojakovi, ten fľašu posunul Bradymu, ktorý si odpil a vrátil mu ju. Po takom dlhom čase bez spánku mi ten hlt celkom stačil. Zasmial som sa – cítil som sa ako medzi vysokoškolákmi, čo si podávajú fľašu whisky.


  S novonájdenou iskrou som podišiel k Torovi.


  „Vamos a tener otra oportunidad,“ prihovoril som sa mu, no len čo som to dopovedal, uvedomil som si, že zniem ako stredoškolský futbalový tréner, ktorý sa cez polčas prihovára tímu, ktorý jasne prehráva. „Dostaneme ďalšiu príležitosť,“ povedal som s tou fľašou piva v ruke. „Ešte sa to neskončilo. Som si tým istý, kapitán.“


  Teraz bolo najdôležitejšie získať nové číslo Horného poschodia.


  Vysvetlil som Torovi, že Chapo má dosť rozumu, aby sa zbavil všetkých svojich mobilov, ale Bradyho tím v Spojených štátoch naďalej zachytáva správy zo zariadení v kanceláriách, vďaka čomu môže získať nové čísla Druhého poschodia a napokon aj zariadenia Horného poschodia, ktoré obsluhoval Condor.


  „Moji chlapi na tom makajú,“ ozval sa Brady. „Je to len otázka času.“


  „Medzitým,“ pokračoval som, „sa musíme zamerať na vyťaženie miestnych zdrojov, señor.“


  „Bueno, vamos a Picudo entonces,“ odvetil Toro.


  Naším ďalším cieľom sa teda stal Picudo, Chapov hlavný ochrankár a bos Culiacánu.


  


  SEMAR medzitým obsadil všetkých päť Chapových úkrytov v Culiacáne a urobil z nich dočasné základne. V Trojke sme s Bradym zišli po rebríku pod vaňou, aby sme si lepšie prezreli ten tunel.


  Bol to už štvrtý tunel, ktorý sme v to ráno videli, a od ostatných sa líšil iba tým, že popri stene v podzemí bolo niekoľko špeciálnych regálov na uskladnenie stoviek kilogramov kokaínu. Mariňáci tam zadržali 280 kilogramov a niekoľko škatúľ plných falošných banánov.


  Zavolal som na Bradyho.


  „Pozri sa na to. Chapova evakuačná batožina.“


  Taška dokonale vystihovala Chapa a bola nanajvýš praktická: igelitová taška zo supermarketu s niekoľkými kusmi bielej spodnej bielizne. Ako inak, boli to jeho obľúbené boxerky od Calvina Kleina, ktoré preslávil Marky Mark. Žiadna zubná kefka, ani topánky, len tie boxerky.


  Brady sa zasmial. „Preboha, koľkokrát musíš cez tunel pod vaňou zdrhnúť s holou riťou, že si pre istotu nachystáš tašku plnú trenírok?“


  


  Popoludní do mesta dorazilo ešte viac jednotiek SEMAR-u, ktoré prehľadávali Chapove úkryty po celom meste.


  Jeden z tímov dorazil do Trojky v bielej dodávke s tajnými priehradkami medzi bočnými plechmi a pod podlahou. Pozeral som sa na mariňákov, ako otvárajú skrýše, z ktorých vylovili vyše päťdesiat kíl pervitínu. Tentoraz boli drogy zabalené v plastových dózach na jedlo s rôznofarebnými viečkami.


  O čosi neskôr na miesto prišli kuchári námornej pechoty s veľkými oceľovými hrncami a riadom a obsadili Chapovu kuchyňu. Postával som obďaleč a pozoroval, ako sa SEMAR prispôsobuje poľnému životu v Culiacáne: až sa stroj rozbehne, každému sa ujdú tri jedlá denne a vojakov dokonca sprevádzal armádny lekár. Aj keď som stále nebol hladný, vedel som, že potrebujem dobiť baterky.


  S Bradym sme si k Chapovmu bielemu plastovému stolu prisunuli dve skladacie stoličky a prisadli si k poručíkovi Zorrovi. Za jeho srdečným úsmevom a optimistickým vystupovaním sa skrývala únava. S obdivom som pozoroval, ako Zorro svojím vojenským nožom zručne otvoril plechovku s mušľami.


  „Cómo les gusta el campo?“ spýtal sa nás Zorro. Ako sa vám páči život v poli?


  „Para mí,“ odvetil som, „me encanta.“ Pozrel som sa na Bradyho, ktorému sa stále nechcelo veriť, čo sa to deje v Chapovej kuchyni.


  Pri pohľade na to, ako si Zorro priamo z konzervy nožom vyťahoval mušle, sa mi vybavil jeden z mojich strýkov v Kansase. Mali rovnaký úprimný úsmev, rovnaký drsný a pohotový prístup rodeného zálesáka – pripomínal mi človeka, s ktorým by som s radosťou sedel pri ohni a pri base piva počúval jeho vojnové historky.


  Popravde, zopár príbehov o Zorrovi som už počul – od Leroya. El Roy už so Zorrom niekoľkokrát spolupracoval pri operáciách zameraných na kartel Los Zetas. Raz sa Zorro zaplietol do ostrej prestrelky v meste. Ozbrojenci z Los Zetas na Zorra a jeho chlapov pálili zo striech, Zorro však pomedzi svištiace guľky pokojne vyšiel na ulicu a metodicky rozostavil svojich ľudí na strategické palebné miesta. El Roy tvrdil, že za celú kariéru chytania zločincov nevidel nikoho, kto by pod paľbou zachovával taký pokoj. Opäť mi zavrčal mobil: ďalšia zachytená správa z El Pasa. Prečítal som si ju a posunul Torovi, ktorý sedel vedľa


  Zorra.


  Condor prostredníctvom Kancelárie 1 kontaktoval Chapovho syna Ovidia (Ratóna):


  


  La nana todo bien ai descansando oiga pero todo bien


  


  „Stará mama je v poriadku. Odpočíva. Počuj, všetko je v poriadku.“


  Vedeli sme, že Nana je krycie meno, ktorým Ovidio a ďalší Chapovi synovia označujú svojho otca. Bolo dobrým znamením, že Condor posiela správy, podľa ktorých sa Chapo uchýlil niekam do bezpečia a že sa nemusia ničoho obávať.


  


  Leroy a jeho ľudia, Nico, Zorro a zopár mariňákov sa už vybrali pátrať po Picudovi. Poslal som ich na miesto neďaleko culiacánskeho medzinárodného letiska. Vzhľadom na to, odkiaľ sa pri lokalizácii ozýval jeho mobil, bolo pravdepodobné, že Picudo žije vo štvrti pre strednú triedu neďaleko letiska.


  Zvyšok mariňákov, Brady a ja sme zostali v Chapových úkrytoch. Kým sme oddychovali, Leroyovi sa podarilo vystopovať mobil, ktorý používal Picudo. Teraz sme čakali, až nám Leroy poskytne presnú adresu a dá nám zelenú naštartovať konvoj, s ktorým na Picuda bleskovo a tvrdo udrieme. Dovtedy sme si však mohli dožičiť chvíľku, aby sme sa nadýchli.


  Mimochodom, konečne sme boli ozbrojení – Nico pred odchodom od niekoľkých mariňákov získal dve pušky AR-15 a pred odchodom nám ich požičal.


  „Páni, tuším som práve zoštvornásobil svoj majetok,“ prehodil Brady so smiechom, keď sa ujal pušky. Od odchodu zo základne Topolobampo mal so sebou len svoj BlackBerry. Keď sa so mnou ponáhľal do vrtuľníka, zabudol si zobrať peňaženku a žartoval, že nemá ani len zopár pesos, aby si kúpil zubnú kefku.


  


  Vyšiel som von nadýchať sa čerstvého vzduchu a vystrieť si chrbát. Ľahol som si na príjazdovú cestu a zadíval sa na nočnú oblohu.


  Odrazu ma opantala taká únava, že som mal pocit, že sa nezvládnem ani pohnúť. Akoby ma ten studený asfalt chcel prehltnúť. Zatelefonoval som manželke do nášho bytu v La Condese, z čoho sa nevykľul práve najlepší nápad, pretože som sa pritom okamžite začal smiať a tárať.


  „To je obloha, zlatko,“ ozval som sa. „Nočná obloha v Culiacáne. Pozerám sa na culiacánsku oblohu. Na tú istú oblohu sa pozeral aj on, keď tu bol.“


  „Kde si?“ ozvala sa manželka po dlhom tichu.


  „Na jeho príjazdovej ceste.“


  „Čože?“


  „Ležím na chrbte pri jeho dome a pozerám sa na oblohu. Spomínaš si, ako sme sa pozerali na oblohu, keď sme spolu začali chodiť? Henten mrak vyzerá ako pištoľ! Ako sa volal ten park, kam sme chodievali predtým, ako sa nám narodili deti, a hodiny sme sa spolu pozerali na oblohu?“


  Znova som sa hystericky rozosmial.


  „Desíš ma, Andrew,“ schladila ma manželka. „Uvedomuješ si, že hovoríš úplné nezmysly?“


  Dostal som ďalší záchvat smiechu. Keď z domu vyšiel Brady, rozosmial sa aj on.


  „Myslím to vážne, Andrew – naozaj, ako keby ti preskočilo...“


  Konečne som si uvedomil, že z mojich nezmyselných rečí má strach a vrátil sa mi rozum.


  „Som v poriadku, zlatko,“ upokojoval som ju. „Chránia ma tu jedni z najdrsnejších vojakov na svete. Takých chlapov, ako sú títo mariňáci, len tak nenájdeš. Iba sa mi z toho všetkého zakrútila hlava. Potrebujem pár hodín spánku.“


  


  A vtom som sa strhol zo sna. Nejako som sa ocitol v Chapovej posteli.


  „Luz verde!“ zvolal mladý mariňák. „Luz verde! Vamos a Picudo.“


  Máme zelenú: ideme dolapiť Picuda.


  Ulice Culiacánu zakrývala tma. Pretrel som si oči. Bolela ma hlava a uvedomil som si, že som nespal ani hodinu. Keď som si sadol, zo spoteného chrbta sa mi ako hadia koža odlepil Chapov plastový obal na oblek. Posledné, na čo som si spomenul, bolo, že som si v Chapovej posteli ustlal na tom obale, aby som sa nenakazil nejakou pohlavnou chorobou.


  Vstal som a hoci sa mi podlamovali kolená, natiahol som ruky a zaklonil sa. Zasníval som sa do spomienok, keď som v Kansase prvýkrát zaistil väčšie množstvo drog - tri libry cracku v tom aute s nálepkou kapely Grateful Dead. Žeby sa mi to celé snívalo? Alebo som sa naozaj podieľal na zaistení troch ton pervitínu, ktorý patril najväčšiemu narkobarónovi na svete?


  Brady a ja sme si obliekli nepriestrelné vesty a cez plece prehodili pušky. Keď sme boli pripravení, s Torom a ďalším poručíkom SEMAR-u s prezývkou Chino – očividne pre úzke čínske oči – sme nasadli do nášho obrneného Chevroletu Captiva.


  V konvoji sme uháňali do štvrte neďaleko culiacánskeho letiska. Leroy lokalizoval mobil v malom dome obohnanom kovaným plotom.


  Pozrel som sa na hodinky: 01.32.


  Okrem nášho konvoja na ulici nebolo jediné auto. Celé mesto bolo buď vydesené, alebo sa pripravovalo na vojnu. Keď sme zabočili do ponurého bloku s Picudovým domom, pevnejšie som zovrel rukoväť pušky, pritiahol som si ju k hrudi. Ak nás čakala prestrelka, akú rozpútal Macho Prieto, tak sa odohrá priamo tu, v Picudovom dome.

  ČUPOL SOM SI K AUTU a skrytý kapotou som namieril hlaveň pušky do tmavých tieňov v úzkej uličke vedľa Picudovho domu.


  Periférnym videním som vnímal hlúčik čiernych siluet, ktoré postupovali k dverám. Nočné ticho preťal náraz baranidla na dverách. Rozštekali sa psy.


  Rachot baranidla pokračoval niekoľko minút. S každou sekundou sa ma zmocňovala väčšia úzkosť. Bol som presvedčený, že keď SEMAR zaútočil na Picudov dom, bude len otázkou času, kedy sa na mieste objavia Picudove posily.


  Dvere sa konečne rozleteli a videl som, ako do domu vniká prúd pechoty. V duchu som stuhol, čakal som, že sa ozve salva výstrelov.


  Nič.


  Vstal som spoza auta a vošiel do domu. V obývačke som pri stene videl zoradených troch mužov na kolenách.


  Pokračoval som do kuchyne a smerom k spálňam.


  Picudo bol vo svojej posteli a chlapi zo SEMAR-u ho držali v šachu namierenými puškami. Z nikoho, pomyslel som si, ešte ani z obávaného zabijaka drogového kartelu nejde strach, keď ho o druhej v noci vytrhnete z hlbokého spánku a vidíte ho s odhalenou hruďou a strapatými vlasmi. Pri pohľade na Picuda by ste si povedali, že ten by nikomu nevedel ublížiť – bol bledý, spotený a vycivený.


  V rodnej španielčine sa sťažoval, že je vážne chorý. Brady mu neveril, zovrel Picudovi ľavú ruku a nevyberavo ho otočil na brucho. Picudo zreval – bolo to skôr vysoké vytie ako rev. Tvrdil, že umiera, lenže Brady ani ja sme nechápali na čo.


  Brady pripútal Picuda k posteli. Keď do spálne dorazil vojenský lekár SEMAR-u, povedal Bradymu, nech odstúpi od postele, aby mohol chlapa prezrieť.


  „To sa mi asi sníva,“ zavrčal mi do ucha. „To chcú veriť tomu simulantovi, čo mrnčí ako taká sučka?“


  Pozorne som počúval, ako lekár kladie Picudovi bežné otázky: Ako dlho trpí touto vzácnou chorobou krviniek?


  Picudo si vydýchol od úľavy a narovnal sa v posteli. Vtom Brady skočil vpred – pod Picudovým holým stehnom zbadal rukoväť ukrytej pištole. Chytil ho pod krkom a za ľavú ruku a prišpendlil k posteli.


  „No lo toques!“ skríkol lekár. „Čo to vystrájate? Nemôžete sa ho dotýkať – je vážne chorý. Môže zomrieť!“ Zavládol neprehľadný rozruch, aj ostatní vojaci v spálni sa začali vzrušene prekrikovať a štuchať jeden do druhého.


  „Na to seriem,“ odsekol Brady. „Tiene arma! Pozrite, ten hajzel má pištoľ!“


  Brady ani na okamih nepovolil zovretie, zatiaľ čo jeden z mariňákov siahol pod Picudovo telo a vytiahol pištoľ s plným zásobníkom a nábojom v komore. Keby mu skočili na jeho nezmysly, prestali by dávať pozor, Picudo by dostal príležitosť vytiahnuť zbraň a všetkých zaradom nás postrieľať.


  


  Picudovo zavýjanie som počul aj v kuchyni. Na stole ležala celá batéria automatických zbraní vrátane kalašnikova, pušky AR-15 a ďalších zbraní spolu s pištoľou TEC-9. Picudovi chlapi sa pripravovali, že sa postavia na odpor – podobne ako ľudia Macha Prieta v Puerto Peñasco, ale dokázali sme ich prekvapiť.


  Vojaci medzičasom všetkých zneškodnili: spútaných a so zaviazanými očami ich zoradili popri stene. Mariňáci do kuchyne prinášali ďalšie a ďalšie mobily, aby som sa na ne pozrel. Na zbraniach na stole sa ledabolo vŕšila kopa mobilov BlackBerry a SIM kariet. S prekvapením som si všimol aj jednu knihu so zaujímavým titulom: La D.E.A. en México.


  Podobne ako Chapo, aj Picudo študoval moju agentúru a históriu našich operačných postupov v Mexiku. Tú knihu som už videl, jeden výtlačok so somárskymi ušami patril v pobočke DEA v Mexico City medzi povinnú literatúru. Narýchlo ju zbúchalo niekoľko novinárov z časopisu Proceso, pričom ich zdrojmi bolo niekoľko dinosaurov DEA vo výslužbe, ktorí v Mexiku pracovali v deväťdesiatych rokoch. Najväčším „odhalením“ knihy bolo, že špeciálni agenti DEA, ktorí sa v Mexiku podieľajú na protidrogových operáciách, sú (v rozpore so zákonom) ozbrojení.


  Teraz ma však vonkoncom nezaujímali zbrane ani kniha. Sklonený nad kuchynským stolom som skúmal všetky mobily. Spoznal som medzi nimi niekoľko čísel, ktoré odpočúvali Bradyho ľudia v El Pase aj jednotka vo Phoenixe. Mariňák Chino odviedol z domu Picuda – teraz už úradne identifikovaného ako Edgar Manuel López Osorio –, ktorý si vykračoval, akoby mu patrilo celé mesto. Pravdupovediac, vzhľadom na to, že bol Chapov miestny šéf Culiacánu, sa ani nemýlil. Stále nemal previazané oči, takže som sa mu mohol dobre zahľadieť do jeho chladných oceľových očí.


  Videl som len priepasť.


  Chino posadil Picuda na zadné sedadlo Jeepu Cherokee, kde mu robil spoločnosť nekompromisný mariňák – meral vyše meter deväťdesiat a mal mohutnú postavu –, všetci mu hovorili Chiqui, teda Drobec. Chiqui mal rýdzo aztécku tvár s tmavými, blízko posadenými očami a obočie posiate jazvami. Až doteraz som Chiquiho nepočul prehovoriť, ale bolo mi jasné, že vo svojej jednotke plní úlohy, kde je potrebná hrubá sila.


  „Vamos,“ povedal Chino.


  Konvoj vyrazil do absolútnej tmy, nemal som potuchy, kam smerujeme. Po pätnástich minútach jazdy po neosvetlenej diaľnici sme dorazili k pekanovej farme – patrila SEMAR-u, ktorý ho v minulosti využíval na tréningy a školenia.


  Keď sme vystúpili z našej captivy, zbadal som spútaného Picuda. Sedel na zadnom nárazníku auta, v ktorom ho priviezli, a úškrnom skrivenú tvár s páskou na očiach mu osvetľovalo prudké svetlo reflektorov.


  Okolo Picuda bolo vyše dvadsať ľudí – mariňáci, Brady, Leroy, Nico a ja. Tma akoby zhustla a vzduch bol nabitý elektrinou: Picudo bol pripravený prehovoriť.


  Hovoril hutným barytónom so silným sinalojským prízvukom. Ufňukané zavýjanie nahradil hlas chladného zabijaka. Toto bol skutočný Picudo, Chapov zabijak, ktorého sme podozrievali z vrážd nespočetného množstva obetí.


  „Mira, esto fue lo que pasó,“ vyhlásil pokojne.


  „Ándale,“ prikývol Chino.


  „Voy a estar honesto...“


  Kruh mariňákov sa zavlnil ako veľká medúza a stiahol sa bližšie k Picudovi. „Budem úprimný,“ spustil Picudo. „Keď ste zaútočili na ten dom, Chapo utiekol cez tunel a kanalizáciu. Bolo s ním jedno dievča, Condor a kuchárka. Chapo a jeho milenka boli nahí – teda, skoro nahí. Len v spodnej bielizni. Chapo mal na hlave ranu, pri úteku cez kanalizáciu sa do niečoho udrel. Zavolali mi, aby som ich prišiel vyzdvihnúť. Vyliezli cez kanálový otvor. Keď som prišiel do mesta, videl som vaše autá.“


  Picudo naložil Chapa a jeho spoločnosť do auta a s plynovým pedálom na podlahe sa pustil na juh pozdĺž pacifického pobrežia. Cesta trvala takmer dve hodiny a Chapo sa za celý čas ozval jediný raz, keď Picudovi rozkázal, aby sa ozval Bravovi, Chapovi podriadenému bosovi na juhu Sinaloe, a povedal mu, aby ich vyzdvihol na dohodnutom mieste. Inak nepovedal ani slovo.


  „Vysadil som ich neďaleko rezortov,“ dospel konečne Picudo k tomu najdôležitejšiemu. „Neviem, kam sa vybrali potom.“


  „Akých rezortov?“ spýtal sa Chino a prechádzal pohľadom z Picuda na mňa.


  „Dónde? Toto nám nestačí. Kde na pobreží?“ dožadoval sa Toro.


  Picudo vyceril zuby, vyžarovala z neho chladná nenávisť. Za páskou na očiach sa mu zježilo obočie, no napokon sa vzdal.


  „Mazatlán,“ precedil cez zaťaté zuby. „Vysadil som ich pri výjazde playa.“


  „La salida de playa?“ zopakoval Chino pre istotu.


  „Sí,“ prikývol Picudo. „Kúsoček pred novými rezortmi v Mazatláne.


  Toro, Brady a ja sme sa Picudovi obrátili chrbtom a šli sme sa poradiť.


  „Potvrdzuje to naše informácie,“ povedal som, „ale aj tak potrebujeme Horné poschodie, aby sme zistili Chapovu presnú polohu. Ako som povedal, kým sme v Culiacáne, musíme vyťažiť všetky dostupné zdroje.“


  Toro súhlasne prikývol.


  „Môžeme ísť po Licovi-F a Chapových synoch,“ navrhol Brady. „Aj tí by nám mohli prezradiť, kde je Chapo.“


  „Vamos a continuar,“ uzavrel Toro a pobrali sme sa do svojich áut.


  Konvoj vyrazil na prašnú cestu. Chino po chvíli odstavil captivu na kraji a čakal, aby sa do zaradili aj posledné autá. Toro sa zvrtol na sedadle spolujazdca a pozrel sa na mňa.


  „Que quieres hacer?“


  Cítil som sa ako v tranze: Videl som Torove pohybujúce sa pery, ale nerozumel som, čo mi hovorí. Pred očami sa mi zakrútilo celé auto. Úplne sa mi odkrvila hlava. Bolo som na pokraji kolapsu z vyčerpania.


  „Qué sigue?“ spýtal sa Toro.


  „Dale!“ odvetil som v polovičnom delíriu. „Dale! Dale!“


  zopakoval som a cítil som, ako si päsťou udieram do dlane.


  „Dale!“ povedal Toro s úškrnom.


  Dale! Dale! Dale!


  Hoci som bol taký vyčerpaný, že som ledva hýbal perami, opakoval som to dookola. Všetko v aute stíchlo. Pozrel som sa na Bradyho, ktorý sa hlavou opieral o okno. Bol mimo. Chino chrápal na prednom sedadla, zatiaľ čo Torovi v spánku padala hlava.


  Padli mi viečka.


  Vtom sa z vysielačky ozvalo hlasné praskanie.


  „Toro de Zorro! Toro de Zorro!“


  Všetci sme sa prebrali vyplašení hlasom z vysielačky. Ani jeden z nás si neuvedomil, že kým sme spali, celý zvyšok brigády SEMAR-u čakal, kedy odvedieme konvoj späť do mesta.


  Vedel som len toľko, že si čo najskôr musím poriadne oddýchnuť – už niekoľko dní sme išli na výpary. Spoza hôr na východe sa práve začalo dvíhať slnko, keď Toro vydal rozkaz vrátiť sa na základňu – teda do Trojky –, aby sme si všetci aspoň na niekoľko hodín zdriemli.


  


  V to popoludnie sme s Bradym odišli z Trojky a po nespevnenej ceste sme sa peši vybrali do Dvojky, kde SEMAR zhromažďoval a vyhodnocoval všetky dôkazy. Cestou sme sa zastavili v malom pueste, provizórnom obchodíku, ktorý akýsi chlapík prevádzkoval vo svojej malej tmavej tvárnicovej garáži. Za pár pesos, čo som mal vo vrecku, som si kúpil paletu - mexický nanuk – a Bradymu balíček tortilových čipsov.


  Po príchode do Dvojky som zistil, že príslušníci SEMAR-u z tunela medzitým povynášali všetok pervitín. Hnedé balenia boli naukladané jedno na druhom a pokrývali celú obývačku. Mladý mariňák v kuchyni počítal plastové banány a ukladal ich do veľkej nádoby.


  Vyšiel som von, kde boli na bielom chodníku vedľa seba dôkladne poukladané raketomety, kalašnikovy a ďalšie vojenské zbrane.


  Vtom ma upútalo čosi lesklé – bola to zbraň, ktorú mal Chapovi na jeho pokyn priniesť Naris. Colt Super kalibru .38 mal na rukoväti vygravírované Chapove iniciály: J. G. L.


  Hoci som bol stále vyčerpaný, uvedomil som si, že to nie je žiaden živý sen: keď som v dlani zovrel tú chladnú oceľ, všetko bolo hmatateľné.


  Spracovanie tej zbrane bolo pôsobivé. Bolo očividné, že to bol Chapov obľúbený revolver, jeho osobný Excalibur, ktorý tu musel nechať, lebo pred útekom nemal čas sa ho zmocniť.


  Nemal som odkiaľ poznať históriu Guzmánovho revolvera, ale ak ten kolt Chapovi dodával akúsi mystickú moc, takmer som ju cítil. Stačilo tú zbraň zovrieť v ruke a cez rukoväť mi do tela prúdila jej energia.


  Na zadnom dvore ležali vysoké kopy BlackBerry. S Bradym sme sa k nim usadili a jeden po druhom sme si prezerali Picudove mobily. V jednom som objavil fotografiu z Kačacej ríše a záznamy o doručovaní správ v konverzácii s Licom-F.


  V tej chvíli sa v našej konverzačnej skupine objavila nová správa z El Pasa. Bol to čerstvý prepis zachytenej správy od Lica-F, ktorý sa cez Condora snažil skontaktovať s Chapom:


  


  A poco tuvo problemas el picudo


  


  „Takže Picudo mal problémy?“


  Condor s Chapom odpísali prakticky okamžite:


  


  Si. Tenemos ke estar tranqilo. Por ke. No keda de otra. Claro. Por ke picudo. Pobre. El si sabe de todo.


  


  „Áno, musíme zachovať pokoj, pretože nemáme na výber. Kvôli Picudovi. Chudák Picudo. Vie všetko.“


  Zavolal som Nicovi a Leroyovi.


  „Potrebujeme vypátrať Lica-F,“ oznámil som im. „Teraz, keď Chapo prišiel o Picuda, vo všetkom sa bude spoliehať naňho.“


  „Súhlasím,“ pritakal Leroy. „Zamerajme sa na Lica-F a na Chapových synov.“


  Na mobile mi zavrčala ďalšia správa z El Pasa. Condor písal Chapovmu synovi Ratónovi:


  


  Oiga dise inge si tiene una super. Ke le mande. Con 4 cargadores estra. Y si me ase el paro ai oiga con 1 bereta o lo ke tenga oiga


  


  „Počúvaj, Inge sa pýta, či máš nejaký (Colt kalibru .38) Super, ktorý môže poslať. So štyrmi zásobníkmi. Je to preňho. A urob mi láskavosť: prines aj jednu berettu alebo niečo podobné.“


  O chvíľu dorazila tretia správa:


  


  Oiga dise inge para kele mande 10 rollos al negro.


  


  „Počúvaj, Inge vraví, že máš Negrovi poslať desať roliek.“


  Uškrnul som sa. Vedel som, že Negro je ďalšie krycie meno Manuela Alejandra Aponta Gómeza prezývaného El Bravo. Chapo mu potreboval okamžite doručiť desať roliek, teda stotisíc dolárov v hotovosti. Tá správa potvrdzovala, že Chapo je v zraniteľnej situácii: je na slobode, ale v Mazatláne nič nemá – ani zbrane, ani peniaze.


  Vrátili sme sa k analyzovaniu obsahu mobilov a, ako vždy, z minút sa stali hodiny.


  Uvedomil som si, že námorná pechota na večeru vojakom vydávala sendviče, lenže keď som sa pozrel na hodinky, zistil som, že je jedna hodina po polnoci. Ľahol som si na Chapovu posteľ, tentoraz matrac pokrývala len špinavá hnedá plachta. Brady sedel na stoličke v rohu. Civel som do stropu a premýšľal, kde v Mazatláne oddychuje Chapo.


  „Čudné, nemyslíš?“ ozval som sa. „Chapo sedí v niekde Mazatláne a snaží sa vydumať, čo by mal teraz robiť, zatiaľ čo my v jeho spálni premýšľame nad našimi krokmi.“


  „Dobre vedieť, že so sebou nemá peniaze,“ nadhodil Brady.


  „Musíme sa dostať k Hornému poschodiu.“


  „Dostaneme sa k nemu.“


  „Určite,“ súhlasil som. „Každú chvíľu.“


  Obaja sme si boli istí, že Joe a Neil v El Pase makajú na plné obrátky, odchytávajú správy a posúvajú nám ich tak rýchlo, ako len dokážu.


  „Luz verde! Luz verde!“ zakričal jeden z mariňákov na chodbe. El Roy lokalizoval mobil Ivána Archivalda Guzmána Salazara v jednom dome severne od mesta.


  A mali sme po oddychu – naskočili sme do pikapu s admirálom Garrom a vyrazili na miesto. Kým sme tam dorazili, SEMAR už vnikol dovnútra, Ivána však nikde nebolo. Namiesto neho vojaci zadržali len dvoch jeho poskokov s množstvom zbraní, vysielačkami, trochou pervitínu a, ako inak, ďalšou hromadou mobilov BlackBerry. Chapo očividne varoval Ivána, aby zmizol z mesta, a pred odchodom nastavil osvedčenú komunikáciu prostredníctvom zrkadiel.


  Nico mi podal čiernu bejzbalovú čiapku, ktorú našiel v jednej spálni. Na čele mala jagavou zlatou niťou vyšitý nápis #701 – opäť išlo o Chapovo poradie v rebríčku najbohatších ľudí na svete, ktorý zostavuje časopis Forbes.


  Zatiaľ čo sme si prezerali Ivánov dom, dostal som e-mail od svojich analytikov, ktorí zostali v Mexico City. Pred značkovou predajňou mercedesov na bulvári Pedra Infanteho práve zastavil celkom nový Nissan GT-R, ktorý patril jednému z Chapových synov – Jesúsovi Alfredovi Guzmánovi Salazarovi.


  „Vamos!“ rozkázal Toro. „Viete, kde je tá predajňa?“


  „Áno, samozrejme,“ odvetil som.


  „Dobre, v tom prípade nás povediete.“ Brady a ja sme naskočili do starého pancierovaného Chevroletu Suburban a s vojakmi za chrbtom sme vyrazili k ďalšiemu cieľu.


  


  Predajňu sme zobrali doslova útokom. Príslušníci námornej pechoty s vytasenými zbraňami zaplavili showroom, servis a obkľúčili parkovisko. Brady a ja sme vtrhli dnu, hľadali sme vychudnutého dvadsaťšesťročného obchodníka s drogami s detskou tvárou.


  Alfredov nissan sem dorazil možno päť minút pred naším konvojom. Priložil som dlaň ku kapote: motor bol ešte teplý. Auto malo na čelnom skle dočasnú kalifornskú registračnú nálepku, čo ma len utvrdilo v názore, že je to súčasť Alfredovho a Ivánovho dlhodobého systému na pranie špinavých peňazí. Chapovi synovia poslali do Spojených štátov svojho človeka, ktorý vybral státisíce dolárov z drogových výnosov a potom ich postupne vložil na niekoľko amerických bankových účtov – každý vklad bol nižší ako desaťtisíc dolárov, čo je federálna hranica, nad ktorú banky musia hlásiť podozrivé transakcie. Keď sa raz peniaze ocitli v americkom bankovom systéme, Iván s Alfredom pod falošnými menami alebo cez nastrčených kupcov vyjednali čo najlepšie ceny exotických áut. Ich ľudia v Spojených štátoch za tovar zaplatili bezhotovostnou platbou a zariadili prevoz auta do Mexika a napokon priamo do Culiacánu.


  S Bradym sme vybehli po schodoch, kde sa nachádzali kancelárie vedenia, Alfreda sme však neobjavili ani tam. Samotnú predajňu aj priľahlé parkovisko ako mravce obsadili ozbrojení chlapi v zeleno-čiernych maskáčoch. Všetci zamestnanci a zákazníci boli v šoku – nikto sa neodvážil povedať ani slovo.


  Keď sme si prezreli poslednú hodinu záznamu bezpečnostnej kamery, vyhľadal som kapitána Tora. „Alfredo tu nie je,“ oznámil som mu.


  „Nie je ani len na zázname bezpečnostnej kamery,“ dodal Brady. „Na prevoz týchto áut mal celú armádu poskokov.“


  Brady ukázal na rady novučičkých sedanov a kupé v podnikovom servise. Kapitán Toro si chvíľu prezeral videozáznam a potom sa vrátil do predajne.


  „Všetky ich zabavujeme,“ vyhlásil Toro a so skupinou svojich chlapov sa pustili medzi autá a každé z nich skontrolovali. „Ak je pancierované, berieme ho.“


  Napokon zabavili štrnásť pancierovaných vozidiel, k tomu šesť luxusných áut bez pancierovania a dokonca motorku ducati. Aby o tom existoval záznam, postupne som odfotil logá ich výrobcov, označenie modelov a evidenčné čísla. Mercedes AMG G63. Mercedes C63. Mercedes CLA45. Dokonca aj falošný policajný Dodge Charger.


  Auto Chapovho syna Ivána bolo zo všetkých najdrahšie: strieborné dvojdverové kupé Mercedes-Benz SLR McLaren s dohora sa otvárajúcimi dverami, špeciálnym ozvučením a 5,4-litrovým osemvalcovým motorom. Chino otvoril dvere a naštartoval to auto. Hučalo hlasnejšie ako prúdové lietadlo pred štartom.


  S Bradym sme sa vrátili do nášho auta a sledovali mariňákov, ako si posadali do tých áut a milióny dolárov na kolesách jeden po druhom poodvážali z parkoviska, ako keby v realite hrali Grand Theft Auto.


  


  Keď sme zvrtli auto naspäť do Trojky, v spätnom zrkadle som videl, ako sa za nami s otvorenými ústami pozerajú šokovaní zamestnanci predajne.


  V tom okamihu som si uvedomil, že sme sa naplno zmocnili mesta a pripravili sme Chapa o Culiacán. Stroj SEMAR-u bol nedotknuteľný, nikto v El 19 nemal odvahu na to, aby sa nám postavil. Mariňáci sa pohybovali príliš rýchlo a udierali poriadne silno. Všetci Chapovi halcones radšej zaliezli späť do svojich dier. Dokonca aj Lic-F hlásil svoje informácie od podplatených zdrojov neskoro – boli dve hodiny staré.


  V duchu som zhodnotil uplynulé dni. Nespomínal som si, že by som v uliciach videl jediné policajné auto – štátne či federálne. Všetci policajti sa teraz očividne skrývali. Dokonca aj tí najskorumpovanejší chápali, že bude najlepšie nepliesť sa SEMAR-u do cesty.


  


  Keď sme sa vrátili do Trojky, celý blok vyzeral ako bizarná prehliadka luxusných áut uprostred bežnej štvrte. Naleštené drahé sedany a kupé sa tlačili nárazník pri nárazníku na hlinených a štrkových cestách.


  Ďalšia správa z bojovej miestnosti v El Pase.


  Lic-F písal Chapovi a Condorovi:


  


  Por otra parte hay nos sacaron unos carros duros de la agencia esos del agua, y andan duros aun.


  


  „Okrem toho tí z vody skonfiškovali niekoľko tvrdých (pancierovaných) áut, ktoré patria agentúre (Chapovej drogovej organizácii). Nemaznajú sa s tým.“


  Condor odpísal takmer okamžite.


  


  Buenas tardes sr. Dise su compadre kesi los carros eran suyos. O los menores.*


  


  * Výraz los menores – doslova „malí“ alebo „mladí“ – sa v Chapovej organizácii často používal na označenie Ivána a Alfreda.


  


  „Dobrý deň, pane. Váš compadre sa pýta, či tie autá patrili vám alebo mladým.“


  Lic-F odpovedal:


  


  Unos duros eran mios, pero sacaron otros de lujo que yo creo si eran de los menores.


  


  „Niektoré pancierované boli moje, ale vzali aj niekoľko luxusných, ktoré podľa mňa patrili mladým.“


  Tým sa potvrdilo, že Chapova drogová organizácia využívala predajňu mercedesov ako sklad cenného majetku, ktorý tak bude v bezpečí v prípade razie SEMAR-u v meste. Zároveň z toho bolo zrejmé, že si stále mysleli, že dokážu prečkať aj búrku v podobe nasadenia SEMAR-u.


  Leroy s admirálom Garrom stáli na príjazdovej ceste pred Trojkou.


  „Musíme ísť po Kavovi,“ povedal som Garrovi. „Môžeme z neho vydolovať všetko, vie o každej žiarovke, padajúcich dverách a tajnom vchode. Postavil všetky tunely vo všetkých Chapových domoch. Ak chceme Chapa zahnať do kúta, aby sa nemal kam vrátiť, musíme nájsť Kavu – povie nám všetko.“


  Leroy, Nico a mariňáci opäť vyrazili do ulíc, krúžili dookola a snažili sa zavetriť signál Kavovho mobilu. Nemali však šťastie a medzičasom sa všetci ocitli na prahu vyčerpania.


  Hodiny tikali a admirál Garra opäť čelil tlaku. Mexická federálna prokuratúra postupne obsadzovala všetky Chapove skrýše v Culiacáne, vyháňala nás z jeho úkrytov a skladov, ktoré nám slúžili ako provizórne základne. Povrávalo sa, že majú v pláne zaliať tunely pod Chapovými skrýšami betónom.


  „Tomu chlapovi nikdy nezabránia zmiznúť v podzemí,“ povedal som admirálovi Garrovi. „Môžete mi veriť, je ako krtko – okamžite začne vŕtať nové tunely.“


  Garra sa mi zveril, že možno nebude mať inú možnosť, len tú operáciu čoskoro zabaliť.


  Pokrútil som hlavou.


  „Tenemos que mantener la presión,“ prízvukoval som. Nemohli sme si dovoliť povoliť tlak. Ubezpečil som Garru, že čoskoro sa zaručene dostaneme na stopu Hornému poschodiu.


  „Už ho takmer máme,“ dodal Brady. „Ešte jeden deň, maximálne – a je to.“


  Chapo bez komunikácie jednoducho nemal ako fungovať.


  „Potrebujeme len trochu času, pane.“


  „Trochu času?“ zopakoval Garra pochmúrne. „To je to jediné, čo vám nemôžem sľúbiť.“


  MIRAMAR


  „BALÍME SA, CHLAPI – padáme!“ kričal Chino, ktorý stál v bráne.


  Museli sme uvoľniť Chapov dom. Nebolo ťažké zbaliť si veci – všetko som si mohol odniesť v jednej ruke: koženú tašku s notebookom a niekoľkými mobilmi. Brady mal len svoj BlackBerry. Obaja sme si už vyše týždňa nevymenili oblečenie ani spodnú bielizeň.


  „Úplne cítim, ako na mne hnije košeľa,“ vzdychol som. Nepáčilo sa mi však, že opúšťame domovskú základňu, kde som sa konečne začínal cítiť bezpečne. Z Chapovho domu sa stalo naše útočisko.


  Su casa es mi casa.


  Uvedomil som si, že mi bude chýbať kamarátsky vzťah s vojakmi, o domácej strave nehovoriac. Za jedným sa mi však vonkoncom necnelo: za záchodom, kam na dvere Chino páskou prilepil odkaz: EXCLUSIVO CAPITANES Y OFICIALES. Každé ráno sa pred ním zoradili desiatky mariňákov, ktorí čakali, až budú môcť použiť záchod bez dosky a toaletného papiera.


  S Bradym sme nastúpili do pancierového Volkswagenu Passat – ďalšieho upraveného Chapovho auta. Nepovedali nám, kam ideme, ale videl som, že mierime hlbšie do Culiacánu. Napokon sme prešli okolo miestneho kúpaliska a dorazili na hlavné mestské bejzbalové ihrisko. Úhľadne pokosený trávnik rýchlo zaplnili naleštené mercedesy, medzi ktorými sa prepletali pikapy SEMAR-u oblepené zaschnutým bahnom.


  „Bejzbalové ihrisko?“ ozval sa Brady so smiechom. „To máme spať pod holým nebom?“


  „Možno to nie je taký zlý nápad,“ ozval som sa. „Pravdepodobne je to najbezpečnejšie miesto v celom meste. Prinajmenšom ho vieme ochrániť a uvidíme každého, kto prichádza a odchádza.“


  Z ničoho nič sa za plotom objavil pokrčený biely pikap s prehrdzavenou karosériou. Žeby Chapovi halcones? Štuchol som do Bradyho a ukázal smerom k autu.


  „Kurva,“ vzdychol som si. „Už je to tu.“


  Prečo by niekto zastavoval pri ihrisku plnom po zuby ozbrojených mariňákov? Inštinktívne som pohľadom hľadal, kam sa schovať, ale s výnimkou niekoľkých chatrných stromčekov sa nebolo čím kryť.


  „Človeče, pozri sa na tie postele,“ upozornil ma Brady a rozosmial sa.


  Keď sa auto priblížilo, uvedomili sme si, že na korbe sú do päťmetrovej výšky naukladané vojenské lôžka z dreveného rámu potiahnutého jutovými vrecami od zemiakov. V porovnaní so spánkom na studenej dlažbe bez prikrývky v Chapových domoch to však bol nepochybne pokrok. Keď nad Culiacánom zapadalo slnko, s Bradym sme sa vybrali poradiť s admirálom Garrom a s kapitánom Torom. Keďže sme nechceli, aby niekto počul náš rozhovor, stretli sme sa v tme za stánkom s občerstvením pri bejzbalovom ihrisku. Na porade sa zúčastnili aj Leroy, Nico, Chino a ďalší mladý poručík SEMAR-u s prezývkou Tigre.


  „Aké sú najnovšie správy?“ spýtal sa admirál Garra.


  „Gárgola dal Licovi-F pokyn, aby mu na pobreží našiel dva domy. Stále čakáme na Horné poschodie, ale myslíme si, že by sme sa mali presunúť na juh k Mazatlánu, zriadiť si základňu v rezorte a pracovať odtiaľ so zdrojmi,“ predniesol som svoj návrh.


  „Musíme sa tam presunúť, skôr ako Chapo dostane príležitosť utiecť,“ doplnil Brady.


  Admirál Garra prikývol a oznámil nám zlú správu: kapitán Toro musel okamžite opustiť Culiacán – jeho brat sa stal obeťou dopravnej nehody v Mexico City. Vinník utiekol a znelo to tak, že Torov brat sa nedožije rána. Vzhľadom na Torov odchod sa velenia v teréne mali ujať Chino a Tigre.


  „Máme zhruba dva dni, aby sme to dorazili,“ pokračoval admirál Garra. „Potom zo Sinaloe sťahujem všetkých chlapov.“


  Kľúčové však bolo, aby sme unikli sledovaniu a, naopak, pokračovať v odpočúvaní Chapových ľudí.


  „Nemôžeme tam ísť všetci v konvoji,“ nadhodil Chino.


  „To je pravda – žiadne vojenské pikapy,“ prikývol som.


  „Gárgolovi ľudia si ich všimnú, ledva ich naštartujeme.“


  „Platí,“ ozval sa Brady. „Všetky autá SEMAR-u zostanú tu. Rozdelíme sa a na juh pôjdeme rôznymi trasami.“


  „Použijeme všetky jeho blindados,“ navrhol Chino.


  Mohli sme doraziť v niečom lepšom ako v Chapových vlastných pancierovaných autách, ktoré sme mu skonfiškovali?


  V maskáčoch, čižmách a s čiernymi šatkami sme sa krytí nočnou tmou odviezli do Soriany – obľúbenej mexickej siete maloobchodov.


  Brady, Nico, Leroy, zopár mariňákov a ja sme niekoľko hodín vyberali spacie vaky, zubné pasty, kraťasy, košele - a prvé čisté ponožky a bielizeň za celé týždne. Brady a ja sme mali vyzerať ako typickí Američania na dovolenke, takže sme si k nákupu pribalili aj bežné červeno-čierne tričká, voľné šortky a plážové žabky.


  Zákazníci v Soriane na nás pozerali ako na bláznov. Až neskôr som si uvedomil, že sme vyzerali, ako keby sme práve prileteli z Iraku... Prípadne sme vyzerali ako partička narcos, ktorá prišla do obchodu niekoho uniesť. Jedna zo zákazníčok, žena v strednom veku, sa mi zahľadela do očí. Vtom sa jej na ústach objavil úsmev: určite si uvedomila, že za tou čiernou šatkou nie sú oči sicaria.


  Keď sme sa vrátili na ihrisko, naložili sme si niekoľko tanierov tacos al pastor a dorazili sme sa, keď mariňáci pustili dnu chlapca na bicykli s chladiacim boxom plným čerstvých tamales con pollo po päťdesiat pesos.


  S plnými bruchami sme sa s Bradym vybrali k veľkým stanom, ktoré nás mali chrániť pred hmyzom, s nahusto uloženými poľnými lôžkami. Uložil som sa na svoje a nechal sa ovievať teplým vánkom.


  „Kriste, tie mechy od zemiakov sú lepšie ako ortopedické matrace,“ pochvaľoval som si.


  Rozviazal som si šnúrky a odkopol čižmy. Moje chodidlá sa prvýkrát po piatich dňoch vyslobodili z prepotených čižiem, na prstoch som mal vodou naliate pľuzgiere.


  V novučičkom čiernom tričku, maskáčových nohaviciach a s bosými nohami som sa ešte raz natiahol a popod nos som si zašomral dve slová: „Ten posed...“ Už ma mátali preludy, zavrel som oči a okamžite som sa presunul o tisícky kilometrov ďalej.“


  


  Život priamo pri rieke som miloval – medzi naším dvorom a riekou nebol žiaden plot. Počas teplých dní sme sa s bratom Brandtom prebrodili na blízky riečny ostrov, ktorý sme považovali za naše súkromné ihrisko, stavali sme tam pevnosti z tŕstia a halúzkami sme prehľadávali nory ondatier. Raz koncom jesene, keď som mal desať rokov, nám otec povedal, že s ním môžeme ísť na poľovačku. Na ten deň sme čakali, odkedy sme boli batoľatá, v obývačke sme na starej drevenej vábničke od otca vydávali kačacie zvuky, až nás mama prosila, aby sme prestali. Vždy keď sa otec vrátil z poľovačky, pomáhali sme mu z päťmetrového motorového člna PolarKraft vyložiť kopu ulovených kačíc a vrátiť plastovú atrapu nášmu čiernemu labradorovi Roughovi.


  Tak sme sa nevedeli dočkať, že večer pred naším veľkým dňom sme sa do poschodovej postele uložili aj s hnedými maskáčovými bundami a natretými tvárami. Keď nám o piatej ráno otec zasvietil v spálni, vyskočili sme z postele, natiahli sme si čierne nepremokavé nohavice aj rukavice. Vonku bola tma ako v rohu, svoju novučičkú brokovnicu remington som držal uprostred hlavne a po zamrznutom trávniku sme kráčali k zelenému členu pri brehu.


  Plavba hore prúdom bola ľadová a vlhká. Necítil som si uši, ale čapicu od otca som si aj tak nenasadil. Keď ju nemal on, prečo by som mal ja? Studený vietor ma šľahal do tváre, ťažký oceľový čln si razil cestu vodou, vlny plieskali o trup a vyletujúce kvapky vody mi dopadali na bundu a líca. Zbadal som kŕdeľ kačiek, ktoré práve vyliezli z vody a na brehu si šuchorili perie.


  Otec vypol dvadsaťpäťkoňový motor a čln sa ponoril do tmy. V mesačnom svite som sa cítil, ako keby sme sa na vlnách uprostred rieky vznášali celé hodiny. Otec silnou baterkou prečesával breh a hľadal dôkladne skrytý kačací posed.


  Všimol som si obrysy toho dreveného posedu, ktorý sme s Brandtom pomáhali otcovi postaviť. Bol zamaskovaný pálkami, konármi a porastom. Postupne sme vyhádzali kačacie atrapy, aby plávali na vode pred posedom.


  S nabitou brokovnicou som sedel na dne obráteného dvadsaťlitrového vedra a cez úzky priezor medzi pálkami som vyzeral na rieku.


  Spoza horizontu sa zdvihlo slnko a cez stromy na druhej strane rieky na krajinu vyslalo oranžové a svetlozlaté lúče. Vtom ma vyľakalo pískanie nad hlavou: bolo tiché, no zreteľné a postupne sa strácalo v diaľke. Zaklonil som sa, ale nič som nevidel. Otec ukázal na oblohu.


  „Vrátia sa.“


  Napokon sme nad hlavami opäť začuli pískanie a tentoraz sme medzi slnečnými lúčmi zbadali aj kŕdeľ kačiek. Lenže aj tie sa nám stratili.


  Vzal som svoju vábničku a niekoľkokrát som cez ňu zakvákal. S Brandtom sme sa striedali pri vydávaní zvukov, ktoré sme nacvičovali, odkedy sme sa vedeli postaviť na vlastné nohy. Riečne údolie čoskoro zaplnili kačacie zvuky.


  „Schovajte sa – vracajú sa,“ zašepkal otec. Čoskoro sme ich zbadali, divé kačice krúžili nad našimi atrapami pred posedom. „Nechajte ich, aby sa priblížili,“ dodal otec.


  Pri tej kŕčovitej snahe ani sa nepohnúť sa mi rozochvela noha. Videl som, že kŕdeľ začal prudko klesať, mávali krídlami a niekoľko kačíc pri posledných metroch vystrčilo lesklé oranžové nohy ako lietadlo podvozok.


  „Si pripravený, Andrew?“


  Mlčal som, len som krátko prikývol. Kačice boli odo mňa na desať metrov. Rozoznával som farebné zelené hlavy a lesklé žlté zobáky káčerov.


  „Do nich!“ zvolal otec.


  Vyskočil som na rovné nohy a do pleca si zaboril pažbu brokovnice. Nevnímal som nič okrem tej zelenej hlavy pred hlavňou a akoby spomalené mávanie krídlami. Pravým plecom mi myklo dozadu a kútikom oka som zachytil mihajúcu sa žltú plastovú nábojnicu z prvej rany. Vedľa. Pomaly som pohyboval hlavňou, kopíroval som pohyb kačky na oblohe a znova som potiahol spúšť. Vedľa. Letela ďalej.


  Posledný výstrel.


  Táto brokovnica mala zásobník len na tri náboje.


  Začni za kačkou, prejdi cez ňu a páľ. Opakoval som si tie slová, ktoré ma otec učil ako modlitbu. Kačka sa mi rýchlo vzďaľovala a práve sa blížila do bezpečia, keď som pomalým stlačením spúšte vyslal poslednú dávku brokov.


  „Mŕtva kačka!“ zakričal otec na Rougha, ktorý nedočkavo dychčal pri posede. „Myslel som si, že už ti zdrhla, Andrew, ale vydržal si...“


  


  A práve pri tom poslednom výstrele som sa v Mexiku strhol zo spánku. Stále som si myslel, že som v tom kansaskom kačacom posede a na líci som cítil studenú vodu.


  „Čo sa to deje?“


  Bol jasný deň a akýsi psík zo mňa lízal pot.


  Pretrel som si oči a dumal som, odkiaľ sa to šteňa vzalo. Bol to modrooký husky s červeným obojkom a guľatým zvončekom na krku. Motkal sa medzi posteľami a postupne všetkých ovoniaval a olizoval.


  Chino mi povedal, že nejakí mladí mariňáci našli to šteňa v niektorej z Chapových skrýš – bez jedla či vody – a ujali sa ho, aby z neho spravili nového tímového maskota. Ktosi mu dal aj nové meno: El Toro na počesť veliteľa, ktorý nás musel opustiť.


  Rýchlo sme si s Bradym pobalili batožinu plnú vecí zo Soriany a vystrojení v nových tričkách a kraťasoch sme si sadli na zadné sedadlo Chapovho Volkswagenu Passat.


  „Toto je ideálne auto,“ povedal som Bradymu. Ničím nevynikalo, nemalo nijakú mimoriadnu výbavu typickú pre autá obchodníkov s drogami.


  Chino zastavil v nákupnom centre Plaza Fiesta, aby nakúpil posledné zásoby. Okamžite som spoznal miesto, kde Naris zvykol vyzdvihnúť ľudí, s ktorými sa chcel Chapo osobne stretnúť.


  Kým sme čakali, až si Chino nakúpi, čo potrebuje, zašli sme k malému stánku a objednali si za tanier zakrútených taquitos s queso fresco a salsou verde.


  Keď si Tigre všimol, že nie som ozbrojený, požičal mi svoju belgickú poloautomatickú pištoľ FN Herstal Fiveseven. Je to malokalibrová zbraň – náboje majú veľkosť 5,7 krát 28 milimetrov –, pri streľbe na malú vzdialenosť je však účinná: projektily dokážu preniknúť aj nepriestrelnou vestou, vďaka čomu si vyslúžila prezývku „hrobár policajtov“. S Bradym sme sedeli na zadnom sedadle, keď nám naraz zavrčali mobily so správou z Texasu.


  Joe a Neil v El Pase v spolupráci s Camilou a jej tímom prokurátorov to dokázali: žiadosť o mobilné odpočúvanie, ktorej schválenie trvalo tak dlho, konečne priniesla ovocie.


  „Nové Horné poschodie!“ zvolal Brady.


  „Máme to! Condor je na scéne,“ pridal som sa. „A predvoľba je šesť-šesť-deväť.“


  „Áno, šesť-šesť-deväť.“ Všetky čísla v Culiacáne mali predvoľbu 667. Okamžite mi bolo jasné, že predvoľba 669 patrí Mazatlánu. Položil som si notebook na kolená, otvoril som ho a dal som lokalizovať mobil s tým číslom. O niekoľko sekúnd som to mal. Zariadenie bolo aktívne a nachádzalo sa v páse prímorských rezortov.


  To miesto sa volalo Miramar. Hotel Miramar.


  MUŽ S ČIERNOU ČIAPKOU


  LEROY SO ZORROM a jeho ľuďmi odišli z Culiacánu hodinu pred nami, takže už dorazili do Mazatlánu. Poslal som mu nové číslo Horného poschodia.


  „El Roy vyrazil k tomu hotelu, aby sa presvedčil, že to číslo je naozaj tam,“ oznámil som Bradymu.


  „Hlavne dúfam, že si Condor to číslo dosť dlho podrží,“ vzdychol si Brady.


  A o to nám po celý čas išlo – brodili sme sa bahnom k poslednému výstrelu.


  Stiesnený na zadnom sedadle som pocítil, ako sa mi chveje noha. Moja netrpezlivosť sa zväčšovala každou minútou. „Ándale!“ zakričal som dopredu a plesol som mladého vojaka po pleci. Motor pri zrýchľovaní reval ako besný, ale v tom ťažkom aute som mal pocit, že sa vlečieme krokom.


  Zavrčal mi mobil, dostal som správu od Leroya.


  „Potvrdené. To číslo je v Miramare.“


  SEMAR si prenajal domček na Calle Bernardo Vázquez v ospalej rezidenčnej štvrti Mazatlánu, aby sme si tam mohli zriadiť diskrétnu operačnú základňu mimo dohľadu Chapových halcones.


  Keď sme dorazili do Mazatlánu a vošli dnu, takmer sme sa potkli o jednu z kôp taktického výstroja na zemi. Všetci mali skvelú náladu. Z obývačky sa ozýval hromový smiech a ktosi práve objednal pizzu. Niekoľkí mariňáci polihovali na pohovkách, pozerali telku a ďalší sedeli za kuchynským stolom s Leroyom a jeho ľuďmi.


  Leroy vstal a gestom nám naznačil, aby sme spolu prešli do tichej časti domu.


  „Do akej miery ste presvedčení, že Chapo je v blízkosti zariadenia Horného poschodia?“ spýtal sa Leroy.


  „Stopercentne,“ odvetil som.


  „Ako si môžete byť takí istí?“


  „Väčšinu správ vyťukáva Condor,“ vysvetľoval som.


  „Niekedy si však vezme mobil do ruky a píše ich sám.“


  „Odkiaľ to viete?“


  „Chapo píše ako školáčik, vôbec neovláda gramatiku,“ ozval sa Brady.


  „Napríklad táto správa – odchytili sme ju pred hodinu.“ Podal som Leroyovi svoj mobil a ukázal mu nápis na displeji. „Chapo píše o dome, do ktorého by sa chcel nasťahovať. Všimni si, ako píše.“


  


  Sy pero no tyene pura kosyna mannan en la mana le pone mynysply


  


  Nahlas som mu to rozšifroval a preložil: „Áno, ale nie je tam plná chladnička. Zajtra ráno privezie mini... zásoby? Niečo mini – ako mám vedieť, čo chcel napísať? Ale všimol si si, ako píše kuchyňa – cocina?“


  „Veru. Kosyna,“ prikývol Leroy.


  Vysvetlil som mu, že Chapo pri písaní zanovito písal y namiesto i a k namiesto c. Keď chcel Guzmán napísať bien, vyšlo mu z toho byen, a keď chcel povedať cunto, stvoril slovo kuanto. Neboli to skratky ani španielsky esemeskový slang, ale jedinečný Chapov jazyk. Prakticky každé slovo písal foneticky. Navyše, každá správa bola ozvláštnená jeho vlastnými konštrukciami. Ešte aj keď mal napísať také základné slovo ako caliente, napísal ho ako kalyente. Keď sme videli takúto „gramatiku“, vedeli sme, koľká bije – tú správu do mobilu nevyťukával jeho sekretár, ale priamo Chapo.


  „Čiže ste si istí, že s lokalizovaným zariadením je v izbe aj Chapo,“ zhrnul Leroy.


  Vybral som svoju jedinú vojnovú korisť v podobe čiernej bejzbalovej šiltovky a nasadil som si ju na hlavu.


  „Áno, sme si istí, El Roy. Keď pred hodinou vznikla správa s tým mizerným hláskovaním kuchyne, mobil bol priamo v Chapových rukách.“


  Vtom dorazila objednaná pizza a všetci sa na ňu vrhli, na jedlo som však nemal čas. Šéfovia z pobočky DEA v Mexico City nám vybavili tri pancierované Chevrolety Suburban – tentoraz celkom nové, najlepšie, čo boli k dispozícii. Kým sme ich išli vyzdvihnúť, nechal som Nica na základni.


  „Keď dorazí Tigre,“ povedal som mu, „zájdi za ním a pripravte plán záťahu. S Bradym musíme ísť po tie autá. Keď sa vrátime, spoločne dokončíme plán.“


  „Spoľahni sa,“ prikývol Nico.


  


  Keď sme sa s Bradym vrátili do domu, bolo pol jednej po polnoci. Všetci mladí mariňáci do jedného spali ako drevá. Aj Leroy so svojimi chlapmi spali na pohovke a na dlážke - nemali prikrývky ani vankúše, bola to len zbierka tiel na holej zemi. Ešte aj Nico si ustlal v jednej z postelí na poschodí.


  „Viem, že sú všetci unavení,“ posťažoval som sa Bradymu, „ale zasa odtiaľ ... potiaľ, doriti...“


  Chystali sme sa zajať najhľadanejšieho chlapa na svete a všetci zachrápu?


  „Vstávaj!“ hučal som na Nica a triasol som ním. „Čo ste vymysleli s Tigrem?“


  Nico v polospánku otvoril oči.


  „Stretnutie s Tigrem,“ zopakoval som mu. „Aký plán záťahu navrhuje?“


  „Neukázal sa tu.“


  „Ako to myslíš?“


  „Tak, že sa tu neukázal.“


  „Kde, doriti, je?“


  „So svojimi chlapmi sa ubytoval v nejakom špinavom moteli na predmestí.“


  „Kurva!“ uľavil som si. „Ak má nejaký plán, na čo je dobrý, keď o ňom nevieme my? Vstávaj, potrebujeme ho nájsť.


  Brady, Nico a ja sme nastúpili do suburbanu a po dvadsaťminútovej ceste bočnými uličkami som zastavil vedľa kancelárie motela, kde sa zapisovali hostia.


  „Pozrite sa na tú dieru,“ zašomral Brady. „Červené neónové svetlá a garáže.“


  Bol to ten typ motelu, kam si miestni na hodinu či dve vodia štetky. Každá izba mala vlastnú garáž, aby ste si mohli počas pobytu diskrétne ukryť auto.


  „V ktorej izbe býva Tigre?“ spýtal som sa Nica.


  „Neviem,“ pokrčil plecami. „Nezdvíha telefón.“


  „Tak musíme postupne búchať na všetky dvere.“


  Už mi začínal chýbať kapitán Toro: museli sme sa spoliehať na partiu mladučkých mariňákov, napospol dvadsiatnikov. Veru, boli plní energie a niektorí mali aj skúsenosti, chýbala im však Torova chladná hlava a vodcovská povaha.


  Potrebovali sme komunikovať, koordinovať sa a pripraviť dôkladný plán – taký, čo bude počítať so všetkými eventualitami či chybami. Mal som pocit, že všetci na to idú trochu divoko. Bolo v tom priveľa improvizácie.


  Rozdelili sme sa a postupne ťukali na dvere. Vyľakali sme dvoch podozrivo vyzerajúcich miestnych a zobudili niekoľko skupiniek vyčerpaných mariňákov, ktorí si v motelových izbičkách chceli aspoň chvíľu zdriemnuť.


  Tigreho sme objavili až v poslednej miestnosti. Očividne sme ho zobudili z hlbokého spánku, ale bol dosť pri zmysloch, aby nás zaviedol do vedľajšej garáže, kde sme mali viac súkromia na rozhovor.


  „Carnal,“ oslovil som ho. „Ak máš nejaký plán, neviem o ňom.“


  „Samozrejme, že mám plán,“ ohradil sa Tigre a odstraňoval si z tela pavučiny. „Taký záťah nerobíme prvýkrát.“


  „Tigre, mám obavy, či máme dosť ľudí,“ upozornil som ho. „A pokiaľ ide o to miesto, prečo sa Chapo zašil práve v Miramare? Som presvedčený, že pozná pôdorys každého poschodia, každé schodisko a každý východ, kým my sme na tom presne naopak. Koľko máš chlapov?“


  „Mám tu štyridsať mariňákov,“ odvetil Tigre. „Vtrhneme do hotela a niekoľkými rápidas obsadíme únikové...“


  „Nie, to nestačí!“ uťal som. Pochopil som, že pre Tigreho je to len ďalší záťah, ďalšie dvere, do ktorých vtrhne. On aj ostatní mariňáci už boli otupení – v Culiacáne robili razie deň čo deň, až sa im záťahy pred východom slnka prejedli.


  „Potrebujeme viac ľudí v okolí hotela,“ vyhlásil som. Brady súhlasne prikývol. „A toľko chlapov, koľko sa ich tam pomestí.“


  „O čosi ďalej máme ďalšiu brigádu,“ zamyslel sa Tigre.


  „Ozvem sa im, hneď ako dostaneme zelenú.“


  „Koľko je tam chlapov?“


  „Do pätnástich minút dostanem tridsať nových chlapov. A potom ešte ďalších tridsať.“


  „Dobre,“ súhlasil som. „Šesťdesiat chlapov navyše by malo stačiť. A kde sú vrtuľníky? Budeme potrebovať vzdušnú podporu pre prípad, že sa mu podarí utiecť.“


  „Vrtuľníky sú vzdialené dve hodiny,“ odvetil Tigre.


  „Nie, to nestačí,“ pokrútil som hlavou. „Potrebujeme ich bližšie.“


  „Presuniem ich do Culiacánu. Keď dostaneme zelenú, bude im stačiť hodina, aby sem dorazili.“


  „Výborne,“ súhlasil som. „Presuň ich tam. Bližšie ich nepotrebujeme. Presuny vrtuľníkov by ho mohli vyplašiť.“


  „Claro,“ prikývol Tigre.


  „Ukáž mi, kde chceš rozmiestniť rápidas,“ ukázal som na virtuálnu mapu okolia hotela Miramar v Tigreho tablete. Povedal, že na záťah má k dispozícii len tri rápidas.


  „Len tri?“ spýtal som sa. „Ako sa dostaneme dnu?“


  „Použijeme vaše civilné autá, do ktorých posadíme mojich chlapov. Privezieme sa k vchodu do hotela a pôjdeme dnu.“


  „Dobre,“ súhlasil som a konečne som si trochu vydýchol.


  „Uvidíme sa tu o päť-nula-nula. Buďte pripravení vyraziť,“ uzavrel Tigre.


  


  Krátko po tretej sme opustili Tigreho motel a vrátili sa do prenajatého domu. Nico s Bradym vyšli na poschodie, aby si oddýchli.


  Na spánok som bol príliš napätý a do hodiny sme aj tak museli vstávať. Sadol som si teda za kuchynský stôl a dookola som si na počítači obzeral blok v okolí hotela Miramar. Ani najmenšiu maličkosť operácie som nemienil nechať na náhodu. Hlavný vchod sme mali pokrytý, ale mal som obavy, či nám Chapo neunikne zadnými či bočnými dverami a na ulici Avenida Cruz Lizarraga za hotelom nenastúpi do auta. Čo ak už mal s Kavom niečo vopred pripravené? Čo ak na prízemí hotela vybudovali jeden z tých tunelov s hydraulicky ovládaným vchodom. Alebo majú nejaký iný prístup do kanalizačného systému priamo zo suterénu hotela? Vchod do kanála či odtok niekde na ulici?


  Chapovu čiernu čiapku som mal na hlave už tak dlho, že bola spotená, lepkavá a začal sa jej lámať štítok. Vzal som si trojuholník pizze a do mobilu som rýchlo vyťukal stručnú správu vedúcej skupiny v Mexico City.

  Ťukol som na Odoslať, odhryzol som si z pizze a cítil som, ako sa zo mňa pomaly vytráca nervozita. Pri pohľade na svoj odraz s ospalými očami pod Chapovou čiernou čiapkou na displeji notebooku som sa dokonca usmial.


  V duchu som sa vrátil za Diegom, ktorý teraz s najväčšou pravdepodobnosťou vyspával vo Phoenixe. Vedel som, že môj starý parťák by dal čokoľvek za to, keby mohol byť so mnou v Mazatláne a pripravovať sa na záťah na úsvite s cieľom dolapiť povestného El Niño de la Tuna...


  


  Cuando nació preguntó la partera Le dijo como le van a poner?


  Por apellido él será Guzmán Loera Y se llamará Joaquín...


  


  Začal som mu písať esemesku, ale uprostred vety som sa zháčil: načo ho budiť?


  Pozrel som sa na čas v pravom rohu obrazovky notebooku. Boli presne štyri hodiny ráno.


  „Despiértate!“ zhúkol som a vstal od kuchynského stola. „Despiértate!“ Prechádzal som po dome, na všetkých som kričal, aby sa prebrali, zažínal som im svetlá a strhával z nich deky.


  „Je čas vyraziť! Vstávať! Vstávať! Ideme!“


  


  Tma ako v rohu: 4.58 ráno. Zhlboka som sa nadýchol a sadol som si za volant bieleho Chevroletu Suburban, ktorý bol teraz plný mariňákov ozbrojených puškami AR-15. Na mieste spolujazdca sedel Tigre. Úchytkom som sa pozrel do spätného zrkadla na Bradyho, ktorý sedel za volantom ďalšieho Chevroletu Suburban s ďalšou posádkou mariňákov. Dohromady sme tvorili úderný tím na čele so mnou a Tigrem. Našou úlohou bolo vyraziť k hotelu na Malecóne, dvadsaťkilometrovej Mazatlánskej promenáde lemovanej hotelmi a apartmánmi.


  Sedeli sme a čakali na zelenú od Leroya, Nica s ich posádkou SEMAR-u. Pátracie a bezpečnostné tímy mali za úlohu potvrdiť nám, že ten BlackBerry Horného poschodia sa stále nachádza v hoteli Miramar.


  Pri čakaní v naštartovanom aute som vyťukal krátku správu otcovi v Kansase.


  „Ideme naostro.“


  Práve vtedy Tigremu zapraskala vysielačka a začul som slová, na ktoré sme všetci čakali:


  „Luz Verde.“


  „Vamos,“ povedal Tigre. Zaradil som rýchlosť a dupol na plyn. Uháňali sme z parkoviska a potom po rozbitej ceste.


  Nikto nepovedal ani slovo. Všetci mariňáci mlčali, kontrolovali si zbrane, sústredili sa na svoju úlohu. Cestou sa k nám pridali tri rápidas a spolu sme v tesnom konvoji uháňali po mexickej federálnej diaľnici číslo 15 do srdca Mazatlánu.


  O osem minút konvoj dorazil na Malecón, no keď som chcel zabočiť doľava na Avenida del mar, zastavilo ma auto miestnej polície. Na streche mu blikal červeno-modrý maják, stál pri ňom policajt v bielej uniforme s dlhými rukávmi, modrú čiapku mal položenú pri volante a naznačoval mi, že mám zastaviť.


  „Tak to ani náhodou,“ povedal som Tigremu.


  Nasmeroval som auto na chodník a mihol som sa okolo policajného auta, predný nárazník som minul len o centimetre. Vtom som si všimol, že Malecón blokuje ďalších päť či šesť policajných áut so zapnutými majákmi.


  Skurvení podplatení fízli? Vedeli, že sme na ceste?


  Z Tigreho výrazu sa nedalo nič vyčítať. Pevnejšie som zovrel volant a s plynom na podlahe som si to namieril ku vchodu do hotela. Pohľad mi skĺzol na pištoľ FN Herstal Five-Seven za mojím opaskom.


  Žeby niekto prezradil našu operáciu? Ak áno, do niekoľkých sekúnd Malecón zaplní armáda na čele s Bravom. Nerozpakujú sa strieľať a prinesú si kalašnikovy, ručné granáty, granátomety a ja mám len túto belgickú hračku...


  Presvišťali sme okolo hotelovej brány, na prekvapenie bola otvorená dokorán. Všimol som si, že Brady zastal pri hoteli, vystúpil z auta a rozbehol sa k zadnej strane hotela. Pochopil som, že chce postrážiť nízky hotelový múr, tiež sa bál, že Chapo unikne zadnými dverami. Nemienili sme dopustiť, aby sa to v našej prítomnosti skončilo ďalším fiaskom ako v Cabo San Lucas.


  Brady so sebou vzal dvoch neďaleko stojacich mariňákov, rozdelil ich a postavil tak, aby strážili múr a výjazd z hotelovej garáže. Keď boli na mieste, vybral sa k hotelovej recepcii práve v okamihu, keď traja mariňáci odstavili ochrankára a za recepčným pultom hľadali kľúče od hotelových izieb. Tigre so svojimi chlapmi už prehľadával hotel.


  Ja som zostal vonku pri bazéniku. Mal som výhľad na priečelie hotela a pištoľou som miernil do tmavého, opusteného priestoru a dával som pozor, či sa tam niekto neobjaví. Akokoľvek by som najradšej s Tigrem rozrážal dvere hotelových izieb, vedel som, že sa musíme postarať o nepriepustné obkľúčenie. Nemienil som sa spoliehať na nikoho


  iného. Obsadili sme všetky únikové cesty?


  Doboha – potrebovali by sme tu viac chlapov...


  Vtom sa objavil Leroy, vyšiel z hotela a kráčal smerom k ulici.


  Čo to, preboha, robí? pýtal som sa v duchu. Mal by byť vnútri a pokúsiť sa ukázať na Chapove dvere.


  Leroy vyšiel na Malecón a zdvihol ruku smerom k hotelu. Pozrel sa na mňa a potom opäť na hotel.


  „Štvrté poschodie,“ oznámil Leroy. „Zachytávam odtiaľ silný signál zo severnej strany,“ dodal a rýchlo sa stratil v hoteli.


  Do niekoľkých minút sa začali zažínať svetlá – izba po izbe, poschodie po poschodí sa hotel postupne rozsvecoval.


  Dobre, konečne sa k niečomu dostávame.


  Už som to nemohol vydržať, ubehlo priveľa času. Ak Chapo chystal útek, musel by ho podniknúť práve teraz.


  Pomalým behom som sa prešiel okolo hotela k ulici, aby som sa osobne presvedčil, že okolie budovy je dôkladne strážené, keď som začul ďalšie hlasné zapraskanie vysielačky.


  „Ya tenemos el blanco!“ Rozbehol som sa k Nicovi, ktorý si pridŕžal vysielačku pri uchu. „Cieľ je zadržaný! Dostali ho!“ vyhŕkol Nico.


  Ďalšia správa z vysielačky:


  „Dame un blindado!“


  „Okamžite potrebujú obrnené auto!“


  Po tej poslednej vete – dame un blindado! – som už z vysielačky nič nepočul, rozľahlo sa neznesiteľné ticho. Zvrtol som sa a zo všetkých síl som sa rozbehol k nášmu Chevroletu Suburban...


  S pištoľou v pravej ruke som uháňal ako ešte nikdy v živote.


  Zaradil som rýchlosť, naštartoval motor a nasmeroval som auto do podzemnej garáže hotela Miramar. Pri vjazde na mňa kývali traja mariňáci, aby som pokračoval.


  Vamos! Vamos! Vamos!


  V podzemnom parkovisku bola taká tma, že som takmer nič nevidel, ale keďže som vedel, že mariňáci každú chvíľu privedú Chapa, rýchlo som auto otočil tak, aby som mohol čo najrýchlejšie zmiznúť z garáže.


  Ako na povel sa objavili traja ďalší mariňáci a zo zeme zdvihli chlapa, ktorý ležal na zemi. Videl som len tmavú siluetu a kratučké mihnutie bielej pokožky. Ruky mal spútané za chrbtom, a keď ho zdvihli zo zeme a viedli ku kovovým dverám výťahu, všimol som si, že na očiach nemá pásku.


  Väzeň bol nízky a mal odhalenú hruď, cez tónované nepriestrelné sklo auta som mu však stále nevidel dobre do tváre. Čím viac bateriek naňho svietilo, tým sa pokožka na jeho hrudi zdala svetlejšia.


  Nedočkavo som vystúpil z auta a s čiernou šiltovkou a šatkou na tvári som sa rozbehol k väzňovi.


  Zastal som pred ním.


  Konečne sme sa ocitli tvárou v tvár. Nevedel som odolať:


  „Čo je, Chapo-o-o-o?!“


  Nášho narkobaróna muselo poriadne prekvapiť, že niekto pred ním nosí jeho vlastné čierne šiltovky. Guzmán na mňa vypliešťal oči, potom nadvihol plece a mykol sa, ako keby čakal, že ho udriem.


  Civel som naňho a stretli sa nám pohľady – na okamih. Teraz už nebolo pochýb: dostal som svojho človeka. Tie zvyčajne upravené, čierno-čierne vlasy boli mastné a strapaté, mal svoje povestné fúzy a pokožka bola po tých rokoch strávených v potkaních dierach a jamách bez slnečného svetla takmer priehľadná. Chapo mal na sebe čierne tepláky adidas – boli mu veľké, ledva mu viseli na bedrách a odhaľovali pevné brušisko, za aké by sa nehanbil ani Budha.


  Keď ho mariňáci viedli k autu, plesol som ho po chrbte - nie silno, skôr uznanlivo, tak ako by som plesol svojho brata Brandta po úspešnom touchdowne, alebo Diega, keď sa nám podarila nejaká väčšia operácia v utajení.


  Pozrel som sa na svoju dlaň, bola vlhká od jeho potu. Chapo mal chrbát, ako keby mu ho potreli opaľovacím olejom. Pravdepodobne sa už celé dni nesprchoval. Kým mariňáci posadili Chapa doprostred zadného sedadla, každý po jednej strane, skočil som za volant. Opakovane mu kládli otázky, na ktoré odpovedal takmer robotickým Está bien – está bien...


  Otočil som sa k nemu a oslovil som ho: „Mira!“


  Odpovedal mi pokojne, takmer ľahostajne.


  „Sí, señor?“


  Rýchlo som ho trikrát odfotil mobilom.


  Zvrtol som sa smerom k čelnému sklu, so zaradeným neutrálom som pravou nohou hladkal plynový pedál, pripravený vyraziť.


  Až vtedy som si to uvedomil: nemali sme žiadnu únikovú stratégiu. Uplynulé týždne sa krútili výhradne okolo pátrania, ani raz sme sa poriadne nevenovali tomu, čo bude, keď sa Chapo ocitne v našich rukách.


  Čo už, teraz budem musieť toho hajzla odviezť 1 016 kilometrov – dobrých dvanásť hodín jazdy bez prestávky – do Mexico City. Ťažké – ale možné...


  Lenže potom som radšej vystúpil z auta, pochopil som, že pre každého amerického agenta by to bolo príliš nebezpečné: vozidlo s Chapom Guzmánom by bolo kdekoľvek v Mexiku pohyblivým cieľom. Za volant si musel sadnúť niektorý chlap SEMAR-u.


  Zvrtol som sa a prvý raz od príchodu k hotelu som zbadal Bradyho. Objali sme sa.


  „Ja sa po-se-riem!“ vykrikoval Brady a v očiach sa mu leskli slzy.


  Ešte nikdy som ho nevidel úprimne rozcíteného. Bradyho zvyčajne zamračenú tvár teraz rozjasnil širokánsky úsmev.


  


  S Bradym sme pešo vyšli z garáže na svetlo. Čosi mi rozprával, ale ani som ho nepočul, stále som bol ako omráčený.


  Zastali sme na chodníku pod logom hotela Miramar. Teplý oceánsky vánok mi hladil tvár a pomaly ma preberal z tranzu. Palmové listy nad nami o seba plieskali vo vetre.


  Otočil som sa, pevne som zovrel Nica a potom Leroya. Bez ich pomoci a Leroyovho tímu v posledných týždňoch by sa nám to nikdy nepodarilo.


  Zahľadel som sa na oblohu pred úsvitom: čierna tma, do ktorej sa vkrádal tmavomodrý odtieň. Pomaly som sa zhlboka nadýchol, zatočil sa a postupne sa mi vracal ostrý zrak.


  Moja rodina v Mexico City... Manželke som nevolal od toho delirického rozhovoru, keď som ležal na chrbte pred Chapovým domom.


  Prvá správa patrila manželke.


  „Dostali sme ho, zlatko.“


  „Neverím!“


  „Je to tak. Hotovo.“


  „Ideme domov?“


  „Áno.“


  „Kedy?“


  „Neviem. Čoskoro.“


  Keď sa spoza hôr Sierra Madre na východe vynorilo slnko, tma rýchlo ustupovala. Z diaľky na severe som začul vrtuľník Mi-17 v službách námornej pechoty, blížiaci sa rachot pripomínajúci dunenie konských kopýt mi znel ako rajská hudba.


  QUÉ SIGUE?


  BRADY A JA SME na základni SEMAR-u v Mazatláne kráčali po dlhom chodníku k vyšetrovacej miestnosti. Pred dverami stál Chino s vypnutou hruďou. Na tvári mal apatický výraz a z nejakého dôvodu nám stál v ceste.


  „Na príkaz ministra námorníctva nesmiem nikoho vpustiť,“ sucho oznámil Chino.


  „No tak, človeče,“ chlácholil som ho. „Toto mi povieš po tom, čím sme spolu prešli?“


  „Rozkaz vydal osobne minister námorníctva,“ schladil ma Chino, zachoval si kamennú tvár a potom sa zvrtol a zmizol za dverami.


  Pred dverami sme pochodovali tam a späť, až kým sa opäť neotvorili.


  Stál v nich Tigre a gestom nám naznačoval, aby sme vošli dnu.


  Na pohovke sedel Chapo v modrej polokošeli. Celú tvár nad nosnými dierkami mal ako múmia zabalenú bielou gázou.


  Chapo hovoril pokojným tónom, nebolo v ňom ani zamak strachu či hnevu, bolo však zrejmé, že je sklesnutý. Jeho hlas som okamžite spoznal podľa overených nahrávok. Ten hlas som počúval dlhé hodiny a často sa mi o ňom snívalo.


  Teraz mal o čosi vyšší tón, ako som si zvykol. Nebol to stres, ani vyčerpanie. Azda úľava? Zmierenie s tým, že ten trinásťročný lov sa konečne skončil?


  Vypočúvanie prebiehalo otvorene a s rešpektom. Chino kládol otázky po španielsky.


  Chapo začal tým, že pokojne uviedol svoje celé meno.


  „Joaquín Archivaldo Guzmán Loera.“


  „Dátum narodenia?“


  „Štvrtý apríl tisíc deväťsto päťdesiatsedem.“


  „Miesto narodenia?“


  „La Tuna. Municipalita Badiraguato, Sinaloa.“


  Stál som tam ako obarený: to celé meno, dátum a miesto narodenia som vypisoval toľkokrát – do žiadostí DEA, operačných spisov a powerpointových prezentácií –, že sa stali mojou súčasťou. Poznal som ich rovnako dobre ako vlastné rodné číslo. Keď som tie údaje opäť počul – odriekané tým zvonivým horským prízvukom ich územčistého nositeľa –, znelo to surreálne.


  Guzmán nebol žiaden duch, mýtus, ani nepolapiteľný krimibarón. Bolo to zajatý zločinec ako každý iný – kriminálnik z mäsa a kostí s očami obviazanými bielou gázou. Sedel na pohovke necelé dva metre odo mňa, sťažoval sa na veľké bolesti zubov a zdôveroval sa, že mu nedávno vŕtali stoličku.


  Chino sa Guzmána spýtal, kto je jeho kľúčový výkonný zástupca v Spojených štátoch.


  Chapo sa zháčil. „Žiadneho nemám,“ povedal napokon.


  Kývol som na Bradyho. Chapovo tvrdenie potvrdzovalo naše spravodajské zistenia.


  Chino sa ho spýtal, koľko drog pašuje z juhu na sever. Spomínam si, ako nám Chapo vravel, že každá z jeho zásielok kokaínu zvyčajne mala od štyristo do osemsto kilogramov. Opäť som prikývol. Vedeli sme, že Chapo hovorí otvorene – časy obrovských niekoľkotonových zásielok kokaínu z Južnej Ameriky sa dávno pominuli.


  Chino sa Chapa spýtal, ako dlho žil v Culiacáne.


  „Nie dlho. Niekoľko týždňov.“


  Vymenili sme si s Bradym pohľady. Toto bolo pre zmenu bohorovné klamstvo.


  Chino prehodil čosi o tom, že biznis už nie je, čo býval.


  „Claro que sí,“ prikývol Chapo. „Ľudia už nemajú štipky úcty. Robím si to po svojom. Dnes je to tvrdý biznis. Naozaj tvrdý.“


  


  Brady a ja sme odišli z vyšetrovacej miestnosti a po asfaltovej ceste sme sa vybrali k čakajúcim vrtuľníkom – Mi-17 a Black Hawk. Dali sme sa do reči s Tigrem a s niekoľkými mariňákmi, ktorí boli súčasťou nášho zásahového tímu, a prvý raz som počul podrobnosti o tom, čo sa dialo pred niekoľkými hodinami na štvrtom poschodí hotela Miramar: Keď mariňáci vyrazili dvere s číslom 401, prvou Chapovou obranou bol Condor. Chlapi ho rýchlo zajali a okamžite prehľadali apartmán s dvoma spálňami.


  V jednej spálni našli dve ženy: Chapovu kuchárku Luciu a opatrovateľku Veru, ktorá tvrdo spala vedľa Guzmánových dvojročných dcér dvojičiek. Vzápätí mariňáci vtrhli do druhej, väčšej spálne, kde objavili Chapovu mladú manželku Emmu Coronel, ktorá sa práve zobudila.


  Chapo v spodnej bielizni vyskočil z postele a ozbrojený automatickou puškou vbehol do malej kúpeľne. Keď Emma zakričala „Nezabíjate ho! Nezabíjajte ho!“, Guzmán odložil zbraň a vystrčil z dverí holé ruky. Zajali ho bez jediného výstrelu a služobným výťahom ho zviezli do podzemnej garáže.


  Pozeral som sa, ako Brady pomáha niekoľkým mariňákom odniesť Chapove dcéry – stále v žlto-ružových pyžamách – zo Chevroletu Captiva do budovy, kde držali ich otca.


  Prešiel som pár metrov a na korbe pikapu som zbadal Condora, ktorého sme identifikovali ako Carlosa Manuela Hooa Ramíreza. Ležal tam so spútanými rukami a tak ako Chapo, aj on mal oči previazané gázou.


  Spoznal som v ňom muža na fotografii, ktorú sme objavili v jeho dome v Culiacáne. Vytiahol som si mobil, odfotil mu tetovanie na stehne: hlava kondora. Potom som si všimol, že v ďalšom aute sedia Emma, Chapova kuchárku, a opatrovateľka. Aj ony boli spútané a mali previazané oči.


  Postupne sme sa Bradym objali a pogratulovali všetkým mariňákom, na ktorých sme v základni narazili. V istom okamihu som si uvedomil, že za opaskom bojovej uniformy stále nosím Tigreho pištoľ.


  „Gracias, carnal,“ povedal som mu a odovzdal mu jeho čiernu FN Five-Seven. Nechcelo sa mi veriť, že počas celej operácie nebol potrebný jediný výstrel. Tigre si vzal pištoľ a zasunul ju do puzdra na stehne.


  „Tu lo hiciste,“ odvetil mi Tigre s úškrnom. „Je to tvoja práca.“


  Dokonca aj admirál Garra zo seba dostal akýsi úsmev, keď som mu gratuloval.


  Napokon Nico, Chino, Chiqui a niekoľko ďalších mariňákov vyviedli z miestnosti spútaného Chapa so zaviazanými očami, posadili ho do kabíny Black Hawku a roztočené lopatky zvírili kúdoly prachu a špiny. Jednou rukou som si zaclonil oči a sledoval, ako sa vrtuľník zdvíha zo zeme a smeruje na mazatlánske medzinárodné letisko. Tam mal okamžite presadnúť do lietadla a v spoločnosti admirála Furiu zamieriť do Mexico City; tu už na prehliadku tohto zločinca čakali novinári z celého sveta.


  


  Krátko po odlete vrtuľníka s Chapom sme s Bradym nastúpili na palubu sovietskeho Mi-17 a pozdĺž tichooceánskeho pobrežia sme v nízkej výške leteli na sever. Posádky obidvoch strojov patrili k elite SEMAR-u a boli s nami od začiatku operácie v La Paz, takže sme ich považovali za súčasť jadra nášho tímu.


  „Nič také ako povinný oddych posádky tí chlapi nepoznajú,“ povedal som Bradymu. Boli pripravení letieť so svojimi strojmi kamkoľvek, za akýchkoľvek podmienok, a to okamžite.


  Piloti držali vrtuľník čo najnižšie, kĺzali tesne nad hladinou oceánu tak nízko, že som zreteľne videl hrebene vĺn a mal pocit, že keby som cez otvorené okno natiahol ruku, mohol by som sa dotknúť vody. Turisti, ktorí sa kúpali pri pobreží, sa skrývali a ponárali pod hladinu, ako keby na nich chcel vrtuľník zaútočiť.


  Po tomto kolotoči sme pristáli na mazatlánskom letisku, z ktorého len pred niekoľkými minútami vyrazilo lietadlo s Chapom na palube.


  Chápal som, že tých mariňákov vidím posledný raz v živote. Cítil som sa, ako keby som opúšťal vlastných bratov – títo mexickí bojovníci urobili, čo sa len dalo, aby sme my Američania boli v bezpečí.


  Celé týždne som nepoznal nič iné: jedlo, spánok, razia pred úsvitom. Z návratu ku kolegom z DEA som mal rovnaký cudzí pocit ako predtým príchod do Culiacánu.


  Ešte raz som objal Bradyho.


  Náhle som si uvedomil – myslím, že to sprevádzala zmes vďaky a smútku –, že prichádzam o partnera. Nebyť Bradyho a jeho tímu agentov a prekladateľov z ministerstva pre vnútornú bezpečnosť v bojovej miestnosti v El Pase, nič z tohto by som nedokázal, k zajatiu Chapa by som sa ani len nepriblížil.


  „Odkáž Joovi a Neilovi, že sa práve zapísali do dejín,“ povedal som mu.


  „To teda zapísali,“ pritakal Brady.


  „Šťastnú cestu, kamarát.“


  „Nech sa stane hocičo, vždy si budeme navzájom kryť chrbát – platí?“


  „Platí.“


  Na lietadle DEA sa roztočili vrtule. Jeden z pilotov na mňa zakričal, že sme pripravení na odlet. Naposledy som zamával skupinke mariňákov na letiskovej dráhe, sklonil som hlavu a nastúpil na palubu.


  V tmavej kabíne lietadla stúpajúceho k oblohe som bol celkom sám. Z okienka som sa díval na zmenšujúci sa hlúčik vojakov podo mnou a potom sa mi mazatlánske pobrežie stratilo z dohľadu.


  


  Na pristávacej dráhe letiska v Mexico City ma privítali regionálny riaditeľ DEA McAllister, jeho zástupca a vedúca skupiny, ktorá mi pogratulovala k dobre odvedenej práci. Vďaka im trom som mohol viesť vyšetrovanie od začiatku do konca. Poskytli mi čas a priestor a výsledkom bolo veľkolepé víťazstvo celej DEA.


  Prokurátorka Camila Defusiová vo Washingtone – a jej skromný tím pomocníkov – sa postarala o to, že legislatívne prekážky nikdy neohrozili priebeh operácie. Personálny koordinátor oddelenia špeciálnych operácií DEA Don Dominguez so svojimi ľuďmi vrátane skupiny spravodajských analytikov v Mexico City boli ďalšími zákulisnými hrdinami, ktorí sa pričinili o zatknutie Chapa.


  Šéfovia ma odviezli rovno do môjho bytu v La Condese, kde som po dlhom čase vyobjímal svoju manželku a synov.


  Z líca som si utrel slzu a vďačný, že som už doma, som si sadol za kuchynský stôl. Základná strava v podaní SEMAR-u bola uspokojivá, nedala sa však porovnať s domácimi jedlami od manželky. Pomaly sme jedli a ledva prehovorili slovo. Stačilo nám už to, že sme opäť spolu.


  Na druhý deň ráno sme tak ako obyčajne cez víkend s manželkou a synmi vyrazili na cyklovýlet po meste. Ulicu Paseo de la Reforma v nedeľu zatvárajú pre autá a hemží sa to tam cyklistami, bežcami, chodcami a korčuliarmi. Na titulnej strane všetkých novín – Reforma, Excélsior, El Universal, Milenio – vo výklade novinových stánkov bola Chapova tvár


  


  CAPTURAN A EL CHAPO!


  CAYÓ!


  AGARRAN A EL CHAPO!


  POR FIN!


  CAE EL CHAPO!


  


  Keď som po týždňoch intenzívnej spolupráce so SEMAR-om stál na Paseo de la Reforma a ako bežný miestny občan som si kupoval tie noviny, cítil som sa ako v inom živote. Kúpil som si všetky noviny a napchal ich do predného nosiča na bicykli. Zalial ma čudný pocit z toho, že som opäť ako civil, chameleón, čo sa rozplynul v rušnom dave. Ľudia, čo si kupovali noviny, nemohli tušiť, že ten cyklista so svetlou bradou v šortkách a v bavlnenom tričku s véčkovým golierom a chanclas bol priamo v srdci toho lovu; že len pred niekoľkými hodinami som ako agent viedol pátranie po najhľadanejšom zločincovi na svete.


  


  Na druhý deň ráno som si ako v každý typický pondelok obliekol oblek, uviazal kravatu a v pancierovom aute sa odviezol na veľvyslanectvo.


  Na chodbách veľvyslanectva som sa však cítil ako zombie: bol som tam telom, ale nie duchom. Dorazil som k svojmu stolu a začul iného agenta, ako hovorí o lokalizovaní mobilov v rámci jeho vyšetrovania pašovania drog. Podlamovali sa mi nohy, kancelária sa mi zakolísala pred očami. Náhle mi poklesol tlak a naplo ma, ako keby som sa mal vyvracať priamo na stôl.


  Čakal som, že budem prežívať eufóriu zo zajatia Chapa, cítil som sa však opačne. Počas nasledujúcich dní som sa to pokúšal striasť, ale prázdno vo mne sa len prehlbovalo.


  


  Chapa od zajatia vo februári vypočúvala mexická generálna prokuratúra a potom putoval do najbezpečnejšieho mexického väzenia, Federálneho sociálneho prevýchovného strediska č. 1 (Altiplano) v strednom Mexiku, neďaleko mesta Toluca.


  Neskôr som počul príbeh o pozoruhodnom rozhovore medzi pracovníkmi generálnej prokuratúry a Guzmánom. Vraj pred ním spomenuli, že počet jeho obetí odhadujú na trinásťtisíc.


  „Trinásťtisíc?“ zareagoval vraj Chapo s úprimným prekvapením. „Nie, trinásťtisíc ich nebolo. Možno zopár tisíc...“ Bez ohľadu na počet obetí už Guzmán nebol považovaný za hrozbu verejnej bezpečnosti: úrady ubezpečovali verejnosť, že v Altiplane je pod stálym dohľadom bezpečnostných kamier. V tomto väzení s maximálnym stupňom stráženia sedeli najnásilnejší pašeráci a obchodníci s tou najhoršou povesťou a utiecť odtiaľ sa považovalo za nemožné.


  Guzmán sedel za mrežami, ale na jeho domácej pôde sa ďalej prelievala krv. V apríli 2014 som sa v jedných regionálnych novinách dočítal, že na prašnej ceste neďaleko sinalojského mestečka La Cruz de Elota sa našlo telo Manuela Alejandra Aponteho Gómeza – Brava. Podľa článku Brava mučili a napokon ho popravili niekoľkými guľkami, pričom o život prišli aj dvaja jeho spolupracovníci. Nikto nevedel s istotou, čo bolo vo veci, ale rýchlo sa rozšírili reči, že Bravo doplatil životom na neodpustiteľnú chybu, keď poriadne neochránil svojho bosa na úteku v Mazatláne.


  


  Niekoľko dní po Bravovej vražde sme s Tomom McAllisterom a vedúcou skupiny leteli do Washingtonu. V arlingtonskej centrále vo Virgínii som riaditeľku Michele Leonhartovú a najvyšších predstaviteľov DEA informoval o priebehu operácie. Všetci sme stáli, zatiaľ čo som krok po kroku vysvetľoval podrobnosti operácie. Leonhartová brífing ukončila tým, že mne a celému nášmu tímu pogratulovala k zatknutiu Chapa.


  „V DEA som už nejaký piatok,“ ozval sa agent zodpovedný za špeciálne operácie, „a toto bola najlepšia práca, akú som videl za celú svoju kariéru.“


  Bezprostredne potom som s riaditeľkou Leonhartovou nastúpil do čierneho pancierového Chevroletu Suburban a motorizovaná kolóna nás cez rieku Potomac odprevadila do budovy ministerstva spravodlivosti, kde nás prijal americký minister spravodlivosti Eric Holder.


  „Toto bola pracovňa Roberta Kennedyho, keď bol ministrom spravodlivosti,“ oznámil mi jeden z Holderových asistentov, keď sme vošli. Zdvihol som oči na obraz Kennedyho v leteckej vetrovke, ktorý visel v rade s ostatnými bývalými ministrami spravodlivosti.


  Keď sme si s ministrom Holderom podali ruky, okamžite som vycítil jeho úprimnosť a autentický záujem o podrobnosti operácie. McAllister mu tlmočil moju prezentáciu, ktorú som dopĺňal podrobnosťami z týždňov strávených na Sinaloe – od objavu úkrytu v Kačacej ríši, cez sériu razií v Culiacáne až po zatknutie Chapa v hoteli Miramar krátko pred úsvitom.


  Nato sa minister spravodlivosti spýtal, ako sa Chapovi prvýkrát mohlo podariť utiecť tunelom pod vaňou.


  „Nuž, pane, vedeli sme, že má tunel,“ odvetil som. „Ale nevedeli sme, že ho má v každom dome.“


  „Koľko bolo tých domov?“


  „V Culiacáne mal päť úkrytov. A všetky boli navzájom prepojené tunelmi a kanalizáciou.“


  Naša vytrvalosť pri pátraní po Chapovi na Holdera urobila silný dojem a bol zvedavý, ako sme dokázali vytrvať až do úspešného konca.


  „Chapove skrýše sme využívali ako základne,“ vysvetlil som. „V zásade sme z nich urobili provizórne kasárne a bývali sme v nich hlava na hlave. Varili sme v jeho kuchyniach. Spali sme v jeho posteliach.“


  Na záver tridsaťminútového stretnutia mi minister spravodlivosti Holder v mene vlády Baracka Obamu a amerického ľudu oficiálne vyjadril vďaku za to, že Guzmán sa dočká spravodlivosti. Dodal, že tento počin sa zapíše ako jeden z najväčších úspechov tejto vlády.


  „Takže, čo budete robiť ďalej?“ spýtal sa Holder napokon.


  Nechápavo som naňho pozrel, takže Holder dodal: „Vážne, čo budete robiť ďalej? Vezmete si trochu voľna a budete piť mai tai na pláži?“


  Všetci v Kennedyho pracovni sa zasmiali.


  „Na to sa stále snažím prísť, pane,“ odvetil som.


  


  Čo som mal robiť ďalej? Otázka ministra spravodlivosti mi rezonovala v hlave aj po návrate do Mexico City. Na veľvyslanectve som stále cítil to nástojčivé prázdno – a vonkoncom nepoľavovalo.


  Qué sigue?


  Dosiahol som najväčší úspech, aký si môže želať agent zameraný na boj proti drogám, a uvedomil som si, že v DEA už pre mňa nie je miesto. Agentúre som už nemal čo dať. Tu v Mexiku, vlastne ani nikde inde, nebolo obchodníka s drogami, po ktorom by som mohol pátrať – lokalizovať mobily, vyťažovať zdroje, získavať spravodajské informácie, analyzovať čísla.


  Kto už mohol byť v mojom svete – v radoch medzinárodne hľadaných drogových zločincov – väčší cieľ ako Chapo Guzmán?


  Popravde, uplynulé roky nikdy neboli o samotnom Chapovi, boli len o love. A lov sa skončil.


  


  Okrem toho som bol povinný zvažovať ohrozenie mojej manželky a mladých synov v srdci Mexika. Nikto sa nám nepostaral o zvýšenú ochranu, ani nám nezariadil odchod z krajiny najbližším letom.


  Patrí to k našej brandži: dostaneš pašeráka drog – dokonca aj takého významného ako bol Chapo Guzmán – a vraciaš sa na začiatok.


  Bez ohľadu na to, ako som sa usiloval, nevedel som z hlavy dostať tú vetu, ktorá sa mi jednostaj ozývala v ušiach: „V Mexiku je všetko v pohode, až kým to odrazu v pohode nie je.“


  Vzhľadom na obavy o bezpečnosť a nástojčivú túžbu pustiť sa do ďalšieho lovu som necelých deväť mesiacov po mazatlánskej operácii podal v DEA výpoveď, s manželkou a synmi som nastúpil do lietadla a zmizol som tak rýchlo, ako mi Chapo utiekol z Culiacánu.


  EPILÓG: V TIEŇOCH


  V SOBOTU 11 . JÚLA 2015 , presne o 20.52 bezpečnostná kamera v cele Chapa Guzmána zachytávala uväzneného zločinca, ako si sadá na úzku posteľ, vyzúva si topánky a potom rýchlo odchádza do sprchového kúta v rohu cely. Sprchový kút oddeľoval nízky múr, vďaka čomu bol v cele veľkosti jeden a pol krát dva metre jediným miestom mimo dohľadu bezpečnostných kamier.


  Stratil sa z dohľadu a vzápätí zmizol vo štvorcovom otvore v zemi so sedemdesiatcentimetrovou uhlopriečkou. Cez úzku zvislú šachtu sa pretlačil dolu a po rebríku zostúpil do jeden a pol kilometra dlhého dômyselného tunela. Na strope bolo elektrické osvetlenie aj plastová rúra, ktorou do tunela po celej dĺžke prúdil čerstvý vzduch. Chapov posledný tunel bol klimatizovaný.


  Okrem toho boli po celej dĺžke tunela položené kovové koľajnice, takže väzeň mohol uniknúť na špeciálnom vozidle: malej motorke s primontovanými železničnými kolesami. Neopracované a ničím nekryté múry tunela boli od seba vzdialené len sedemdesiatpäť centimetrov, takže sa tam Chapo ledva zmestil.


  Tunel viedol zo špinavého, stále nedokončeného panelového domu v neďalekom mestečku Santa Juana. Kým sa vo väzení ozval poplach a vypuklo veľké pátranie, Chapo Guzmán bol opäť na slobode.


  


  Svet šokovala nehoráznosť Chapovho únikového plánu – jeho majstri tunelov, s najväčšou pravdepodobnosťou Kava s partiou, sa prekopali priamo do najstráženejšieho väzenia v Mexiku. Táto metóda však nemohla ohromiť mňa, ani nikoho iného, kto roky skúmal Chapa a jeho správanie. Podobne ako Chapov útek z väzenia Puente Grande v roku 2001, aj tento bol poznačený iným Guzmánovým tromfom: hlboko siahajúcou korupciou a úplatkami.


  Oficiálnu mexickú verziu udalostí znalci rýchlo odmietli ako frašku. Správy o vŕtaní do betónu nikoho nezaujímali, z údajného slepého miesta v záberoch bezpečnostných kamier sa vykľulo obyčajné ignorantstvo väzenského personálu, ktorý vedome nedbal na to, čo sa deje v Chapovej cele.


  Očividne nervózny a neposedný Chapo pred útekom opakovane navštívil priestor so sprchu, aby sa pozrel, čo sa deje za múrikom, dokonca si tam čupol a očividne tam pomáhal čosi otvoriť. Na videozáznamoch tiež vidieť, že Guzmán má pri posteli iPad, pričom mobily, tablety a ďalšie elektronické zariadenia sú v celách toho väzenia výslovne zakázané.


  Komisia mexického Kongresu so zameraním na národnú bezpečnosť v nasledujúcich mesiacoch vypracovala správu, z ktorej vyplýva, že Chapo v Altiplane nepodliehal štandardnému väzenskému režimu. Počas sedemnástich mesiacov, ktoré tam strávil, sa mohol tešiť z mimoriadnych výsad – len právnici ho navštívili 272-krát, mal osemnásť rodinných návštev a 46 partnerských návštev. Pravdepodobne najsenzačnejšou návštevou posledného typu bolo údajné silvestrovské stretnutie so sinalojskou političkou, mladou poslankyňou za Národnú akčnú stranu Lucero Sánchezovou Lópezovou. Podľa obvinení sa do väzenia dostala s falošnými dokladmi a strávila s Guzmánom noc. Sánchezová Lópezová tieto obvinenia vehementne popiera, no napriek tomu jej bola odňatá poslanecká imunita.


  Sánchezová Lópezová sa 21. júna 2017 pokúšala cez americko-mexický hraničný priechod medzi tijuanským medzinárodným letiskom a San Diegom vstúpiť do Spojených štátov, no zadržali ju tam americkí federálni agenti. Na druhý deň túto bývalú mexickú zákonodarkyňu kalifornský federálny súd obvinil zo spolupráce na distribúcii kokaínu. Po jej zatknutí sme s Bradym prešli staré prepisy zachytených správ a mali sme podozrenie, že práve Sánchezová Lópezová bola tá milenka, ktorú Picudo spomínal, keď nám hovoril o Chapovom úteku z culiacánskeho úkrytu cez tunel a kanalizáciu krátko pred naším príchodom.* Po úteku sa Guzmánovo meno okamžite vrátilo na čelo rebríčka najhľadanejších zločincov na svete. Interpol vydal „červený zatykač“ umožňujúci okamžité zatknutie. Na


  Twitteri sa objavili viaceré správy, podľa ktorých Chapa videli, ako spokojne oddychuje na terase istej kostarickej kaviarne. Viaceré správy boli až smiešne nepravdepodobné: Guzmán vraj docestoval až do argentínskej Patagónie, kde ho údajní svedkovia videli v obchode s cukrovinkami, na čo bol medzi policajnými a vojenskými jednotkami vyhlásený poplach pre prípad, že by sa pokúsil prekročiť Andy a dostať sa do Čile.


  


  * Podľa textu obžaloby Sánchezová Lópezová opakovane poprela, že by bola Guzmánovou milenkou. V prílohe federálnej žaloby sa však nachádza aj vyhlásenie jedného z členov kartelu, ktorý spolupracoval s americkými vyšetrovateľmi, podľa ktorého bola naozaj dlhoročnou Guzmánovou milenkou a priznala, že 17. februára 2014, krátko pred príchodom jednotky SEMAR do Chapovho culiacánskeho úkrytu, unikla s narkobarónom cez tunel.


  


  V skutočnosti však Chapo ani raz neopustil pohodlie svojho domova v horách.


  


  Od okamihu, keď vyšla najavo správa o Chapovom úteku, začalo sa nové intenzívne pátranie. Viedol ho opäť admirál Furia a jeho brigáda SEMAR z Mexico City, ktorá sa mohla spoľahnúť na naše operačné postupy a dlhé roky získavané spravodajské materiály. SEMAR v spolupráci s mexickou federálnou prokuratúrou a políciou zajal Chapovho najdôveryhodnejšieho pilota Arañu, ktorý bol podozrivý z toho, že bezprostredne po úteku z Altiplana lietadlom dopravil svojho šéfa do horských oblastí Sinaloe.


  Guzmán, ktorý sa po trúfalom úteku bezpochyby cítil ešte nedotknuteľnejší, sa ani len neunúval meniť svoj komunikačný systém. Síce už nemal k dispozícii Condora v úlohe verného sekretára, no mexické úrady dokázali odchytávať správy medzi mobilmi BlackBerry Chapových najbližších spolupracovníkov – presne tak, ako sme to celé mesiace robili my.


  V čase, keď sa Chapo ukrýval v horách, opäť sa vynorila Kate del Castillová – hviezda Guzmánovej obľúbenej telenovely La Reina del sur –, ktorá s Chapom komunikovala cez rôzne zrkadlové zariadenia BlackBerry. Ešte aj na úteku Chapo stále túžil po tom, aby mohol rozpovedať svoj príbeh na veľkom plátne – tak ako sa o to v októbri 2013 pokúšal s Alexom Cifuentesom. Chapo bol Kate očividne posadnutý. Tak sa tešil na stretnutie s ňou, že mu bolo ukradnuté, kto s ňou má prísť, okrem iných aj herec Sean Penn – Chapo o tejto hollywoodskej hviezde očividne nikdy nepočul –, Kate ho však ubezpečila, že Penn dokáže zariadiť produkciu filmu o Chapovi.


  Chapova samoľúbosť ho nevedomky zaviedla do pasce v podobe operácie v duchu filmu Argo, o akej sme dva roky predtým uvažovali s Bradym. Guzmán súhlasil s tým, že sa 2. októbra 2015 v odľahlej oblasti na hraniciach Sinaloe a Duranga, vysoko v horách Sierra Madre, osobne stretne s Castillovou, Pennom a niekoľkými ďalšími ľuďmi. Podľa mexických médií úrady po celý čas sledovali Castillovú, Penna a Chapových právnikov. Podľa toho, čo vieme, sa konala spoločná večera obohatená tequilami, pri ktorej diskutovali o spracovaní Chapovho životopisu. Ako sa ukázalo, Sean Penn hral rolu novinára, ktorého časopis Rolling Stone poslal napísať exkluzívny článok. Keď tento článok neskôr naozaj vyšiel, Guzmán v ňom povedal máločo zaujímavé. Tridsaťstranový, v prvej osobe písaný text zožal kritiku za nepatričnú samoľúbosť a naivitu, pričom Rolling Stone vyvolal mimoriadnu nevôľu za to, že Chapovi - alebo skôr jeho právnikom – priznal právo autorizovať konečný text.


  Podľa Castillovej Guzmán po večeri náhle odišiel s tým, že preňho nie je bezpečné tráviť noc na tom istom mieste ako jeho hostia. O niekoľko dní SEMAR uskutočnil nálety vrtuľníkmi na niekoľko horských dedín neďaleko mesta Tamazula a v štáte Durango, ocitli sa však v spŕške guliek Chapových mužov na zemi. Keď sa príslušníci námornej pechoty konečne dostali do jedného z domov neďaleko Tamazuly, objavili mobily BlackBerry, lieky a vysielačky. Chapo im opäť unikol pred nosom, keď sa pustil dolu strmým svahom do rokliny a údajne si pritom zranil tvár a nohu.


  Z juhu sa blížili jednotky SEMAR, vykonávali desiatky razií v horských dedinkách, kde zvyčajne mohol bezstarostne oddychovať, takže Chapo nemal na výber a musel cez Sinaloe utiecť na sever.


  Jeho sieť úkrytov v Culiacáne už očividne nepripadala do úvahy. A keďže Bravo bol mŕtvy, Chapo sa vydal do rúk posledného bosa na jeho výplatnej páske – obávaného Chola Ivána v Los Mochis. SEMAR neustále sledoval Chapa, ktorý sa udomácnil na tichooceánskom pobreží a jeho útočiskom sa stal komfortný úkryt postavený podobne ako tie v Culiacáne.


  


  Keď 8. januára 2016 SEMAR spustil operáciu Cisne Negro (Čierna labuť), bola tma a husto pršalo. Jednotky maskovaných mariňákov v rápidas s vypnutými svetlami a vo vojenských vrtuľníkoch obkľúčili biely dvojposchodový dom v stredostavovskej štvrti Los Mochis, kde sa podľa potvrdených informácií skrývali Chapo a Cholo Iván.


  Okolo pol piatej ráno sa príslušníci SEMAR-u začali cez predný vchod dobýjať do domu. Privítala ich okamžitá paľba. Mariňáci pomaly postupovali, pomáhali si granátmi a ťažkou paľbou z útočných pušiek. Po dvadsiatich minútach streľby bolo päť Chapových ozbrojencov mŕtvych, šiesti boli zranení a ďalší boli neskôr zatknutí. Na druhej strane bol ranený jediný vojak.


  Lenže vzhľadom na to, ako dlho sa SEMAR dobýjal do domu, Chapo a Cholo Iván dávno zmizli. Pri prehliadke domu sa našli dva tunely: jeden pod chladničkou a druhý pod skriňou v spálni. Vypínačom pri žiarovke sa aktivovali padacie dvere za zrkadlom, za ktorým bol únikový rebrík a priechod vedúci priamo do kanalizačného systému Los Mochis. Bol to Chapov ukážkový modus operandi.


  Keď sa Chapo a Cholo Iván dostali do kanála – len meter vysokého a zatopeného nočným prívalovým dažďom - niekoľko blokov sa museli pomaly štvornožky brodiť smradľavou vodou a ľudskými výkalmi.


  O necelú hodinu Chapo a Cholo Iván vyliezli z kanálov. Dvojica zločincov na úteku však mala problém so štvorcovým kovovým poklopom na pántoch, takže ako klin použili jednu topánku. V kanáli zanechali pušku AR-15 vybavenú granátometom.


  Chapa opúšťalo šťastie. Podľa medializovaných správ obaja po úteku na ulici vytiahli zbrane a bezbranného šoféra pripravili o biely Volkswagen Jetta. Lenže auto sa po niekoľkých blokoch pokazilo a Chapo s Cholom Ivánom ho nechali tak. Na svetelnej križovatke ulúpili ďalšie auto, tentoraz červený Ford Focus, ktorý údajne šoférovala žena, ktorá viezla dcéru a päťročného vnuka.


  Desať kilometrov pred mestom Che Ríos ich Ford Focus zastavila federálna polícia. Kým sa Chapo krčil na zadnom sedadle, Cholo Iván vystúpil z auta so zbraňou v ruke.


  Podľa toho, čo sa objavilo v médiách, Chapo policajtom ponúkol, že im zaručí domy a biznis v Mexiku aj Spojených štátoch a sľúbil im, „že do konca života môžu na prácu zabudnúť“. Stačilo, aby ho nechali ísť. Policajti však úplatky odmietli a Chapa s Cholom Ivánom posadili do policajného auta.


  Policajti ich zároveň odfotili a záber poslali svojim nadriadeným. Na tej fotografii sedí Chapo v špinavom tielku na zadnom sedadle policajného auta a spoločnosť mu robí Cholo Iván s odhalenou hruďou vo viditeľne pochmúrnej nálade.


  Úrady sa obávali príchodu ďalších ozbrojencov. Aby sa vyhli streľbe, odviezli Chapa s Cholom do hotela Doux neďaleko Los Mochis, kde zaliezli do izby číslo 51 a čakali, kým dorazia ďalšie posily SEMAR-u a federálnej polície.


  Napokon Chapa s Cholom Ivánom letecky eskortovali do Mexico City a Guzmán sa ocitol v Altiplane, v tom istom väzení s maximálnym stupňom stráženia, z ktorého sa minulé leto prekopal na slobodu. Chapových šesť mesiacov na úteku – šesť mesiacov hanby pre mexickú vládu - konečne dospeli ku koncu.


  „Misia je splnená,“ oznámil mexický prezident Enrique Peña Nieto na svojom twitterovom účte. „Dostali sme ho.“


  


  Ako mohlo Mexiko garantovať, že Chapo sa nepokúsi o ďalší útek? Predstavitelia väzenia vyhlásili, že pred Guzmánovým príchodom posilnili bezpečnostné opatrenia.


  Vo väzení pribudli stovky bezpečnostných kamier, senzory pohybu vo vetracích šachtách a v kanalizácii a betónové podlahy vystužili oceľou. Okrem toho nasadili psy vycvičené na zavetrenie Chapovho osobitého telesného zápachu a skupina dozorcov väzňa neprestajne sťahovala z jednej cely do druhej.


  A potom v piatok 6. mája 2016 v skorých ranných hodinách Chapa bez varovania presťahovali do väzenia neďaleko Ciudad Juárez. Povrávalo sa, že dôvodom je blízka vzdialenosť amerických hraníc, čo urýchli proces extradície do Spojených štátov. Netrvalo dlho a Chapo sa začal sťažovať na neľudské a neznesiteľné podmienky. Jeho juárezská cela bola taká špinavá, že si vyžiadal bielidlo, aby sa dezinfikoval. Podľa Chapových právnikov a správy psychiatra, ktorý ho navštívil, sa stav väzňa povážlivo zhoršoval: vzhľadom na „nevhodné podmienky vo väzenskej cele trpel depresiami, halucináciami a výpadkami pamäti“.


  Chapo sa svojmu lekárovi zdôveril, že sa na ňom dopúšťajú „psychologického mučenia“. V jeho cele sa svietilo dvadsaťštyri hodín denne a jediný ľudský kontakt mal s maskovanými väzenskými dozorcami. Okrem toho sa posťažoval, že ho budia každé štyri hodiny, aby sa pri kontrole väzňov ukázal na kamere. „Nenechajú ma spať,“ uviedol Chapo podľa psychiatrickej správy. „Je to jedno peklo.“ Guzmán tvrdil, že každý deň užíva koktail trinástich tabletiek – proti bolesti, nespavosti a zápche. Odopieranie spánku bolo také vážne a halucinácie také intenzívne, že sa cítil na pokraji smrti. „Nemlátia ma,“ povedal Chapo, „ale uprednostnil by som to.“


  Emma Coronelová 24. októbra 2016 podala oficiálnu sťažnosť na Národnú komisiu pre ľudské práva, v ktorej uviedla, že podmienky po prevoze do druhého väzenia jej manželovi spôsobujú „nenapraviteľné“ psychické škody. Tvrdila, že ďalší pobyt v juárezskom väzení do niekoľkých mesiacov Chapa buď zabije, alebo „sa zblázni“. Ďalej sa sťažovala, že ich partnerské návštevy obmedzili zo štyroch hodín týždenne iba na dve hodiny.


  Mexické úrady odmietli, že by sa dopúšťali porušovania Guzmánových práv – správali sa k nemu ako páchateľovi obzvlášť závažnej kriminality, ktorý už dvakrát unikol z väzenia – a naznačovali, že správy o údajnom nevhodnom zaobchádzaní boli len súčasťou právnej stratégie na strane zajatého narkobaróna.


  


  A čo Chapovo postavenie zrejme najmocnejšieho narkobaróna všetkých čias? Pravda bola taká, že tá mohutná sinalojská drogová organizácia sa mu začínala rúcať.


  Synovia, ktorým dôveroval najviac – Iván, Alfredo, Güero a Ratón –, síce zostali na slobode, v porovnaní s ich otcom však nebudili ani štipku rešpektu. Mnohí členovia Chapovho vnútorného okruhu boli buď mŕtvi – napríklad Bravo – alebo sa ako Condor, Cholo Iván, Picudo či Araña ocitli v rukách polície.*


  Ani len Chapova mama už nebola nedotknuteľná. V polovici júna 2016 sa objavila správa, že do Guzmánovho rodného mesta La Tuna vtrhlo asi 150 ozbrojencov, ktorí zabili troch ľudí a dokonca vyrabovali dom Guzmánovej matky a ukradli odtiaľ niekoľko vozidiel. Osemdesiatšesťročná Consuelo Loera de Guzmánová vyviazla bez ujmy, ale vyrabovanie domu jej syna, horskej haciendy, kde Chapo často hľadal útočisko, sa vo svete narcos považovalo za nespochybniteľný dôkaz, že Guzmán už svoj kartel nemá pevne v rukách.


  Chapo v Mexiku čelil množstvu žalôb, predovšetkým za pašovanie drog a vraždy, vláda však naznačila, že už nemá záujem stíhať ho na domácej pôde. Prezident Peña Nieto začiatkom roka 2016 oznámil, že generálnu prokuratúru požiadal, aby „extradíciu tohto mimoriadne nebezpečného zločinca zariadila v čo najskoršom možnom termíne“.


  V Spojených štátoch Guzmán čelil federálnemu stíhaniu za spoluúčasť na pašovaní kokaínu, marihuany a heroínu, za výpalníctvo, pranie špinavých peňazí, únos a objednávku vraždy. O jeho stíhanie za viaceré trestné činy, ktorých sa dopustil ako bos sinalojského kartelu, prejavili záujem aj štátne prokuratúry v Arizone, Kalifornii, Texase, Illinoise, New Yorku, New Hampshire a na Floride.


  Väčšina právnych expertov sa zhodovala, že Chapo sa po extradícii dostane do rúk newyorského Eastern Districtu – brooklynskej prokuratúry, kde boli v sedemdesiatych a osemdesiatych rokoch stíhaní známi mafiánski bosovia, ako napríklad John Gotti.


  


  * Totožnosť Lica-F sa nám nepodarilo s istotou potvrdiť, ale moje podozrenie trvá. Začiatkom mája 2017 mexická generálna prokuratúra oznámila, že Dámaso López bol zatknutý v luxusnej apartmánovej budove v centre Mexico City.


  


  Vtedajšia prokurátorka za Eastern District Loretta Lynchová – neskoršia americká ministerka spravodlivosti – 25. septembra 2014 osobne podpísala obžalobu, v ktorej Guzmána a ďalších údajných členov jeho kartelu obvinila zo zosnovania zločineckej skupiny, ktorá od roku 1990 do roku 2005 do Spojených štátov prepašovala tony kokaínu. Z obžaloby vyplývalo, že Guzmán si najímal sicariov, ktorí sa v Mexiku dopúšťali stoviek násilných činov vrátane vrážd, mučenia a únosov. Chapov sinalojský kartel Lynchová označila za „najväčšiu organizáciu na pašovanie drog na svete“, ktorá niesla zodpovednosť za dovoz veľkej väčšiny drog na územie Spojených štátov.


  


  Vzhľadom na Chapovu povesť moderného kráľa medzi majstrami útekov však zrejme nebolo prekvapením, že v júli 2016 sa na internete objavili klebety, že Guzmán unikol z juárezského väzenia.


  Reakcia mexickej vlády bola okamžitá: minister vnútra Miguel Ángel Osorio Chong na svojom twitterovom účte zverejnil fotografiu, na ktorej osamelý hladko oholený Chapo sedel v jasne osvetlenej, pustej cele. Spoločnosť mu robili len niekoľkí nenápadní dozorcovia, ktorí čakali na okamih, kedy bude dovŕšená jeho extradícia do Spojených štátov, kde mal čeliť spravodlivosti. „Para los rumores, una imagen,“ napísal Osorio Chong. „K tým klebetám, jedna fotka...“


  


  Zdalo sa, že Chapov tím právnikov bude justičný proces naťahovať celé mesiace, ale zrazu 19. januára 2017 mexické ministerstvo zahraničných vecí a americké ministerstvo spravodlivosti z ničoho nič oznámili, že Guzmán bude vydaný do Spojených štátov.


  Chapa vyviedli z väzenia v sivom väzenskom mundúre, nadrozmernej bunde a putách na zápästiach. Mal bledú tvár a také kratučké vlasy, že vyzeral ako skinhed. Keď Chapa krátko po pol šiestej večer miestneho času posadili do mexického vládneho prúdového lietadla typu Challenger 605, bol viditeľne nesvoj a vystrašený. O niekoľko hodín lietadlo pristálo na MacArthurovom letisku v Islipe na Long Islande. Chapa si prevzali americké zložky a o eskortu z letiska sa postarali agenti DEA a ministerstva pre vnútornú bezpečnosť.


  Načasovanie extradície bolo mimoriadne nezvyčajné a vláda ani prezident sa nenamáhali vysvetliť, prečo si vydanie svojho najprominentnejšieho väzňa nechali na posledný večer Baracka Obamu v prezidentskej funkcii.


  Z Long Islandu Guzmán putoval do svojho nového dočasného domova v srdci dolného Manhattanu, Metropolitného nápravného strediska. Je to hranatý krémový dvanásťposchodový komplex na ulici Park Row medzi Brooklynským a Manhattanským mostom. Je to jedna z najbezpečnejších federálnych väzníc, ktorá hostila množstvo iných prominentných väzňov, čo tu čakali na proces


  – okrem iných bosa mafiánskej rodiny Gambinovcov Johna Gottiho či ľudí podozrivých z terorizmu vrátane spolupracovníkov al-Káidy či Ramziho Jusúfa, organizátora bombového útoku na Svetové obchodné centrum v roku 1993.


  Guzmána umiestnili do najprísnejšie stráženého krídla tohto väzenia známeho ako „Malé Guantánamo“.


  V čase, keď väčšina sveta sledovala washingtonskú inauguráciu prezidenta Donalda Trumpa, sa Guzmán postavil pred sudcu v Eastern District v centre Brooklynu, kde si vypočul sedemnásťbodové obvinenie, podľa ktorého v rokoch 1989 až 2014 ako líder sinalojského kartelu prevádzkoval „nezákonné podnikanie zodpovedné za import a distribúciu veľkého objemu nelegálnych návykových látok a prípravu vrážd ľudí, ktorí predstavovali hrozbu pre obchod s narkotikami“. Spojené štáty od Chapa žiadali, aby vláde vrátil štrnásť miliárd dolárov z výnosov obchodovania s drogami a nezákonných príjmov, ktoré podľa úradov prepašoval zo Spojených štátov do Mexika.


  „Dnešný deň je míľnikom v našom úsilí dolapiť a potrestať Chapa Guzmána,“ vyhlásil prokurátor za Eastern District Robert Capers. „Príbeh Guzmána nie je príbehom hrdinu bez bázne a hany, ani príbehom Robina Hooda, ba ani príbehom majstra útekov. Rast a úspech jeho ničivej a vražednej medzinárodnej drogovej organizácie pripomína metastázujúci rakovinový nádor, ktorý prerástol do epidémie. Tá celé roky nivočila mexické ulice a pri násilných drogových vojnách si vyžiadala mnoho obetí.“


  Podľa amerických prokurátorov Chapo pokračoval v riadení svojho narkoimpéria dokonca aj vtedy, keď sa ocitol v mexickom väzenskom systéme. „Obžalovaný je známy životom plným zločinu, násilia, smrti a ničenia, za čo sa teraz bude musieť zodpovedať,“ uzavrel Capers.


  


  Netrvalo dlho a Chapo sa začal sťažovať na drsné podmienky v Malom Guantáname, ale bez ohľadu na to ho 3. februára 2017 po zuby ozbrojená policajná eskorta prepravila z väzenia do budovy federálneho súdu v Brooklyne. Aj na pomery najväčších newyorských procesov išlo o bezprecedentný úkaz. Ani preprava najhrozivejších mafiánov a gangstrov, ako bol Gotti, či známych teroristov si nevyžiadala také mimoriadne bezpečnostné opatrenia.


  Kolóna dvanástich áut s Guzmánom zamknutým v obrnenej dodávke počas rannej dopravnej špičky na pätnásť minút v jednom smere uzavrela Brooklynský most. Úrady to vysvetľovali obavami z toho, že Chapo má zdroje na možnú záchrannú operáciu „vojenského rozsahu“.


  Guzmán pred sudcu predstúpil v modrom väzenskom mundúre a v jednom okamihu sa usmial na svoju manželku Emmu, ktorá sedela v prvom rade. Na súde sa videli prvýkrát od jeho extradície do Spojených štátov.


  Chapovi advokáti žiadali o zmäkčenie prísnych bezpečnostných opatrení vo väzení. Sťažovali sa, že Guzmán je dvadsaťtri hodín denne zavretý v cele a s výnimkou hodinového cvičenia ju smie opustiť len pri návšteve konkrétnych členov svojho tímu advokátov. Jedna z jeho advokátiek Michelle Gelerntová označila bezpečnostné opatrenia za „extrémne reštriktívne“ a dodala, že Chapovi by mali umožniť aspoň telefonické hovory so svojimi právnymi zástupcami a osobné návštevy manželky.


  Chapova advokátka to obhajovala tým, že od príchodu do Spojených štátov Chapo nespôsobil žiadne bezpečnostné problémy a aktuálne opatrenia sú neprimerane prísne. Na sudcu Briana Cogana to však očividne neurobilo žiaden dojem, a to ani nespomenul predchádzajúce Chapove úteky z väzenia. „Vieme, prečo sme ich prijali,“ lakonicky komentoval dodatočné bezpečnostné opatrenia.


  


  V ten sobotný večer uprostred júna vial príjemný vánok. Diego vo svojom Chevrolete Silverado ma vyzdvihol na medzinárodnom letisku v Arizone, kam som priletel na kamarátovu svadbu.


  Nebol to jeho starý Black Bomber, ale pri dunení audiosystému sa mi rýchlo vybavili spomienky na spoločne strávený čas – pred desiatimi rokmi – vo phoenixskej špeciálnej jednotke.


  „Paraíso personal de la dinastia Guzmán entre bungalows y alberca,“ spieval si Diego, keď sme sa zaradili do premávky na diaľnici a mohol dupnúť na plyn. „Lo querían asegurar al más grande de los grandes – Señor Chapo Guzmán.“


  


  Osobný raj Guzmánovho rodu


  Medzi palapami a bazénom


  Chceli dostať najväčšieho z nich


  Señora Chapa Guzmána


  


  Keď sme zamierili na západ do štvrte Maryvale, aby sme si dali mariscos a zopár pív, naozaj som mal pocit, ako keby sa vrátili staré časy.


  Zapadajúce slnko bolo takmer oslepujúce, phoenixské vrchy a majestátne kaktusy ma vítali ako starého známeho. Diego prostredníctvom Bluetooth bezdrôtovo spojil svoj mobil s audiosystémom a cez reproduktory sa rinuli dunivé tóny narcocorrido La Captura del Chapo Guzmán speváka Jorge Santu Cruza. Silverado po medzištátnej diaľnici číslo 10 uháňalo na západ a Diego si spieval nahlas, slabiku po slabike.


  Už som nepotreboval pomoc s prekladom zo španielčiny. A spomenul som si, čo mi Diego povedal, keď som začínal v DEA.


  Kým nemáš vlastnú corrido, vo svete narcos neznamenáš nič. Presnosť textu La Captura del Chapo Guzmán na mňa urobila dojem. Vo veršoch piesne sa uvádzal prakticky každý detail našej operácie: príprava mariňákov na raziu v Chapovom osobnom raji v Kačacej ríši, náš plán zajať Chapa v jeho dome v Culiacáne, Chapov kúzelnícky únik cez tajnú chodbu pod vaňou a vzápätí cez mestskú kanalizáciu, Picudovo priznanie, že el más grande de los capos – najväčšieho z bosov – vysadil na ceste do Mazatlánu, kde ho chránil El Bravo.


  A napokon, ako ho mariňáci obkľúčili a 22. februára v skorých ranných hodinách vykonali prekvapivú raziu v izbe číslo 401 hotela Miramar.


  


  A Mazatlán, Sinaloa


  Un lugar paradisiaco


  Elementos de Marina


  Uno a uno fue llegando


  Pa no levantar sospechas


  En el Hotel Miramar


  El 22 de Febrero


  Cayó El Chapito Guzmán


  


  „Človeče, veď je to o tebe,“ ozval sa Diego. „Pád Chapita. Tvoja vlastná corrido, Andrew. Felicidades!“ Nahlas sa rozosmial. „Dokázal si to, bratku.“ Diego zabočil na výjazd z diaľnice číslo 138 a zamieril na 59. Avenue, keď mi čosi napadlo. Aj keď táto narcocorrido verne opisovala okolnosti Chapovho zajatia, ani jediným slovkom sa v nej nespomínala prítomnosť Američanov na mieste, nebola v nej jediná zmienka o DEA – o tých troch písmenkách, ktorých sa desí


  každý narco.


  „Máš pravdu,“ prikývol som, „ale niečo tam chýba.“


  „A čo také?“


  „Vôbec sa tam nespomínajú Las Tres Letras.“


  „Veru,“ súhlasil Diego. „Nevedeli o Las Tres Letras.“


  „Como siempre,“ povedal som s úsmevom. „Boli sme skrytí v tieňoch. Ako vždy.“

  POĎAKOVANIE


  DOLAPIŤ NAJHĽADANEJŠIEHO narkobaróna na svete by nedokázal nikto, kto by sa musel spoliehať iba na vlastné sily. Počas svojej kariéry v polícii a DEA som mal to potešenie pracovať so stovkami mužov a žien, ktorí si zaslúžia, aby som sa im na tomto mieste poďakoval, ale z bezpečnostných dôvodov ich nemôžem priamo menovať.


  Predovšetkým som nesmierne vďačný svojej manželke za jej neochvejnú lásku, podporu a trpezlivosť. Bez času, ktorý mi venovala počas spoločne strávených rokov, by bol môj úspech nemysliteľný. Zostáva mi len dúfať, že moja láska je pre ňu aspoň drobnou útechou za moju neustálu zaneprázdnenosť. Moji synovia sú môj najväčší životný úspech a vďaka nim som si uvedomil skutočný zmysel tohto príbehu. Nikdy ma neprestanú inšpirovať.


  Vďaka patrí aj mojim rodičom, starým rodičom, svokrovcom, súrodencom, bratrancom, tetám, strýkom, neteriam, synovcom a ostatným príbuzným a priateľom, ktorí ma sprevádzali na mojej ceste a stále mi dodávali lásku a podporu. Osobitná vďaka patrí dvom výnimočným priateľom. Jeden z nich ma nasmeroval ku kariére v DEA, o ktorú som sprvu nemal záujem, a druhý mi bol vždy naporúdzi a veľkoryso sa snažil, aby moja rodina prekvitala aj po dlhom nasadení v práci.


  Bez Diega Conterasa by moja kariéra v DEA nemohla napredovať tak rýchlo, ako sa to stalo. Rástli sme spolu, navzájom sme sa dopĺňali a vytvorili sme silný tím. Navždy mu budem vďačný za naše priateľstvo. Diegov rafinovaný a dôvtipný prístup k vyšetrovaniu je neopakovateľný. To on bol pôvodnou hnacou silou, ktorá vyústila do zajatia Chapa. Jeho vrodená schopnosť infiltrovať sa do mexických pašeráckych organizácií z neho robí jedného z najlepších vyšetrovateľov v utajení v dejinách federálnych vyšetrovacích zložiek. Aj keď nás delí mnoho kilometrov, navždy pre mňa bude bratom a životným partnerom.


  DEA patrí medzi najlepšie vyšetrovacie agentúry na svete a bolo mi cťou, že som mal to šťastie slúžiť medzi jej najlepšími príslušníkmi. Veľká vďaka patrí riaditeľke DEA Michele Leonhartovej a ľuďom, ktorí pre ňu pracovali v centrále agentúry, regionálnemu riaditeľovi Tomovi McAllisterovi a jeho personálu vrátane zástupcov, vedúcej mojej skupiny a mojim kolegom v radoch špeciálnych agentov, pilotov, spravodajských analytikov a ľudí, ktorí nás podporovali v administratíve. Nico Gutierrez si zaslúži osobitné poďakovanie za všemožnú pomoc pri prekladaní a za koordináciu na frontovej línii.


  Túto úlohu by som nikdy nedokončil bez ľudí oddelení špeciálnych operácií DEA, najmä Dona Domingueza a jeho tímu, vedúcich špeciálnych skupín a všetkých bývalých kolegov. A, napokon, mimoriadna vďaka patrí Snakovi za to, že mi pomohol dať do pohybu tie správne kolieska, keď som sa hlásil do DEA.


  Keď som prvýkrát narazil na špeciálneho agenta Bradyho Fallona z ministerstva pre vnútornú bezpečnosť, mal som pocit, že sa poznáme celé roky. Jeho skromnosť, pozitívny prístup a nasadenie sa postarali o to, že sa podarilo nadviazať a udržiavať spoluprácu medzi jeho ministerstvom a DEA, čo napokon viedlo k spoločnému úspechu. Len ťažko môže niekto pochopiť, aké náročné bolo viesť takúto komplexnú a rozsiahlu operáciu – Brady však určite áno, pretože prakticky každý krok sme urobili spolu. Bradymu, Neilovi Millerovi a Joovi Millerovi dlhujem nekonečnú vďaku, to oni boli ťahúňmi tejto operácie a doslova jej neospevovanými hrdinami. Za neúnavnú prácu som zaviazaný aj vedúcim riadiacim pracovníkom ministerstva pre vnútornú bezpečnosť, riaditeľom, špeciálnym agentom, spravodajským analytikom a prekladateľom. Bez ich dôkladnej práce a koordinácie by lov nikdy nedospel k úspešnej koncovke.


  Leroy Johnson z federálnej bezpečnostnej služby US


  Marshals a jeho ľudia si zaslúžia oveľa viac chvály, ako to umožňuje rozsah a mantinely nášho príbehu. Málokedy sa dočkajú primeranej vďaky za svoju statočnosť. Po príchode do Sinaloe to boli práve ich technické a operačné schopnosti, ktoré sa ukázali ako zlomové. Každému z nich chcem týmto tlmočiť svoje úprimné poďakovanie.


  Na americkom ministerstve spravodlivosti a na prokuratúrach po celej krajine pracuje obrovské množstvo ľudí, ktorí si zaslúžia moju vďaku – nikto z nich však pri tejto operácii nezohral takú dôležitú rolu ako prokurátorka Camila Defusiová a jej tím. Vďaka ich neúnavnej snahe sme mali k dispozícii dokonalé nástroje na sledovanie a napokon aj zatknutie najúskočnejšieho narkobaróna našich čias. Okrem toho som vďačný niekoľkým bývalým asistentom federálnych prokurátorov zo San Diega a Chicaga, s ktorými som mal tú výsadu roky blízko spolupracovať. Ich podpora mala na úspešné vyšetrovanie zásadný vplyv. Bez nich by sme to nedokázali.


  Bývalým aj súčasným zamestnancom úradu šerifa v Lincoln County sa chcem poďakovať za to, že mi otvorili dvere k policajnej kariére a vytrvalo ma podporovali aj po mojom odchode do DEA.


  Skutočnosť, že som mal privilégium žiť a pracovať v krajine, ktorú som sa naučil milovať bezmála tak ako svoju vlastnú, treba pripísať jedinému faktoru: Mexičanom. Tým mužom a ženám, ktorí sú nesmierne hrdí na svoju krajinu, ktorí otvárajú dvere svojich domovov, delia sa o svoju kultúru a veria v spoločné dobro. Admirál námornej pechoty Furia a jeho vojaci sú ukážkoví mexickí vlastenci. Todo por la patria. Všetko pre vlasť. Títo mexickí mariňáci týmito slovami žijú – a mnohí dobrí chlapi pre ne zomreli. Admirál Furia a jeho brigáda chápe dôležitosť vzájomnej dôvery a našu spoluprácu podporovali z celého srdca.


  Putá medzi krajinami – dokonca aj medzi takými obrovskými, ako sú Spojené štáty a Mexiko – často pretrvávajú len vďaka hŕstke osobných vzťahov. A nepoznám lepší príklad, keď tieto dve krajiny spolupracovali ako jeden tím a dosiahli výsledok, ktorý mnohí považovali za nemožný. Úzko spolupracovať so SEMAR-om pre mňa bolo nevýslovnou cťou. Nikdy nebudem môcť splatiť svoj dlh voči admirálovi Furiovi a každému jednému príslušníkovi námornej pechoty, ktorý sa zúčastnil na tejto operácii. Chránili naše životy, dbali o to, aby sme sa bezpečne vrátili k svojim rodinám, pričom sa nemuseli uchýliť ani k jedinému výstrelu. Sú to bojovníci v pravom zmysle tohto slova a ich bratstvo si budem vážiť do konca života.


  Veľká vďaka patrí mexickej federálnej polícii, mexickej


  generálnej prokuratúre a všemožným špecializovaným protidrogovým jednotkám po celej Latinskej Amerike, s ktorými sme s Diegom za tie roky úzko spolupracovali. Tí muži a ženy musia každodenne bojovať proti systémovej inštitucionálnej korupcii – no predsa dokážu prinášať úspechy a rozkladaním násilných medzinárodných pašeráckych organizácií zlepšovať kvalitu života svojich spoluobčanov. Je mi cťou, že mnohých z nich môžem považovať za priateľov.


  Ďakujem aj všetkým príslušníkom kanadských bezpečnostných zložiek – osobitne vancouverskej a quebeckej polícii – za ich úsilie a podporu v prospech DEA.


  Obrovská vďaka patrí spoluautorovi tejto knihy Douglasovi Centurymu. Celkom sa ponoril do môjho príbehu a jeho obetavá snaha bola kľúčová pre zachytenie každej maličkosti, faktu a pocitu, s ktorými som sa stretol na svojej ceste. Trvalo to celé úmorné roky, ako sme cizelovali každý riadok, odsek a stranu. Skrátka, bez neho by som túto knihu nikdy nenapísal.


  Nestretli by sme sa však, nebyť mojej agentúry 3Arts Entertainment, ktorá nás zoznámila a pomohla nám nájsť spôsob, ako ten príbeh vyrozprávať. Som preto hlboko vďačný všetkým v 3Arts a vydavateľstvu HarperCollins.


  Krátko pred promóciou si naša trieda v akadémii DEA nechala vyrobiť tričká s týmto nápisom:


  


  Beda bezbožným, bude sa im zle vodiť.


  Izaiáš 3,11


  


  Niežeby sme boli ktovieako veriaci, všetci sme to však cítili rovnako: bez ohľadu na to, či ide o veľkých alebo malých zločincov, ako sú ďaleko alebo ako dômyselne sa skrývajú, v službách spravodlivosti budú vždy muži a ženy, ktorí ich nájdu. Žiaden zločinec nemôže beztrestne fungovať naveky.


  Beda bezbožným! Tá veta vo mne rezonovala od promócie v akadémii. Moje posledné poďakovanie teda patrí všetkým hrdinom v bezpečnostných a vojenských zložkách našej krajiny, ktorí sa každý deň a každú noc usilujú, aby sa „bezbožným zle vodilo“, takže my ostatní môžeme spať bez obáv.


  A. H.


  POZNÁMKA K ZDROJOM


  PÍSANIE KNIHY z vražedného prostredia súčasných obchodníkov s drogami môže budiť obavy. Tak ako v každom kriminálnom prostredí, aj tu platí, že čo sa považuje za oficiálne dejiny, je často len špekuláciou či mytológiou. Je takmer nemožné oddeliť fakty od výmyslov: mestské legendy, väzenské príbehy a staré vojnové historky sa odovzdávajú z generácie na generáciu – píšu o nich v časopisoch, blogoch a knihách –, takže často upadnú do roviny, keď sú na nerozoznanie od overiteľných faktov.


  O začiatkoch Joaquína Guzmána to neplatí o nič menej ako o amerických gangstroch, ako boli John Dillinger, Fešák Floyd, Al Capone či Bugsy Siegel.


  Spojené štáty a Latinská Amerika sú dnes presýtené narkopornom – úpadkovými filmami, knihami, webovými stránkami a časopismi, ktoré často tragicky preháňajú, verklíkujú povery a na skutky absurdne bohatých narkobarónov lepia pozlátku.


  Isteže, sú aj stovky triezvych autorov, ktorí odvádzajú skvelú a odvážnu prácu, keď priamo z frontovej línie informujú o svete pašerákov a vládnej korupcii, dokážu pestovať prístup k svojim primárnym zdrojom a zároveň si zachovávajú odstup. Mojou inšpiráciou bola Správa o únose od Gabriela Garcíu Márqueza, brilantné rozprávanie o terore, ktorý v Kolumbii začiatkom deväťdesiatych rokov rozpútal Pablo Escobar. Ide o exemplárny príklad, keď autor najvyššieho svetového rangu prostredníctvom hĺbkových rozhovorov, dôkladného výskumu a románových techník dokáže zachytiť v literatúre faktu surovú hrôzu v podaní zločineckej organizácie, akou bol medellínsky kartel.


  V prípade tejto knihy som mal to šťastie spolupracovať s bývalým federálnym agentom, ktorý to všetko prežil, videl na vlastné oči a cítil na vlastnej koži. Je veľkou výnimkou, keď človek Andrewovho kalibru opustí federálnu agentúru v takom mladom veku, keď je príbeh o jeho vyšetrovaní stále čerstvý a spravodajsky atraktívny. Spoločnými silami sme sa usilovali pristupovať ku knihe kritickým okom, oddeliť od overiteľných faktov všetky povedačky, klebety a pochybné správy, ktoré obklopujú „najhľadanejšieho obchodníka s drogami na svete“.


  Príbehy ľudí, ako je Andrew, zostávajú pričasto nevyrozprávané. Táto historická operácia s pozoruhodnými zvratmi si zaslúži presnú interpretáciu pre budúce generácie. A jej kľúčoví aktéri – nielen Andrew, ale aj ďalší agenti DEA a ministerstva pre vnútornú bezpečnosť, vojaci a velitelia SEMAR-u – si zaslúžia, aby ich nezištná obeta namiesto skrývania v tieňoch zažiarila pred celým svetom. Moja najhlbšia vďaka patrí Andrewovi a všetkým v 3Arts Entertainment, HarperCollins a ICM Partners, ktorí odviedli tvrdú prácu a pomohli nám doviesť jeho príbeh do


  konečnej podoby.


  D. C.


  SLOVNÍK


  Abra las cartas: Doslova „otvorte listy“ či „otvorte knihy“. V kontexte medzinárodného protidrogového vyšetrovania to znamená „podeliť sa o všetky informácie“.


  ATF: Skratka pre United States Bureau of Alcohol Tobacco and Firearms. Ide o americkú agentúru v rámci ministerstva vnútra, ktorá sa zaoberá vyšetrovaním nelegálnej výroby, distribúcie, obchodovania či spotreby alkoholu, tabaku, zbraní a munície.


  Beltrán-Leyvas: Mexický drogový kartel na čele s piatimi bratmi Beltránovcami-Leyvovcami so sídlom v severomexickom štáte Sinaloa. Pôvodne vznikol ako vetva sinalojského kartelu, ale po zajatí Alfreda Beltrána-Leyvu, zvaného El Mochomo, v roku 2008 sa ostatní bratia osamostatnili, lebo zo zatknutia vinili Chapa Guzmána.


  Birria: Ostré mexické jedlo tradične pripravené z duseného kozieho mäsa.


  Caballeros Templarioas, Los: Doslova „templárski rytieri“, mexický drogový kartel zložený zo zvyškov už nefunkčného drogového kartelu michoacana so sídlom v mexickom štáte Michoacán.


  Cajeta: Doslova „karamel“, v slangu obchodníkov s drogami ide o označenie vysokokvalitnej marihuany.


  Carnal: V esemeskách sa často skracuje na cnl. Výraz v doslovnom preklade znamená „pokrvní príbuzní“ a ako prejav náklonnosti je blízko označeniu za brata.


  Cisne negro: Čierna labuť. Krycie označenie prísne tajnej operácie SEMAR-u, pri ktorej bol v roku 2016 opätovne zajatý Chapo Guzmán.


  Cuete: Doslova „raketa“, bežné slangové označenie pištole či inej strelnej zbrane.


  Desmadre: Doslova „od tvojej matky“, zhruba sa dá preložiť ako „neporiadok“ či „chaos“.


  DF: Distrito Federal, federálne územie mexického hlavného mesta Mexico City.


  El generent: Riaditeľ. Krycie označenie Chapa Guzmána. El señor: Úctivý výraz pre „pána“ a ďalšie krycie označenie Chapa Guzmána.


  Gárgola: Španielsky výraz pre chrlič vody. Názov prísne tajnej operácie SEMAR-u s cieľom zajať Chapa Guzmána vo februári 2014.


  Güey: Priateľské oslovenie, niečo ako „kamoš“, „človeče“ a podobne.


  Halcón (Los halcones): V doslovnom preklade „jastrab“. Ide o pozorovateľov a strážnikov v službách kartelu, ktorí hlásia aktivity na uliciach a svojich nadriadených informujú o pohyboch a činnosti iných drogových organizácií, polície či vojska.


  Chanclas: Sandále.


  Cholo: V pôvodnom význame označenie pre mesticov, teda Latinoameričanov s indiánskou krvou. Najmä v mestách je „Cholo“ označenie pre Mexičana z nižšej vrstvy či pre gangstra. V podsvetí kartelov ide o označenie veľmi drsných jedincov (ako napríklad Cholo Iván Gastélum, bos pobrežného mesta Los Mochis).


  Inge: Skratka z ingeniero, teda inžinier. Ďalšie krycie označenie Chapa Guzmána.


  Jefe de jefes: „Bos bosov“. Tento výraz sa v Mexiku používa na označenie najvyšších vodcov drogových kartelov a najčastejšie sa spája s Miguelom Ángelom Félixom Gallardom.


  JGL: Iniciály Joaquína Guzmána Loeru.


  La Paz: Doslova „mier“. Názov mexického mesta na juhovýchodnom cípe Kalifornského polostrova.


  Las Tres Letras: Doslova „tri písmená“. V drogových karteloch ide o slangové označenie DEA.


  Lebka z cukru: Kandizovaný cukor v tvare ľudskej lebky ozdobený farebnou polevou a lesklými pozlátkami. Symbolizuje dušu zosnulých či konkrétneho zosnulého a tradične sa vyrába počas mexického sviatku známeho ako Día de los Muertos, čiže Deň zosnulých.


  Lic (lincenciado): Doslova sa dá preložiť ako „človek s titulom“ a môže sa tým myslieť ktokoľvek s vyšším vzdelaním, napríklad právnik, inžinier, architekt či účtovník, ale v slangu kartelov ide takmer bezvýhradne o právnika či vzdelaného poradcu.


  Machaca con huevo: Mexická praženica s kúskami sušeného hovädzieho mäsa, ktorá sa často podáva na raňajky. Mariscos: V Sinaloe veľmi obľúbené jedlo z plodov mora, najmä mäkkýšov, ako sú mušle, ustrice či krevety. Más tranquilo: Pokojnejšie.


  Nana: „Stará mama“, ďalšie krycie označenie Chapa Guzmána.


  Narco: Všeobecné označenie pre pašeráka či obchodníka s drogami.


  Narcocorrido: Doslova „drogová balada“. Nesmierne populárny subžáner tradičnej severomexickej ľudovej hudby (norteño). Tradične sa vznik narcocorridos datuje do roku 1974, keď kapela Los Tigres del Norte zložila pieseň Contrabando y Traición (Pašovanie a zrada), prvú nesmierne úspešnú narcocorrido. Dnes sú narcocorridos populárne v Mexiku aj Spojených štátoch a umelci prijímajú zákazky od skutočných drogových bosov a pašerákov, aby oslavovali ich úspechy. Rytmus súčasných narcocorridos udávajú tuby a akordeóny, texty často oslavujú vraždenie, pomsty a násilie a bývajú prirovnávané aj ku gangsterskému rapu deväťdesiatych rokov. Napriek tomu, že sa príliš nedostávajú do rádií a úrady sa ich snažia zakázať, medzi mladými Mexičanmi je to zrejme najobľúbenejší žáner a jeho scéna prekvitá. Umelci ako Roberto Tapia, Gerardo Otiz, Movimiento Alteradand a El Komander majú obrovskú základňu priaznivcov, ktorá oslavuje aj „hrdinov“, ako sú Chapo Guzmán či iní narkobaróni.


  Narcojunior: Deti starších obchodníkov s drogami – nová


  a často elegantnejšia generácia narcos. Na rozdiel od ich otcov a dedov narcojuniori zväčša vyrástli v mestách a v dostatku a majú dobré vzdelanie.


  Navolato: Mexické mesto v štáte Sinaloa západne od Culiacánu.


  Padrino: „Krstný otec.“ Jedno z krycích označení Chapa Guzmána.


  Palapa: Tradičný mexický prístrešok či stavba so strechou z palmových listov či konárov, využíva sa najmä na pláži alebo pri vodnej ploche.


  Pan dulce: Mexický sladký chlieb často konzumovaný na raňajky.


  Pinche cabrón: Mexický vulgárny slangový výraz pre „hajzla“, respektíve „vyjebanca“, môže sa tiež použiť ako kompliment pre niekoho, kto je „skurvená sviňa“.


  Rápida: Doslova „rýchly“. Mexický slang pre ozbrojené pikapy SEMAR-u.


  Raspados: Odvodené od slova „zvyšky“. Pohár s drveným ľadom osladeným ovocnými šťavami.


  Regionálny riaditeľ: Najvyššie postavený zástupca DEA v zahraničí. Regionálny riaditeľ môže zodpovedať za riadenie činnosti vo viacerých krajinách súčasne, regionálny riaditeľ v Mexico City má okrem Mexika v portfóliu aj činnosť DEA v Kanade a Strednej Amerike. Jeho nadriadeným je priamo riaditeľ operácií DEA vo Washingtone.


  Secre (secretario): Sekretár, krycie označenie pre Chapa Guzmána či jeho sekretárov Condora a Chanekeho.


  SEDENA: La Secretaría de la Defensa Nacional. Mexická armáda.


  SEMAR: La Secretaría de Marina. Mexická námorná pechota. Sicario: Doslova „zabijak“ či nájomných vrah v službách kartelov.


  Sierra Madre: Veľký horský masív na západe Mexika, ktorý sa ťahá pozdĺž Kalifornského zálivu zo severozápadu na juhovýchod a zaberá veľkú časť východnej Sinaloe.


  Tacos de canasta: Domáce tacos podávané v košíku. Tlacoyos: Oválne tortillové taštičky plnené praženou fazuľou, syrom či zelenou fazuľkou posypané syrom či zaliate salsou.


  Zetas, Los: Mexický drogový kartel, ktorý vznikol po dezercii príslušníkov elitných zložiek mexickej armády. Pôvodne vstúpili do služieb kartelu Golfo, no v roku 2010 sa Los Zetas oddelili a založili si vlastný kartel. Považuje sa za najnásilnejší zo súčasných kartelov a okrem iného sa intenzívne venuje výpalníctvu, únosom a vydieraniu.


  Zrkadlo: Technika, ktorou sa obchodníci s drogami usilujú vyhnúť elektronickému sledovaniu bezpečnostnými zložkami. Najčastejšie vyzerá tak, že nízko postavený zamestnanec kartelu manuálne prepíše správu z jedného mobilného telefónu do druhého (čím vytvára „zrkadlo“) a pošle ju ďalšiemu adresátovi; to výrazne komplikuje sledovanie správ ku konečnému prijímateľovi a marí pokus o odpočúvanie.

Brady a ja 50 zajatym Chapom, najhladanejsim narkobarénom na svete,
pocas vypodivania na zakladni SEMAR-u v Mazatlane.

Chapo pred objektivmi novindrov svetovych agentir po prichode
2 Mazatlinu na medzindrodné letisko v Mexico City 22. februdra 2014.

Autor v jiini 2010 nastupuje do lietadla DEA Learjet s 1,2 milionom dolrov
v Skatuliach FedExu,

Nann

Dicgo v jni 2009 secl 7a stolom s Mercedes Chvezovou Villalobosovou
ajej spolocnfkmi v restaurdcit La Rosita v Paname.
Fotografiu som vyhotovil polajme potas operdcie v prestrojent.

Zaber 21,5-kilometrového tunck
Ktorgm Chapo 11.jila 2015 utickol
2viizenia Altiplano. Plastové riirky
do tunela privdzali ferstvy vzduch,
po celej dizke boli natiahnute kolaje,
po ktorgch sa pohy
motorka so Zelezs
AP Photo/ Eduardo i

bovala upravend
iéngmi kolieskami.

Chapo a Cholo Ivin sedia na zadnom

sedadle automobilu po ich zajati
8. februdra 2016 v Los Mochis.

S

Moja elekironickd mapa s vyznacenymi dolezitymi miestami v Sinaloe.
Modré lietadielka oznacujd pristévacie dréhy medzi hrebedmi pohoria
Sierra Madre,

#

Moja elektronick mapa s cengmi zariadeniami prvého poschodia
tymi Spendlikmi) a dalifmi dolezitymi ciefmi a lokalitam.
Imagery ©2017, Digital Clobe; map data© 2017 Google, INEGI

Krimindlna komisia v Chicagu vyhlasuje Chapa 7a verejného nepriatefa
&islo jeden, podobne ako v minulosti Al Caponcho.

ey

KOMUNIKACNE
STREDISKO.
OPERATORIV TERENE. Voumcy

CHAPOVA komunika¢na Struktira n

Moja schéma komunikatnej struktéiry Chapovyich zrkadiel

andjdend v mobile BlackBerry zadrZanom pri razii v Chapovom

dome v Cabo San Lucas, pri ktorej sa mu v roku 2012 podarilo uniknit
mexickym tiradom a agentom DEA.

Takéto odkazy podpisané inicidlami . G. L. prikladal Chapo ku kvetom,
Ktoré na Fl Dia del Amor y
pot

Amistad (sviitého Valentina) posielal svojim
cetngm milenkim

Pristusniei SEMAR-u 17 februra 2014 pred vychodom sinka vehddzajii
do Chapovho tkrytu tislo 2. Zaber som urobil svojim mobilom.

Brady a ja sedfme pred Chapovym tkrytom &fslo tri, aby sme si krdtko
oddyehli pred daliou raziou.

Pod tikrytom efslo tri sa

dzal

nachi

kokainu.

Brady vychidza
2 tunela pod
vafiou v tikry

afslo tri

